
Dragul meu Robinson, 

Inceputul acestei povestiri se datoreşte istorisirii tale 
despre o legendă din ținutul de la apus. Pentru aceasta şi 
pentru ajutorul tău în toate amănuntele, îti trimit 
mulțumirile mele. 

Al tău foarte credincios, 


A. CONAN DOYLE 
HINHEAD, HARLEMERE 


CAPITOLUL | 
DOMNUL SHERLOCK HOLMES 


Domnul Sherlock Holmes, care de obicei se trezea târziu 
dimineaţa, în afară de acele împrejurări destul de dese 
când veghea toată noaptea, era tocmai la gustarea de 
dimineaţă. Eu mă aflam pe covorul din faţa căminului şi 
ridicam bastonul pe care vizitatorul nostru din noaptea 
trecută îl uitase la plecare. Era o piesă frumoasă, din lemn 
masiv, cu mânerul în formă de bulb, unul din acelea 
cunoscute sub numele de „Panang lawyer”!. Chiar sub bulb 
avea un inel mare, de argint, lat de doi centimetri şi ceva. 
Pe el era gravat: „Lui James Mortimer M.R.C.S.?, de la 
prietenii săi din S.C.C.” şi data „1884”. Era în totul unul din 
acele bastoane, pline de prestanţă, solide, de nădejde şi pe 
care obişnuiau să le poarte doar medicii de casă, de modă 
veche. 

— Ei, bine, Watson, ce ai de zis despre el? Holmes şedea 
cu spatele la mine, iar eu nu făcusem nimic care să-i arate 
cu ce mă îndeletniceam. 

— De unde ştii ce fac? Îmi vine să cred că ai ochi şi la 
ceafă. 

— Am însă în faţa mea o cană de cafea strălucitoare pe o 
tavă de argint, îmi răspunse el. Dar, spune-mi, Watson, ce 
crezi despre bastonul vizitatorului nostru? Cum n-am avut 
norocul să dăm de el şi nu avem habar de scopul vizitei lui, 
această amintire lăsată din întâmplare devine importantă. 
la să te văd cum reconstituieşti tu omul, cercetând acest 
baston. 

— Cred, - i-am răspuns eu, folosindu-mă cât mai mult de 
metodele colegului meu, - că doctorul Mortimer este un 


1 Panang lawyer - baston de plimbare din lemn de palmier. Penang 
(numele unei specii de palmier). (n. t.) 

2 M.R.C.S. - Member of royal college Surgeons - Membru al colegiului 
regal de chirurgie. (n. t.) 


medic mai în vârstă, cu faimă, foarte respectat, deoarece 
cei ce-l cunosc i-au dăruit acest semn de preţuire. 

— Bine, făcu Holmes. Minunat! 

— Mai cred că sunt toate probabilitățile ca el să fie un 
medic de ţară, care îşi face o mare parte din vizitele la 
bolnavi, mergând pe jos. 

— Cum aşa? 

— Pentru că acest baston arătos este atât de tocit, încât 
cu greu mi-aş putea închipui un medic de oraş care să 
umble cu el. Capătul de jos, din fier masiv, e ros cu 
desăvârşire, deci e limpede că posesorul lui a umblat mult 
cu el. 

— Perfect logic! făcu Holmes. 

— Şi apoi mai e şi chestiunea cu prietenii din S.C.C. Aş 
înclina să cred că e vorba de vreo asociaţie de vânătoare, o 
asociaţie locală, pe ai cărei membri este cu putinţă să-i fi 
îngrijit cândva şi în schimb ea i-a dăruit o mică atenţie. 

— Într-adevăr, Watson, te întreci pe tine însuţi, zise 
Holmes, împingându-şi scaunul îndărăt şi aprinzându-şi o 
ţigară. Mă văd silit să-ţi spun că în toate dările de seamă pe 
care ai binevoit să le faci în legătură cu micile mele 
succese, de obicei ţi-ai subapreciat propria ta iscusinţă. E 
cu putinţă să nu fii tu însuţi un izvor de lumină, dar eşti, de 
sigur, un îndrumător de lumină. Unii oameni, neavând 
geniu, au totuşi o putere vădită de a-l stimula. 

— Mărturisesc, iubite coleg, că îţi sunt foarte îndatorat. 

Niciodată până atunci nu-mi spusese astfel de vorbe şi 
trebuie să recunosc că mi-au făcut mare plăcere, pentru că 
adesea am fost necăjit de nepăsarea lui faţă de admiraţia 
ce i-o arătam şi de încercările pe care le făcusem ca să 
popularizez metodele lui de lucru. De asemenea mă 
mândream, gândindu-mă că-mi  însuşisem atât de 
desăvârşit metoda lui, încât s-o pot aplica în aşa fel, încât 
să merit încuviințarea lui. Îmi luă apoi bastonul din mână şi 
îl cercetă câteva clipe cu ochiul liber. După aceea, cu un 
aer de viu interes, puse jos ţigara şi, ducându-se cu 
bastonul la fereastră, începu iarăşi să se uite la el cu o lupă. 

— Interesant, deşi prea puţin grăitor, zise el întorcându- 


se în colţul său preferat de pe canapea. Fără îndoială că 
bastonul ne oferă una sau două indicaţii. Ele ne slujesc ca 
bază pentru mai multe deducţii. 

— Mi-a scăpat ceva? întrebai eu dându-mi oarecare 
importanţă. Cred că n-am pierdut din vedere nimic din care 
s-ar putea deduce ceva. 

— Mă tem, dragul meu Watson, că cele mai multe dintre 
concluziile tale au fost greşite. Când ţi-am mărturisit că mă 
stimulezi, am înţeles prin aceasta, ca să fiu sincer, că 
dându-mi seama de greşelile tale, întâmplător mă îndrept 
eu spre adevăr. Nu zic că în această problemă greşeşti în 
întregime. Cu siguranţă că cel în cauză e medic de ţară şi 
merge mult pe jos. 

— Atunci am avut dreptate. 

— Numai în această privinţă. 

— Dar asta este tot. 

— Nu, nu dragul meu Watson, asta nu-i tot, în niciun caz 
nu e tot. Eu, de pildă, cred că un dar pentru un medic e mai 
firesc să vină din partea unui spital decât a unei asociaţii de 
vânătoare şi astfel când literele C.C. sunt puse după aceea 
a spitalului, atunci îţi vin în minte, în chip firesc, cuvintele 
Charing Cross. 

— Poate că ai dreptate. 

— Pe această cale sunt probabilităţi de a dezlega 
problema. Şi dacă pornim de la aceasta ca ipoteză de lucru, 
avem o bază nouă pe care să începem reconstituirea 
necunoscutului nostru vizitator. 

— Bine, atunci, presupunând că S.C.C. înseamnă 
„Spitalul Charing Cross”, ce alte concluzii mai putem trage? 

— Nu apare niciuna de la sine? Îmi cunoşti procedeele. 
Aplică-le! 

— Nu-mi vine în minte decât concluzia evidentă că 
respectivul şi-a practicat profesia la oraş înainte de a fi 
plecat la ţară. 

— Cred că ne-am putea aventura ceva mai departe. 
Priveşte lucrurile prin această prismă. În ce împrejurare ţi 
se pare cel mai probabil să se facă un astfel de dar? Cu ce 
prilej s-ar întruni prietenii ca să-i dea o mărturie a preţuirii 


lor? Fără îndoială, în clipa în care doctorul Mortimer s-a 
retras din serviciul spitalului cu scopul de a începe să 
profeseze pe cont propriu. Ştim că e vorba de un dar şi 
bănuim că el a fost făcut cu prilejul trecerii de la un spital 
de oraş la profesarea meseriei la ţară. Ilnseamnă oare a 
împinge presupunerile prea departe, spunând că darul a 
fost făcut cu prilejul acestei schimbări? 

— Desigur, lucrul pare cu putinţă. 

— Acum ai să-ţi dai seama că el nu putea să facă parte 
din conducerea spitalului, pentru că numai un om care şi-a 
făcut un renume la Londra putea să deţină un asemenea 
post şi un astfel de om nu s-ar înfunda la ţară. Atunci ce era 
omul cu pricina? Dacă lucra la spital şi totuşi nu făcea parte 
din conducere, nu putea fi decât un intern la chirurgie sau 
la serviciul medical, ceva mai mult decât un doctorand. Şi a 
părăsit spitalul acum cinci ani - data se vede pe baston. 
Aşadar, dragul meu Watson, medicul tău de casă, solemn, 
un om între două vârste, se spulberă şi apare un tânăr sub 
treizeci de ani, simpatic, modest şi distrat, care e stăpânul 
unui câine de care e foarte legat şi pe care, în linii mari, ţi l- 
aş descrie ca fiind mai mare decât un terrier” şi mai mic 
decât un mastiff. 

Începui să râd neîncrezător, în timp ce Sherlock Holmes, 
rezemându-se pe canapea, trimitea spre tavan rotocoale de 
fum. 

— În privinţa ultimelor ipoteze, îmi lipsesc mijloacele de 
control, - spusei eu, - dar cel puţin nu este greu să găsesc 
câteva date asupra vârstei şi carierei lui. 

Scosei anuarul medical din raftul meu cel mic, cu cărţi 
de medicină, şi începui să-i caut numele. Erau mai mulţi 
Mortimeri, dar numai unul putea fi vizitatorul nostru. Citii cu 
glas tare datele privitoare la el: 

— „Mortimer James, M.R.C.S, 1882, Grimpen, Dartmoor 
(Devon). Medic internist la spitalul Charing Cross, din 1882 


3 Terrier - specie de câine îndrăzneţ şi neastâmpărat, care are 
obiceiul să scormonească pământul. (n. t.) 

4 Mastiff - specie de câine mare şi puternic ca un dulău, cu urechile 
căzute şi cu pielea fălcilor atârnând. (n. t.) 


până în 1884. A obținut premiul „Jackson” pentru o lucrare 
de patologie comparată, intitulată: „Este oare boala un 
atavism?” Membru corespondent al Societății suedeze de 
patologie. Autor al volumului „Câteva ciudățenii ale 
atavismului (Lancet, 1882)”. „Progresăm noi oare? (Gazeta 
Psihologică, Martie, 1883)”. Medic titular al parohiilor din 
Grimpen, Thorsley şi High Barow.” 

— Niciun cuvânt despre acea asociaţie locală de 
vânătoare, Watson, - îmi spune Holmes cu un surâs ironic, - 
dar e un medic de ţară, după cum ai remarcat tu cu atâta 
pătrundere. Cred că deducţiile mele sunt pe deplin 
justificate. Cât despre calificative, am spus, dacă memoria 
nu mă înşală, simpatic, modest şi distrat. Din experienţă 
ştiu că în lumea aceasta numai un om simpatic primeşte 
dovezi de prietenie, numai un om modest îşi părăseşte 
cariera la Londra, pentru ca să plece la ţară, şi numai unul 
distrat îşi lasă bastonul în loc de carte de vizită după ce te- 
a aşteptat o oră la tine acasă. 

— Şi câinele? 

— Avea obiceiul să-i ducă bastonul stăpânului, ţinându- 
se după el. Fiind un baston greu, câinele îl ţinea strâns de 
la mijloc şi urmele dinţilor lui se văd foarte clar. După cum 
arată spaţiul dintre aceste urme, înclin să cred că falca 
câinelui e prea mare pentru un terrier şi nu îndeajuns de 
mare pentru un mastiff. Ar fi putut să fie... da, pe legea 
mea e un spaniel’ cu păr cârlionţat. 

Se ridicase şi umbla în sus şi în jos prin cameră, în timp 
ce vorbea. Se opri, apoi lângă fereastră. Glasul lui suna atât 
de convingător, încât îmi îndreptai privirea spre el cu 
uimire. 

— Dragul meu prieten, cum e oare cu putinţă să fii atât 
de sigur de asta? 

— Pentru simplul motiv că îl văd pe acest câine chiar pe 
pragul uşii noastre şi, iată, acum că sună stăpânul. Te rog 
nu pleca, Watson. lţi este coleg şi prezenţa ta îmi poate fi 
de folos. Acum e clipa dramatică a destinului, Watson, clipa 


5 Spaniel — specie de câine cu păr mare şi mătăsos şi cu urechile, 
căzute. (n. t.) 


în care auzi un pas pe scară, cineva intră chiar în viaţa ta şi 
nu ştiu dacă e spre binele sau spre răul tău. Ce i-ar putea 
cere doctorul Mortimer, un om de ştiinţă, lui Sherlock 
Holmes, un specialist în criminologie?... Intră! 

Apariţia vizitatorului nostru fu pentru mine o surpriză, 
căci mă aşteptam să văd tipul clasic al medicului de ţară. 
Era însă un bărbat foarte înalt, subţire, cu un nas mare şi 
adus ca un cioc, care ieşea dintre doi ochi cenuşii şi 
pătrunzători, foarte apropiaţi, strălucind viu de după 
ochelarii cu ramă de aur. Era îmbrăcat după moda 
medicilor, dar destul de neîngrijit. Şi aceasta pentru că 
redingota îi era decolorată, iar pantalonii roşi. Deşi tânăr, 
spatele lui lung începuse să se încovoaie, şi mergea cu 
capul împins înainte, cu un aer binevoitor. Cum intră, 
privirea îi căzu asupra bastonului pe care Holmes îl ţinea în 
mână şi se repezi spre el, exclamând de fericire: 

— Sunt nespus de bucuros! Nu eram sigur dacă l-am 
lăsat aici sau la biroul naval. Pentru nimic în lume n-aş vrea 
să pierd acest baston. 

— Un dar, de bună seamă? spuse Holmes. 

— Da, domnule. 

— De la spitalul Charing Cross? 

— De la vreo doi prieteni de acolo, cu prilejul căsătoriei 
mele. 

— Ei, fir-ar să fie! Nu-i bine! exclamă Holmes, clătinând 
din cap. 

Doctorul Mortimer clipi prin ochelari, cu o uşoară uimire: 

— De ce nu-i bine? 

— Doar pentru că ne cam stricaţi socoteala micilor 
noastre deducţii. Căsătoria dumneavoastră spuneţi? 

— Da, domnule. M-am căsătorit şi aşa am părăsit spitalul 
şi cu el toate nădejdile de a ajunge medic consultant. 
Trebuia să-mi făuresc şi eu un cămin. 

— Aşa, aşa! La urma urmei nu ne-am înşelat chiar atât 
de mult, spuse Holmes. Şi acum, doctore James Mortimer... 

— Nu sunt doctor, domnule, ci doar un mic membru al 
Colegiului regal de chirurgie. 

— Şi, bineînţeles, un om cu o minte clară. 


— Un amator în ştiinţă, domnule Holmes, un om care 
culege scoici de pe țărmurile marelui şi necunoscutului 
ocean... Presupun că mă adresez domnului Sherlock 
Holmes şi nu... 

— Nu. Dânsul e prietenul meu, doctorul Watson. 

— Mă bucur de cunoştinţă, domnule. Am auzit de numele 
dumneavoastră atât de des pomenit în legătură cu acela al 
prietenului dumneavoastră. Mă interesează foarte mult 
persoana dumneavoastră, domnule Holmes. Nici nu mă 
aşteptam să aveţi un craniu atât de dolicocefalic şi o 
dezvoltare supraorbitală atât de pronunţată. Mi-aţi îngădui 
să palpez craniul dumneavoastră de-a lungul sudurii 
parietale? Un mulaj al craniului dumneavoastră, domnule 
Holmes, până când piesa originală va fi disponibilă, ar fi o 
adevărată podoabă în orice muzeu antropologic. Nu v-am 
pus gând rău, dar mărturisesc că tare jinduiesc după 
craniul dumneavoastră. 

Sherlock Holmes îi făcu semn ciudatului nostru vizitator 
să ia loc pe scaun. 

— Văd că sunteţi tot atât de preocupat de activitatea 
dumneavoastră, pe cât sunt şi eu de a mea, spuse el. 
Observ, după degetul arătător, că vă răsuciţi singur ţigările. 
Nu vă sfiiţi şi aprindeţi una. 

Omul scoase tutunul şi foita şi şi-o răsuci cu o 
surprinzătoare îndemânare. Avea degete lungi, nervoase şi 
la fel de suple şi neastâmpărate ca antenele unei insecte. 

Holmes era tăcut, dar scurtele lui priviri fulgerătoare îmi 
arătau cât de mult îl interesa ciudatul nostru oaspete. 

— Presupun, domnule, - spuse el în sfârşit - că nu numai 
ca să-mi examinaţi craniul mi-aţi făcut cinstea de a mă 
căuta aci noaptea trecută şi astăzi iarăşi. 

— Nu, domnule, nu, deşi sunt fericit că am avut prilejul 
să fac şi acest lucru. Am venit la dumneavoastră, domnule 
Holmes, pentru că recunosc că sunt un om fără simţ practic 
şi pentru că în mod neaşteptat am fost pus în faţa unei 
probleme cât se poate de serioase şi neobişnuite. Aşadar, 
recunoscând că sunteţi al doilea dintre cei mai iscusiţi 
specialişti din Europa... 


— Într-adevăr, domnule! Aş putea să aflu de la 
dumneavoastră cine are cinstea să fie primul? întrebă 
Holmes cu asprime. 

— Atenţia oricărui om cu o minte riguros ştiinţifică este 
atrasă de opera domnului Bertillon. 

— Atunci n-ar fi fost mai bine să-l consultaţi pe el? 

— Am spus, domnule, că pentru un om cu o minte 
riguros ştiinţifică. Dar toată lumea ştie că sunteţi singurul 
om cu spirit practic în aceste probleme. Aş vrea să cred, 
domnule, că dintr-o neînțelegere, nu am... 

— O clipă, îl întrerupse Holmes. Cred, Doctore Mortimer, 
că ar fi mai înţelept să-mi spuneţi deschis ce fel de 
problemă anume este aceea în care îmi cereţi ajutorul. 


CAPITOLUL II 
BLESTEMUL FAMILIEI BASKERVILLE 


— Am în buzunar un manuscris, spuse doctorul James 
Mortimer. 

— L-am zărit de cum aţi intrat în odaie, îi răspunse 
Holmes. 

— E un manuscris vechi. 

— De la începutul secolului al XVIII-lea, dacă nu e cumva 
fals. 

— Cum de ştiţi asta, domnule? 

— În timp ce vorbeaţi, am putut să văd o fâşie de vreo 
cinci centimetri din acest document. N-ar fi un expert prea 
strălucit acela care n-ar fi în stare să indice data unui 
document cu aproximaţie cam de o decadă. Aţi citit poate 
mica mea monografie, pe care am scris-o cu privire la acest 
subiect. Documentul dumneavoastră îl plasez în anul 1730. 

— Data lui exactă este 1742. Doctorul Mortimer îl scoase 
din buzunarul de la piept: Acest document de familie mi-a 
fost încredințat de sir Charles Baskerville, a cărui 
năprasnică şi tragică moarte de acum vreo trei luni a 
produs vâlvă în Devonshire. Pot să afirm că i-am fost 
prieten apropiat şi medic curant. Avea o minte clară, 
domnule, era un om dibaci, cu spirit practic şi la fel de lipsit 
de fantezie ca şi mine. Totuşi a luat acest document foarte 
în serios şi se pregătise sufleteşte pentru un deznodământ 
de care de altfel a şi avut parte până la urmă. 

Holmes întinse mâna după manuscris şi îl desfăcu pe 
genunchi. 

— Ai să observi, Watson, că litera s e scrisă când lung, 
când scurt. E una din cele câteva indicaţii care mi-au 
îngăduit să-i precizez data. 

Îmi aruncai privirea, peste umărul lui Holmes, la hârtia 
îngălbenită şi la scrisul ce abia mai putea fi citit. In partea 
de sus era scris „Castelul Baskerviue”, iar mai jos, în cifre 


mari şi scrise neîndemânatic, „1742”. 

— Pare să fie o relatare a vreunui fapt. 

— Da, este relatarea unei anumite legende care circula 
în familia Baskerville. 

— Dar cred că vreţi să mă consultaţi în privinţa vreunei 
probleme mai de actualitate şi mai practică. 

— Este cât se poate de actuală. Cel mai real şi mai 
urgent caz pe care trebuie să-l lămuriţi până în douăzeci şi 
patru de ore. Dar manuscrisul e scurt şi în strânsă legătură 
cu această afacere. Cu voia dumneavoastră am să vi-l 
citesc. 

Holmes se cufundă în scaun, îşi împreună degetele şi 
închise ochii, cu un aer de resemnare. Doctorul Mortimer 
întoarse manuscrisul spre lumină şi cu glasul lui răguşit citi 
tare următoarea şi ciudata relatare dintr-o lume de 
altădată: 

— Despre originea câinelui din Baskerville au mai fost 
multe versiuni; totuşi, fiindcă descind în linie directă din 
Hugo Baskerville şi fiindcă am aflat întâmplarea de la tatăl 
meu, care şi el o ştia la rându-i de la părintele său, am 
aşternut-o pe hârtie cu credinţa nestrămutată că s-a 
întâmplat aievea, precum este arătată aci mai jos. Şi aş 
vrea să credeţi, fiii mei, că aceeaşi justiţie care pedepseşte 
păcatul îl poate cu multă înduplecare şi ierta, şi că nu 
există blestem cât de apăsător care să nu poată fi desfăcut 
prin rugăciune şi pocăință. Să învăţaţi apoi din această 
istorisire să nu vă temeţi de roadele trecutului şi mai de 
grabă să fiţi prevăzători în viitor, ca să nu se dezlănţuie 
asupră-ne, spre  pieirea noastră, iarăşi acele patimi 
netrebnice, din pricina cărora familia noastră a suferit atât 
de cumplit... Aflaţi apoi că pe vremea Marii Răscoale 
(pentru a cărei povestire vă povăţuiesc foarte călduros să 
citiţi tratatul învățatului Clarendon) această cetăţuie din 
Baskerville era în stăpânirea unuia cu numele de Hugo, 
despre care n-ar fi păcat a spune că era cel mai sălbatic, 
mai păgân şi mai necredincios dintre oameni. La drept 
vorbind „vecinii i-ar fi trecut cu vederea aceste păcate 
ştiind că prin partea locului n-au avut de-a face nicicând cu 


sfinţi, dar numele său ajunsese de pomină prin toată partea 
de apus, din pricina unor destrăbălări şi a firii lui sălbatice. 
S-a întâmplat ca acest Hugo să îndrăgească (dacă sub un 
nume atât de luminos poate de fapt sălăşlui o patimă atât 
de întunecată) pe fiica unui yeoman? ce avea pământ în 
vecinătatea domeniului Baskerville. Dar tânăra fecioară 
fiind sfioasă şi cuminte i se ferea mereu din cale, căci se 
temea de numele acesta blestemat. Aşa că odată, de 
sfântul Mihail, s-a întâmplat ca acest Hugo, cu cinci sau 
şase dintre tovarăşii lui de petrecere şi dezmăţ, să se 
năpustească pe furiş în fermă şi s-o răpească pe fată, tatăl 
şi fraţii ei fiind plecaţi de acasă, lucru pe care el îl ştia prea 
bine. După ce au adus-o în castel, fecioara a fost închisă 
într-o încăpere de sus, în vreme ce Hugo cu prietenii lui s- 
au pus pe o orgie grozavă, precum le era obiceiul de fiecare 
noapte. Atunci sărmana fată păru că şi-a pierdut minţile la 
auzul cântecelor, strigătelor şi grozavelor înjurături ce 
răzbeau de jos până la ea, căci se zice că Hugo Baskerville 
când era ameţit de vin rostea vorbe ce ar fi putut să piardă 
pe oricare alt om ce le-ar fi grăit. Şi aşa, sub puterea 
spaimei sale, fata a înfăptuit ceea ce ar fi putut 
înspăimânta şi pe cel mai curajos şi îndrăzneţ bărbat, căci, 
slujindu-se de viţa ce acoperea peretele dinspre miazăzi, pe 
care îl mai acoperă şi azi, ea a coborât de la fereastra de 
sub streaşină şi s-a îndreptat spre casă, trecând printre 
mlaştini - fiind cale de trei leghe între castel şi casa tatălui 
ei. 

Ceva mai târziu, Hugo s-a întâmplat să-şi părăsească 
oaspeţii, ca să ducă prizonierei lui mâncare şi băutură şi, de 
va fi cu putinţă, alte lucruri mai rele, dar a găsit colivia 
goală şi pasărea fugită. Atunci, după cât se pare, a arătat 
ca unul ce era posedat de diavol, căci, repezindu-se pe 
scară în sala de ospăț, a sărit pe masa cea mare pe care 
zburau potire şi talgere şi a urlat în gura mare, de faţă cu 
toţi tovarăşii lui de chef, că e gata să-şi dăruiască satanei şi 
trup şi suflet, numai să poată pune iarăşi mâna pe fată. Şi 


6 Yeoman — un proprietar de pământ, născut liber, un prim grad de 
nobleţe de ţară. (n. t.) 


în vreme ce chefiliii înmărmuriseră de furia lui, unul mai 
deşucheat, sau poate mai băut decât ceilalţi, a strigat să se 
asmută câinii pe urma ei. Drept care Hugo a ieşit în goană 
din casă, strigând la slugi să-i înşeueze iapa şi să-i 
slobozească haita, dându-le câinilor o batistă de-a fetei, şi 
aşa i-a asmuţit pe urmele ei, pornind cu larmă mare pe 
lumina lunii, peste locurile mlăştinoase. 

Şi iată că o bucată de vreme chefliii au stat gură-cască, 
neputând pricepe tot ce se petrecuse. Dar pe dată cugetul 
lor îndobitocit a înţeles ce faptă urma să se petreacă pe 
acele locuri şi atunci s-a stârnit mare învălmăşeală, unii 
strigând după pistoale şi cai, alţii după câte o sticlă de vin. 
Într-un răstimp nebunilor le-a mai venit mintea la cap, şi cu 
toţii, treisprezece la număr, au încălecat şi au pornit în 
urmărire. Deasupra lor luna strălucea limpede, iar ei 
călăreau umăr la umăr în galop, luând calea pe care fata ar 
fi trebuit s-o apuce, dacă ar fi fost să ajungă acasă. 

Şi au mers ei cale de o milă-două, până ce au trecut pe 
lângă un păstor de noapte ce se afla pe locurile 
mlăştinoase şi au strigat să-l întrebe de nu văzuse pe cei ce 
goneau. Şi omul, după cum spune legenda, era atât de 
înnebunit de spaimă, că abia de putea vorbi, dar în cele din 
urmă le-a spus că văzuse într-adevăr pe nefericita fecioară 
cu câinii pe urmele ei. 

„Dar am văzut mai mult decât atât, - le-a spus el, - căci 
Hugo Baskerville a trecut pe lângă mine pe iapa lui neagră, 
iar după el alerga ca o umbră un câine, ce părea ieşit din 
străfundul iadului şi pe care, ferească sfântul, n-aş vrea să-l 
văd după mine.” 

Atunci cavalerii cei beţi l-au hulit pe păstor şi au pornit-o 
mai departe călare. Dar deodată sângele le-a îngheţat în 
vine, căci s-a auzit un tropot de galop peste locurile 
mlăştinoase şi iapa cea neagră, toată parcă muiată în 
spumă albă, trecu pe lângă ei cu frâul atârnând şi cu şaua 
goală. Atunci chefliii au dat pinteni cailor ce mergeau vârâţi 
unul într-altul, căci o mare spaimă îi cuprinsese; totuşi au 
mers mai departe peste locul mlăştinos, cu toate că fiecare 
bucuros şi-ar fi întors calul, dacă ar fi fost singur. 


Călărind încet au dat în sfârşit peste câini. Aceştia, deşi 
renumiţi prin curaj, stăteau strânşi grămadă unul într-altul 
şi scheunau şi chelălăiau pe marginea unei râpe de pe 
locurile acestea, unii ferindu-se la o parte, iar alţii rânjind şi 
cu ochii ţintă la râpa îngustă din faţa lor. 

Când ceata de oameni a oprit caii, era - după cum vă 
puteţi închipui - mai dezmeticită decât la plecare. Cei mai 
mulţi n-ar mai fi făcut un pas înainte pentru nimic în lume. 
Dar trei dintre ei, cei mai îndrăzneţi sau poate cei mai 
băuţi, coborâră cu caii în râpă. Şi iată că râpa se deschidea 
lăsând un loc larg în care se aflau doi bolovani mari ce se 
mai văd încă şi astăzi, din aceia ce fuseseră aşezaţi în 
vechime de cine ştie ce triburi. Luna strălucea puternic 
asupra pajiştii, iar în mijloc zăcea nefericita fecioară, pe 
locul unde căzuse moartă de spaimă şi oboseală. Dar celor 
trei cavaleri cutezători nu li s-a făcut părul măciucă văzând 
trupul ei şi nici când l-au văzut pe al lui Hugo Baskerville 
care zăcea lângă ea, ci fiindcă se afla acolo o dihanie 
îngrozitoare, ce sta peste Hugo sfâşiindu-i gâtul, o fiară 
mare şi neagră ce parcă era un câine, dar un câine mai 
mare decât a văzut vreodată ochi de muritor. Şi cum 
priveau ei aşa, dihania îi smulse beregata lui Hugo 
Baskerville, apoi întoarse spre ei ochii ei de foc şi botul din 
care îi curgeau bale. Cei trei au scos strigăte de groază şi 
au pornit-o în galop peste locurile mlăştinoase urlând, să-şi 
apere scumpa lor viaţă. Se spune că unul din ei a murit 
chiar în noaptea aceea, din pricina celor văzute, iar ceilalţi 
doi au rămas neoameni în tot restul zilelor. 

Aşa e povestea cu ivirea câinelui, fiii mei, despre care se 
spune că ne torturează neamul cu atâta furie, de la acea 
vreme. Am aşternut-o pe hârtie, pentru că ceea ce e 
limpede ştiut e mai puţin de temut decât ceea ce e doar 
bănuit. Nu se poate tăgădui că mulţi din familia noastră n- 
au avut o moarte bună, ci dimpotrivă năprasnică, 
sângeroasă şi misterioasă. Totuşi să nădăjduim îndurare de 
la bunătatea fără margini a Celui de sus, care nu va 
pedepsi de-a pururi pe nevinovat dincolo de a treia şi a 
patra spiţă, după cum ne înfricoşează Sfânta Scriptură. Și 


numai în paza Celui de sus vă las, fiii mei, şi vă dau sfat 
vouă, ca măsură de pază, să vă feriţi de a trece peste 
câmpia pustie în acele ceasuri ale întunericului, când 
puterile răului stau de veghe. 

(De la Hugo Baskerville pentru fiii lui Rodger şi John cu 
legământ că nu vor destăinui nimic surorii lor Elisabeth). 

După ce doctorul Mortimer isprăvi de citit ciudata 
povestire, îşi ridică ochelarii pe frunte şi îl privi ţintă pe 
Sherlock Holmes. Acesta căscă şi aruncă mucul de ţigară în 
foc, întrebând: 

— Ei bine? 

— Nu-l găsiţi interesant? 

— Pentru un amator de poveşti. 

Doctorul Mortimer scoase atunci din buzunar un ziar 
împăturit. 

— Acum, domnule Holmes, să vă dăm date ceva mai 
recente. Am aici ziarul Devon Country Chronicle din 14 
iunie anul acesta. O scurtă dare de seamă a celor 
descoperite cu prilejul morţii lui sir Charles Baskerville, ce 
s-a întâmplat cu câteva zile mai înainte de această dată. 

Prietenul meu se aplecă puţin înainte, devenind dintr-o 
dată atent. Vizitatorul nostru îşi lăsă din nou ochelarii pe 
nas şi începu: 

— Recenta moarte neaşteptată a lui sir Charles 
Baskerville, care fusese propus să devină candidatul 
probabil al liberalilor în Mid Devon, la alegerile viitoare, a 
stârnit un val de tristeţe în întregul ţinut. Cu toate că, de 
fapt, sir Charles se stabilise de puţină vreme la castelul 
Baskerville, felul lui binevoitor şi dărnicia lui fără margini îi 
atrăsese dragostea şi respectul tuturor celor ce veneau în 
contact cu el. In aceste zile ale aşa-zişilor „nouveaux 
riches” este îmbucurător să descoperi un caz în care 
vlăstarul unei vechi familii din ţinutul nostru, care a 
cunoscut zile grele, să fie în stare să se ridice singur, să îşi 
refacă avutul şi să-l aducă cu sine spre a reînvia faima 
trecută a strămoşilor. După cum bine se ştie, sir Charles a 


7 În limba franceză în text: Nouveaux riches - îmbogăţiţi, parveniţi. (n. 
t.) 


câştigat sume mari de bani în afacerile din Africa de Sud. 
Mai înţelept decât cei ce împing lucrurile până ce roata 
norocului se întoarce împotriva lor, el a făcut avere şi s-a 
întors cu ea în Anglia. Se stabilise doar de doi ani la castelul 
Baskerville şi toată lumea vorbeşte de marile lui planuri de 
reconstrucţii şi îmbunătăţiri curmate acum de moartea sa. 
Neavând copii, şi-a manifestat dorinţa ca întreg ţinutul să 
tragă foloase de pe urma averii lui, chiar în timpul vieţii, şi 
mulţi vor fi având motive personale să deplângă sfârşitul 
său timpuriu. Donaţiile sale generoase, pentru opere de 
binefacere în localitate şi în întregul ţinut, au fost relatate 
adesea în coloanele ziarului nostru. 

Nu se poate spune că împrejurările în care şi-a găsit 
moartea sir Charles au fost în întregime lămurite de 
anchetă, dar s-a făcut cel puţin atât cât trebuia ca să se 
spulbere acele zvonuri ce au apărut alimentate de 
superstiţia ce dăinuie în acest ţinut. Nu avem niciun motiv 
să bănuim că ar fi vorba de o dramă sau să ne închipuim că 
moartea a avut alte cauze decât cele naturale. Sir Charles 
era văduv şi un om cu destule ciudăţenii. Deşi considerabil 
de bogat, avea gusturi modeste, iar ca personal de casă, la 
castelul Baskerville se afla o pereche cu numele de 
Barrymore, soţul slujindu-i de fecior, iar soţia de menajeră. 
Mărturia lor, laolaltă cu cea a mai multor prieteni, tinde să 
dovedească că, de la o vreme, sănătatea lui sir Charles se 
zdruncinase şi indica în special o oarecare afecţiune 
cardiacă, ce se manifesta prin schimbarea culorii feţii, 
gâfâieli şi accese acute de depresiune nervoasă. Doctorul 
James Mortimer, prietenul şi medicul de casă al 
decedatului, a depus mărturie în acelaşi sens. 

Lucrurile sunt simple. Sir Charles Baskerville avea 
obiceiul ca în fiecare seară înainte de culcare să facă o 
plimbare pe vestita alee de tisă a castelului Baskerville. Din 
mărturia soţilor Barrymore reiese că avea acest obicei. In 
ziua de 4 iunie, sir Charles a anunţat că a doua zi are de 
gând să plece la Londra şi i-a poruncit lui Barrymore să-i 
pregătească bagajul. In seara aceea a ieşit ca de obicei să- 
şi facă plimbarea sa nocturnă, în timpul căreia îi plăcea să 


fumeze o ţigară de foi. Şi nu s-a mai întors. La ora 
douăsprezece, Barrymore, găsind uşa de la intrare încă 
deschisă, a fost cuprins de nelinişte şi, aprinzând un felinar, 
a plecat să-şi caute stăpânul. Fusese o zi umedă şi urmele 
lui sir Charles se imprimaseră uşor pe cărare. Pe la 
jumătatea drumului se află o poartă ce dă spre locurile 
mlăştinoase. Sunt indicaţii că sir Charles a zăbovit puţin 
acolo. Apoi a plecat mai departe, căci abia la capătul aleii a 
fost descoperit trupul său. Un lucru ce n-a fost lămurit este 
declaraţia lui Barrymore că urma paşilor stăpânului său îşi 
schimbă forma din clipa în care a trecut poarta dinspre 
locurile mlăştinoase, că de acolo înainte pare să fi mers în 
vârful picioarelor. Un oarecare Murphy - un ţigan geambaş 
- se afla pe locul mlăştinos la acea oră şi nu la mare 
distanţă, dar se pare că era, după propria lui mărturie, în 
ultimul hal de beţie. El declară că a auzit strigăte, dar că îi 
este cu neputinţă să îşi dea seama din ce parte veneau. 
Nicio urmă de violenţă nu s-a descoperit pe trupul lui sir 
Charles, şi cu toate că raportul medicului legist stabileşte o 
contractare facială aproape de necrezut - era atât de 
puternică, încât la început doctorul Mortimer a refuzat să 
creadă că în faţa sa se afla cadavrul prietenului şi 
pacientului său - totuşi s-a dat explicaţia că ar fi fost un 
simptom ce apare în cazuri de dyspnee sau de deces 
provocat de istovire cardiacă. Explicaţia aceasta a fost 
menţinută după autopsie, care a stabilit o maladie de lungă 
durată, şi judecătorul de instrucţie s-a pronunţat de acord 
cu constatarea medicală. E bine că lucrurile stau astfel, 
deoarece, de bună seamă, e de cea mai mare importanţă 
ca moştenitorul lui sir Charles să se stabilească la castel şi 
să continue opera de binefacere întreruptă în chip atât de 
dramatic. Dacă prozaica constatare a judelui instructor n-ar 
fi pus capăt până la urmă poveştilor romantice ce se 
şopteau în legătură cu acest caz, ar fi fost greu de găsit un 
locatar pentru castelul Baskerville. Se ştie că cel mai 
apropiat moştenitor este domnul Henry Baskerville - în 
ipoteza că mai este în viaţă - fiul fratelui mai mic al lui sir 
Charles Baskerville. După ultimele informaţii, tânărul s-ar 


afla în America şi se fac demersuri pentru a i se aduce la 
cunoştinţă că este moştenitorul unei atât de mari averi”. 

Doctorul Mortimer împături ziarul şi îl vârî în buzunar. 

— Acestea sunt datele cunoscute în legătură cu moartea 
lui sir Charles Baskerville, domnule Holmes. 

— Vă mulţumesc, - îi răspunse Sherlock Holmes, - că mi- 
aţi atras atenţia asupra unui caz care fără îndoială prezintă 
aspecte interesante. La data decesului am luat cunoştinţă 
de unele comentarii din ziare, dar am fost peste măsură de 
prins de acel banal caz de la Vatican, şi în grija mea de a 
mulţumi pe sfântul părinte, am pierdut din vedere câteva 
cazuri interesante din Anglia. Spuneaţi că acest articol 
conţine toate datele cunoscute? 

— Da. 

— Atunci să-mi arătaţi, vă rog, şi pe cele necunoscute. 

Spunând acestea, Holmes se lăsă pe spate, îşi împreună 
degetele, arborând cea mai nepăsătoare şi oficială 
expresie. 

— In acest caz, - răspunse Mortimer, începând să dea 
semne de mare nelinişte, - am să vă spun ceea ce n-am 
destăinuit nimănui. Am trecut sub tăcere acest lucru la 
ancheta judecătorului de instrucţie, din pricină că un om de 
ştiinţă se fereşte să se pună în situaţia notorie de a-şi însuşi 
o superstiție populară. Şi mai am încă un motiv: castelul 
Baskerville va rămâne cu siguranţă părăsit, cum scrie şi în 
gazetă, dacă se mai întâmplă ceva ce s-ar adăuga la 
reputaţia sa, şi aşa înspăimântătoare. Din aceste două 
cauze, am crezut că sunt îndreptăţit să spun ceva mai puţin 
decât ceea ce ştiu, mai cu seamă că nimic bun nu poate 
ieşi din aceasta; cu dumneavoastră, însă, n-am niciun motiv 
să nu fiu cu totul sincer. 

Pe întinsul acestor locuri mlăştinoase, puţinele aşezări 
omeneşti sunt foarte răzlețe, iar vecinii sunt mai tot timpul 
împreună. De aceea, sir Charles şi cu mine ne vedeam 
deseori. Cu excepţia domnilor Frankland, de pe domeniul 
Lafter, şi a naturalistului Stapleton, în cuprinsul multor mile 
nu găseşti niciun om mai răsărit. Sir Charles ducea o viaţă 
retrasă, însă boala sa mi-a dat prilejul să mă apropii de el, 


iar preocupările noastre asemănătoare în domeniul ştiinţei 
au făcut ca această apropiere să dăinuie. Adusese din 
Africa de Sud o mulţime de noutăţi ştiinţifice şi am petrecut 
împreună multe seri fermecătoare, discutând anatomia 
comparată a boşimanilor şi hotentoţilor. 

În lunile din urmă îmi dădusem seama tot mai limpede 
că sistemul nervos al lui sir Charles se zdruncinase cu totul. 
Povestea pe care v-am citit-o îl obseda din cale afară până 
într-atâta, încât, deşi obişnuia să se plimbe în cuprinsul 
parcului său, nimic nu l-ar fi putut îndupleca să iasă 
noaptea pe câmpie. Oricât de necrezut vi s-ar părea, 
domnule Holmes, era sincer încredinţat că o soartă 
cumplită îi pândeşte familia şi, bineînţeles, tot ce ştia 
despre soarta străbunilor lui nu era de natură să-l 
îmbărbăteze. Era obsedat neîncetat de prezenţa unor stafii 
şi de multe ori m-a întrebat dacă noaptea, în cursele mele 
profesionale, n-am văzut cumva vreo arătare ciudată sau n- 
am auzit vreun lătrat de câine. Această întrebare din urmă 
mi-a pus-o de nenumărate ori şi de fiecare dată cu glas 
tremurător şi emoţionat. 

Îmi aduc bine aminte că într-o seară - cu vreo trei 
săptămâni înainte de nefericita întâmplare - m-am dus cu 
trăsura la el, să-l văd. L-am găsit, pe pragul uşii de la 
intrare. Am coborât din cabrioletă şi, aflându-mă în faţa lui, 
i-am văzut privirea aţintită peste umărul meu, urmărind 
ceva dincolo de mine, cu o expresie de cumplită groază. M- 
am uitat degrabă în jur, cercetător, şi abia am avut timpul 
să zăresc ceva ce am crezut că putea să fie un vițel mare şi 
negru ce trecea pe la capătul drumului. Sir Charles era atât 
de speriat şi de agitat, încât m-am văzut nevoit să mă duc 
până la locul pe unde trecuse dihania şi să cercetez 
împrejurimile. Cu toate acestea, animalul dispăruse, iar 
întâmplarea părea că îi pricinuise o impresie dezastruoasă 
lui sir Charles. Am rămas cu el toată seara, şi cu acest 
prilej, tălmăcind emotia pe care nu şi-o putuse stăpâni, mi- 
a dat în păstrare documentul pe care vi l-am citit. Subliniez 
acest mic episod, deoarece el capătă întrucâtva importanţă 
în faţa deznodământului tragic ce a urmat, dar în clipa 


aceea eram încredinţat că nu are nicio însemnătate şi că 
îngrijorarea prietenului meu era neîndreptăţită. 

După sfatul meu, sir Charles se hotărâse să plece la 
Londra. Ştiam că suferă de inimă, iar spaima neîncetată în 
care trăia, oricât de absurdă ar fi fost pricina ei, este sigur 
însă că avea o înrâurire serioasă asupra sănătăţii lui. Am 
socotit că mai multe luni de stat la oraş ar fi făcut din sir 
Charles un om nou. De altfel şi domnul Stapleton, un 
prieten de-al amândurora, care era şi el foarte îngrijorat de 
starea sănătăţii lui sir Charles, a fost de aceeaşi părere cu 
mine. În ultima clipă s-a produs însă groaznica nenorocire. 

În noaptea când a murit sir Charles, Barrymore, feciorul 
care de altfel a şi găsit trupul stăpânului său, a trimis călare 
după mine pe Perkins, vizitiul, şi, cum se întâmplase să am 
de lucru până târziu, am putut să ajung la castelul 
Baskerville la o oră după deznodământ. Am cercetat şi am 
căutat să înlănţui toate faptele ce au fost arătate la 
anchetă. Am cercetat urmele de pe aleea tiselor, locul de la 
poartă dinspre locurile mlăştinoase, unde părea că se 
oprise să aştepte, am observat cum se schimbau urmele de 
paşi din acel punct mai departe, am văzut că pe nisipul fin 
nu mai era nicio urmă de paşi afară de cei ai lui Barrymore 
şi, în sfârşit, am analizat în amănunt cadavrul de care nu se 
atinsese nimeni până la sosirea mea. Sir Charles zăcea cu 
faţa la pământ, cu braţele desfăcute şi cu degetele înfipte 
adânc în pământ, iar trăsăturile convulsionate vădeau o 
emoție atât de puternică, încât aş fi fost în stare să jur că 
nu era el. Nu am constatat nicio vătămare trupească, de 
niciun fel. Dar la anchetă, Barrymore a depus o mărturie 
inexactă. A declarat că pe pământ, în jurul cadavrului, nu a 
văzut nicio urmă. Dar eu le-am văzut... Mai departe, la mică 
distanţă, încă proaspete şi vizibile. 

— Urme de paşi? 

— Urme de paşi. 

— De bărbat sau de femeie? 

Doctorul Mortimer avu o căutătură stranie privindu-ne şi, 
cu glas scăzut, răspunse mai mult în şoaptă: 

— Domnule Holmes, erau urmele unui câine uriaş. 


CAPITOLUL III 
PROBLEMA 


Mărturisesc că la auzul acestor vorbe m-a trecut un fior. 
Glasul doctorului avea un tremur ce trăda că şi el era adânc 
mişcat de cele ce ne povestise. Tulburat, Holmes se aplecă 
înainte şi ochii lui aveau acea strălucire aspră şi dură, care 
îi apărea ori de câte ori ceva îl interesa nespus de mult. 

— Le-aţi văzut dumneavoastră? 

— Aşa cum vă văd. 

— Şi n-aţi spus nimic? 

— La ce bun? 

— Cum se face că nimeni nu le-a mai văzut? 

— Urmele erau cam la vreo douăzeci de paşi de cadavru 
şi nimeni nu le-a dat atenţie. Aş fi făcut şi eu la fel, dacă n- 
aş fi cunoscut această legendă. 

— Sunt mulţi câini ciobăneşti prin locurile acelea 
mlăştinoase? 

— Fără îndoială, dar acela nu era un câine ciobănesc. 

— Spuneţi că era mare? 

— Uriaş. 

— Şi nu s-a apropiat de cadavru? 

— Nu! 

— Cum era noaptea aceea? 

— umedă şi rece. 

— Nu ploua? 

— Nu! 

— Cum e aleea? 

— Are un gard viu alcătuit din două şiruri de tise bătrâne 
de o parte şi de alta, înalte de câte patru metri şi de 
nepătruns. Cărarea din centru să tot aibă doi metri şi 
jumătate lăţime. 

— Între cărare şi gard mai e ceva? 

— Da, de fiecare parte e câte o fâşie de iarbă lată, cam 
de doi metri. 


— După câte înţeleg, gardul acesta de tisă este străbătut 
într-un loc de o poartă. 

— Da, o portiţă ce dă spre locurile mlăştinoase. 

— Mai există vreo altă trecere? 

— Niciuna. 

— Aşadar, ca să ajungi pe aleea brazilor trebuie să vii din 
casă, sau să intri prin poarta dinspre locurile mlăştinoase? 

— Mai există un loc de acces printr-un pavilion de vară, 
la celălalt capăt al aleii. 

— Sir Charles a ajuns până acolo? 

— Nu, trupul lui zăcea cam la patruzeci de metri 
depărtare. 

— Şi acum, doctore Mortimer, ceva ce este foarte 
important: urmele pe care le-aţi văzut erau pe cărare sau 
pe iarbă? 

— Pe iarbă nu se putea vedea nicio urmă. 

— Şi erau pe aceeaşi parte a cărării pe care e şi poarta 
ce dă spre locurile mlăştinoase? 

— Da, erau pe marginea cărării, de aceeaşi parte cu 
poarta dinspre mlaştini. f 

— Lucrul acesta mă interesează nespus de mult. Incă 
ceva: portiţa era încuiată? 

— Incuiată şi încă cu lacăt. 

— Cât e de înaltă? 

— Cam de un metru şi ceva. 

— Aşa că poate oricine s-o sară? 

— Da. 

— Şi ce urmă aţi văzut lângă portiţă? 

— Niciuna în mod deosebit. 

— Doamne, dumnezeule! N-a cercetat nimeni? 

— Ba da. Eu însumi. 

— Şi n-aţi descoperit nimic? 

— Totul era foarte neclar. E neîndoielnic că sir Charles a 
stat acolo cinci sau zece minute. 

— De unde ştiţi asta? 

— Pentru că de două ori i-a căzut scrumul de la ţigara de 
foi. 

— Perfect! Watson, iată un coleg aşa cum mi l-am dorit! 


Şi urmele? 

— Sunt doar urmele lui sir Charles pe toată suprafaţa 
mică de prundiş. Altele n-am putut descoperi. 

Sherlock Holmes se plesni cu palma peste genunchi, cu 
un gest de nerăbdare. 

— Să fi fost eu acolo! exclamă el. Desigur este un caz 
extraordinar de interesant, unul din acelea ce oferă uriaşe 
posibilităţi expertului care se foloseşte de metode 
ştiinţifice. Prundişul acesta în care aş fi putut să citesc ca 
într-o carte a fost de mult spălat de ploaie şi călcat de 
saboţii ţăranilor curioşi. Of, doctore, doctore, ce păcat că nu 
m-aţi chemat la timp! O să răspundeţi într-o zi pentru asta! 

— Nu v-aş fi putut chema, domnule Holmes, fără să nu fi 
dezvăluit lumii întregi faptele acestea. Or, v-am arătat 
motivele pentru care n-am vrut să fac acest lucru. În afară 
de aceasta... 

— De ce şovăiţi? 

— Există un domeniu în care cel mai iscusit şi 
experimentat detectiv e neputincios. 

— Vreţi să spuneţi că acest caz e de domeniul 
fantasticului? 

— N-am spus chiar aşa. 

— Nu, dar cu siguranţă o gândiţi. 

— De când s-a petrecut această tragedie, domnule 
Holmes, mi-au ajuns la urechi mai multe întâmplări, pe care 
cu greu le-ai putea împăca cu legile fireşti ale naturii. 

— De pildă? 

— Am aflat că înainte de a se fi petrecut cumplita 
întâmplare, mai mulţi oameni au văzut pe locurile 
mlăştinoase o făptură ce aducea întocmai cu demonul 
Baskerville-ilor şi care nu putea fi vreun animal din cele 
cunoscute până astăzi de ştiinţă. Toţi au fost de acord că 
era o făptură uriaşă, fosforescentă, lugubră, fantomatică. l- 
am interogat pe acei oameni, unul din ei un ţăran cu minte 
sănătoasă, altul un potcovar şi celălalt un agricultor, şi cu 
toţii mi-au spus aceeaşi poveste despre această 
înspăimântătoare apariţie ce se potriveşte întocmai cu 
câinele infernal din legendă. Ţin să vă spun că în acest 


district domneşte teroarea şi numai un om cutezător s-ar 
încumeta să treacă peste locurile mlăştinoase noaptea. 

— Şi dumneavoastră, ca om de ştiinţă experimentat, 
puteţi crede în fantasme? 

— Nu ştiu ce să mai cred. 

Holmes ridică din umeri. 

— Până acum mi-am limitat cercetările la lumea aceasta, 
spuse el. În felul meu modest am luptat împotriva răului, 
dar chiar să mă iau de piept cu talpa iadului ar fi de-a 
dreptul o încercare prea ambițioasă. Trebuie să admiteţi 
totuşi că o urmă de picior e ceva material. 

— Şi câinele din legendă era destul de material, de 
vreme ce a putut smulge beregata unui om. Şi totuşi era o 
apariţie de iad. 

— Observ că aţi trecut cu totul de partea celor care cred 
în fantasme. Dar acum, doctore Mortimer, să-mi răspundeţi 
la o întrebare: dacă aveţi astfel de păreri, de ce aţi venit să- 
mi cereţi sfatul? Îmi spuneţi în acelaşi timp că e de prisos 
să se facă o anchetă asupra morţii lui sir Charles, dar aţi 
dori totuşi ca s-o fac. 

— N-am spus că vă cer să faceţi o anchetă. 

— Atunci cum aş putea să vă ajut? 

— Sfătuindu-mă ce să fac cu sir Henry Baskerville, care 
soseşte în gara Waterloo, exact peste o oră şi un sfert, 
spuse doctorul Mortimer uitându-se la ceas. 

— EI fiind moştenitorul? 

— Da. La moartea lui sir Charles am cules informaţii 
despre acest tânăr domn şi am aflat că se ocupă deo 
fermă în Canada. Din datele pe care le-am primit pare să fie 
un om desăvârşit în toate privinţele. Nu spun asta ca 
medic, ci ca om de încredere şi ca executor al 
testamentului lui sir Charles. 

— Presupun că nu mai există un alt moştenitor. 

— Afară de el, niciunul. Singura rudă de care am putut 
afla e Rodger Baskerville, cel mai tânăr dintre fraţii 
sărmanului sir Charles, care era cel mai mare dintre ei toţi. 
Al doilea frate, care a murit timpuriu, e tatăl acestui tânăr, 
Henry. Cel de al treilea, Rodger, a fost oaia neagră a 


familiei. Moştenise firea nestăpânită a Baskerville-ilor şi 
semăna leit, după câte mi s-a spus, cu portretul de familie 
al bătrânului Hugo. A făcut atâtea, că şi-a ridicat toată 
Anglia în cap şi a trebuit să fugă în America Centrală, unde 
a murit de friguri galbene în 1876. Aşa că Henry e ultimul 
dintre Baskerville-i. Peste un ceas şi cinci minute mă 
întâlnesc cu el în gara Waterloo. Am primit o telegramă că 
a sosit în Southampton azi dimineaţă. Şi acum, domnule 
Holmes, sfătuiţi-mă ce să fac cu el? 

— De ce să nu meargă oare în căminul străbunilor lui? 

— Pare firesc, nu-i aşa? Şi totuşi nu uitaţi că orice 
Baskerville care se duce acolo are o soartă tragică. Sunt 
sigur că dacă sir Charles mi-ar fi putut vorbi înainte de 
moarte, mi-ar fi atras atenţia să nu-l duc în locul acela 
macabru pe ultimul vlăstar, care e şi moştenitorul unei mari 
averi. Şi totuşi e de netăgăduit că buna stare a acelui ţinut 
sărac şi trist atârnă numai de prezenţa lui acolo. Tot binele 
înfăptuit de sir Charles se va nărui, dacă acest castel va fi 
lăsat în paragină. Mă tem ca nu cumva să mă las furat prea 
mult de propriul meu interes în această problemă şi din 
această pricină vă expun cazul cerându-vă sfatul. 

Holmes rămase pe gânduri o bună bucată de vreme. 

— Cu alte cuvinte, chestiunea stă cam aşa, spuse el. 
După părerea dumneavoastră, o influenţă necurată face ca 
regiunea Dartmoor să fie un adăpost nesigur pentru un 
Baskerville. Aceasta este oare părerea dumneavoastră? 

— Cel puţin mi-aş îngădui să spun că există unele dovezi 
că ar putea să fie aşa. 

— Intocmai! Dar de bună seamă că dacă teoria 
dumneavoastră despre o apariţie fantastică se adevereşte, 
acest duh i-ar putea face tot atâta rău la Londra ca şi în 
Devonshire. Un demon care să aibă doar puteri locale, ca 
acelea ale unui consiliu parohial, ar fi ceva mult prea greu 
de închipuit. 

— Dumneavoastră, domnule Holmes, luaţi lucrurile mult 
mai uşor decât le-aţi lua poate dacă aţi fi pus în contact 
direct cu ele. După câte îmi dau seama, părerea 
dumneavoastră este că tânărul va fi tot atât de bine la 


adăpost în Devonshire ca şi la Londra. Soseşte peste 
cincizeci de minute. Ce mă sfătuiţi? 

— Domnule, vă sfătuiesc să chemaţi o trăsură, să luaţi şi 
câinele care râcâie la uşa din faţă şi să vă duceţi la gara 
Waterloo, ca să-l întâmpinați pe sir Henry Baskerville. 

— Şi pe urmă? 

— Pe urmă să nu-i spuneţi absolut nimic până ce nu iau 
o hotărâre în chestiunea aceasta. 

— De cât timp credeţi că veţi avea nevoie ca să luaţi o 
hotărâre? 

— Douăzeci şi patru de ore. Doctore Mortimer, vă rămân 
îndatorat dacă mâine la ora zece veţi veni la mine şi mi-ar fi 
de ajutor pentru planurile mele viitoare să-l aduceţi şi pe sir 
Henry Baskerville. 

— Voi face întocmai, domnule Holmes. 

Doctorul îşi însemnă întâlnirea pe manşeta cămăşii şi cu 
un aer ciudat, curios şi distrat, plecă grăbit. În capătul 
scării, Holmes îl strigă: 

— Incă o întrebare, doctore Mortimer. Mi-aţi spus că 
înaintea morții lui sir Charles Baskerville, mai mulţi oameni 
au văzut fantoma pe locurile acelea mlăştinoase? 

— Da, au văzut-o trei oameni. 

— Şi după aceea a mai văzut-o cineva? 

— N-am mai auzit pe nimeni. 

— Mulţumesc. La revedere. 

Holmes se întoarse la locul său cu acea privire liniştită, 
plină de o satisfacţie lăuntrică, care arăta că se afla în faţa 
unei probleme, aşa cum îşi dorea. 

— Vrei să pleci, Watson? 

— Numai dacă nu-ţi sunt de folos. 

— Nu, dragă prietene, de ajutorul dumitale nu am nevoie 
decât în clipa în care trecem la acţiune. E însă o problemă 
minunată, un caz cu adevărat unic din multe puncte de 
vedere. Dacă treci pe la Bradley, roagă-l să-mi trimită nişte 
tutun de pipă din cel mai tare! Mulţumesc. Totodată, cred 
că ar fi bine să faci în aşa fel, încât până diseară să nu te 
mai întorci. Atunci voi putea să confrunt în linişte impresiile 
problemei ce mi-a fost încredinţată azi dimineaţă şi care 


este una din cele mai interesante. 

Ştiam că izolarea şi singurătatea îi erau absolut necesare 
prietenului meu în acele ceasuri de încordare a minţii, când 
cântărea fiecare amănunt al probelor, construia ipoteze 
diferite, comparându-le pe una cu cealaltă, şi vedea care 
puncte sunt esenţiale şi care nu. De aceea mi-am petrecut 
toată ziua la club şi nu m-am întors în strada Baker până 
seara. Cam pe la ora nouă mă aflam iarăşi în salon. 

Prima mea impresie, în clipa în care am deschis uşa, a 
fost că izbucnise un incendiu, deoarece camera era atât de 
plină de fum, încât lumina lămpii de pe masă părea că se 
întunecase. De cum am intrat însă, toată spaima mi s-a 
spulberat, căci fumul acela acru de tutun tare şi prost mi-a 
pătruns pe gât şi am început să tuşesc. Ca prin ceaţă l-am 
zărit pe Holmes în halat, ghemuit într-un fotoliu, cu luleaua 
lui neagră, de lut, în gură. În jurul lui zăceau mai multe 
suluri de hârtie. 

— Ai răcit, Watson? 

— Nu, e din pricina aerului acesta otrăvit! 

— Cred că e cam îmbaăcsit, de vreme ce spui. 

— Imbâcsit? E de nesuportat! 

— Atunci deschide fereastra. Văd că ai stat la club toată 
ziua. 

— Dragă Holmes... 

— Aşa e? 

— Desigur, dar cum...! 

Holmes pufni în râs de nedumerirea mea. 

— Watson, eşti de o nevinovăție înduioşătoare şi 
mărturisesc că îmi face plăcere să-mi încerc puterea, oricât 
de mică ar fi ea, cu tine. lată, un domn pleacă la plimbare 
pe o zi ploioasă şi noroioasă. Seara se întoarce acasă scos 
ca din cutie, cu pălăria ca nouă şi cu ghetele lună. Toate 
astea dovedesc că nu s-a mişcat cât e ziua de lungă din 
casă. Şi omul cu pricina nu are prieteni. Atunci, unde să fi 
fost el oare? Nu crezi că este limpede? 

— Da, este foarte limpede! 

— Lumea e plină de lucruri limpezi, pe care nimeni nu le 
observă. Dar eu unde crezi că am fost? 


— Nici dumneata nu te-ai mişcat din casă. 

— Dimpotrivă. Am fost în Devonshire. 

— Cu gândul? 

— Întocmai. Trupul mi-a rămas în acest fotoliu şi, cu 
părere de rău, bag de seamă că a consumat două ceşti 
mari de cafea şi o cantitate neînchipuit de mare de tutun. 
După ce ai plecat, am trimis la Stanford după harta statului 
major, care conţine şi acea parte a câmpiei pustii, şi toată 
ziua am cutreierat-o cu gândul. Şi acum mă pot mândri să 
afirm că sunt în stare să mă descurc la faţa locului. 

— Presupun că e o hartă lucrată la scară mare. 

— Foarte mare. Holmes o desfăşură în parte şi o întinse 
pe genunchi: Aici este regiunea care ne interesează. lată, la 
mijloc castelul Baskerville. 

— Înconjurat de o pădure? 

— Întocmai. Îmi închipui că aleea de tisă, deşi pe hartă 
nu poartă acest nume şi nu e însemnată, se întinde de-a 
lungul acestei linii, şi are în dreapta ei locurile, mlăştinoase, 
după cum se vede. Grupul acesta mic de clădiri, de aici, e 
localitatea Grimpen, unde îşi are reşedinţa prietenul nostru, 
doctorul Mortimer. Pe o rază de cinci mile nu sunt decât 
câteva locuinţe răzlețe. lată aici domeniul Lafter, despre 
care se pomeneşte în povestire. Mai este o casă însemnată 
aici, care trebuie să fie locuinţa naturalistului Stapleton, aşa 
îi spune dacă nu mă înşel. lată şi două ferme de pe câmpie: 
High Tor şi Foulmire. Apoi, la 14 mile depărtare, închisoarea 
de drept comun de la Princetown. Între aceste puncte 
risipite ici şi colo, şi în jurul lor, se întinde regiunea 
mlăştinoasă, tristă şi fără de viaţă. Aşa că iată scena pe 
care s-a desfăşurat tragedia şi pe care, cu sprijinul nostru, 
se va mai juca o dată. 

— Trebuie să fie vreo sălbăticie. 

— Da, decorul este foarte izbutit, dacă diavolul a vrut să- 
şi vâre coada în treburile oamenilor... 

— Atunci şi dumneata înclini spre o explicaţie de ordin 
fantastic? 

— Solii demonilor pot fi şi din carne şi oase, nu-i aşa? Ni 
se pun două probleme chiar de la început. Prima: dacă s-a 


comis vreo crimă; şi a doua: ce crimă şi cum a fost ea 
săvârşită? Desigur, dacă premiza doctorului Mortimer e 
întemeiată şi dacă avem de-a face cu puteri care scapă 
legilor naturii, va trebui să punem capăt investigaţiilor 
noastre. Dar suntem datori să epuizăm toate celelalte 
ipoteze până să ajungem la aceasta din urmă. Aş vrea să 
închidem fereastra, dacă nu ai nimic împotrivă. Poate să ţi 
se pară ciudat, dar găsesc că o atmosferă îmbâcsită te 
ajută să-ţi aduni mai bine gândurile. N-am ajuns până acolo 
încât să mă închid într-o cutie ca să gândesc, dar fireşte 
până la urmă tot acolo am să ajung. Te-ai gândit puţin la 
cazul nostru? 

— Da, peste zi m-am gândit în fel şi chip la cazul acesta. 

— Şi ce crezi? 

— Că e foarte încurcat. 

— Desigur, este un caz foarte original. Sunt amănunte 
ce-l deosebesc de altele, de pildă această schimbare a 
urmelor de paşi. 

— Mortimer pretinde că persoana în cauză a umblat în 
vârful picioarelor pe acea porţiune a aleii. 

— El repetă doar ceea ce a spus la anchetă un nătâng. 
De ce ar fi umblat un om pe alee în vârful picioarelor? 

— Atunci cum explici? 

— A fugit, Watson... A fugit, cuprins de desperare, a fugit 
ca să-şi salveze viaţa, a fugit până i-a plesnit inima şi a 
căzut mort, cu faţa în jos. 

— Dar de cine a fugit? 

— Aici e misterul. Sunt indicii că omul era înnebunit de 
spaimă chiar înainte de a o fi rupt la fugă. 

— Ce te îndreptăţeşte să afirmi aceasta? 

— Presupun că pricina spaimei sale venea de undeva 
dinspre câmpia pustie. Dacă lucrurile s-au petrecut 
întocmai - şi aceasta pare cea mai probabilă ipoteză - 
numai un om care şi-a pierdut cu totul cumpătul a putut să 
fugă departe de casă, în loc să fugă spre ea. Dacă mărturia 
ţiganului poate fi luată de bună, victima alerga strigând 
după ajutor în direcţia în care l-ar fi putut găsi cel mai 
puţin. Şi apoi încă ceva: pe cine aştepta el oare în noaptea 


aceea şi de ce trebuia să aştepte pe aleea de tisă şi nu în 
casă la el? 

— Crezi că aştepta pe cineva? 

— Omul era în vârstă şi infirm. Ni-l putem închipui făcând 
plimbări seara, dar noaptea era rece şi pământul umed. Era 
oare firesc să se oprească pentru cinci-zece minute, lucru 
pe care doctorul Mortimer (omul acesta care are mai mult 
simţ practic decât am crezut noi că are) l-a dedus după 
cenuşa ţigării de foi? 

— Totuşi obişnuia să iasă în fiecare seară la plimbare. 

— Dar nu-i cu putinţă să fi aşteptat în fiecare seară la 
portita dinspre locurile mlăştinoase. Dimpotrivă, toate 
probele dovedesc că victima se ferea de aceste locuri. În 
noaptea aceea însă a aşteptat acolo. Era cu o seară înainte 
de a pleca la Londra. Lucrurile încep să se contureze, 
Watson. Incep să pară logice. Dă-mi, te rog, vioara şi să 
amânăm investigaţiile în această afacere până mâine 
dimineaţă, când vom avea fericitul prilej să ne vedem cu 
doctorul Mortimer şi cu sir Henry Baskerville. 


CAPITOLUL IV 
SIR HENRY BASKERVILLE 


Masa pe care luasem gustarea de dimineaţă fusese 
strânsă în grabă şi Holmes, în halat, aştepta întrevederea 
făgăduită. 

Clienţii noştri au fost punctuali, pentru că abia bătuse 
ceasul zece, când doctorul Mortimer îşi făcu apariţia, urmat 
de tânărul baronet. Acesta era un bărbat mic de statură, 
vioi, cu ochi negri, cam de vreo treizeci de ani, foarte bine 
făcut, cu sprâncene stufoase şi negre şi cu un aer de 
adevărat luptător. Purta un costum de tweed cărămiziu şi 
părea un om călit, care îşi petrecuse mai tot timpul în aer 
liber (cu toate acestea, din privirea lui hotărâtă şi din ţinuta 
sigură şi calmă ghiceai în el pe omul de lume). 

— Acesta este sir Henry Baskerville, spuse doctorul 
Mortimer. 

— In persoană, zise baronetul. Şi ceea ce este mai de 
mirare, domnule Sherlock Holmes, e că dacă prietenul meu, 
aici de faţă, nu mi-ar fi propus azi dimineaţă să venim la 
dumneavoastră, aş fi făcut-o eu însumi. După câte înţeleg, 
dumneavoastră dezlegaţi mici enigme şi de azi dimineaţă 
am şi eu una, care cere ceva mai mult timp decât pot eu 
să-i închin. 

— Vă rog să luaţi loc, sir Henry. Vreţi să spuneţi cumva 
că vi s-a şi întâmplat ceva neobişnuit de când aţi sosit la 
Londra? 

— Nimic prea deosebit domnule Holmes. S-ar putea să 
fie o glumă, ori să nu fie. Această scrisoare, dacă se poate 
numi astfel, am primit-o azi dimineaţă. 

Sir Henry puse pe masă un plic şi ne aplecarăm cu toţii 
asupra lui. Era un plic obişnuit, de culoare cenușie. Adresa: 
„Sir Henry Baskerville, Northumberland Hotel”, era scrisă 
stângaci; purta ştampila: oficiul poştal „Charing Cross” şi 
data poştei din seara precedentă. 


— Cine ştia că veţi trage la hotelul Northumberland? 
întrebă Holmes, scrutându-l pe vizitatorul nostru cu o 
privire pătrunzătoare. 

— Nimeni n-avea de unde să ştie. Această hotărâre am 
luat-o abia după ce m-am întâlnit cu doctorul Mortimer. 

— Fără îndoială că doctorul Mortimer stătea acolo! 

— Nu, eu am tras la un prieten, răspunse doctorul. Nimic 
nu trăda că aveam de gând să mergem la acest hotel. 

— Hm! Cineva pare să se intereseze îndeaproape de 
orice mişcare de-a dumneavoastră. 

Holmes scoase din plic o jumătate de coală de hârtie 
împăturită în patru. O desfăcu şi o întinse pe masă. In 
mijlocul ei era o singură frază, alcătuită din cuvinte tipărite 
şi lipite pe ea. Suna astfel: „Dacă viaţa şi capul vă sunt de 
preţ, nu vă apropiaţi de mlaştină”. Numai cuvântul 
„Mlaştină” era scris cu cerneală. 

— Aşadar, - făcu sir Henry Baskerville, - poate că îmi 
veţi spune dumneavoastră, domnule Holmes, ce naiba să 
însemne asta şi cine îşi vâră nasul în treburile mele? 

— Dumneavoastră ce părere aveţi de chestiunea asta, 
doctore Mortimer? Trebuie să admiteţi că aci nu există în 
niciun caz nimic supranatural. 

— Nu, domnule, dar e cu putinţă ca să vină din partea 
cuiva, care să fie convins că e vorba de un lucru 
supranatural. 

— Care lucru? întrebă tăios sir Henry. Mi se pare, 
domnilor, că dumneavoastră ştiţi mult mai mult despre 
chestiunile mele personale decât ştiu eu însumi. 

— Ceea ce ştim, sir Henry, vă vom împărtăşi şi 
dumneavoastră înainte de a fi părăsit această încăpere. Vă 
făgăduiesc, spuse Sherlock Holmes. Deocamdată, ne vom 
mărgini, cu îngăduinţa dumneavoastră, la acest document 
foarte interesant, care pesemne că a fost scris şi expediat 
aseară. Watson, ai ziarul „Times” de ieri? 

— E acolo, în colţ. 

— Dacă nu te superi, dă-mi-l! Pagina dinăuntru, te rog, 
cu articolul de fond. 

Holmes îşi aruncă grăbit privirea pe pagina ziarului, 


plimbându-şi ochii în susul şi în josul coloanelor. 

— Este articolul de fond despre liber-schimbism. Daţi-mi 
voie să vă citesc un paragraf. „Dacă ideea că şi comerțul şi 
industria fiecăruia sunt încurajate de tariful protectionist vă 
este de preț şi vă poate suci capul, aflați că e la mintea 
oricui că în cele din urmă o astfel de legislație ar putea să 
însemne bogății, nu vă apropiaţi de ţara noastră. Aceasta 
va face să scadă valoarea importurilor şi standardul de 
viață din insulă”. 

— Ce zici de asta, Watson? exclamă Holmes foarte vesel, 
frecându-şi mâinile de bucurie. Nu găseşti că e minunat? 

Doctorul Mortimer se uită la Holmes cu interes 
profesional, în vreme ce sir Henry Baskerville îşi îndreptă 
spre mine ochii lui negri, plini de uimire. 

— Nu prea mă pricep la tarife şi la alte lucruri de felul 
acesta, - spuse el, - dar mi se pare că cu articolul acesta 
ne-am cam abătut din drum. 

— Dimpotrivă, sir Henry, cred că suntem chiar pe drum. 
Watson, care e aici de faţă, îmi cunoaşte mai bine metodele 
decât dumneavoastră, dar mă tem că nici el n-a prea 
înţeles sensul acestei fraze. 

— Nu, mărturisesc că nu văd nicio legătură. 

— Şi totuşi, dragă Watson, există o legătură atât de 
strânsă între scrisoare şi articol, încât una este extrasă din 
cealaltă. „Vă”, „viaţă”, „capul”, „preţ”, „nu vă apropiaţi”, 
„de”, „sunt”. Nici acum nu vedeţi de unde au fost luate 
aceste cuvinte? 

— Pe legea mea, ai dreptate! la uite, domnule! izbucni 
sir Henry. 

— Cuvintele „nu vă apropiaţi de”, tăiate împreună, vă 
spulberă orice îndoială, dacă v-a mai rămas vreuna. 

— Deci... aşa stau lucrurile! 

— Într-adevăr, domnule Holmes, asta întrece cu mult 
orice închipuire, spuse doctorul Mortimer, care de uimire nu 
îşi mai lua ochii de la prietenul meu. Înţeleg, se poate 
afirma că cuvintele au fost luate dintr-un ziar, dar să spui şi 
din care anume şi să mai şi precizezi că sunt chiar din 
articolul de fond, e într-adevăr un lucru atât de 


extraordinar, cum n-am mai auzit niciodată. Cum aţi 
procedat? 

— Doctore, bănuiesc că aţi putea deosebi un craniu de 
negru de unul de eschimos. 

— Mai mult ca sigur! 

— Cum asta? 

— Pentru că aceasta e pasiunea mea. Deosebirile bat la 
ochi. Arcadele, unghiul facial, curba maxilarului... 

— Ei bine, aceasta este şi pasiunea mea. Şi deosebirile 
sunt la fel de bătătoare la ochi. Pentru mine există tot atâta 
deosebire între litera de tipar de format „bourgeois”8 a unui 
articol din „Times” şi tiparul neîngrijit al unui ziar de seară 
de o jumătate de penny, cum este pentru dumneavoastră 
aceea dintre un negru şi un eschimos. A discerne 
caracterele de tipar este ceva ce face parte din cele mai 
elementare cunoştinţe ale unui specialist în criminologie, 
deşi - trebuie să vă mărturisesc - în tinereţe, confundam 
ziarul „Loods Mercury” cu „Western Morning News”. Totuşi, 
tonul editorialului din „Times” este cu totul aparte, şi 
aceste cuvinte nu puteau fi luate din alt ziar. Cum lucrul 
acesta a fost făcut ieri, era foarte probabil să descoperim 
aceste cuvinte în ziarul de ieri. 

— In cazul acesta, după câte pricep din spusele 
dumneavoastră, domnule Holmes, - adăugă sir Henry 
Baskerville, cineva a tăiat cuvintele acestui mesaj cu o 
foarfecă... 

— Cu o foarfecă de unghii, spuse Holmes. Se poate 
vedea că s-a folosit de o foarfecă cu lama foarte scurtă, că 
cel ce s-a slujit de ea a trebuit să facă două tăieturi de-a 
lungul cuvintelor „nu vă apropiaţi”. 

— Aşa este. Atunci cineva a tăiat cuvintele mesajului cu 
o foarfecă de unghii, le-a lipit cu clei... 

— Cu guma-rabică, îl întrerupse din nou Holmes. 

— Cu guma-rabică pe hârtie. Dar aş dori să ştiu de cea 
trebuit să scrie de mână cuvântul „mlaştină”? 

— Pentru că nu l-a putut găsi în ziar. Toate celelalte 


8 Tipar „bourgeois” - format de literă de tipar, originar din Franţa. (n. 
t.) 


cuvinte sunt obişnuite şi pot fi găsite în orice ziar, dar 
cuvântul „mlaştină” e pesemne mai puţin obişnuit. 

— Desigur numai aşa se poate explica. Aţi mai 
descoperit şi altceva în acest mesaj, domnule Holmes? 

— Mai sunt vreo două indicii, cu toate că s-au luat 
aproape toate precauţiile ca urmele să nu fie depistate. 
Adresa, după cum vedeţi, e scrisă de o mână stângace. 
Totuşi „Times” este un ziar care rareori încape pe mâna 
altor oameni decât a celor cu o educaţie aleasă. De aici 
putem deduce că scrisoarea a fost întocmită de un om 
instruit, care a vrut să pară că este neinstruit. Cât despre 
truda lui de a-şi ascunde caligrafia, ea ne arată fie că 
scrisul v-ar putea fi cunoscut, fie că ar putea fi recunoscut 
cândva de dumneavoastră. De asemenea, mai puteţi 
observa că cuvintele nu sunt lipite pe aceeaşi linie: unele 
sunt mai sus decât celelalte. Cuvântul „viaţă”, de pildă, 
este cu totul în afara rândului. Faptul acesta poate dovedi o 
neglijenţă sau poate neliniştea şi graba celui ce le tăiase. 
Eu înclin pentru ultima ipoteză, fiindcă faptul are un mobil 
foarte important şi apoi este puţin probabil ca autorul unei 
asemenea scrisori să fie neglijent. Dacă era grăbit, se naşte 
atunci o întrebare interesantă: de ce ar fi fost grăbit, căci 
orice scrisoare expediată dis-de-dimineaţă i-ar fi ajuns lui 
sir Henry mai înainte de a fi părăsit hotelul. S-a temut oare 
autorul să nu fie întrerupt de cineva, şi de cine anume? 

— Acum, - făcu doctorul Mortimer, -  pătrundem 
întrucâtva în domeniul prezumţiilor. 

— Vreţi să spuneţi mai degrabă că suntem într-un punct 
în care cântărim probabilitățile şi alegem pe cele mai 
întemeiate. Aceasta înseamnă a folosi imaginaţia în mod 
ştiinţific; întotdeauna însă începem să facem presupuneri 
de la câteva baze materiale. lată, eu sunt aproape sigur că 
adresa a fost scrisă într-un hotel, şi sunt sigur că veţi spune 
că afirmaţia mea este o fantezie. 

— Dar cum mai puteţi afirma una ca asta? 

— Dacă vă uitaţi cu atenţie la adresă, veţi observa că şi 
peniţa, şi cerneala i-au dat de lucru celui care a scris cu ele. 
Peniţa s-a înecat în cerneală de două ori într-un singur 


cuvânt, de alte trei ori a zgâriat fără să scrie, şi toate 
acestea într-o adresă scurtă, ceea ce dovedeşte că în 
călimară era puţină cerneală. Arareori veţi găsi la un 
particular o peniță sau o călimară în aşa hal şi încă mai rar 
să le aibă în acelaşi timp pe amândouă în această stare. De 
bună seamă, cunoaşteţi călimările şi tocurile de prin 
hoteluri, unde cu greu aţi putea găsi altele mai bune. Da, 
aproape că nici nu preget să spun că dacă am cerceta 
coşurile de hârtie de la hotelurile din jurul lui „Charing 
Cross”, ca să găsim rămăşiţele mutilate ale acelui număr 
din ziarul „Times”, am putea pune mâna pe persoana care 
a trimis acest ciudat mesaj. Na, na, dar cu asta ce-o mai fi? 

Începu să cerceteze cu atenţie foaia de hârtie pe care 
erau lipite cuvintele, ţinând-o la câţiva centimetri de ochi. 

— Ei? 

— Nimic, făcu el, lăsând-o jos. Jumătate de coală de 
hârtie albă, care n-are nici măcar un filigran pe ea. Cred că 
am scos tot ce se putea scoate din scrisoarea asta ciudată; 
şi acum, sir Henry, spuneţi-mi: de când aţi sosit la Londra, 
vi s-a mai întâmplat ceva deosebit? 

— Nu, domnule Holmes, cred că nu. 

— Nu aţi observat pe cineva care vă urmărea sau vă 
pândea? 

— Mi se pare că am intrat de-a dreptul într-o intrigă de 
roman foileton, exclamă vizitatorul nostru. Ei, comedie! Dar 
pentru ce m-ar urmări sau m-ar pândi cineva? 

— O să ajungem noi şi la asta. Nu aveţi să ne mai 
spuneţi nimic înainte de a intra în miezul chestiunii? 

— Hm! Depinde ce socotiți că merită să vă mai spun. 

— Cred că orice iese din mersul normal al vieţii merită să 
ne fie adus la cunoştinţă. 

Sir Henry zâmbi. 

— Nu ştiu încă prea multe despre felul de viaţa al 
englezilor, pentru că am trăit aproape toată viaţa în Statele 
Unite şi în Canada. Cred însă că faptul de a-ţi pierde o 
gheată nu face parte din mersul normal al vieţii aici. 

— V-aţi pierdut o gheată? 

— Dragă sir Henry, - interveni doctorul Mortimer, - cred 


că s-a rătăcit doar. Când vă veţi întoarce la hotel, o veţi 
găsi. Ce mai e nevoie să-l plictisiţi pe domnul Holmes cu 
astfel de nimicuri? 

— Bine, dar mi-a cerut să-i spun tot ceea ce iese din 
mersul normal al lucrurilor. 

— Întocmai, făcu Holmes. Oricât de ridicul ar părea 
incidentul. Ziceţi că aţi pierdut o gheată? 

— Da, în tot cazul mi s-a rătăcit. Le-am pus pe 
amândouă ieri seară dinaintea uşii, şi azi dimineaţă nu mai 
era decât una. N-am putut primi niciun fel de lămurire de la 
băiatul care mi le curăţă. Imi pare rău pentru că abia le 
cumpărasem aseară de pe „Ştrand” şi nici nu apucasem să 
le încalţ. 

— Dacă nu le-aţi purtat, atunci de ce le-aţi dat la 
curăţat? 

— Ghetele erau cafenii şi nu fuseseră încă date cu ceară. 
De aceea le-am lăsat la uşă. 

— Aşadar după câte înţeleg, ieri, după ce aţi sosit la 
Londra, aţi şi ieşit în oraş şi v-aţi cumpărat o pereche de 
ghete. 

— Am cumpărat multe lucruri. Doctorul Mortimer, care 
este aici de faţă, m-a însoţit. Ştiţi, dacă e vorba să fiu un 
senior acolo, atunci trebuie să mă îmbrac aşa cum se 
cuvine, şi poate că, în călătoriile mele din vest, m-am 
deprins să fiu cam dezordonat. Printre altele mi-am 
cumpărat şi ghetele acelea cafenii - am dat vreo şase 
dolari pe ele - şi înainte de a fi apucat să le încalţ, mi s-a 
furat una. 

— E un lucru de prea mică valoare, ca să merite să fie 
furat, zise Sherlock Holmes. Mărturisesc că sunt cu totul de 
părerea doctorului Mortimer, şi anume că în scurtă vreme 
vă veţi găsi gheata care vă lipseşte. 

— Şi acum, domnilor, - spuse baronetul cu glas hotărât, 
- cred că am vorbit destul pentru cât de puţine lucruri ştiu. 
E timpul să vă ţineţi de făgăduială şi să-mi faceţi, o dare de 
seamă amănunţită a tot ceea ce urmărim. 

— Cererea dumneavoastră e foarte îndreptăţită, îi 
răspunse Holmes. Doctore Mortimer, cred că cel mai 


nimerit lucru ar fi să spuneţi povestea aşa cum ne-aţi 
istorisit-o şi nouă. 

Încurajat în felul acesta, prietenul nostru, savantul, 
scoase hârtiile din buzunar şi prezentă cazul, aşa cum 
făcuse cu o dimineaţă înainte. Sir Henry Baskerville îl 
ascultă cu atenţia încordată, din când în când scoțând câte 
o exclamaţie de uimire. 

— Eh! Îmi pare că am primit o moştenire ce poartă 
pecetea unui blestem, spuse el după ce se sfârşi lunga 
istorisire. Bineînţeles că am auzit despre câinele cu pricina 
încă din vremea copilăriei mele. E povestea preferată a 
familiei, cu toate că până acum nu m-am gândit niciodată 
s-o iau în serios. Cât despre moartea unchiului meu... In 
capul meu lucrurile sunt cam încâlcite şi încă nu pot vedea 
limpede. Dar după cât se pare, nici dumneavoastră nu ştiţi 
exact dacă este cazul să consultăm un poliţist sau un 
pastor. 

— Întocmai. 

— Şi iată acum şi povestea cu scrisoarea care mi-a fost 
trimisă la hotel. Cred că îşi are şi ea locul ei aici. 

— Scrisoarea pare să dovedească anume că cineva ştie 
mai mult decât noi ce se petrece prin locurile mlăştinoase, 
spuse doctorul Mortimer. 

— Şi de asemenea, - adăugă Holmes, - că acel cineva nu 
e rău intenţionat de vreme ce vă atrage atenţia asupra 
primejdiei. 

— Sau că, urmărindu-şi propriile lui țeluri, pe care şi le-a 
propus, doreşte să mă sperie şi să fug. 

— Hm! desigur şi asta e cu putinţă. Vă rămân foarte 
îndatorat, doctore Mortimer, că m-aţi pus în faţa unei 
probleme care prezintă mai multe soluţii interesante. Acum 
însă, în mod practic, trebuie să hotărâm, sir Henry, dacă 
este prudent sau nu să plecaţi la castelul Baskerville. 

— Şi de ce să nu plec? 

— Se pare că vă ameninţă o primejdie. 

— Credeţi că primejdia îmi vine de la acest spirit rău al 
familiei, sau de la fiinţe omeneşti? 

— Hm! Tocmai aceasta trebuie să descoperim. 


— Orice ar fi, răspunsul meu e dat. Nu există diavol în 
infern şi nici om pe pământ, domnule Holmes, care să mă 
poată opri să mă stabilesc în căminul străbunilor mei, şi 
puteţi să consideraţi aceasta drept o hotărâre definitivă. 

Pe măsură ce vorbea, sprâncenele i se încruntau, iar faţa 
i se împurpura, devenind de un roşu întunecat. De bună 
seamă, temperamentul aprins al Baskervilleilor nu se 
potolise nici în acest ultim reprezentant al lor. 

— Între timp, - adăugă el, - abia am putut să mă 
gândesc la tot ce mi-aţi spus. E prea mult pentru un om să 
caute să înţeleagă ceva şi în acelaşi timp să şi ia o 
hotărâre. Aş dori să rămân singur un ceas, în linişte, ca să 
pot lua hotărârea. lată, domnule Holmes, acum este 
unsprezece şi jumătate, şi mă voi duce de-a dreptul la 
hotel. Ce ar fi să veniţi pe la două împreună cu prietenul 
dumneavoastră, doctorul Watson, să luaţi masa cu noi? V- 
aş putea spune atunci mai limpede ce cred despre toate 
acestea. 

— De acord, Watson? 

— S-a făcut. 

— Atunci aşteptaţi-ne! Să chem o trăsură? 

— Nu, prefer să merg pe jos; toată afacerea asta 
aproape că m-a enervat. 

— Aş merge şi eu tot pe jos, îi spuse însoţitorul său. 

— Atunci ne întâlnim iarăşi la două. Au revoir şi cu bine. 

Auzirăm paşii vizitatorilor noştri care coborau scara, apoi 
zgomotul uşii de la intrare. Din visătorul molatic, Holmes se 
transformă cât ai clipi într-un om de acţiune. 

— Repede pălăria şi ghetele, Watson! Nicio clipă de 
pierdut! 

Cu halatul pe el se năpusti în odaia lui şi în câteva clipe 
se întoarse îmbrăcat în redingotă. Apoi o pornirăm la goană 
pe scări în jos, ca să ajungem în stradă; Doctorul Mortimer 
şi Baskerville mai puteau fi încă văzuţi la vreo două sute de 
metri înaintea noastră, mergând spre strada Oxford. 

— Să alerg să-i opresc? 

— Pentru nimic în lume, dragă Watson. Mă simt cât se 
poate de bine în tovărăşia dumitale, dacă nu ai nimic 


împotrivă. Prietenii noştri s-au gândit bine; nici vorbă, e o 
dimineaţă minunată pentru plimbare. 

Grăbi pasul până ce distanţa ce ne despărţea se reduse 
la aproape jumătate. Apoi, ţinându-ne mereu la o sută de 
metri în urma lor, îi urmărirăm pe strada Oxford, şi tot 
astfel în jos pe strada Regent. La un moment dat, prietenii 
noştri se opriră ca să se uite într-o vitrină. Şi Holmes făcu la 
fel. O clipă după aceea scoase un strigăt de satisfacţie, iar 
eu, urmărind direcţia privirii lui încordate, văzui o cabrioletă 
Hansorn”, cu un bărbat înăuntru; cabrioleta se oprise de 
partea cealaltă, iar acum o pornise din nou, încet-încet 
înainte. 

— Asta e omul nostru, Watson! Hai! Dacă nu putem face 
mai mult, cel puţin să ne uităm bine la el. 

În clipa aceea am fost izbiţi de o barbă neagră, stufoasă 
şi de o pereche de ochi străpungători, îndreptaţi spre noi, 
prin fereastra laterală a cabrioletei. Pe dată, ferestruica din 
acoperişul cabrioletei zbură în lături, dinăuntru se strigă 
ceva birjarului şi acesta, într-o goană nebună, o luă pe jos 
pe strada Regent. Holmes se uită cercetător în jur, după o 
altă trăsură, dar nu zări niciuna liberă. Atunci Holmes se 
năpusti într-o urmărire sălbatică prin înghesuiala de 
vehicule, dar cabrioleta o pornise în goană şi nici nu se mai 
vedea. 

— Ei, vezi! exclamă Holmes cu amărăciune, ieşind din 
torentul de vehicule, gâfâind şi palid de ciudă. Ai mai văzut 
atâta ghinion? Şi ce greşit am procedat! Watson, Watson, 
dacă eşti un om cinstit, alături de succesele mele trebuie să 
înregistrezi şi această înfrângere. 

— Cine era omul acela? 

— N-am idee. 

— Un spion? 

— Hm! De bună seamă. Din câte am auzit, de când a 
sosit la Londra, Baskerville a fost urmărit pas cu pas de 
cineva. Altminteri, cum s-ar fi ştiut atât de repede că şi-a 


9 Cabrioletă de tip Hansorn — trăsură cu două roţi pentru două 
persoane, birjarul având loc în spate, pe un scaun înalt şi ţinând hăţul 
pe deasupra coviltirului. (n. t.) 


ales hotelul Northumberland? Dacă l-au urmărit în prima zi, 
mi-am zis că trebuia să-l urmărească şi în cea de a doua. 
Poate că ai băgat de seamă că în timp ce doctorul Mortimer 
citea legenda aceea, eu mi-am făcut de lucru în vreo două 
rânduri pe la fereastră. 

— Da, îmi amintesc. 

— M-am uitat pe stradă să văd dacă nu dă cineva 
târcoale casei, dar n-am văzut pe nimeni. Avem de-a face 
cu un om dibaci, Watson. Cazul se complică, şi cu toate că 
nu ştiu încă dacă cei cu care avem de-a face au intenţii 
binevoitoare sau criminale, am conştiinţa netă a unei forţe 
şi a unor planuri precise. Când prietenii noştri ne-au părăsit, 
am pornit în urmărirea lor, din prima clipă cu nădejdea că 
voi putea descoperi pe nevăzutul urmăritor. E însă atât de 
prevăzător, încât temându-se să meargă pe jos, s-a folosit 
de o cabrioletă, ca să poată merge mai agale în urma lor 
sau să le-o ia înainte, fără să fie observat. Metoda lui mai 
prezintă un avantaj: dacă ei ar fi luat o trăsură, el era gata 
să-i urmărească. Are însă şi un neajuns evident. 

— S-a dat pe mâna birjarului. 

— Întocmai. 

— Ce păcat că nu i-am luat numărul. 

— Dragă Watson, oricât de stângaci m-aş fi dovedit, cum 
ai putea oare să-ţi închipui că am pierdut din vedere să-mi 
însemn numărul? Omul nostru are numărul 2704. Dar 
pentru moment nu ne e de niciun folos. 

— Nu-mi dau seama ce ai fi putut face mai mult. 

— De cum am observat cabrioleta, ar fi trebuit în aceeaşi 
clipă să mă întorc să pornesc în altă direcţie. In felul acesta 
aş fi avut răgazul să iau şi eu o cabrioletă şi l-aş fi urmărit 
pe celălalt de la o distanţă respectabilă, sau, şi mai bine, m- 
aş fi îndreptat către hotelul Northumberland şi aş fi aşteptat 
acolo. Urmărindu-l pe Baskerville până acasă, necunoscutul 
nostru ne-ar fi dat prilejul să-i jucăm noi festa, pe care aşa 
ne-a jucat-o el nouă, şi am fi văzut încotro se îndreaptă. Aşa 
cum s-au petrecut lucrurile, dintr-o grabă indiscretă, ne-am 
trădat. De aceasta a profitat cu o extraordinară iuţeală şi 
energie duşmanul nostru şi ne-a scăpat. 


Hoinăream agale în jos pe strada Regent, în timp ce 
vorbeam, iar doctorul Mortimer şi  însoţitorul său 
dispăruseră de multă vreme din faţa noastră. 

— Nu mai are rost să-i urmărim, - spuse Holmes, - 
urmăritorul a dispărut şi nu se mai întoarce. Să vedem ce 
cărţi ne-au mai rămas şi să jucăm tare. Ai putea pune mâna 
în foc că îl recunoşti pe omul din cabrioletă, după figură? 

— l-aş putea recunoaşte doar barba. 

— Aşa şi eu, de unde trag concluzia că era pesemne 
falsă. Un om prevăzător, pornit într-o misiune atât de 
anevoioasă, nu are nevoie de barbă decât ca să-şi ascundă 
adevărata lui înfăţişare. Hai înăuntru, Watson. 

Şi zicând acestea intrarăm într-o agenţie de comisionari, 
unde fu primit cu căldură de către şef. 

— Ah! Wilson, văd că n-ai uitat împrejurarea 
neînsemnată în care am avut norocul să-ţi fiu de folos. 

— Nu, domnule, într-adevăr n-am uitat. Mi-aţi salvat 
reputaţia, poate chiar şi viaţa. 

— Exagerezi, dragă prietene. Dintre băieţii tăi, dragă 
Wilson, parcă îmi amintesc de un flăcău Cartwright, care în 
timpul cercetărilor s-a dovedit mai dibaci. 

— Da, domnule, e încă la mine. 

— Poţi să-l chemi? Mulţumesc! Şi aş mai vrea să fii bun 
să-mi schimbi hârtia asta de cinci lire. 

Un flăcău de vreo paisprezece ani, vioi şi isteţ, se 
prezentă la chemarea şefului. Stătea drept, privind în faţă 
cu un mare respect pe faimosul detectiv. 

— Dă-mi anuarul hotelurilor, îi spuse Holmes. 
Mulţumesc. Şi acum, Cartwright, iată lista celor douăzeci şi 
trei de hoteluri din imediata vecinătate a lui „Charing 
Cross”. Le vezi? 

— Da, domnule. 

— Ai să treci pe la toate pe rând. 

— Da, domnule. 

— La fiecare, şi de la bun început, ai să-i dai portarului 
câte un şiling. lată douăzeci şi trei de şilingi. 

— Da, domnule. 

— Ai să le spui că doreşti să controlezi hârtiile aruncate, 


de ieri. Ai să pretinzi că o telegramă importantă n-a ajuns la 
adresa respectivă şi că trebuie s-o cauţi. Ai înţeles? 

— Da, domnule. 

— Dar tu trebuie să cauţi pagina din mijlocul ziarului 
„Times”, cu mai multe găuri tăiate cu foarfeca. Ai aici un 
exemplar din ziarul „Times”. lată şi pagina. Ai s-o recunoşti 
uşor, nu-i aşa? 

— Da, domnule. 

— De fiecare dată portarul o să-l cheme pe intendent, 
căruia ai să-i dai tot un şiling. lată deci încă douăzeci şi trei 
de şilingi. Este posibil ca în douăzeci de cazuri din douăzeci 
şi trei să afli că hârtiile au fost arse sau ridicate. În celelalte 
trei cazuri însă ţi se va arăta o grămadă de hârtii şi printre 
ele ai să cauţi şi această pagină din „Times”. Sunt foarte 
puţini sorţi că ai s-o găseşti. lată încă zece şilingi pentru 
cazuri de forţă majoră. Până diseară trimite-mi un raport 
telegrafic la mine acasă, în strada Baker. Şi acum, Watson, 
ne-a mai rămas să descoperim identitatea birjarului cu nr. 
2704, iar după aceea să coborâm într-o galerie de pictură 
din strada Bond şi să ne petrecem timpul care ne-a mai 
rămas până la ora când suntem aşteptaţi la hotel. 


CAPITOLUL V 
TREI FIRE RUPTE 


Sherlock Holmes avea, într-o măsură neobişnuită, 
puterea de a se desprinde, când voia, de gânduri. Timp de 
două ceasuri, ciudatul caz care ne preocupase păru uitat, 
iar el fu absorbit cu totul doar de pictura maeştrilor 
moderni belgieni. De când am părăsit expoziţia şi până 
când am ajuns la hotelul Northumberland, el n-a vorbit 
despre nimic altceva decât despre artă, în privinţa căreia 
avea păreri foarte vagi. 

— Sir Henry Baskerville vă aşteaptă sus, ne înştiinţă 
intendentul. Mi-a spus să vă conduc la el de cum sosiți. 

— Ai ceva împotrivă dacă îmi arunc ochii prin registrul de 
pasageri, îl întrebă Holmes. 

— De fel. 

Registrul arăta că după numele lui Baskerville fuseseră 
înscrise alte două. Primul era al unui oarecare Theophilius 
Johnson cu familia, din Newcastle, celălalt al doamnei 
Oldmore cu camerista ei, din High Lodge, Alton. 

— Desigur acesta trebuie să fie Johnson, pe care-l cunosc 
eu de multă vreme, se adresă Holmes portarului. Avocat, 
nu-i aşa? E un om cu părul sur şi care merge puţin 
şchiopătând? 

— Nu, domnule. Acesta este domnul Johnson, 
proprietarul de mine de cărbuni. Un om foarte iute şi nu 
mai în vârstă decât dumneavoastră. 

— Sunt sigur că te înşeli asupra meseriei lui. 

— Nu, domnule, trage la hotelul nostru de mulţi ani şi îl 
cunoaştem foarte bine. 

— Ei, atunci se schimbă lucrurile! Şi doamna Oldmore? 
Numele ei îmi pare cunoscut. Vă rog să-mi iertaţi 
curiozitatea, dar de multe ori căutând un prieten dai peste 
altul. 

— E o doamnă infirmă, domnule. Soțul ei a fost cândva 


primar în Gloucester. Ori de câte ori vine în oraş trage la 
noi. 

— Mulţumesc. Nu cred că aş putea să pretind că am 
cunoscut-o vreodată. Apoi, în timp ce urcam scările, îmi 
spuse încet: Prin întrebările acestea, Watson, am putut 
stabili un fapt foarte însemnat: ştim acum că cei ce se 
interesează atât de mult de prietenul nostru n-au tras la 
acest hotel. Aceasta înseamnă că în timp ce sunt, după cât 
se pare, foarte grijulii să nu-l scape din ochi, sunt la fel de 
grijulii să nici nu fie văzuţi de el, ceea ce este foarte 
semnificativ. 

— Dar ce semnificaţie are pentru noi? 

— Pentru noi, asta înseamnă... Ei, salutare, dragă 
prietene, dar ce s-a întâmplat? 

Ajunsesem tocmai în capătul scărilor, când dădurăm nas 
în nas cu sir Henry Baskerville. Roşu de mânie, el ţinea într- 
o mână o gheată veche şi prăfuită. Era atât de furios, că 
abia putea deschide gura şi când în sfârşit începu să 
vorbească, folosi mai mult dialectul din vest, lucru pe care 
nu-l auzisem în cursul dimineţii. 

— Îmi vine să cred că în hotelul ăsta sunt luat drept un 
sugar, strigă el. Dacă nu-şi vâră minţile în cap, au să vadă 
că nu şi-au găsit omul cu care să se joace de-a v-aţi 
ascunselea. La naiba, dacă băiatul ăsta nu dă de gheata 
care mi-a dispărut, iese scandal. Domnule Holmes, eu, unul, 
ştiu de glumă, dar au întrecut măsura de astă dată. 

— Tot gheata o căutaţi? 

— Da, domnule, şi vreau s-o găsesc. 

— Dar vorbeaţi de-o gheată nouă, cafenie. 

— Bineînţeles, domnule, dar acum e vorba de alta veche 
şi neagră. 

— Cum, vreţi cumva să spuneţi că...? 

— Chiar asta vreau să spun. Aveam doar trei perechi: 
cele noi, cafenii, cele negre, vechi, şi pantofii de lac din 
picioare. Astă-noapte mi-au luat una din cele cafenii, iar 
astăzi mi-au şterpelit şi una neagră. Ai priceput? Dar 
vorbeşte, omule, nu te holba aşa! 

Un chelner, un german, ce venea într-un suflet, apăru şi 


el în scenă. 

— Nu, domnule, am răscolit tot hotelul, dar nici urmă de 
gheată. 

— Uite ce este, ori iese la iveală gheata până deseară, 
ori mă adresez directorului şi îi spun că imediat părăsesc 
hotelul! 

— O să se găsească, domnule... Vă făgăduiesc că dacă 
aveţi puţină răbdare, o să se găsească. 

— Să vă intre în cap: e cel din urmă lucru care îmi piere 
în cuibul ăsta de tâlhari. Vă rog, domnule Holmes, să mă 
iertaţi că vă supăr cu asemenea fleacuri... 

— Mă tem că pentru asta merită să te necăjeşti. 

— De ce? Văd că luaţi lucrurile în serios. 

— Cum explicaţi faptul? 

— Nici nu încerc să explic. Mi se pare cel mai absurd şi 
mai ciudat lucru din câte mi s-au întâmplat vreodată. 

— Poate cel mai ciudat, făcu Holmes dus pe gânduri. 

— Dar dumneavoastră ce părere aveţi? 

— Eh! încă nu pot spune că mi-am făcut o părere. Cazul 
dumneavoastră e foarte complicat, sir Henry. Dacă îl pun în 
legătură cu moartea unchiului dumneavoastră, nu cred că 
din cele cinci sute de cazuri de importanţă capitală, care 
mi-au trecut prin mâini, să fi existat vreunul mai încurcat. 
Dar ţinem câteva fire în mână şi fără îndoială că unul sau 
altul din aceste fire ne va călăuzi spre adevăr. Vom pierde 
poate vremea urmărind o cale greşită, dar mai curând sau 
mai târziu ne vom afla pe cea bună! 

Prânzul se desfăşură într-o atmosferă plăcută, dar în 
timpul lui se vorbi prea puţin de cauza care ne întrunise la 
un loc. După ce ne-am retras în salon, Holmes îl întrebă pe 
sir Baskerville ce are de gând să facă. 

— Să mă instalez în castelul Baskerville. 

— Când? 

— Către sfârşitul săptămânii. 

— Din toate punctele de vedere, adăugă Holmes cred că 
e o hotărâre înţeleaptă. Am multe dovezi că aici la Londra 
sunteţi urmărit pas cu pas şi dintre milioanele de locuitori ai 
acestui mare oraş e greu să-ţi dai seama cine sunt aceşti 


oameni şi ce urmăresc ei. Dacă au intenţii rele, v-ar putea 
face un rău, şi ne-ar fi cu neputinţă să-i împiedicăm. 
Doctore Mortimer, nu şti pesemne că azi dimineaţă aţi fost 
urmăriţi, de cum aţi plecat de la mine de acasă? 

Doctorul Mortimer tresări: 

— Urmăriţi? De cine? 

— Din nenorocire asta nu v-o pot spune. Printre vecinii 
sau cunoştinţele dumneavoastră de la Dartmoor este 
cumva vreun bărbat cu barbă neagră şi stufoasă? 

— Nu. Sau, staţi să văd... De ce? Da, Barrymore feciorul 
lui sir Charles, e un bărbat cu barbă neagră şi stufoasă. 

— Hm! Şi unde e Barrymore? 

— Are grijă de castel. 

— Lucrul cel mai bun ar fi să ne asigurăm că este într- 
adevăr acolo şi nu la Londra. 

— Dar cum asta? 

— Daţi-mi un formular de telegramă. „Aţi pregătit 
primirea lui sir Henry?” Aşa, e bine. Trimiteţi-o pe adresa 
domnului Barrymore, castelul Baskerville. Care este cel mai 
apropiat oficiu poştal? Grimpen? Foarte bine! Vom trimite o 
a doua telegramă poştaşului din Grimpen. „Telegrama 
pentru domnul Barrymore să-i fie înmânată personal. Dacă 
lipseşte, rog trimiteţi înapoi telegrama lui sir Henry 
Baskerville, hotel Northumberland”. În felul acesta vom 
putea şti până deseară dacă Barrymore se află la postul său 
în Devonshire sau nu. 

— Aşa e, încuviinţă Baskerville. Ei, dar ia spune-mi, 
doctore Mortimer, cine este în realitate acest Barrymore? 

— E fiul bătrânului îngrijitor care a murit. Familia lor de 
patru generaţii îngrijeşte de castel. După câte ştiu, el şi 
soţia lui sunt o familie la fel de onorabilă ca oricare alta din 
acest ţinut. 

— În acelaşi timp, - interveni Baskerville, - e destul de 
limpede că atât timp cât nu e nimeni din familia noastră 
care să locuiască la castel, oamenii aceştia se pot bucura 
de un cămin dintre cele mai plăcute, fără să facă nimic. 

— E adevărat. 

— A beneficiat cât de cât Barrymore de testamentul 


lăsat de sir Charles? întrebă Holmes. 

— Da, atât el, cât şi soţia lui au primit câte cinci sute de 
lire fiecare. 

— Au ştiut că aveau să primească aceşti bani? 

— Da, lui sir Charles îi plăcea tare mult să vorbească 
despre dispoziţiunile lui testamentare. 

— Lucrul acesta este foarte interesant! 

— Nădăjduiesc, - reluă doctorul Mortimer, - că nu veţi 
privi cu ochi bănuitori pe toţi cei ce au moştenit câte ceva 
de la sir Charles, pentru că şi eu am căpătat o mie de lire 
prin testament! 

— Într-adevăr? Şi mai cine? 

— Multe sume neînsemnate au fost lăsate unor persoane 
şi unui mare număr de instituţii de binefacere. Restul, în 
întregime lui sir Henry. 

— Şi la cât se ridică acest rest? 

— La şapte sute patruzeci de mii de lire. 

Uimit, Holmes ridică din sprâncene. 

— Nici prin cap nu mi-ar fi trecut că e vorba de o sumă 
atât de uriaşă, zise el. 

— Sir Charles trecea drept un om bogat, dar nici noi nu 
am ştiut cât de bogat era până ce nu i-am evaluat bunurile. 
Intreaga lui avere se ridică la aproape un milion. 

— Pe legea mea! Pentru o astfel de miză, un om va juca 
cu desperare. Şi acum încă o întrebare, doctore Mortimer: 
Presupunând că i s-ar întâmpla tânărului nostru prieten, aici 
de faţă... să mă iertaţi că ridic o ipoteză neplăcută... cine ar 
moşteni proprietatea? 

— Cum Rodger Baskerville, fratele mai mic al lui sir 
Charles, a murit necăsătorit, averea s-ar cuveni familiei 
Desmond, nişte veri mai îndepărtați ai lui sir Charles. James 
Desmond e un pastor mai în vârstă, din Westmoreland. 

— Mulţumesc. Aceste amănunte sunt toate de mare 
importanţă. L-aţi cunoscut pe domnul James Desmond? 

— Da, a venit odată să-l vadă pe sir Charles, un om 
venerabil care duce o viaţă cuvioasă. Imi amintesc că n-a 
vrut să primească nici măcar o donaţie din partea lui sir 
Charles, deşi sir Charles a căutat în fel şi chip să-l convingă 


să primească. 

— Aşadar, omul acesta cu pretenţii atât de modeste, ar 
putea fi moştenitorul milioanelor lui sir Charles? 

— Da, ar fi moştenitorul proprietăţii, pentru că aşa este 
ordinea succesorală. Ar putea fi şi moştenitorul banilor, 
dacă prezentul deţinător care, fără îndoială, poate face cu 
ei ce pofteşte, nu dispune altfel. 

— V-aţi făcut testamentul, sir Henry? 

— Nu, domnule Holmes, nu l-am făcut. N-am avut încă 
timp, pentru că abia ieri am aflat cum stau lucrurile. În 
orice caz cred că banii ar trebui să meargă împreună cu 
titlul şi cu proprietatea. Aceasta era părerea sărmanului 
meu unchi. Cum ar putea moştenitorul să restaureze faima 
familiei Baskerville, dacă n-ar avea destui bani ca să 
întreţină proprietatea? Clădirea, pământurile şi dolarii 
trebuie să intre în aceleaşi mâini. 

— Aşa e, sir Henry, şi sunt de aceeaşi părere cu 
dumneavoastră în privinţa plecării în Devonshire, fără 
întârziere. Totuşi trebuie să vă fac o recomandare. În niciun 
caz nu trebuie să vă duceţi singur. 

— Mă însoţeşte doctorul Mortimer. 

— Dar doctorul Mortimer îşi are şi el meseria lui, iar casa 
în care locuieşte se află la un ştiu câte mile depărtare de a 
dumneavoastră. Chiar dacă ar avea toată bunăvoința din 
lume şi tot n-ar fi în stare să vă ajute. Nu, sir Henry, trebuie 
să luaţi un om de încredere, pe cineva care să fie mereu 
lângă dumneavoastră. 

— Nu s-ar putea să veniţi chiar dumneavoastră cu mine, 
domnule Holmes? 

— Dacă o să vă aflaţi într-o situaţie critică, mă voi 
strădui să viu chiar eu, dar vă rog să înţelegeţi că din 
pricina meseriei mele atât de active şi necontenitelor cereri 
ce îmi vin din atâtea locuri, îmi este cu neputinţă să lipsesc 
din Londra pentru un timp nedeterminat. Chiar acum, unul 
dintre oamenii al căror nume este foarte cunoscut în Anglia, 
era cât pe aci să fie murdărit de un şantajist şi numai eu 
pot să împiedic un scandal dezastruos. Vedeţi aşadar că îmi 
este cu neputinţă să merg la Dartmoor. 


— Atunci pe cine mă sfătuiţi să iau? 

În clipa aceea, Holmes mă prinse de braţ. 

— Dacă prietenul meu ar dori să preia această misiune, 
nu cred că ar exista om care, într-o situaţie critică, să vă fie 
mai de folos. Nimeni nu vi l-ar putea recomanda cu mai 
multă încredere ca mine. 

Propunerea mi-a venit prin surprindere şi, fără să mai am 
timp să răspund, Baskerville mi-a luat mâna şi mi-a strâns-o 
cu căldură. 

— Minunat, doctore Watson, sunteţi foarte drăguţ, îmi 
spuse el. Vedeţi ce se petrece cu mine şi cunoaşteţi cazul la 
fel ca şi mine. Dacă veniţi la castelul Baskerville să-mi ţineţi 
tovărăşie, vă asigur că n-am să uit niciodată. 

Întotdeauna perspectiva unei aventuri m-a vrăjit şi pe 
deasupra eram măgulit de cuvintele lui Holmes şi de graba 
cu care baronetul m-a socotit un tovarăş de-al lui. 

— Merg cu plăcere, i-am spus eu. Nici nu văd ce aş avea 
mai bun de făcut. 

— Şi ai să ai grijă să mă ţii la curent cu tot ce se 
întâmplă, adăugă Holmes. Când va sosi momentul critic, 
aşa cum bănuiesc că se va întâmpla, îţi voi da instrucţiuni 
de felul cum trebuie să acţionezi. Cred că pe sâmbătă veţi fi 
gata de plecare. 

— Vă convine ziua, doctore Watson? 

— De minune! 

— Atunci sâmbătă la trenul de zece şi jumătate, în gara 
Padington, doar dacă nu intervine altceva. 

Ne ridicasem să plecăm, când Baskerville scoase un 
strigăt victorios şi, năpustindu-se spre unul din colţurile 
odăii, trase de sub dulap o gheată cafenie. 

— Gheata care îmi dispăruse! 

— De ni s-ar prăbuşi toate piedicile la fel de uşor! 
exclamă Holmes. 

— E ceva foarte ciudat, interveni doctorul Mortimer. 
Înainte de masă am cercetat odaia cu de-amănuntul. 

— Şi eu, - adăugă Baskerville, - fiecare colţişor. Şi n-am 
găsit nici urmă de gheată. 

— Atunci valetul trebuie s-o fi pus acolo, pe când eram la 


masă. 

Se trimise îndată după valet, dar acesta declară că nu 
ştie nimic şi nicio altă investigaţie nu putu să aducă lumină. 
Aşadar la această serie de mici mistere, la prima vedere 
lipsite de vreo ţintă, ce se succedau într-un ritm rapid, se 
mai adăugase încă un fapt. Lăsând la o parte îngrozitoarea 
poveste a morţii lui sir Charles, în decurs de numai două 
zile se petrecuseră o serie de incidente inexplicabile, mai 
întâi primirea scrisorii cu cuvintele tăiate din ziar, apoi 
spionul cu barba neagră, din cabrioletă, pe urmă dispariţia 
unei ghete noi, de culoare cafenie, după care dispariţia unei 
ghete vechi, de culoare neagră şi acum reapariţia ghetei 
celei noi, cafenii. 

În trăsură, pe când ne întorceam în strada Baker, Holmes 
se cufundă în tăcere şi îmi putui da seama după 
sprâncenele lui încruntate şi după chipul încordat că mintea 
lui - ca şi a mea - era preocupată, străduindu-se să 
elaboreze un plan în care să se lege toate aceste episoade 
ciudate şi în aparenţă fără nicio legătură. Toată după 
amiaza şi seara până târziu, Holmes rămase cufundat în 
gândurile lui şi în fumul de tutun. 

Chiar înainte de cină ni se înmânară două telegrame. 
Prima avea următorul text: „Aflu că Barrymore e la Castel. 
H.Baskerville”. 

Şi a doua: „Vizitat, potrivit indicațiilor, douăzeci şi trei 
hoteluri. Din păcate trebuie să raportez că n-am putut da 
de foaia tăiată din „Times”. Cartwright”. 

— Cu aceasta, două din firele noastre s-au rupt, 
Watson... Dar nu există nimic mai pasionant decât un caz în 
care totul este împotriva ta. Să adulmecăm o altă urmă. 

— Îl mai avem pe birjarul care l-a condus pe bărbos. 

— Întocmai! Am telegrafiat la biroul de evidenţă să-i aflu 
numele şi adresa. Nu m-ar mira dacă acesta ar fi un 
răspuns la întrebarea mea... 

Într-adevăr, soneria se dovedi a fi mai multumitoare 
decât un răspuns, căci uşa se deschise şi un individ cam din 
topor, ce nu putea fi decât birjarul cu pricina, intră. 

— Am primit o înştiinţare de la biroul central, că un 


domn de la această adresă se interesează de numărul 
2704, spuse el. De şapte ani de zile umblu cu trăsura mea 
şi nimeni n-a avut de ce să se plângă. Şi acum iată că am 
venit chiar din staţie, ca să vă întreb pe şleau ce aveţi cu 
mine? 

— N-avem nimic cu dumneata, omule, îi răspunse 
Holmes. Dimpotrivă, iată aci o jumătate de liră, dacă ai să- 
mi răspunzi cinstit la întrebări. 

— Ei, atunci am brodit-o! Văd că am o zi bună, spuse 
birjarul râzând. Ce vreţi să ştiţi, domnule? 

— Mai întâi numele şi adresa, în caz că mai am nevoie 
de dumneata. 

— John Clayton e numele meu. Strada Turpey nr. 3, 
Borough. Trăsura mea stă în staţia Shipley, lângă gara 
Waterloo. 

Sherlock Holmes îşi însemnă aceste date. 

— Acum, Clayton, să-mi spui tot ce ştii despre clientul pe 
care l-ai adus azi dimineaţă la zece şi a supravegheat casa 
aceasta, după care a urmărit pe cei doi domni pe strada 
Regent, în jos. 

Omul privi mirat şi puţin cam fâstâcit. 

— De ce? Nu văd la ce bun să vă mai spun şi eu, de 
vreme ce mi se pare că ştiţi la fel de bine ca şi mine, făcu 
el. La drept vorbind, domnul mi-a spus că e detectiv şi să 
nu scot o vorbă despre el. 

— Dragă prietene, să ştii că e vorba de un caz foarte 
serios şi că poţi să ajungi într-o situaţie destul de neplăcută, 
dacă încerci să-mi ascunzi ceva. Spui că clientul dumitale ți- 
ar fi declarat că e detectiv? 

— Da, aşa mi-a spus. 

— Când ţi-a spus asta? 

— Când s-a dat jos din trăsură. 

— Şi ce ţi-a mai spus? 

— Mi-a spus cum îl cheamă. 

Holmes îmi aruncă o privire fugitivă. 

— Eh, ţi-a spus şi cum îl cheamă? E o lipsă de prevedere 
din partea lui. Şi cum ţi-a spus că îl cheamă? 

— Cum îl cheamă? întrebă birjarul. Sherlock Holmes. 


Niciodată nu mi-am văzut prietenul atât de năucit ca 
după răspunsul acesta. Pentru o clipă rămase mut de 
uimire, pe urmă izbucni în hohote de râs. 

— Senzaţional, Watson... Cu adevărat senzaţional! 
exclamă el. Simt că am de-a face cu o armă la fel de iute şi 
de dibace ca şi a mea. Frumos l-am scăpat din mână de 
astă dată. Care va să zică îl cheamă Sherlock Holmes, nu-i 
aşa? 

— Da, domnule, chiar aşa. 

— Foarte bine! Spune-mi, te rog, de unde l-ai cules şi tot 
ce s-a mai întâmplat. 

— M-a oprit în Trafalgar Square, pe la nouă şi jumătate. 
Mi-a spus că e detectiv şi mi-a făgăduit că-mi dă două 
guinee, dacă fac întocmai precum doreşte, toată ziua, şi să 
nu pun întrebări. Am fost foarte bucuros şi am primit. Mai 
întâi am luat-o în jos spre hotelul Northumberland şi am 
aşteptat acolo până când doi domni au ieşit din hotel şi au 
luat o cabrioletă din staţie. Am urmărit trăsura până ce a 
tras pe aici prin apropiere. 

— Chiar aici în faţa uşii, spuse Holmes. 

— S-ar putea, eu nu sunt sigur de asta, dar pot spune că 
clientul meu era la curent cu toate. Am tras şi noi ceva mai 
departe, pe strada asta, şi am aşteptat cam vreun ceas şi 
jumătate. Pe urmă, cei doi domni au trecut pe sub nasul 
nostru pe jos, şi ne-am luat după ei devale, pe strada Baker 
şi apoi mai departe... 

— Ştiu, - îl întrerupse Sherlock Holmes. 

— Până ce-am străbătut cam trei sferturi din strada 
Regent. Atunci dumnealui a deschis ferestruica şi mi-a 
strigat să mân drept înainte, la gara Waterloo, cât pot mai 
repede. Am dat bice calului şi în mai puţin de zece minute 
am ajuns acolo. Atunci mi-a plătit cele două guinee, ca un 
om de treabă, şi după aceea a intrat în gară. Dar chiar când 
să plece s-a întors şi mi-a spus: „— Să ştii că ai dus cu 
trăsura pe domnul Sherlock Holmes. Poate te interesează." 
Aşa am ajuns să-i ştiu numele. 

— Şi nu l-ai mai văzut? 

— Nu, deloc, după ce a intrat în gară. 


— Şi cum l-ai descrie dumneata pe domnul Sherlock 
Holmes? 

Birjarul se scărpină în cap. 

— Hm! Nu e un domn atât de uşor de descris! Eu i-am 
dat vreo patruzeci de ani. Era potrivit de înalt, cu vreo şase- 
şapte centimetri mai scund ca dumneavoastră, domnule. 
Era gătit ca un domnişor, purta o barbă neagră, tăiată 
pătrat la capăt şi era palid la faţă. Cam asta e tot ce pot 
spune. 

— Culoarea ochilor? 

— Nu ştiu. 

— Nu-ţi mai aduci aminte nimic? 

— Nu, domnule, nimic. 

— Bine! lată o jumătate de liră. Şi te mai aşteaptă aici 
încă o jumătate, dacă poţi să-mi mai aduci ceva informaţii. 
Noapte bună! 

— Noapte bună, domnule, şi vă mulţumesc. 

John Clayton ne părăsi mulţumit, iar Sherlock Holmes, 
întorcându-se spre mine, ridică din umeri şi schiţă un 
zâmbet plin de amărăciune. 

— S-a rupt şi al treilea fir şi iată-ne ajunşi de unde am 
pornit! zise el. Dibaci pungaş! A ştiut numărul casei 
noastre, a ştiut că sir Henry Baskerville mi-a cerut sfatul, 
acolo pe strada Regent a mirosit că-l urmăream, a bănuit 
că mi-am notat numărul trăsurii şi că am să pun mâna pe 
birjar şi până la urmă a făcut acest joc îndrăzneţ. Să ştii, 
Watson, că avem de-a face cu un duşman demn de armele 
noastre. Aici la Londra ne-a făcut mat. |ţi doresc mai mult 
noroc în Devonshire. Dar mă tem. 

— De ce? 

— Să te trimit pe dumneata. Urâtă treabă, Watson. E 
urâtă şi primejdioasă. Cu cât mă gândesc mai mult la ea cu 
atât îmi displace. Da, dragă prietene, poţi să râzi tu, dar îţi 
dau cuvântul meu că aş fi fericit să te văd întorcându-te 
nevătămat în strada Baker. 


CAPITOLUL VI 
CASTELUL BASKERVILLE 


Sir Henry Baskerville împreună cu doctorul Mortimer s-au 
pregătit pentru ziua fixată şi au plecat în Devonshire, aşa 
după cum stabilisem. Domnul Sherlock Holmes m-a condus 
la gară, dându-mi ultimele sfaturi şi instrucţiuni, înainte de 
despărţire. 

— Watson, - Îmi spuse el, - nu vreau să te influenţez 
sugerându-ţi teorii sau bănuieli. Aş dori să-mi relatezi pur şi 
simplu faptele, cât mai amănunţit cu putinţă, iar teoriile 
lasă-le pe seama mea. 

— Care fapte? 

— Orice ţi s-ar părea că are o legătură, chiar indirectă, 
cu cazul şi mai ales relaţiile dintre tânărul Baskerville şi 
vecinii lui, sau orice nou amănunt care se iveşte în legătură 
cu moartea lui sir Charles. În ultimele zile am făcut eu 
însumi unele cercetări, dar mă tem că rezultatele au dat 
greş. Un lucru pare să fie sigur: anume că domnul James 
Desmond, primul moştenitor prezumtiv, este un domn mai 
în vârstă, foarte simpatic, aşa că această persecuție nu 
vine de la el. Sunt într-adevăr de părere că trebuie scos cu 
totul din calculele noastre. Rămân doar cei care se află de 
fapt în jurul lui sir Henry Baskerville, prin locurile acelea 
mlăştinoase. 

— N-ar fi bine oare să ne descotorosim mai întâi de soţii 
Barrymore? 

— Pentru nimic în lume. Greşeală mai mare nici că s-ar 
putea săvârşi. Dacă sunt nevinovaţi, ar fi o cumplită 
nedreptate, iar dacă sunt vinovaţi, înseamnă pur şi simplu 
că renunţăm la orice posibilitate de a-i dovedi vinovaţi. Nu, 
îi vom ţine în evidenţă pe lista suspecţilor. Dacă nu mă 
înşel la castel e şi un vizitiu. Mai sunt şi doi fermieri de prin 
acele locuri. Apoi, doctorul Mortimer, prietenul nostru, pe 
care îl cred cu totul de bună credinţă şi soţia lui despre care 


nu Ştim nimic. Mai este şi naturalistul Stapleton şi sora lui, 
care, după cât se spune, este o tânără fermecătoare; 
domnul Frankland de la Lafter Hall, tot un factor 
necunoscut şi, în sfârşit, alţi doi-trei vecini. lată cine sunt 
cei de care trebuie să te ocupi în mod cu totul deosebit. 

— Am să-mi dau toată osteneala. 

— Îmi închipui că te-ai înarmat? 

— Da, m-am gândit că nu strică. 

— Bineînţeles, trebuie să ai revolverul la îndemână zi şi 
noapte şi să nu slăbeşti măsurile de prevedere nicio clipă. 

Prietenii noştri îşi  rezervaseră locuri într-un 
compartiment de clasa întâi şi ne aşteptau pe peron. 

— Nu s-a mai ivit nimic nou, răspunse doctorul Mortimer 
la întrebarea prietenului meu. Despre un lucru pot să jur: în 
aceste două zile nu ne-a urmărit nimeni. Oriunde ne-am 
dus am fost cu ochii în patru şi nimeni n-ar fi putut trece 
neobservat de noi. 

— Bănuiesc că aţi fost tot timpul împreună. 

— In afară de după amiaza de ieri. De obicei când vin la 
Londra, îmi rezerv o zi pentru distracţie, aşa că am fost la 
Muzeul Colegiului Chirurgilor. 

— lar eu m-am dus în parc să văd lume, - spuse 
Baskerville, - dar n-am avut niciun fel de neplăcere. 

— Totuşi aţi făcut o mare imprudenţă, îi zise Holmes 
dând din cap şi privindu-l foarte serios. Sir Henry, vă rog să 
nu umblaţi singur, pentru că vi sar putea întâmpla cine ştie 
ce nenorocire. Cealaltă, gheată aţi găsit-o? 

— Nu, domnule, parcă a intrat în pământ. 

— E într-adevăr foarte interesant. Atunci, rămas bun, 
mai spuse Holmes, pe când trenul începuse să lunece de-a 
lungul peronului. Şi vă rog sir Henry, să vă amintiţi de una 
din frazele acelei ciudate şi vechi legende pe care ne-a citit- 
o doctorul Mortimer şi căutaţi să nu vă apropiaţi de locul 
mlăştinos în acele ceasuri ale nopţii în care puterile răului 
sunt dezlănţuite. 

Mi-am întors privirea spre peron, după ce îl lăsasem mult 
în urma noastră, şi am văzut silueta înaltă şi sobră a lui 
Holmes stând nemişcat şi uitându-se după noi. 


Călătoria a fost scurtă şi plăcută, iar eu mi-am petrecut-o 
cunoscându-i mai îndeaproape pe cei doi tovarăşi de drum 
şi jucându-mă cu câinele doctorului Mortimer. După câteva 
ceasuri, pământul cafeniu deveni roşcat, culoarea granitului 
fu înlocuită cu vişiniu, iar vacile roşcate păşteau pe păşuni 
bine îngrădite, unde iarba grasă şi vegetaţia bogată erau 
mărturia unui climat pe cât de binefăcător, pe atât de 
umed. Tânărul Baskerville nu-şi mai lua ochii de la fereastră 
şi ori de câte ori vedea în acest peisaj din Devon vreun 
aspect pe care îl recunoştea, chicotea de bucurie. 

— De când am plecat de aici am cutreierat o bună parte 
din lume, doctore Watson, - îmi spuse el, - dar încă n-am 
găsit loc pe care să-l pot asemui cu acesta. 

— N-am întâlnit încă om din Devonshire, care să nu-şi 
laude regiunea, îi răspunsei eu. 

— Asta depinde şi de om, şi de ţinut, spuse doctorul 
Mortimer. O privire asupra prietenului nostru îţi arată capul 
rotund al celtului ce poartă în el entuziasmul celtic şi 
puterea de ataşament. Bietul sir Charles avea un format de 
craniu foarte rar întâlnit, prezentând caractere pe jumătate 
galice şi pe jumătate iverniene. 

— Dar când aţi văzut ultima oară castelul Baskerville 
eraţi încă foarte tânăr? 

— Eram un băiat de peste treisprezece ani, când a murit 
tatăl meu, iar castelul nu l-am văzut niciodată, pentru că 
tata locuia într-o casă mică de ţară, pe coasta sudică. De 
acolo am plecat de-a dreptul la un prieten în America. Vă 
mărturisesc că pentru mine totul e la fel de nou ca şi pentru 
doctorul Watson şi ard de nerăbdare să văd odată mlaştina. 

— Intr-adevăr? Ei bine, dorinţa dumneavoastră vă este 
cu uşurinţă satisfăcută; priviţi cel dintâi aspect al locurilor 
mlăştinoase! spuse doctorul Mortimer, arătând prin 
fereastra vagonului. 

Peste pătratele verzi ale câmpului şi curba joasă a unei 
păduri se ridica în depărtare o colină cenuşie şi 
melancolică, cu o culme ciudat dantelată, neprecisă şi 
ştearsă în depărtare, ca un fantastic peisaj de vis. 
Baskerville rămase multă vreme cu ochii nedezlipiţi de la 


ea şi pe chipul lui, care exprima un mare interes, puteam 
citi câtă însemnătate avea pentru el primul contact cu locul 
acesta ciudat, unde cei din sângele lui stăpâniseră multă 
vreme şi lăsaseră urme atât de adânci. Stătea aci, într-un 
colţ al unui prozaic vagon de cale ferată, în costumul său 
de tweed şi cu accentul lui american, şi cum mă uitam la 
faţa lui plină de expresie şi întunecată, am simţit mai 
puternic ca oricând că într-adevăr era urmaşul acelei 
străvechi familii, de viţă nobilă, alcătuită din oameni 
pătimaşi. În sprâncenele lui stufoase, în  nările 
fremătătoare, în ochii mari, căprui, citeai mândrie, caracter, 
forţă. Dacă pe aceste locuri mlăştinoase, neîngăduite, ne-ar 
fi aşteptat greutăţi şi primejdii, cel puţin el era un tovarăş 
pentru care te puteai încumeta să rişti, având siguranţa că 
va împărţi riscul cu curaj. Trenul se opri într-o gară mică, 
secundară, iar noi coborârăm. Afară, dincolo de gardul 
scund şi alb, ne aştepta o trăsură cu doi căluţi. Sosirea 
noastră era de bună seamă un mare eveniment, deoarece 
şeful gării şi hamalii se înghesuiră în jurul nostru ca să ne 
ducă bagajele. Ne aflam într-un loc de ţară plăcut şi simplu. 
Mă intrigă însă că la ieşire stăteau doi oameni - păreau să 
fie militari - îmbrăcaţi în uniforme de culoare închisă, ce se 
rezemau în carabinele lor scurte, şi când am trecut se 
uitară atenţi la noi. Vizitiul, un om cu faţa aspră, mic de 
statură şi noduros, îl salută pe sir Henry Baskerville, iar 
câteva clipe după aceea alergam cu trăsura, de parcă 
zburam, pe şoseaua albă şi largă. Păşunile, alunecând pe 
lângă noi, îşi unduiau contururile de o parte şi de alta, iar 
din frunzişul verde şi des se vedea ici şi colo câte o casă 
veche, cu acoperiş ascuţit. Dincolo de locurile acestea se 
profila întunecată pe cerul de seară linia mohorâtă a 
locurilor mlăştinoase, întreruptă de profilul dantelat al 
colinelor sinistre. 

Trăsura o coti pe un drum lateral, apoi o apucă în sus, pe 
căi adâncite de roţi timp de veacuri, printre malurile înalte, 
de o parte şi de alta, năpădite de muşchi jilav şi de 
cărnoasa limbă a cerbului. Bălării ruginii şi mărăcini luceau 
în lumina apusului de soare. La un moment dat, urcând 


mereu, trecurăm peste un pod îngust de granit, ieşit ca din 
pământ, după care o apucarăm de-a lungul unei ape 
zgomotoase ce curgea repede în jos, spumând şi 
bolborosind printre bolovanii cenuşii. Şi drumul şi apa 
şerpuiau pe o vale plină de stufărişuri de stejar şi brad. La 
fiecare cotitură, Baskerville scotea câte un strigăt de 
plăcere, privind cu vioiciune în jur şi punând nenumărate 
întrebări. 

Totul părea să fie frumos în ochii lui, dar eu simţeam că 
se desprinde o nuanţă de melancolie din peisajul ce purta 
semnele vădite ale toamnei târzii. Frunzele galbene se 
aşterneau în cale, fluturând pe deasupra noastră. Zgomotul 
roţilor se potolea când treceam peste straturile de 
vegetaţie ce putrezea. Toate acestea mie mi se păreau 
daruri triste, pe care natura le aşternea înaintea atelajului 
moştenitorului familiei Baskerville, ce se înapoia în 
aşezarea strămoşească. 

— Hei! strigă doctorul Mortimer. Ce-o mai fi şi asta? 

În faţa noastră se făcea un povârniş rotunjit, năpădit de 
pălării. Pe culmea lui se afla un soldat călare, care se profila 
puternic şi precis ca o statuie ecvestră pe un piedestal, 
întunecat şi aspru, cu arma în poziţie de tragere. 
Supraveghea drumul pe care treceam noi. 

— Ce înseamnă asta, Perkins? întrebă doctorul Mortimer. 

Vizitiul se întoarse spre noi: 

— A scăpat un puşcăriaş din închisoarea Princetown, 
domnule. Sunt trei zile de când a evadat şi paznicii pândesc 
toate drumurile şi gările, dar nu i-au dat încă de urmă. 
Fermierii de prin partea locului nu se prea bucură de asta, 
domnule, şi au şi de ce. 

— Bine, dar ştiu că pot căpăta cinci lire, dacă dau 
informaţii despre el. 

— Aşa e, domnule, dar cele cinci lire nu valorează nimic 
când te gândeşti că pentru ele te-ai putea alege cu gâtul 
tăiat. Vedeţi că nu e vorba de un puşcăriaş oarecare. Asta e 
un om care nu se dă înapoi de la nimic. 

— Şi cine este evadatul? 

— Selden, ucigaşul de la Notting Hill. 


Îmi adusei aminte foarte bine de cazul acesta, pentru că 
pe Holmes îl interesase mai ales pentru ferocitatea ciudată 
a crimei şi pentru  bestialitatea  neînchipuită ce 
caracterizase toate acţiunile asasinului. Sentința capitală i 
se comutase, pentru că existaseră unele bănuieli că n-ar fi 
întreg la minte, atât de înfiorător se purtase. 

Trăsura tocmai urcase un povârniş şi în faţa noastră se 
ivi nesfârşita întindere a locului mlăştinos, presărat cu 
pietroaie colţuroase şi cu grămezi de bolovani ca nişte 
piramide noduroase. 

Dinspre mlaştină sufla un vânt rece, de începurăm să 
tremurăm. Undeva, acolo, pe întinderea tristă, stătea la 
pândă acest diavol, ascunzându-se într-o vizuină ca o 
sălbăticiune, cu sufletul plin de ură împotriva întregii rase 
umane care îl lepădase. Atât mai lipsea ca simţământul de 
spaimă pe care îl trezea întinderea stearpă, vântul care te 
pătrundea şi cerul negurat să fie deplin. Chiar şi Baskerville 
se cufundase în tăcere şi îşi strânsese mai tare haina pe el. 

Lăsasem în urmă ţinutul roditor. Ne uitam acum înapoi la 
el, în vreme ce razele soarelui, gata să apună, prefăceau 
cursurile de apă în fâşii de aur şi sclipeau pe pământul 
roşcat, abia răsturnat de plug şi pe întinderea nedesluşită a 
pădurilor. 

Drumul pe care-l străbăteam devenea tot mai întunecat 
şi mai sălbatic, trecând peste uriaşe pante roşiatice şi 
vineţii şi presărat cu bolovani cât toate zilele. Când şi când 
treceam prin faţa unei aşezări de prin locurile mlăştinoase, 
zidită şi acoperită cu piatră fără vreo plantă agăţătoare 
care să-i îndulcească conturul aspru. 

Pe neaşteptate, privirile ne căzură asupra unei 
depresiuni în formă de cazan, peticită ici şi colo cu stejari şi 
brazi piperniciţi ce fuseseră răsuciţi şi îndoiţi de furtuni. Pe 
deasupra arborilor se vedeau două turnuri înalte şi înguste. 
Vizitiul arătă cu biciul într-acolo. 

— Castelul Baskerville, spuse el. 

Stăpânul castelului se ridică cu obrajii îmbujoraţi şi privi 
ţintă cu ochi strălucitori. Câteva minute mai târziu 
ajunserăm la poarta clădirii, un labirint de ornamente 


fantastice, în fier forjat, cu stâlpi de fiecare parte, năpădiţi 
de licheni şi purtând în vârf capete de mistreți - emblema 
Baskerville-ilor. Clădirea era o ruină de granit negru şi de 
frânturi de grinzi. În faţa ei se afla o altă clădire nouă, 
construită doar pe jumătate, primele roade ale aurului pe 
care sir Charles îl adusese din Africa de Sud. 

Prin poarta de la intrare ajunserăm într-o alee, unde 
zgomotul roţilor era înecat în frunze. Arborii bătrâni îşi 
împreunau deasupra noastră crengile alcătuind un tunel 
mohorât. Baskerville se cutremură privind aleea aceasta 
lungă şi întunecată, la capătul căreia clădirea se întrezărea 
ca o fantomă. 

— Aci s-a întâmplat? întrebă el cu glas scăzut. 

— Nu, nu. Aleea de tisă e pe partea cealaltă. 

Tânărul moştenitor privi întunecat în jur. 

— Nu-i de mirare că unchiul meu a fost cuprins de 
spaimă într-un asemenea loc, spuse el. Nu e nevoie de mai 
mult ca să înspăimânţi pe oricine. În şase luni voi instala un 
şir de lămpi electrice şi chiar aici, în faţa uşii principale, voi 
pune un bec Swan and Edison de o mie de lumini, de n-o să 
mai recunoaşteţi locul. 

Aleea se deschidea într-o peluză mare de gazon, iar în 
faţa noastră se înălța clădirea. 

În lumina amurgului am putut vedea că partea centrală a 
clădirii era formată dintr-o construcţie greoaie, din care se 
desprindea un portic. Fațada era în întregime îmbrăcată în 
iederă, cu câte un petic gol ici şi colo unde câte o fereastră 
sau o stemă, străbăteau prin vălul întunecat al vegetației. 

Din această construcţie centrală se înălţau bătrânele 
turnuri gemene, crenelate, străpunse de multe firide. Din 
dreapta şi din stânga turelelor porneau aripile mai 
moderne, din granit negru. Prin ferestrele grele lucea o 
lumină palidă, iar din hornurile înalte ce se ridicau de pe 
acoperişul înclinat în unghi ascuţit se înălța o singură 
coloană de fum negru. 

— Bine aţi venit, sir Henry! Bine aţi venit la castelul 
Baskerville! 

Un bărbat înalt ieşi din umbra porticului ca să deschidă 


portiera trăsurii. O siluetă de femeie se profila pe lumina 
gălbuie din sală. Veni şi dânsa să ajute omului să coboare 
bagajele. 

— Nu aveţi nimic împotrivă dacă mă voi duce de-a 
dreptul acasă, sir Henry? întrebă doctorul Mortimer. Mă 
aşteaptă soţia mea. 

— Dar îmi închipui că rămâneţi la masă? 

— Nu, trebuie să plec... Cred că am să găsesc şi câteva 
lucrări care trebuie rezolvate fără întârziere. Mai rămâne să 
vă arăt castelul, dar Barrymore este o călăuză mai bună 
decât mine. Rămâneţi cu bine şi dacă vă pot fi de folos, nu 
vă sfiiţi să trimiteţi după mine oricând, zi sau noapte. 

Huruitul roţilor se stinse încet, încet pe drum, în timp ce 
sir Henry şi cu mine ne întoarserăm în sala castelului, iar 
uşa grea se închise în urma noastră. Încăperea în care ne 
aflam era foarte impresionantă, mare, înaltă, împodobită 
din plin cu grinzi groase de stejar, înnegrite de vreme. Pe 
vatra largă a căminului de modă veche, în dosul unui grătar 
înalt de fier scânteiau nişte butuci puşi pe foc. Sir Henry şi 
cu mine întinserăm mâinile spre flacără, căci eram amorţiţi 
de drumul lung. Apoi ne îndreptarăm privirea în jur, spre 
fereastra înaltă şi îngustă cu vitralii vechi, spre pereţii 
căptuşiţi cu scândură de stejar, spre capetele de cerbi şi 
panopliile de pe pereţi, toate sumbre şi întunecate în 
lumina slabă a lămpii din mijloc. 

— E chiar aşa cum mi-am închipuit, spuse sir Henry. E 
imaginea aievea a lăcaşului unei vechi familii. Când te 
gândeşti că aceasta e încăperea în care de cinci sute de ani 
trăiesc străbunii mei! Gândul acesta mă copleşeşte prin 
măreţia lui. 

l-am văzut chipul smead luminat de un entuziasm 
copilăresc pe când cerceta cu privirea lucrurile din jur. Pe 
locul unde se aşezase, lumina cădea din plin deasupra lui, 
iar umbrele lungi se târau pe pereţi şi atârnau ca nişte 
draperii negre, deasupra-i. Barrymore se întorsese după ce 
ne dusese bagajele în odăile noastre. Şedea acum în faţa 
noastră, cu ţinuta discretă a unui fecior bine stilat. Era un 
bărbat frumos, înalt şi bine făcut, cu o barbă neagră, 


pătrată, palid şi cu o înfăţişare deosebită. 

— Doriţi să vi se servească masa numaidecât, domnule? 

— E gata? Ş 

— In câteva minute, domnule. În odăile dumneavoastră 
veţi găsi apă fierbinte. Soţia mea şi cu mine, sir Henry, 
rămânem bucuroşi la dumneavoastră până ce veţi face 
noua orânduire, dar vă rog să înţelegeţi că în aceste 
condiţii noi, casa va cere un personal considerabil. 

— Ce fel de condiţii noi? 

— Am vrut să spun, domnule, că sir Charles ducea o 
viaţă foarte retrasă şi am putut să-i împlinim cerinţele. Fără 
îndoială însă că dumneavoastră veţi dori să aveţi mai multă 
lume în jur şi atunci va fi nevoie să faceţi schimbări în 
personalul de serviciu. 

— Vrei să spui că dumneata împreună cu soţia dumitale 
vreţi să plecaţi? 

— Numai atunci când nu vă vom pricinui un neajuns 
dumneavoastră, domnule. 

— Bine, dar familia dumitale trăieşte aici, la Baskerville, 
de mai multe generaţii, nu-i aşa? M-ar mâhni să-mi încep 
viaţa aici rupând o veche legătură de familie. 

Mi s-a părut că întrezăresc unele semne de emotie pe 
faţa palidă a feciorului. 

— Şi eu am acelaşi simţământ, domnule; de asemenea şi 
soţia mea. Dar ca să vă spun adevărul, domnule, amândoi i- 
am fost foarte credincioşi lui sir Charles şi moartea lui a 
însemnat pentru noi o lovitură, iar cele din jur au ajuns să 
ne fie apăsătoare. Mă tem că niciodată nu ne vom mai simţi 
în voie la castelul Baskerville. 

— Şi ce aveţi de gând să faceţi? 

— Nădăjduiesc că vom izbuti să înjghebăm o mică 
afacere. Datorită generozităţii lui sir Charles avem şi 
mijloace pentru aşa ceva. Dar acum, domnule, poate ar fi 
mai bine să vă conduc în odăile dumneavoastră. 

O galerie pătrată, cu balustradă, mărginea jur împrejur 
partea de sus a sălii celei vechi cu care era legată printr-o 
scară dublă. Din acest punct central porneau două 
coridoare lungi ce se întindeau de-a lungul întregii clădiri; în 


aceste coridoare dădeau toate odăile de dormit. A mea se 
afla în aceeaşi aripă cu a lui Baskerville şi aproape chiar 
vecină cu ea. Încăperile acestea păreau mult mai moderne 
decât partea centrală a castelului. lar tapetul deschis la 
culoare şi lumânările numeroase avură darul să-mi schimbe 
întrucâtva impresia sumbră ce mă cuprinsese încă de la 
sosire. 

Sala de mâncare însă, în care se intra din sala mare, era 
un loc întunecat şi trist: o încăpere lungă cu o treaptă care 
despărţea platforma, unde lua masa numai familia, de 
partea de jos, rezervată celor ce trăiau sub oblăduirea ei. 
La un capăt, un balcon pentru muzicanți domina toată 
încăperea. Deasupra capetelor noastre, grinzi negre 
sprijineau de-a curmezişul un tavan înnegrit de fum. În 
lumina făcliilor aprinse, aşezate în şiruri, în coloritul şi 
veselia zgomotoasă a unui ospăț din alte vremi, cadrul 
acesta s-ar fi îndulcit; dar acum, când în toată încăperea nu 
erau decât doi domni îmbrăcaţi în negru, şezând în cercul 
mic de lumină ce cădea dintr-o lampă cu abajur, fără voie 
glasul îţi scădea în şoaptă, iar cugetul ţi se lăsa copleșit. 
Din umbră, un întreg front de strămoşi în fel şi fel de haine, 
de la cavalerii elisabetani până la tinerii semeţi ai Regenţei 
ne priveau, ne stinghereau cu tovărăşia lor mută. Am fost 
mai mult tăcuţi, iar eu, în ceea ce mă priveşte, am fost 
bucuros când masa s-a terminat şi am putut să ne 
retragem ca să ne fumăm ţigările în sala de biliard 
construită după moda nouă. 

— Drept să vă spun, nu-i un loc prea vesel aici, mi-a spus 
sir Henry. Cred că există oameni care se potrivesc locului 
acestuia, dar deocamdată eu mă simt străin de acest decor. 
Nu mă mir că unchiul meu ajunsese puţin cam nervos dacă 
a trăit tot timpul singur într-o casă ca aceasta. Oricum, 
dacă nu aveţi nimic împotrivă, sunt de părere să ne culcăm 
devreme, şi poate că mâine dimineaţă atmosfera mi se va 
părea mai plăcută. 

Inainte de a mă culca am tras perdelele la o parte şi am 
privit pe geamul odăii mele. Fereastra dădea asupra peluzei 
din faţa uşii de la intrare. Dincolo de peluză, două pâlcuri 


de copaci foşneau şi se legănau în vântul din ce în ce mai 
puternic. Luna se arăta prin spărturile norilor ce alergau 
mânaţi de vânt. In lumina ei rece am putut vedea dincolo 
de arbori un contur colţuros de stânci şi curba largă şi joasă 
a şesului melancolic. Am tras perdelele la loc, având 
sentimentul că această impresie din urmă se lega în chip 
desăvârşit de tot restul. 

Dar nu era cea din urmă. Eram obosit şi totuşi treaz, 
zvârcolindu-mă fără încetare de pe o parte pe alta, 
aşteptând somnul care nu mai venea. In depărtare, un 
orologiu bătea sferturile de ceas şi în afară de aceasta o 
linişte de moarte domnea peste clădire. Când deodată în 
puterea nopţii îmi ajunse la ureche un sunet limpede, de 
netăgăduit. Era ca un plâns de femeie, ca un geamăt 
înăbuşit şi gâtuit al cuiva sfâşiat de o durere nestăpânită. 
Sării din pat şi ascultai cu încordare. Zgomotul nu putea fi 
prea departe şi cu siguranţă că venea din casă. Am ascultat 
aşa o jumătate de ceas, cu nervii încordaţi, dar nu s-a mai 
auzit nimic afară de clopotele orologiului şi de foşnetul 
iederii de pe ziduri. 


CAPITOLUL VII 
FAMILIA STAPLETON DE LA VILA MERRIPIT 


Frumuseţea şi prospeţimea dimineţii următoare izbuti 
oarecum să şteargă din cugetele noastre impresia cenuşie 
şi apăsătoare pe care ne-o lăsase amândurora primul 
contact cu castelul Baskerville. 

Pe când sir Henry şi cu mine ne luam gustarea de 
dimineaţă, lumina soarelui inunda încăperea prin ferestrele 
înalte şi cu traverse, proiectând pete difuze prin vitraliile cu 
steme ce le împodobeau. Panelul de stejar întunecat de pe 
pereţi lucea ca bronzul în razele aurii şi aproape nu-ţi mai 
venea să crezi că aceasta era într-adevăr încăperea care ne 
sădise în suflete atâta tristeţe cu o seară mai înainte. 

— Văd că de vină am fost noi şi nu casa, spuse 
baronetul. Eram obosiţi şi pătrunşi de frig în urma 
călătoriei, aşa că am văzut totul în cenuşiu. lată-ne acum 
cu forţe noi şi bine dispuşi, aşa că ne surâde iarăşi totul în 
jur. 

— Şi totuşi nu a fost în întregime o chestiune de 
imaginaţie, îi răspunsei eu. Aşa, de pildă, n-aţi auzit pe 
cineva - o femeie cred - plângând astă-noapte? 

— E un lucru ciudat, căci eram pe jumătate adormit şi mi 
s-a părut că aud pe cineva plângând. Am aşteptat o vreme, 
nu s-a mai repetat, aşa că mi-am spus că de bună seamă n- 
a fost decât un vis. 

— Eu l-am auzit bine şi sunt sigur că era într-adevăr un 
plânset de femeie. 

— Trebuie să ne interesăm numaidecât ce a fost. 

Sir Henry sună şi îl întrebă pe Barrymore dacă nu ne 
putea da vreo lămurire în privinţa celor ce auzisem. Mi se 
păru că faţa palidă a feciorului se făcu şi mai palidă în timp 
ce asculta întrebarea stăpânului său. 

— In casă nu sunt decât două femei, sir Henry, răspunse 
el. Una e fata de la bucătărie, care doarme în cealaltă aripă 


a clădirii. A doua e soţia mea şi pot să vă spun că de la ea 
n-a putut veni acest plânset. 

Şi totuşi spunând acestea minţise, pentru că după 
gustarea de dimineaţă se întâmplă s-o întâlnesc pe doamna 
Barrymore pe coridorul cel lung al castelului. Soarele îi 
cădea din plin pe faţă. Era o femeie corpolentă, cu trăsături 
greoaie şi cu o expresie de asprime în colţul gurii; o trădau 
însă ochii ei înroşiţi, care îmi aruncară o privire printre 
pleoapele umflate. Aşadar ea se tânguise astă-noapte, şi 
dacă lucrurile au fost aşa, soţul ei trebuia să ştie. Totuşi, 
declarând contrariul, îşi luase asupră-şi riscul evident de a fi 
descoperit. De ce făcuse oare acest lucru? Şi de ce 
plânsese ea atât de amarnic? In jurul acestui om cu faţa 
palidă, un bărbat frumos, cu barba neagră, se şi adunase 
ceva misterios, se lăsase o umbră. El descoperise cel dintâi 
trupul neînsufleţit al lui sir Charles şi toate împrejurările în 
care se desfăşurase moartea bătrânului nu le cunoşteam 
decât din spusele lui. La urma urmei nu se putea oare ca 
Barrymore să fi fost tocmai omul acela, pe care îl văzusem 
în cabrioletă pe strada Regent? Fără îndoială că barba ar fi 
putut să fie aceeaşi. Ce-i drept, birjarul ne vorbise de un om 
ceva mai scund, dar asemenea impresii pot fi cu uşurinţă 
greşite. Cum aş putea oare lămuri problema? In primul rând 
era clar că trebuie să caut pe dirigintele poştei din Grimpen 
şi să descopăr dacă telegrama de încercare îi fusese 
predată chiar lui Barrymore în persoană. Oricare ar fi 
răspunsul, am să pot cel puţin să-i comunic ceva lui 
Sherlock Holmes. După gustarea de dimineaţă, sir Henry 
avea de cercetat o seamă de acte, aşa încât plimbarea mea 
era cât se poate de potrivită. 

A fost o plăcută plimbare de patru mile, de-a lungul 
mlaştinii, până ce am ajuns într-un cătun cenuşiu, unde 
două clădiri mai mari - hanul şi casa doctorului Mortimer - 
dominau toate celelalte case. 

Dirigintele poştei, care se întâmpla să fie şi băcanul 
satului, îşi aduse aminte foarte limpede de telegramă. 

— Bineînţeles, domnule, - ne răspunse el, - am predat 
telegrama domnului Barrymore întocmai cum îi fusese 


adresată. 

— Cine a predat-o? 

— Băiatul meu, iată-l. James, tu ai predat săptămâna 
trecută telegrama domnului Barrymore la castel, nu-i aşa? 

— Da, tată, eu am predat-o. 

— Chiar lui în mână? îl întrebai eu. 

— Ştiţi, el era în pod când am ajuns acolo, aşa că n-am 
putut să i-o dau chiar lui în mână, dar i-am dat-o doamnei 
Barrymore, care mi-a făgăduit că are să i-o dea 
numaidecât. 

— Dar l-ai văzut pe domnul Barrymore? 

— Nu, domnule, v-am spus că era în pod. 

— Dacă nu l-ai văzut, atunci de unde ştii că era în pod? 

— Vedeţi, soţia lui trebuie să fi ştiut unde se află, îmi 
răspunse dirigintele supărat. N-a primit telegrama? Dacă a 
fost o neînțelegere, atunci să se plângă domnul Barrymore. 

Mi s-a părut de prisos să continui cercetările. Un lucru 
era însă limpede: nu aveam nicio dovadă că Barrymore n-ar 
fi fost la Londra în timpul acela, cu toată stratagema 
folosită de Holmes. 

să presupunem că ar fi fost aşa... Să presupunem că a 
fost ultimul om care l-a mai văzut pe sir Charles în viaţă şi 
cel dintâi care să se ţină pas cu pas de noul moştenitor de 
când acesta s-a întors în Anglia. Ce înseamnă oare aceasta? 
Era el agentul altora sau urmărea el însuşi vreun scop 
dubios? Ce interes putea să aibă să hărţuiască familia 
Baskerville? M-am gândit la ciudatul avertisment tăiat din 
articolul de fond al ziarului „Times”. Acel avertisment oare 
era opera lui sau fapta altcuiva, care încerca să-i 
contracareze planurile? Singurul motiv plauzibil era cel la 
care se gândise sir Henry: anume că dacă familia ar putea 
fi îndepărtată prin spaimă, lucrul acesta i-ar asigura un 
cămin plăcut şi permanent. Dar desigur o astfel de 
explicaţie nu se potrivea cu planul vast şi rafinat ce părea 
să fie întins ca o reţea nevăzută în jurul tânărului baronet. 
Holmes însuşi recunoscuse că în lunga lui serie de anchete 
senzaţionale nu dăduse încă peste un caz mai complicat. 
Întorcându-mă pe drumul singuratic şi cenuşiu, m-am rugat 


ca prietenul meu să se elibereze mai curând de 
preocupările lui şi să poată veni să-mi ia de pe umeri 
povara apăsătoare a răspunderii. 

Dar pe neaşteptate zgomotul unui om care alerga şi un 
glas ce mă striga pe nume mă smulseră din gândurile mele. 
Mă-ntorsei aşteptându-mă să-l văd pe doctorul Mortimer, 
dar, spre surprinderea mea, alerga după mine un 
necunoscut. Era un om mic de statură, zvelt, cu faţa arsă, 
cu părul blond-deschis şi cu bărbia scoasă. Să fi tot avut 
între treizeci şi patruzeci de ani. Purta un costum cenuşiu, 
iar pe cap, o pălărie de paie. De pe umăr îi atârna o cutie 
de tablă, din acelea pentru adunat plante, iar într-o mână 
ţinea o plasă verde de prins fluturi. 

— Cred că-mi veţi ierta îndrăzneala, doctore Watson, mi 
se adresă el, venind spre mine fugind. Aici, prin mlaştini, 
toţi suntem neformalişti şi nu mai aşteptăm prezentări 
protocolare. Poate că aţi şi auzit de numele meu de la 
Mortimer, prietenul nostru comun. Mă numesc Stapleton de 
la vila Merripit. 

— V-aş fi recunoscut de altfel după cutie şi după plasă, i- 
am răspuns eu, căci ştiam că domnul Stapleton este 
naturalist. Dar dumneavoastră de unde mă cunoaşteţi? 

— Am trecut pe la Mortimer pe acasă şi mi-a spus cine 
sunteţi, în vreme ce treceaţi prin faţa ferestrei cabinetului 
său. Cum avem acelaşi drum, m-am gândit să vă ajung din 
urmă şi să mă prezint. Nădăjduiesc că sir Henry nu se simte 
prea prost după călătorie? 

— Sir Henry e bine, mulţumesc. 

— Ne temeam cu toţii că după dramatica moarte a lui sir 
Charles, noul baronet ar fi putut refuza să locuiască aci. 
Înseamnă să-i ceri prea mult unui om bogat ca să vină aici 
şi să se înmormânteze într-un astfel de loc. Dar cred că nu 
mai e nevoie să vă spun că faptul acesta e de mare 
însemnătate pentru satul nostru. Sir Henry nu cred că are 
vreo superstiție în această privinţă. 

— Nu cred să fie vorba de asta. 

— Cunoaşteţi desigur povestea demonului cu chip de 
câine ce torturează familia Baskerville? 


— Am auzit de ea. 

— E nemaipomenit cât de creduli sunt ţăranii de prin 
partea locului. Oricare dintre ei e gata să jure că a văzut o 
asemenea făptură rătăcind prin locurile mlăştinoase. 

Stapleton vorbea zâmbind, dar îi citeam în ochi că lua 
lucrurile mai în serios. 

— Povestea aceasta a avut o mare înrâurire asupra 
închipuirii lui sir Charles şi sunt sigur că aceasta a dus la 
sfârşitul lui tragic. 

— Cum asta? 

— Era cu nervii atât de uzaţi, încât apariţia oricărui câine 
putea să fie fatală inimii lui bolnave. Cred că în acea ultimă 
noapte, pe aleea de tisă, trebuie să fi văzut într-adevăr un 
câine. Bătrânul mi-era drag şi mă temeam să nu i se 
întâmple vreo nenorocire, căci ştiam că suferă de inimă. 

— De unde ştiaţi? 

— Îmi spusese prietenul meu Mortimer. 

— Aşadar credeţi că sir Charles a fost urmărit de un 
câine şi că deci a murit de frică? 

— Aveţi vreo explicaţie mai bună? 

— N-am ajuns încă la nicio concluzie. 

— Nici domnul Sherlock Holmes? 

Vorbele lui mi-au tăiat pentru o clipă răsuflarea, dar faţa 
calmă şi privirea directă a însoţitorului meu îmi dovedeau 
că nu intenţionase să dea un atac prin surprindere. 

— N-are rost să pretindem că nu vă cunoaştem, doctore 
Watson, îmi spuse el. Relatările dumneavoastră despre 
Sherlock Holmes au ajuns până la noi şi să nu credeţi că l- 
aţi putea face pe el celebru, iar dumneavoastră să nu fiţi 
cunoscut. Când Mortimer mi-a spus numele 
dumneavoastră, n-a mai putut să-mi ascundă cine sunteţi. 
Aflându-vă aici, e de la sine înţeles că domnul Sherlock 
Holmes se interesează de acest caz şi, fireşte, sunt curios 
să ştiu ce părere ar avea. 

— Cred că n-am să vă pot răspunde la această întrebare. 

— Îmi îngăduiţi să vă întreb dacă ne va onora cu vizita 
sa? 

— Deocamdată nu poate părăsi oraşul. Este ocupat cu 


lămurirea altor cazuri. 

— Păcat! Ne-ar putea aduce oarecare lumină în acest 
caz care pentru noi este atât de întunecat. Cât despre 
investigaţiile dumneavoastră, dacă v-aş putea fi de folos în 
vreun fel oarecare, nădăjduiesc că veţi recurge la serviciile 
mele. Dacă aş avea măcar o indicație de ce natură sunt 
bănuielile dumneavoastră sau cum vă propuneţi să 
cercetaţi cazul, poate că aş fi în stare chiar din clipa de faţă 
să vă dau o mână de ajutor sau vreun sfat. 

— Ţin să vă spun că sunt aici doar în vizită la sir Henry, 
prietenul meu, şi n-am nevoie de niciun fel de ajutor. 

— Minunat, făcu Stapleton. Aveţi perfectă dreptate să fiţi 
cu luare-aminte şi discret. Am primit o lecţie binemeritată, 
pentru că am săvârşit o indiscreţie nelalocul ei şi vă 
făgăduiesc că pe viitor nu mă voi mai atinge de această 
problemă. 

Ajunsesem într-un punct unde o cărare îngustă şi 
acoperită cu iarbă se desprindea din drum, şerpuind peste 
locurile mlăştinoase. La dreapta se înălța o colină pieptişă, 
plină de pietroaie scoase cândva dintr-o carieră de granit. 
Partea dinspre noi forma un perete stâncos şi întunecat 
năpădit de ferigi şi mărăcini ce creşteau prin adâncituri. În 
zare, deasupra unei ridicături, plutea un văl de fum 
cenuşiu. 

— Pe cărarea asta nu e prea mult de mers până la vila 
Merripit, îmi spuse Stapleton. Aveţi poate un ceas la 
dispoziţie, ca să am plăcerea să vă prezint surorii mele. 

Primul meu gând a fost că n-ar fi trebuit să-l las singur 
pe sir Henry, dar după aceea mi-am adus aminte de teancul 
de hârtii şi acte de pe biroul lui de lucru. De bună seamă, 
nu-i puteam fi de niciun folos în acea îndeletnicire. Pe 
deasupra, Holmes îmi ceruse în mod special să-i cercetez 
pe toţi vecinii castelului ce locuiau prin regiunea mlaştinii, 
aşa că am răspuns invitaţiei lui Stapleton şi am pornit-o 
împreună pe cărare. 

— Locurile acestea mlăştinoase sunt încântătoare, îmi 
spuse el privind în jur la dunele unduitoare, la sulurile lungi 
şi verzi, cu coame dantelate de granit ce se înălţau ca nişte 


fantastice valuri înspumate. De locurile mlăştinoase nu te 
poţi sătura. Nu vă puteţi închipui ce taine minunate ascund 
ele. Sunt atât de întinse, de sterpe şi de misterioase! 

— Văd că le cunoaşteţi bine! 

— Nu sunt aici decât de doi ani. Localnicii mă consideră 
nou venit. Am sosit în acest sat puţin timp după ce sir 
Charles se stabilise la castel. Dar preocupările mele m-au 
făcut să explorez bucăţică cu bucăţică toată regiunea din 
jur şi aş putea spune că puţini oameni o cunosc mai bine ca 
mine. 

— E atât de greu de cunoscut? 

— Foarte greu. Vedeţi, de pildă, întinderea mare dinspre 
nord, acolo de unde ţâşnesc colinele acelea ciudate? Puteţi 
desluşi ceva deosebit la ea? 

— Ar fi un bun loc de călărie. 

— Era firesc să gândiţi aşa şi mulţi au plătit cu viaţa 
pentru că au crezut astfel. Vedeţi petele acelea, de un 
verde închis, răspândite pe acea întindere? 

— Da, par a fi locuri mai felurite decât restul. 

Stapleton izbucni în râs. 

— Acolo e marea mlaştină din Grimpen, îmi spuse el. 
Acolo, un pas greşit înseamnă moarte şi pentru oameni, şi 
pentru animale. Chiar ieri am văzut un căluţ ce se rătăcise 
pe acolo. N-a mai ieşit însă. l-am văzut capul multă vreme 
săltându-se din groapa de noroi, dar în cele din urmă a fost 
înghiţit de ea. Chiar în anotimpurile secetoase e primejdios 
să treci pe acolo; dar după ploile acestea de toamnă, e un 
loc de-a dreptul blestemat. Cu toate acestea, eu sunt în 
stare să-mi croiesc drum chiar prin mijlocul nămolurilor şi 
să mă întorc nevătămat. Doamne, Dumnezeule, uite încă 
un nenorocit de poney. 

Ceva de culoare întunecată se zvârcolea şi se zbătea 
prin păpurişul verde, apoi doar gâtul lung ce se contracta în 
chinuri de moarte mai zvâcni o dată şi un muget 
înspăimântător se înălţă peste mlaştină. Eu aproape că am 
îngheţat de spaimă, dar nervii însoţitorului meu păreau a fi 
mai tari. _ 

— S-a dus! făcu el. L-a luat şi pe ăsta mocirla. In două 


zile - doi şi poate chiar mai mulţi; se deprind să meargă 
prin locurile acelea în anotimpul secetos şi nu-şi dau seama 
de schimbare decât atunci când mocirla i-a cuprins în 
ghearele ei. Păcătos loc este mocirla cea mare din 
Grimpen! 

— Şi spuneţi că o puteţi străbate? 

— Da, sunt doar vreo două cărări pe care nu poate 
apuca decât un om foarte cutezător. Eu le-am descoperit. 

— Dar ce vă îndeamnă să mergeţi prin locuri atât de 
îngrozitoare? 

— Hm! Vedeţi colinele acelea din dosul mlaştinii? Ele au 
rămas ca nişte insule tăiate de jur împrejur de mocirla de 
nepătruns, iar în cursul anilor s-a întins în jurul lor. Pe acolo 
se găsesc plante şi fluturi rari, dacă eşti atât de dibaci să-i 
poţi prinde. 

— Cândva am să-mi încerc şi eu norocul. 

Stapleton mă privi cu uimire. 

— Pentru numele lui Dumnezeu, scoateţi-vă din cap 
asemenea idei, îmi spuse el. Am să vă am pe conştiinţă. Vă 
rog să mă credeţi că nu aveţi sorţi să vă mai întoarceţi viu. 
Eu numai pentru că cunosc anumite semne foarte 
complicate, sunt în stare să fac drumul acesta. 

— Ei, - strigai eu, - dar asta ce-o mai fi? 

Un geamăt lung şi grav, neînchipuit de trist, trecu peste 
mlaştină.  Cuprinse întreg văzduhul şi totuşi era cu 
neputinţă să spui de unde venise. Dintr-un murmur 
înfundat crescu până ajunse un urlet puternic, apoi se topi 
iarăşi într-un murmur melancolic şi vibrant. Stapleton se 
uită la mine cu o expresie ciudată. 

— Ciudat loc mlaştina, făcu el. 

— Dar ce e asta? 

— Ţăranii spun că este câinele din Baskerville ce îşi 
cheamă prada. L-am mai auzit o dată sau de două ori, dar 
niciodată atât de tare. 

Privii în jur cu un fior de spaimă în inimă, uitându-mă 
peste întinderea nesfârşită, stropită cu pete verzi de 
păpuriş. Nimic nu se clintea pe tot acest spaţiu nemărginit, 
doar doi corbi pe o creastă croncăneau de îţi luau auzul. 


— Sunteţi un om instruit. Cum puteţi crede asemenea 
absurdităţi? mă adresai eu lui Stapleton. De unde credeţi că 
vine un sunet atât de ciudat? 

— Câteodată, mlaştinile scot sunete ciudate. E noroiul 
care se aşază, apa care ţâşneşte, sau aşa ceva. 

— Nu, nu, ăsta este glasul unei vietăţi. 

— Hm! s-ar putea să fie. Aţi auzit vreodată cum ţipă 
bâtlanul? 

— Nu, niciodată. 

— E o pasăre foarte rară, la drept vorbind dispărută 
acum în Anglia. Dar în mlaştină totul e cu putinţă. Da, da, 
nu m-aş mira să aflu că ceea ce am auzit noi era ţipătul 
celui din urmă dintre bâtlani. 

— De când sunt n-am auzit ceva mai ciudat şi mai 
sinistru. 

— Aşa e. Ne aflăm într-un loc care te înfioară. Priviţi 
colina aceea din faţă. Ce credeţi că sunt acelea? 

Tot povârnişul pieptiş era acoperit cu ţarcuri circulare, 
de piatră cenuşie, sau cu ceea ce mai rămăsese din ele. 

— Dar ce sunt acelea? Ţarcuri de oi? 

— Nu, sunt locuinţele vrednicilor noştri străbuni. Oamenii 
preistorici trăiau pe locurile acestea mlăştinoase şi cum din 
acea vreme nimeni nu s-a mai aşezat pe aci, adăposturile 
lor primitive se găsesc aşa cum le-au lăsat. Sunt ca nişte 
colibe indiene fără acoperiş. Dacă vă împinge curiozitatea 
să intraţi în vreuna, veţi vedea vetrele şi culcuşurile lor... 

— Dar e un adevărat oraş. Când a fost locuit? 

— E vorba de omul neolitic. Nu sunt date precise. 

— Şi cu ce se îndeletnicea? 

— Îşi păştea turmele pe povârnişurile acestea şi învăţa 
să scoată cositorul din măruntaiele pământului atunci când 
paloşul de bronz a început să înlocuiască securea de piatră. 
Priviţi şanţul acela mare de pe dealul din faţă, astea sunt 
lăsate de ei. Da, doctore Watson, printre mlaştinile acestea 
veţi găsi câteva locuri foarte ciudate. Ah! iertaţi-mă o clipă; 
trebuie să fie desigur o cyclopidă! 

O musculiţă sau un fluture trecuse în zbor peste cărarea 
noastră. Cât ai clipi, Stapleton se repezi după el cu o 


energie şi o iuţeală neînchipuită. Spre dezamăgirea mea 
însă, gâza zbură drept spre mlaştină, dar noua mea 
cunoştinţă nu se dădu bătut, ci sări din tufă în tufă după ea, 
fluturând plasa verde prin aer. Cu hainele lui cenuşii şi 
sărind în zig-zag la voia întâmplării părea şi el o gâză 
uriaşă. Rămăsesem pe loc privind la goana lui cu un 
amestec de admiraţie pentru iscusinţa-i nemaipomenită şi 
cuprins de spaimă ca nu cumva să-i alunece piciorul în 
mlaştina perfidă, când deodată auzii zgomot de paşi şi, 
întorcându-mă, mă aflai faţă în faţă cu o femeie. Venise din 
partea în care coloana de fum arăta locul unde se afla vila 
Merripit, dar din pricina depresiunii mlaştinii n-o văzusem 
decât când ajunsese foarte aproape. 

Nu aveam niciun fel de îndoială că era domnişoara 
Stapleton de care mi se vorbise, mai ales pentru că aci pe 
locul mlăştinos se aflau puţine femei şi îmi adusei aminte 
că îmi fusese descrisă ca o frumuseţe. Desigur femeia ce se 
apropiase de mine cu înfăţişarea ei cât se poate de 
neobişnuită era ea. Nu poate exista deosebire mai mare 
între un frate şi o soră, pentru că pe câtă vreme Stapleton 
era un om şters, cu părul blond şi ochii cenuşii, ea era 
brună, mai brună decât oricare altă brună pe care o 
văzusem vreodată în Anglia, zveltă, elegantă şi înaltă. Faţa 
ei mândră, cu trăsături fine şi atât de regulate, ar fi putut 
să pară nepăsătoare, de n-ar fi trădat-o gura senzuală şi 
ochii frumoşi, negri şi vioi. Cu înfăţişarea ei fără cusur şi 
îmbrăcată atât de elegant părea într-adevăr o făptură 
ciudată pe cărarea singuratică dintre mlaştini. Când m-am 
întors către ea era cu ochii aţintiţi spre fratele ei, apoi se 
grăbi să vină spre mine. Îmi scosesem pălăria şi eram pe 
punctul să rostesc câteva cuvinte în chip de explicaţie, 
când vorbele ei îmi schimbară planul. 

— Plecaţi de aici, îmi spuse. Plecaţi fără întârziere la 
Londra. 

Nu-mi putui lua ochii de la ea, atât eram de uluit; 
privirea îi scăpără uitându-se la mine şi bătu din picior cu 
nerăbdare. 

— De ce să plec? o întrebai eu. 


— Nu vă pot spune. 

Vorbea încet, cu glas aprins, cu un ciudat sâsâit în 
vorbire. 

— Pentru Dumnezeu, faceţi aşa cum vă spun. Duceţi-vă 
şi să nu mai puneţi niciodată piciorul aici, prin locurile 
mlăştinoase. 

— Dar abia am sosit! 

— Ce om! exclamă ea. Nu vă puteţi da seama când un 
avertisment este spre binele dumneavoastră? Întoarceţi-vă 
la Londra! Plecaţi în seara asta! Plecaţi din acest loc cu 
orice preţ! Sst! Se întoarce fratele meu! Niciun cuvânt din 
tot ce v-am spus! Sunteţi bun să-mi aduceţi orhideea din 
tufişul de acolo? Locul acesta mlăştinos e bogat în orhidee, 
deşi aţi sosit cam târziu ca să puteţi vedea toate 
frumuseţile de aici. 

Stapleton îşi încetase goana după fluturi şi venea spre 
noi gâfâind şi cu faţa îmbujorată de încordare. 

— Ei, Baryl! o strigă el, iar tonul cu care o întâmpinase 
nu mi se păru prea prietenos. 

— Jack, eşti foarte încins! 

— Da, am alergat după o cyclopidă. Sunt rare şi se 
găsesc cu greu la sfârşit de toamnă. Ce păcat că am 
scăpat-o. 

Vorbea nepăsător, dar ochii lui mici, deschişi la culoare, 
lunecau necontenit de la fată la mine. 

— Văd că aţi făcut cunoştinţă. 

— Da. Îi spuneam tocmai lui sir Henry că e cam târziu ca 
să vadă mlaştina în adevărata ei splendoare. 

— Cum? Dar cine crezi tu că este domnul? 

— Îmi închipui că e sir Henry Baskerville. 

— Nu, nu, făcui eu. Nu sunt decât un prieten al lui sir 
Henry. Sunt doctorul Watson. 

Chipul ei expresiv se îmbujoră de ciudă. 

— Una vorbeam şi alta înţelegeam, adăugă ea. 

— Cum aşa, doar nici n-aţi avut când să vorbiţi! făcu 
fratele ei cu aceeaşi privire cercetătoare. 

— Am vorbit ca şi cum doctorul Watson ar fi fost unul din 
localnici şi nicidecum un simplu vizitator, răspunse ea. Nu 


cred că îl prea interesează pe dumnealui dacă a trecut sau 
nu vremea orhideelor. Dar nu-i aşa că o să veniţi cu noi să 
vedeţi vila Merripit? 

După o scurtă plimbare ajunserăm; era o casă mohorâtă 
de felul celor din această regiune de mlaştini, cândva, în 
vremurile ei bune, fermă a vreunui crescător de vite, acum 
însă transformată în locuinţă modernă. Era înconjurată de o 
livadă, dar ca de obicei în locurile mlăştinoase copacii erau 
chirciţi şi piperniciţi, iar peisajul îţi lăsa o impresie meschină 
şi melancolică. 

Ne întâmpină un om de serviciu ciudat, uscat, îmbrăcat 
în haine ponosite şi bătrân, ce părea că se potriveşte de 
minune cu casa. Interiorul era totuşi alcătuit din încăperi 
mari, elegant mobilate, ce păreau să trădeze gustul 
doamnei. Privind pe fereastră spre nesfârşitele locuri 
mlăştinoase, presărate cu bolovani de granit, ce se 
desfăşurau fără întrerupere până în zarea depărtată, mă 
întrebam cu mirare ce a putut să-l determine pe acest om 
cu educaţie aleasă şi pe această frumoasă femeie să 
trăiască într-un astfel de loc. 

— Ne-am ales un loc cam ciudat, nu-i aşa, îmi spuse el 
ca răspuns la gândurile mele. Cu toate acestea facem tot 
ce putem ca să fim destul de mulţumiţi, nu-i aşa Baryl? 

— Foarte mulţumiţi, răspunse ea, dar fără urmă de 
convingere în glas. 

— Am avut o şcoală, spuse Stapleton. Era în nordul 
Angliei, dar pentru un om cu temperamentul meu, munca 
aceasta era ceva mecanic şi neinteresant. Totuşi privilegiul 
de a trăi în preajma tineretului, de a-l ajuta să-şi formeze 
mintea lui fragedă, de a-i imprima propriul tău fel de a fi şi 
idealurile tale, mi-au fost foarte scumpe. Soarta ne-a fost 
însă împotrivă. O gravă epidemie a izbucnit în şcoală şi mi- 
au murit trei băieţi. Şcoala nu şi-a mai putut reveni din 
această încercare şi o mare parte din capitalul meu a 
rămas înghiţit pe vecie. Totuşi de n-aş fi pierdut plăcuta 
tovărăşie a băieţilor, aş fi gata să mă bucur de propria mea 
nenorocire, pentru că dată fiind înclinația mea deosebită 
pentru botanică şi zoologie găsesc aci un câmp de lucru 


nemărginit, iar sora mea este tot atât de îndrăgostită de 
natură cât sunt şi eu. Toate acestea, doctore Watson, le-aţi 
bănuit pentru că mi-am dat seama din expresia pe care o 
aveati în timp ce privirile dumneavoastră cercetau mlaştina 
prin fereastra noastră. 

— Fără îndoială, mi-a trecut prin minte că trebuie să fie o 
existenţă cam tristă, mai puţin poate pentru 
dumneavoastră, cât pentru sora dumneavoastră. 

— Nu, nu, nu sunt tristă niciodată, se grăbi ea să spună. 
Avem cărţi, avem de făcut cercetări şi apoi mai avem şi 
vecini interesanţi. Doctorul Mortimer este unul din cei mai 
învăţaţi oameni în specialitatea lui. Sărmanul sir Charles 
era şi el un tovarăş minunat. L-am cunoscut foarte bine şi 
nu pot să vă spun cât de mult ne lipseşte. Ce credeţi, oare 
ar fi nepotrivit ca după amiază să-i fac o vizită lui sir Henry, 
ca să-l cunosc? 

— Sunt sigur că ar fi încântat. 

— Atunci poate îi veţi transmite dumneavoastră dorinţa 
mea. Atât cât putem, vom încerca să-i facem viaţa mai 
plăcută, până se va obişnui cu noul mediu care-l înconjoară. 
Doctore Watson, nu vreţi să urcați sus, ca să-mi vedeţi 
colecţia de lepidoptere? Cred că e cea mai completă din tot 
sud-vestul Angliei. In timp ce o să vă uitaţi la ea, o să fie 
gata şi masa. 

Eu însă eram nerăbdător să mă întorc la îndatoririle 
mele. Mlaştina tristă, moartea nefericitului poney, urletul 
acela sinistru împletit cu înspăimântătoarea legendă a 
familiei Baskerville - toate acestea îmi umpluseră sufletul 
de tristeţe. Apoi peste toate aceste impresii mai mult sau 
mai puţin nedesluşite se mai adăuga avertismentul limpede 
şi clar pe care domnişoara Stapleton mi-l dăduse cu atâta 
sinceritate, aşa că nu mai puteam pune la îndoială motivul 
serios şi puternic ce stătea ascuns în spatele lui. M-am 
împotrivit tuturor stăruinţelor de a rămâne la masă şi mi- 
am reluat drumul înapoi, apucând-o pe cărarea acoperită 
de iarbă pe care venisem. 

Se pare totuşi că exista şi o cale mai scurtă pentru cei ce 
o cunoşteau, pentru că înainte de a ieşi la drum am rămas 


uimit văzând-o pe domnişoara Stapleton şezând pe o piatră 
de pe marginea cărării. Faţa îi era minunat îmbujorată de 
efortul depus şi îşi ţinea mâna pe şold. 

— Am fugit cât am putut ca să vă ies înainte, doctore 
Watson, îmi spuse ea. Nici n-am avut timp să-mi pun 
pălăria. Nu pot să zăbovesc prea mult, pentru că fratele 
meu ar putea să-mi simtă lipsa. Voiam doar să vă spun că 
îmi pare foarte rău de greşeala grosolană pe care am făcut- 
o luându-vă drept sir Henry. Vă rog să-mi uitaţi cuvintele pe 
care vi le-am spus şi care nu au nicio legătură cu 
dumneavoastră. 

— Dar nu le pot uita, domnişoară Stapleton, îi răspunsei 
eu. Sunt prieten cu sir Henry şi situaţia lui mă interesează 
îndeaproape. Spuneti-mi, de ce doreaţi atât de mult ca sir 
Henry să se întoarcă la Londra? 

— Un capriciu femeiesc, doctore Watson. Când mă veţi 
cunoaşte mai bine, vă veţi da seama că nu pot întotdeauna 
să explic logic tot ceea ce spun sau fac. 

— Nu, nu-i asta. Îmi aduc aminte cum vă tremura glasul. 
Îmi aduc aminte ce privire aveaţi! Vă rog, vă rog să fiţi 
sinceră cu mine, domnişoară Stapleton, pentru că de când 
am venit aici, am conştiinţa că sunt împresurat de negură. 
Viaţa e ca mocirla aceea mare din Grimpen. Pretutindeni 
ochiuri mici şi verzi în care te poţi scufunda şi nicio călăuză 
care să-ţi arate poteca. Aşa că vă rog să-mi spuneţi tot ce 
aţi gândit şi vă făgăduiesc că voi transmite lui sir Henry 
avertismentul dumneavoastră. 

Pe faţa ei se citi o clipă şovăiala, dar privirile i se 
împietriră din nou când începu să vorbească. 

— Faceţi prea mare caz de lucrul acesta, doctore 
Watson, zise ea. Şi eu, şi fratele meu am fost foarte 
Zzguduiţi de moartea lui sir Charles. L-am cunoscut 
îndeaproape, pentru că plimbarea lui de predilecție era prin 
locurile acestea mlăştinoase, în drum spre noi. Era mereu 
sub impresia puternică a blestemului aceluia ce atârnă 
asupra familiei lui, şi când s-a petrecut tragedia, am avut 
sentimentul că temerile pe care le mărturisea trebuie să fi 
avut un oarecare temei. De aceea am fost atât de 


nenorocită când un alt membru al familiei a venit să se 
stabilească aci. Şi am crezut că trebuie să i se atragă 
atenţia asupra primejdiei ce-l ameninţă. E tot ceea ce 
voiam să-i spun. 

— Dar despre ce primejdie e vorba? 

— Cunoaşteţi povestea cu câinele? 

— Nu cred în asemenea absurdităţi. 

— Eu însă cred. Dacă aveţi vreo înrâurire asupra lui sir 
Henry, faceţi-l să părăsească locul acesta care a fost 
dintotdeauna fatal întregii lui familii. Lumea e mare. De ce 
ar dori el să trăiască într-un loc atât de primejdios? 

— Poate tocmai pentru că este un loc primejdios. Aşa îi e 
felul lui sir Henry. Mă tem că dacă nu-mi daţi măcar câteva 
informaţii mai clare, va fi cu neputinţă să-l facem să plece. 

— Nu pot să spun nimic clar, pentru că nu ştiu nimic clar. 

— Aş dori să vă pun încă o întrebare, domnişoară 
Stapleton. Dacă nu v-aţi gândit decât la aceasta când aţi 
vorbit prima oară cu mine, atunci de ce aţi ţinut ca fratele 
dumneavoastră să nu audă ceea ce îmi spuneaţi? Nici el şi 
nici altcineva n-ar fi putut avea ceva împotrivă. 

— Fratele meu se teme ca nu cumva castelul să rămână 
nelocuit, pentru că el se gândeşte la binele sărmanilor 
oameni de pe locurile acestea mlăştinoase. S-ar supăra tare 
mult să afle că am spus ceva care l-ar putea determina pe 
sir Henry să plece. Acum socot că mi-am făcut datoria şi nu 
mai am nimic de spus. Trebuie să mă întorc, pentru că s-ar 
putea să aibă nevoie de mine şi să bănuiască că ne-am 
întâlnit. La revedere! 

Se întoarse şi în câteva clipe dispăru printre pietroaiele 
răspândite ici-colo, în timp ce eu, cu sufletul plin de temeri 
nedesluşite îmi urmai drumul spre castelul Baskerville. 


CAPITOLUL VIII 
PRIMUL RAPORT AL DOCTORULUI WATSON 


De aici înainte voi relata desfăşurarea întâmplărilor 
transcriind scrisorile ce stau grămadă pe masă, în faţa mea, 
şi pe care i le-am trimis lui Sherlock Holmes. Îmi lipseşte 
doar o pagină, altminteri sunt intacte, aşa cum le-am scris, 
şi reprezintă impresiile şi temerile pe care le-am încercat în 
clipele acelea, cu mult mai exact decât ar fi putut-o face 
memoria mea, chiar dacă acele întâmplări tragice i s-au 
întipărit atât de clar. 


Castelul Baskerville. 13 octombrie 

„DRAGUL MEU HOLMES, 

Scrisoarea şi telegramele dinainte, pe care ţi le-am 
trimis, te-au ținut la curent, aproape pas cu pas, cu toate 
câte s-au petrecut în colțul acesta de lume, cel mai uitat de 
Dumnezeu. Cu cât stai mai mult aci, cu atât îti este sufletul 
din ce în ce mai stăpânit de duhul mlaştinii, de imensitatea 
şi farmecul ei înfricoşător. Din clipa în care ai păşit în inima 
ei, te-ai desprins de toate vestigiile Angliei moderne, dar pe 
de altă parte, în orice colțişor al ei, ai conştiinţa aşezărilor şi 
întocmirilor omului preistoric. Când te plimbi, vezi de jur 
împrejur numai locuințe ale acelei semintii uitate, cu 
mormintele şi monoliții uriaşi ce - după cum se presupune - 
le-au slujit de temple. Privind la colibele lor de piatră 
cenuşie, aciuate pe povârnişuri brăzdate, uiţi în ce vreme 
trăieşti, şi dacă ai vedea un om acoperit cu piei şi păros 
ieşind în brânci pe uşa scundă ca să-şi potrivească o 
săgeată cu vârful de piatră, pe coarda arcului, ţi s-ar părea 
că prezența lui aici e mai firească decât a ta. E ciudat cum 
au putut să trăiască îmbulziți pe un loc care de când lumea- 
i cunoscut ca cel mai neroditor. Nu sunt arheolog, dar pot 
să-mi închipui că e vorba de un neam paşnic, asuprit, 
oameni ce-au fost siliți să primească ceea ce alții nu au vrut 


să ocupe. 

Dar toate acestea sunt străine de misiunea pe care mi-ai 
încredințat-o şi poate că vor fi cu totul neinteresante pentru 
felul dumitale teribil de practic. Nu pot să uit ce puţin te 
interesează dacă soarele se învârte în jurul pământului sau 
pământul în jurul soarelui. Aşa că mă voi întoarce la faptele 
ce-l privesc pe sir Henry Baskerville. 

Nu ai primit niciun raport în privința celor petrecute în 
ultimele zile, pentru că până acum nu s-a întâmplat nimic 
important. După aceea însă, s-a petrecut un fapt foarte 
ciudat, pe care am să ţi-l povestesc la momentul potrivit. 
Mai întâi insă trebuie să te pun la curent cu alti câtiva 
factori ce intră în joc. 

Unul dintre ei - de care am vorbit prea puțin - 
puşcăriaşul care a evadat şi se ascunde prin locurile 
acestea mlăştinoase. Există acum motive puternice care 
lasă să se creadă că a fugit totuşi de prin partea locului, 
spre marea uşurare a singuraticelor familii din regiunea 
aceasta. S-au scurs cincisprezece zile de când a evadat şi în 
tot acest timp nici n-a fost văzut şi nici nu s-a auzit nimic 
despre el. Fără îndoială, e greu de închipuit că a putut 
rezista aci pe câmpie în tot acest timp. Dacă ar fi vorba 
doar de găsit ascunziş, de bună seamă că aceasta n-ar fi 
fost o problemă. Oricare din colibele de piatră de aici i-ar 
putea sluji de adăpost. Dar nu se găseşte nimic de 
mâncare, afară doar dacă n-o fi prins şi înjunghiat vreo 
oaie. De aceea se crede că a plecat mai departe, astfel că 
fermierii de pe aici pot dormi liniștiți. 

In casa aceasta suntem patru bărbați voinici, aşa că ne 
putem apăra pielea, dar când mă gândesc la Stapleton-i, 
mărturisesc că mă cuprinde neliniştea. Locuiesc la multe 
mile depărtare de oricine le-ar putea veni în ajutor. O 
slujnică, un servitor bătrân, sora şi fratele - şi el nu prea 
voinic - aceştia sunt toți. N-ar avea nicio putere dacă ar 
cădea în mâinile unei brute dezlănţuite cum e acest 
criminal din Notting Hill, dacă i-ar veni vreodată să 
săvârşească o spargere. Atât sir Henry, cât şi eu suntem 
îngrijorați de situaţia lor şi se hotărâse ca Perkins, vizitiul, 


să meargă să doarmă acolo. Numai că Stapleton nici nu 
vrea să audă de aşa ceva. 

Apoi întâmplarea face ca prietenul nostru, baronetul, să 
îi poarte un interes neobișnuit drăgălaşei noastre vecine. 
Nu e de mirare, pentru că în locul acesta singuratic timpul 
apasă greu asupra unui om plin de temperament cum este 
el, şi apoi femeia este foarte atrăgătoare şi frumoasă. Are 
ceva exotic, meridional, într-un contrast ciudat cu fratele ei, 
rece şi nepăsător. Cu toate acestea şi el pare a fi un fel de 
foc care mocneşte. E clar că are o influenţă foarte puternică 
asupra ei, pentru că întotdeauna o văd trăgând cu coada 
ochiului spre el atunci când vorbeşte, ca şi cum i-ar cere 
încuviințarea pentru tot ceea ce spune. Cred că e bun cu 
ea, dar în strălucirea metalică a ochilor şi în conturul precis 
al buzelor lui subțiri se vădeşte o natură foarte pozitivă şi 
chiar dură. In omul acesta vei găsi un material interesant 
pentru studiu. 

Din prima zi a venit să-i facă o vizită lui Baskerville şi 
chiar în dimineaţa următoare ne-a luat pe amândoi să ne 
arate locul unde se crede că şi-ar avea izvorul legenda 
dezmăţatului Hugo. Am făcut o excursie de câteva mile 
trecând peste mlaştini, până la un loc atât de trist, încât el 
singur îti putea sugera toată povestea. Am dat peste o vale 
scurtă, printre stânci colțuroase, ce duce spre un loc 
deschis, acoperit de iarbă şi împestrițat de flori albe ca 
bumbacul. In inima acestui loc se înălțau două pietre mari, 
roase şi ascuțite în partea de sus, încât semănau cu nişte 
colți uriaşi şi nimicitori ai unei fiare monstruoase. Totul se 
potrivea de minune cu scena tragediei de odinioară. Sir 
Henry arăta mult interes şi l-a întrebat pe Stapleton în mai 
multe rânduri dacă crede că supranaturalul poate într- 
adevăr să se amestece în treburile oamenilor. Vorbea pe un 
ton glumet, dar se vedea că era foarte serios. Stapleton se 
arăta reținut în răspunsuri, dar se putea observa lesne că 
spunea mai puțin decât ar fi putut spune, că nu spunea tot 
ceea ce credea, din considerație pentru sentimentele 
baronetului. Ne-a mai povestit şi alte cazuri asemănătoare 
cu familii ce au avut de suferit de pe urma vreunui duh 


necurat şi ne-a lăsat impresia că împărtăşeşte întru totul 
părerile populare. 

La înapoiere am rămas la masă la vila Merripit şi acolo 
sir Henry a cunoscut-o pe domnişoara Stapleton. De cum a 
Zărit-o s-a văzut că era puternic atras de ea şi tare m-aş 
mira ca simţămintele lor să nu fie reciproce. În drum spre 
casă aducea mereu vorba despre ea, şi de atunci n-a trecut 
zi în care să nu-i vedem ori pe Stapleton, ori pe sora sa. 
Deseară ia masa aici şi e vorba ca săptămâna viitoare să ne 
ducem noi la ei. Oricine şi-ar putea închipui că o asemenea 
legătură ar fi binevenită pentru Stapleton. Cu toate acestea 
am surprins de multe ori pe chipul lui o expresie de 
categorică dezaprobare ori de câte ori sir Henry se arăta 
deosebit de atent cu sora lui. Fără îndoială că o iubeşte 
foarte mult şi fără ea ar duce o viață singuratică; dar dacă 
s-ar opune unei căsătorii atât de strălucite, ar da dovadă de 
cel mai mare egoism. Totuşi sunt sigur că nu doreşte ca 
simpatia lor să se transforme în dragoste şi de mai multe 
ori mi-am dat seama că face tot ce-i stă în putință să-i 
împiedice să fie în tete-a-tete. 

Aşadar recomandările dumitale de a nu-l lăsa pe sir 
Henry să meargă singur vor deveni cu mult mai greu de 
împlinit, dacă se va adăuga şi o poveste de dragoste la 
toate celelalte greutăți ale noastre. În scurtă vreme, 
reputația mea ar suferi, dacă ar trebui să îndeplinesc literă 
cu literă dispozițiile pe care mi le-ai dat. 

A doua ZI - joi ca să fiu mai precis - doctorul Mortimer a 
luat masa cu noi. Făcuse săpături într-o movilă de pământ 
de la Long-Down şi descoperise un craniu preistoric, fapt ce 
ÎI bucura nespus de mult. N-am văzut încă un entuziast mai 
însuflețit ca el. Mai târziu au venit şi cei doi Stapletoni şi la 
cererea lui sir Henry, doctorul ne-a luat pe toți şi ne-a dus 
pe aleea de tisă, ca să ne arate întocmai cum s-au petrecut 
lucrurile în noaptea fatală. Aleea de tisă e o cale lungă şi 
tristă între doi pereți înalţi de gard viu, tăiat cu foarfeca, cu 
câte o fâşie îngustă de iarbă de fiecare parte. La celălalt 
capăt se află un pavilion de vară, vechi şi părăginit. Cam pe 
la jumătatea drumului este poarta dinspre mlaştină, o 


poartă albă, de lemn, cu clanţă, unde bătrânul sir Charles 
şi-a scuturat scrumul de ţigară. Dincolo de ea se întinde 
nesfârşitul loc mlăştinos. Mi-am adus aminte de ipotezele 
pe care le ridicai şi am încercat să-mi închipui tot ce s-a 
întâmplat. Cum stătea bătrânul în picioare, acolo, pesemne 
că a văzut venind ceva dinspre locul mlăştinos, ceva ce l-a 
îngrozit în aşa hal, încât şi-a ieşit din fire şi a început să 
alerge şi să alerge, până ce a murit de spaimă şi de 
istovire. A fugit prin tunelul acesta lung şi sumbru. Dar de 
cine să fi fugit oare? De vreun câine ciobănesc de prin 
mlaştini? Sau de vreun duh cu chip de câine, negru şi 
monstruos? Oare Barrymore cel palid şi atât de politicos să 
ştie el mai mult şi se fereşte să vorbească? Totul este vag 
şi confuz, dar în toate stăruie umbra întunecată a crimei. 

De când ţi-am scris ultima scrisoare am mai cunoscut un 
vecin: pe domnul Frankland de la Lafter Hall, care locuieşte 
la vreo patru mile la sud de noi, un bărbat în vârstă, cu fața 
roşcovană, cu părul alb, un tip coleric. E un cercetător 
pasionat al dreptului britanic şi a cheltuit o avere cu 
procesele. Se luptă pentru plăcerea de a lupta. Şi e la fel de 
pregătit să argumenteze orice latură a unei chestiuni, aşa 
că nu e de mirare că această plăcere îl costă o avere. 
Câteodată interzice un drept de trecere şi desfide pe cei de 
la comună să încerce să-l deschidă. Alteori dărâmă cu 
propriile lui mâini vreun gard şi declară că pe acolo a fost 
loc de trecere de când lumea, provocându-l astfel pe 
proprietar să-l urmărească în justiţie pentru încălcarea 
dreptului de proprietate. Cunoaşte bine vechiul drept 
seniorial şi comunal şi îşi pune în practică cunoştinţele când 
în favoarea, când împotriva locuitorilor din Femworthy, aşa 
că din timp în timp se întâmplă sau să fie purtat în triumf 
pe ulițele satului, sau să fie ars în efigie - după isprava pe 
care a făcut-o. Se spune că în clipa de faţă are şapte 
procese pe rol, care după cât se pare îi vor înghiți şi ceea 
ce i-a mai rămas din avere şi în felul acesta îi vor tăia 
ghearele şi il vor face nevătămător în viitor. Lăsând de o 
parte chestiunile de ordin juridic, pare să fie un om 
cumsecade şi simpatic şi ţi-am pomenit de el numai pentru 


că ai stăruit să-ţi descriu pe toţi oamenii ce vin în legătură 
cu noi. Deocamdată mai are o preocupare ciudată: fiind 
astronom amator are un telescop foarte puternic cu care 
stă pe acoperişul casei şi cât e ziua de lungă iscodeşte 
locurile, nădăjduind să-l descopere pe puşcăriaşul evadat. 
Dacă s-ar mărgini doar la atât tot ar fi bine, dar se zvoneşte 
că are de gând să-l dea în judecată pe doctorul Mortimer 
pentru  profanare de morminte, fără consimţământul 
rudelor apropiate, întrucât a deshumat craniul acela din 
epoca neolitică din movila de la Long-Down. Ne ajută să 
ieşim din monotonie şi dă o notă hazlie, de care avem 
neapărată nevoie. 

Și acum după ce te-am pus la curent cu puşcăriaşul 
evadat, cu cei doi Stapletoni, cu doctorul Mortimer şi cu 
Frankland de la Lafter Hall, să-mi îngădui să închei cu cel 
mai important fapt şi să-ți vorbesc ceva mai mult despre 
familia Barrymore şi mai ales despre ce a ieşit la iveală, în 
chip surprinzător, ieri seară. 

Mai întâi în legătură cu telegrama cu răspuns plătit, pe 
care am expediat-o din Londra, ca să ne încredințăm dacă 
Barrymore era într-adevăr aici: Ţi-am explicat că declarația 
dirigintelui poştei arată că răspunsul n-are valoare şi că nu 
avem nicio dovadă pro sau contra. l-am spus lui sir Henry 
cum stau lucrurile, drept care el, fără ocol, aşa cum îi e 
felul, l-a chemat pe Barrymore şi l-a întrebat dacă 
telegrama aceea a primit-o el personal. Barrymore a 
răspuns că da. 

— Băiatul ţi-a înmânat-o chiar dumitale? l-a întrebat sir 
Henry. 

Barrymore s-a uitat mirat la el şi a rămas o clipă pe 
gânauri. 

— Nu, a răspuns el. Chiar atunci eram în pod şi soția 
mea mi-a adus-o acolo sus. 

— Ai răspuns dumneata personal? 

— Nu, i-am spus soției mele ce să răspundă şi ea a 
coborât ca să scrie textul. 

Seara, Barrymore a adus vorba despre chestiunea 
aceasta din proprie inițiativă. 


— Nu înțeleg de ce mi-ati pus întrebările acelea azi- 
dimineaţă, sir Henry, a întrebat el. Nădăjduiesc că nu aveau 
ca scop să dovedească cum că aş fi făcut ceva ca să vă 
pierdeţi încrederea în mine. 

Sir Henry a căutat să-l asigure că nu, şi ca să-l 
liniştească i-a dat o mare parte din hainele lui vechi, căci îi 
sosise toată garnitura din Londra. 

Doamna Barrymore ne interesează în chip deosebit. E o 
persoană greoaie, corpolentă, foarte mărginită, cât se 
poate de respectabilă şi înclinată spre puritanism. Nu cred 
să existe persoană mai puțin emotivă ca ea. Totuşi ţi-am 
spus că din prima noapte am auzit-o plângând cu amar, iar 
de atunci am observat de mai multe ori urme de lacrimi pe 
chipul ei. Se vede că o roade vreun necaz mare. Uneori mă 
întreb dacă n-o urmăreşte amintirea unei fapte nelegiuite, 
iar alte ori bănuiesc că Barrymore e un soţ tiran. Totdeauna 
am avut impresia că în caracterul acestui om există ceva 
ciudat şi dubios, dar întâmplarea de aseară mi-a întărit 
toate bănuielile. 

Și totuşi faptul în sine ar putea să pară un lucru de nimic. 
Știi doar că de obicei eu nu dorm prea adânc. De când stau 
însă la pândă în casa asta, somnul îmi este şi mai uşor ca 
oricând. Noaptea trecută cam pe la ora două, am fost trezit 
de un pas ce se furişa prin fața odăii mele. M-am dat jos din 
pat, am deschis uşa şi am aruncat o privire afară. O umbră 
lungă şi neagră aluneca pe coridor. Era un om ce mergea în 
vârful picioarelor pe parchet, ținând o lumânare în mână. 
Era doar în pantaloni şi cămaşă şi cu picioarele goale. Abia 
am putut să-i desluşesc silueta, dar după statură nu 
încăpea nicio îndoială că era Barrymore. Mergea foarte 
încet şi cu băgare de seamă. lar în tot aspectul lui era ceva 
de răufăcător, ceva nespus de vinovat. 

Ti-am scris că coridorul e întrerupt la mijloc de un balcon 
ce se întinde de jur împrejurul sălii mari, dar coridorul trece 
mai departe şi în aripa cealaltă. Am aşteptat până nu l-am 
mai văzut, apoi m-am luat după el. Când terminasem de 
ocolit balconul, el ajunsese în capătul cel mai îndepărtat al 
coridorului, şi după licăritul luminii, printr-o uşă deschisă, 


mi-am putut da seama că intrase într-o odaie. În aripa 
aceasta, toate odăile sunt nemobilate şi nelocuite, aşa că 
intrarea lui în acea cameră părea ceva neinchipuit de 
misterios. Lumina strălucea nemişcată, ca şi cum omul ar fi 
încremenit. M-am strecurat pe coridor cât am putut de tiptil 
şi am aruncat o privire pe după colțul uşii. Barrymore se 
aplecase spre fereastră, cu lumânarea aproape de geam. 
Sedea întors pe jumătate spre mine, aşa că puteam să-l 
văd din profil, şi faţa îi era încordată de aşteptare în timp ce 
privea spre bezna mlaştinii. S-a uitat într-acolo câteva 
minute, foarte atent. Apoi a scos un geamăt adânc şi, cu un 
gest de nerăbdare, a stins lumânarea. M-am întors degrabă 
în odaie şi foarte curând după aceea s-au auzit şi paşii 
furişați strecurându-se înapoi din expediția întreprinsă. Mult 
timp după aceea, când abia ațipisem, am auzit o cheie 
răsucindu-se undeva într-o broască, dar n-aş putea spune 
de unde venea zgomotul. Nu pot să-mi dau seama încă ce 
tâlc să aibă toate astea, dar în casa aceasta tristă se pune 
la cale o uneltire tainică, pe care, mai devreme sau mai 
târziu, o vom da în vileag. Nu vreau să-ţi umplu capul cu 
teoriile mele, mai ales că mi-ai cerut să-ți relatez doar 
fapte. Azi-dimineaţă am vorbit îndelung cu sir Henry şi am 
elaborat un plan de luptă, întemeiat pe observațiile mele de 
astă-noapte. Nu vreau să vorbesc despre acest plan de pe 
acum, dar sunt sigur că viitorul meu raport va fi foarte 
interesant de citit.” 


CAPITOLUL IX 
AL DOILEA RAPORT AL DOCTORULUI WATSON 


Castelul Baskerville. 15 octombrie 

„DRAGĂ HOLMES, 

Dacă în primele zile ale misiunii mele am fost silit să te 
las fără prea multe ştiri, trebuie să-ți spun că acum am de 
lucru şi pentru timpul pierdut, pentru că evenimentele au 
început să se ingrămădească grăbite pe capul nostru. 
Raportul anterior l-am încheiat cu o notă mai importantă în 
legătură cu Barrymore iar acum am adunat un întreg sac de 
noutăți care - dacă nu greşesc - te vor umple de uimire. 
Lucrurile au luat o întorsătură pe care n-am putut-o bănui. 
Pe de o parte, în ultimele patruzeci şi opt de ore s-au 
limpezit, dar pe de altă parte s-au şi complicat. Dar am să-ți 
povestesc toate şi dumneata ai să judeci singur. 

Înainte de gustarea de dimineaţă, a doua zi după 
întâmplarea pe care ţi-am relatat-o, am ieşit pe coridor, ca 
să cercetez odaia în care Barrymore intrase noaptea 
trecută. Fereastra dinspre apus, prin care privise atât de 
încordat, are - după câte am băgat de seamă - o 
particularitate fată de celelalte ferestre ale casei: de acolo 
se poate vedea cel mai bine locul mlaştinilor. O 
deschizătură între doi arbori îti îngăduie - dacă te afli la 
acea fereastră - să priveşti direct asupra mlaştinii, în vreme 
ce de la toate celelalte ferestre nu poți avea decât o 
privelişte necompletă. Prin urmare, Barrymore trebuie să fi 
căutat ceva sau pe cineva de pe locul acela, pentru că 
numai această fereastră îi putea sluji scopului pe care-l 
urmărea. Noaptea a fost foarte întunecoasă, încât e greu 
să-mi închipui cum ar fi putut să vadă pe cineva. Am fost 
înclinat să cred că ar fi o intrigă de dragoste. Aceasta ar fi 
explicat mişcările lui furişe şi neliniştea soției lui. Bărbatul e 
chipeş, foarte bine înzestrat ca să răpească inima unei fete 
de la țară, aşa că această presupunere părea să aibă un 


oarecare temei. Uşa pe care am auzit-o deschizându-se 
după ce m-am întors în cameră, ar putea să însemne că 
jeşise ca să se ducă la vreo întâlnire tainică. Aşa priveam 
lucrurile în dimineața aceea şi am să-ţi arăt ce anume 
bănuiam eu că se întâmplă, deşi după aceea s-a dovedit că 
bănuielile mele au fost neintemeiate. Oricare ar fi fost însă 
explicația comportării lui Barrymore, am simţit că păstrând- 
o numai pentru mine până ce am să fiu în măsură s-o 
explic, îmi asumam o răspundere mai mare decât aş fi 
putut să port. Am avut o întrevedere cu baronetul în odaia 
lui de lucru, după gustarea de dimineață, şi i-am povestit 
tot ceea ce văzusem. S-a arătat mai puțin mirat decât mă 
aşteptam. 

— Ştiam că Barrymore umblă noaptea şi aveam de gând 
să vorbesc cu el în chestiunea aceasta, mi-a răspuns el. De 
două sau de trei ori i-am auzit paşii pe coridor, trecând şi 
înapoindu-se la ora de care vorbiti. 

— Poate că se duce la fereastra aceea în fiecare noapte, 
am spus eu. 

— S-ar putea, dar dacă este aşa, ar trebui să-l 
supraveghem şi să vedem ce urmăreşte. Mă întreb ce ar 
face prietenul dumitale Holmes dacă ar fi aici? 

— Cred că ar face chiar ceea ce propuneţi 
dumneavoastră acum, am spus eu. L-ar urmări pe 
Barrymore, ca să vadă ce face. 

— In cazul acesta să-l urmărim împreună. 

— Cu siguranţă că o să ne simtă. 

— Omul e cam surd şi la urma urmei trebuie să ne 
încercăm norocul. La noapte vom veghea în odaia mea şi îl 
vom aştepta să treacă. 

Sir Henry şi-a frecat mâinile de plăcere şi se vedea că 
salută isprava aceasta ca pe o ieşire din viața oarecum 
monotonă din locurile mlăştinoase. 

Baronetul a luat legătura cu arhitectul care a întocmit 
planurile pentru sir Charles, precum şi cu un antreprenor 
din Londra, aşa încât aşteptăm ca în curând să înceapă aici 
mari prefaceri. Au venit decoratori, tâmplari de mobilă şi 
tapițeri de la Plymouth şi, bineînțeles, prietenul nostru are 


idei mari şi înțelege să nu economisească nici trudă şi nici 
cheltuială ca să restaureze faima familiei sale. După ce 
clădirea va fi renovată şi mobilată din nou, nu va mai avea 
nevoie decât de o sotie, ca totul să fie desăvârşit. Intre noi 
fie vorba, sunt semne foarte grăitoare că treaba asta n-o să 
întârzie, dacă şi doamna o doreşte, căci rar am văzut 
bărbat mai îndrăgostit de o femeie decât este el de 
frumoasa noastră vecină - miss Stapleton. Şi totuşi cursul 
acestei dragoste sincere nu e chiar atât de liniştit cum ai 
putea crede. Astăzi, de pildă, apele au fost tulburate de 
nişte valuri stârnite pe neaşteptate, ceea ce i-a pricinuit 
prietenului nostru plictiseli şi încurcături grozave. 

După conversaţia de care ţi-am pomenit, în legătură cu 
Barrymore, sir Henry şi-a pus pălăria pe cap, pregătindu-se 
să plece. Bineinţeles am făcut şi eu acelaşi lucru. 

— Ce? Şi dumneata mergi, Watson? m-a întrebat el 
privindu-mă ciudat. 

— Depinde dacă mergeţi sau nu pe locul mlăştinos, i-am 
răspuns eu. 

— Da, am să merg pe acolo. 

— Bine! Ştiţi însă ce instrucțiuni am primit. Îmi pare rău 
că trebuie să mă țin după dumneavoastră, dar ați auzit cu 
câtă seriozitate a stăruit Holmes să nu vă părăsesc o clipă 
şi mai ales ca nu cumva să mergeti singur prin mlaştini. 

Sir Henry mi-a pus atunci mâna pe umăr cu un zâmbet 
binevoitor. 

— Dragă prietene, - mi-a spus el, - Holmes cu toată 
înțelepciunea lui n-a prevăzut unele lucruri care s-au 
petrecut de când am venit aci. Mă înţelegi? Sunt sigur că 
eşti cel din urmă om din lume căruia i-ar plăcea să-mi strice 
socotelile. Trebuie să merg singur. 

M-am văzut pus în cea mai neplăcută situaţie. Nu ştiam 
ce să spun şi ce să fac şi până să iau eu o hotărâre, el îşi şi 
apucase bastonul şi plecase. Când m-am gândit însă mai 
bine la situație, m-a mustrat conştiinţa amar că l-am lăsat, 
oricare ar fi fost pretextul, să-mi scape de sub 
supraveghere. Îmi închipuiam cum am să mă simt când am 
să dau ochii cu dumneata şi să-ți mărturisesc că s-a 


întâmplat o nenorocire din pricină că n-am ţinut seama de 
instrucțiunile pe care mi le-ai dat. Iti spun drept că la 
gândul acesta am roşit. Nici acum n-ar fi târziu ca să-l ajung 
din urmă, mi-am spus eu, şi am pornit pe dată spre vila 
Merripit. Am luat-o la goană cât mă țineau puterile, dar nici 
urmă de sir Henry, până la punctul în care cărarea se 
bifurca. Acolo, temându-mă să n-o apuc într-o direcţie 
greşită, m-am suit pe o colină din vârful căreia puteam să 
văd la distanţă - e vorba de colina aceea în care e săpată 
cariera de granit. Atunci l-am zărit numaidecât. Era pe 
cărarea ce duce printre mlaştini, cam la un sfert de milă 
depărtare, şi alături de el se afla o doamnă, ce nu putea fi 
decât domnişoara Stapleton. Era limpede că se înțeleseseră 
şi că întâlnirea lor fusese dinainte fixată. Mergeau încet mai 
departe, cufunaați într-o discuţie, şi am văzut cum ea făcea 
gesturi repezi şi scurte cu mâinile, ca şi cum ceea ce 
spunea era foarte important, în vreme ce el asculta atent, 
iar o dată sau de două ori a protestat cu tărie dând din cap. 
M-am  furişat printre nişte stânci ca să-i pândesc, 
întrebându-mă foarte incurcat ce am să fac după aceea. Să- 
i urmăresc şi să trag cu urechea la ceea ce vorbeau ar fi 
fost o jignire, cu toate că de datoria mea era să nu-l scap 
din ochi. Să-l spionezi pe un prieten, e o misiune urâtă. 
Totuşi nu aveam ceva mai bun de făcut decât să-l 
supraveghez de acolo de pe colină şi după aceea să-mi 
uşurez conştiinţa mărturisindu-i ceea ce făcusem. E drept 
că dacă l-ar fi ameninţat vreo primejdie neaşteptată eram 
prea departe ca să-l pot ajuta şi totuşi sunt sigur că ai să-mi 
dai dreptate că mă aflam într-o situație foarte delicată şi că 
altceva mai bun nu puteam face. Prietenul nostru sir Henry 
împreună cu doamna s-au oprit pe cărare şi păreau adânc 
cufundaţi în convorbire când deodată am băgat de seamă 
că nu eram singurul martor al întrevederii lor. 

Un fel de ghemotoc verde ce plutea în aer mi-a atras 
privirea şi o altă aruncătură de ochi mi-a arătat că forma 
aceea era mânuită printr-un băț de către un om ce se 
strecura printre  hârtoapele terenului accidentat. Era 
Stapleton cu fileul lui de prins fluturi şi se afla cu mult mai 


aproape de cei doi decât eram eu. Părea chiar că se 
îndreaptă spre ei. În clipa aceea, sir Henry o trase pe 
neaşteptate pe  domnişoara Stapleton spre dânsul, 
cuprinzând-o cu bratul. Mi s-a părut însă că ea se ferea, 
ținându-şi fata întoarsă de la el. Sir Henry şi-a plecat capul 
spre capul ei, dar domnişoara Stapleton a ridicat o mână, 
ca şi când ar fi vrut să se ferească. In clipa următoare i-am 
văzut sărind în lături şi întorcându-se degrabă. Stapleton 
era pricina acestei întreruperi. Fugea ca un sălbatic spre ei, 
cu fileul acela caraghios, bălăbănindu-se după el. Gesticula 
şi aproape că țopăia de enervare în fața celor doi 
îndrăgostiţi. Nu pot să-mi închipui ce s-a petrecut, dar mi s- 
a părut că Stapleton l-a jignit pe sir Henry, care încerca să 
dea explicatii, înfuriindu-se că celălalt refuză să le 
primească. Tânăra se închisese într-o tăcere mândră. Până 
la urmă, Stapleton, întorcându-se pe călcâie, i-a făcut nişte 
gesturi categorice surorii lui, care, după ce i-a aruncat o 
privire nehotărâtă lui sir Henry, a pornit alături de fratele ei. 
Gesturile furioase ale naturalistului arătau că era supărat şi 
pe ea. Baronetul a rămas o clipă în loc uitându-se după ei, 
apoi a pornit-o încet-încet înapoi pe drumul pe care venise, 
cu capul plecat, imaginea însăşi a desperării. 

N-am putut să-mi dau seama ce însemnau toate acestea, 
dar m-a cuprins o ruşine de nedescris că am fost martorul 
unei scene atât de intime, fără ca prietenul meu s-o fi ştiut. 
De aceea am coborât în goană colina şi la poalele ei m-am 
întâlnit cu sir Henry. Faţa îi era congestionată de mânie, iar 
fruntea încruntată ca la un om scos din fire, care nu mai 
ştia ce să facă. 

— Ei, Watson! De unde ai răsărit? m-a întrebat el. Să nu- 
mi spui că totuşi ai venit după mine! 

I-am explicat totul: că am găsit cu cale că nu se putea să 
rămân la castel, că m-am luat după el şi că am fost martor 
la cele întâmplate. O clipă m-a fulgerat cu privirea, dar 
sinceritatea mea l-a dezarmat, potolindu-i mânia, şi până la 
urmă a izbucnit într-un râs plin de amărăciune. 

— Ai fi putut crede că în inima mlaştinilor eşti la adăpost, 
când vrei să fii singur, - mi-a spus el, - dar ducă-se dracului 


de treabă, parcă s-a vorbit toată lumea din regiunea asta 
să iasă să mă vadă cum îmi fac declaraţiile de dragoste. Si 
încă ce sărmană declaraţie de dragoste! Dumneata unde ti- 
ai rezervat locul? 

— Am stat pe colină. 

— Ai stat în ultimul rând. Fratele ei însă a stat în fotoliu 
de orchestră. L-ai văzut cum s-a năpustit asupra noastră? 

— Da, l-am văzut. 

— Ţi-ai pus vreodată problema că acest frate al ei ar 
putea fi nebun? 

— Nu pot să spun că mi-ar fi trecut aşa ceva prin cap. 

— Nici mie. Până astăzi l-am crezut în toate mințile, dar 
îți spun drept că unul din noi doi trebuie pus în cămaşă de 
forță. Dar ce se petrece oare cu mine, Watson? De câteva 
săptămâni trăieşti alături de mine. Hai, spune-mi drept: 
crezi că e ceva care m-ar putea împiedica să fiu un soţ bun 
pentru femeia pe care o iubesc? 

— Cred că nu. 

— In privința poziției mele sociale, cred că nu se pot face 
obiecțiuni. Aşa că e vorba doar de persoana mea, pe care o 
desconsideră. Ce să aibă oare cu mine? Nu ştiu să fi adus 
vreodată de când sunt pe lume vreo jignire vreunui bărbat 
sau vreunei femei şi totuşi nu îmi îngăduie nici măcar să-i 
ating vârful degetelor. 

— V-a spus el aşa ceva? 

— Da şi încă multe altele. iţi spun cinstit, Watson, n-o 
cunosc decât de vreo câteva săptămâni, dar din prima zi 
mi-am dat seama că această femeie e făcută pentru mine 
şi ea de asemenea s-a arătat fericită ori de câte ori am fost 
împreună. Íti jur că aşa e, în ochii femeilor e o lumină care 
spune mai mult decât vorbele. Dar el nu ne-a lăsat 
niciodată să fim împreună şi abia azi am avut pentru prima 
oară prilejul să schimb câteva cuvinte cu ea între patru 
ochi. Era bucuroasă că ne întâlnim, dar când aceasta s-a 
întâmplat, nu despre dragoste ar fi vrut ea să vorbească, şi 
dacă ar fi putut, nici pe mine nu m-ar fi lăsat să vorbesc 
despre aceasta. Ținea mortis să-mi spună că aici e un loc 
primejdios şi că ea n-o să fie fericită până când eu n-am să 


plec de pe meleagurile acestea. l-am spus atunci că de 
când am zărit-o nu mai am nicio grabă să plec şi că dacă 
ține într-adevăr la aceasta, singurul fel în care ar fi izbutit 
era să facă în aşa fel, încât să vină cu mine. Şi în acelaşi 
limbaj i-am propus să se căsătorească cu mine, dar înainte 
de a-mi putea da un răspuns a apărut fratele ei, care s-a 
năpustit asupra noastră cu o înfăţişare ca de nebun. De 
mânie se făcuse alb ca varul şi ochii lui spălăciți scânteiau 
de furie. Ce fac cu fata? Cum de am îndrăznit să mă port 
atât de jignitor cu ea? Mi-am închipuit eu oare că dacă sunt 
baronet pot să-mi fac de cap? De n-ar fi fost fratele ei, aş fi 
ştiut eu cum să-i răspund. l-am spus că nu văd de ce să-mi 
fie ruşine de sentimentele ce le nutresc față de sora lui şi 
că nădăjduiesc că îmi va face cinstea să-mi fie soție. Dar 
vorbele acestea n-au îndulcit situația de fel, aşa că mi-am 
ieşit şi eu din fire şi i-am vorbit în cuvinte mai aspre decât 
poate s-ar fi cuvenit, ținând seama că era de fată sora lui. 
Și după cum ai văzut, s-a terminat aşa, cu plecarea lor, iar 
eu sunt atât de uluit, cum nu cred să fie altul pe lume. 
Watson, spune-mi, te rog, ce înseamnă toate acestea şi îţi 
voi rămâne atât de îndatorat încât n-aş putea să te 
răsplătesc vreodată. 

Am încercat să-i explic într-un fel sau altul, dar eram şi 
eu cu totul încurcat. Titlul prietenului nostru, averea, 
vârsta, caracterul şi înfăţişarea lui, toate erau în favoarea 
lui şi nu ştiu nimic ce ar putea să-i fie împotrivă afară de 
acel blestemat destin ce apasă asupra familiei lui. E de 
mirare că încercările lui au fost respinse atât de brutal, fără 
ca fata să fie întrebată măcar ce părere are, iar ea a primit 
situația fără să se împotrivească. Totuşi presupunerile 
noastre au încetat în urma vizitei lui Stapleton din această 
după-amiază. A venit să-şi ceară iertare pentru necuviința 
sa din cursul dimineţii şi după o lungă convorbire între 
patru ochi cu sir Henry, în biroul lui, discuția s-a terminat cu 
repararea definitivă a rupturii şi ca un semn că este aşa, 
vinerea viitoare suntem invitați să cinăm la vila Merripit. 

— Nici acum nu pot spune că nu-i nebun, mi-a declarat 
după aceea sir Henry. Nu pot să uit privirea ochilor lui azi- 


dimineaţă când s-a repezit la mine, dar trebuie să recunosc 
că nimeni nu şi-ar fi putut cere iertare într-un chip mai 
frumos decât a făcut-o el. 

— A explicat în vreun fel această purtare a sa? 

— Pentru el sora lui inseamnă totul în viață, a spus el. E 
foarte firesc şi sunt bucuros că ştie s-o prețuiască. Au fost 
nedespărțiți, şi după cum pretinde el, e un om tare 
singuratic, neavând-o decât pe ea ca tovarăş, aşa încât 
gândul de a o pierde îl ingrozeşte. Mai spune că nu şi-a dat 
seama că eu începusem să mă îndrăgostesc de ea, iar când 
a văzut cu ochii lui că lucrurile stau astfel şi că ea ar putea 
să-l părăsească, a suferit un şoc atât de puternic, încât un 
timp nici măcar n-a fost răspunzător de cele ce a spus sau 
a făcut. Era mâhnit de toate cele petrecute şi a recunoscut 
ce nebunie şi ce egoism este din partea lui să-şi închipuie 
că ar putea ține lângă el, toată viața, o femeie atât de 
frumoasă cum este sora lui. Dacă totuşi trebuie să-l 
părăsească, ar prefera s-o facă pentru un vecin ca mine 
decât pentru altcineva. Oricum, pentru el a însemnat o 
lovitură şi aceasta îi cere o bucată de vreme ca să se 
deprindă cu gândul. În ce-l priveşte, e gata să retragă orice 
împotrivire dacă îi făgăduiesc să las lucrurile aşa cum sunt, 
timp de trei luni, şi în tot acest timp să mă mulțumesc doar 
cu prietenia surorii lui, fără a-i pretinde dragostea. l-am 
făgăduit aceasta şi lucrurile au rămas aci. 

Unul din micile noastre mistere s-a lămurit. Putem spune 
că am dat undeva de fundul mlaştinii acesteia în care 
plutim. Ştim în sfârşit acum de ce Stapleton îl privea 
încruntat pe  pretendentul surorii chiar dacă acest 
pretendent prezintă atâtea avantaje. Şi acum trec mai 
departe la alt fir, pe care l-am scos din ghemotocul acesta 
încurcat. Şi anume, trec la misterul hohotelor pe care le-am 
auzit noaptea, la misterul chipului plâns al doamnei 
Barrymore, la feciorul care umblă în taină noaptea la 
fereastra cu zăbrele din aripa de apus a castelului. Mă poți 
felicita, dragă Holmes, şi să-mi spui că nu te-am dezamăgit 
ca reprezentant al dumitale... că nu-ţi pare rău de 
încrederea pe care mi-ai arătat-o atunci când m-ai trimis 


aici. Într-o singură noapte am lămurit cu desăvârşire toate 
lucrurile acestea. Am spus „într-o singură noapte”, dar de 
fapt adevărul e că a fost lucru de două nopți, pentru că în 
prima nu s-a petrecut nimic. Am vegheat împreună cu sir 
Henry, în odaia lui, până aproape de trei noaptea, dar n-am 
auzit niciun fel de zgomot afară de bătaia ceasului de 
deasupra scării. A fost o veghe melancolică şi a luat sfârşit 
în clipa în care fiecare am adormit în scaunul în care 
şedeam. Din fericire nu ne-am lăsat descurajați şi am 
hotărât să mai încercăm o dată. Noaptea următoare am 
făcut lampa mică şi am început să fumăm, ferindu-ne să 
facem cel mai mic zgomot. E de necrezut cât de încet se 
scurgeau ceasurile şi totuşi eram susținuți de aceeaşi 
nerăbdare şi interes pe care trebuie s-o simtă şi vânătorul 
când pândeşte capcana în care nădăjduieşte să-i cadă 
vânatul. A bătut unu şi pe urmă două şi eram gata din nou 
să ne lăsăm cuprinşi de deznădejde, când deodată amândoi 
am tresărit, gata să sărim de pe scaune, cu nervii, deşi 
obosiţi, din nou încordați. Auzisem un scârțâit de paşi pe 
coridor. L-am auzit trecând cât se poate de furiş, până s-a 
topit în depărtare. Atunci baronetul a deschis încetişor uşa 
şi am pornit în urmărire. Omul nostru făcuse ocolul galeriei 
şi întregul coridor zăcea în beznă. Ne-am furişat cu multă 
băgare de seamă în cealaltă aripă a castelului. Abia am 
avut timp să zărim chipul omului înalt, cu barba neagră, 
adus de umeri, ce mergea pe coridor în vârful picioarelor. 
Apoi a intrat pe aceeaşi uşă ca şi prima oară, şi lumina 
slabă a lumânării se contura în întuneric, lăsând să 
pătrundă doar o singură rază galbenă prin bezna 
coridorului. Ne-am strecurat cu băgare de seamă pe 
parchet, încercând fiecare scândurică înainte de a îndrăzni 
să ne lăsăm cu toată greutatea pe ea. Avusesem grijă să ne 
lăsăm încălțămintea în odaie, dar chiar aşa scândurile vechi 
scârțâiau şi trosneau sub pasul nostru. Câteodată mi se 
părea cu neputinţă să nu ne simtă apropierea. Din fericire, 
omul nostru e cam surd şi era cu totul absorbit de ceea ce 
făcea. Când, în sfârşit, am ajuns la uşă şi am aruncat o 
privire înăuntru, l-am văzut aplecându-se spre fereastră, cu 


lumânarea în mână, cu faţa-i albă şi crispată lipită de 
geam, la fel cum îl văzusem cu două nopți mai înainte. 

Nu făcusem niciun plan de luptă, dar baronetul e un om 
pentru care calea directă e cea mai firească. A intrat în 
odaie şi când l-a văzut, Barrymore, de uimire, a sărit de la 
fereastră, trăgând aer în piept cu un şuierat puternic şi a 
rămas împietrit în fața noastră, livid şi tremurând. Ochii lui 
negri strălucind pe fața-i albă ca o mască erau plini de 
spaimă şi uimire privind când la sir Henry, când la mine. 

— Ce faci aici, Barrymore? 

— Nimic, domnule! 

Era atât de neliniștit, că abia putea să vorbească, iar 
umbrele jucau în sus şi în jos din pricină că mâna în care 
ținea lumânarea tremura. 

— Fereastra, domnule! Noaptea dau o raită să văd dacă 
sunt închise! 

— La etaj? 

— Da, domnule, la toate ferestrele. 

— Ascultă, Barrymore, i s-a adresat sir Henry cu asprime. 
Ne-am hotărât să smulgem tot adevărul de la tine, aşa că 
vei fi scutit de neplăceri, dacă ni-l spui mai curând. Hai! 
Acum! Fără minciuni! Spune ce făceai la fereastră? 

Omul s-a uitat la noi deznădăjduit şi işi frângea mâinile 
ca unul ce se află la capătul temerii şi nenorocirii. 

— Nu făceam niciun rău, domnule. Țineam lumânarea la 
fereastră. 

— Şi de ce ţineai lumânarea la fereastră? 

— Nu mă întrebaţi, sir Henry... nu mă întrebaţi. Pe 
cinstea mea, domnule, nu e o taină a mea şi nu v-o pot 
mărturisi. Dacă m-ar privi numai pe mine, nu aş cuteza să 
v-o tăinuiesc. 

Deodată mi-a venit o idee neaşteptată şi am luat 
lumânarea de pe pervazul ferestrei, unde o pusese feciorul. 

— Trebuie s-o fi ținut ca semnal, am spus eu. Să vedem 
dacă o să primim răspuns. 

Am ținut lumânarea aşa cum o ţinuse el şi am privit 
afară, în bezna nopţii. Abia de puteam desluşi conturul 
negru al arborilor pe întinderea ceva mai închisă a câmpiei, 


căci luna intrase în nori. Apoi am scos un strigăt de bucurie, 
căci o lumină galbenă, mică cât o impunsătură de ac, a 
fulgerat deodată prin vălul de întuneric şi a strălucit 
stăruitor în centrul cadrului negru al ferestrei. 

— Iată! am strigat eu. 

— Nu, nu, domnule, nu e nimic! a izbucnit atunci 
feciorul. Vă asigur, domnule... 

— Watson, plimbă lumina de-a curmezişul ferestrei! mi-a 
strigat baronetul. Vezi dacă şi celălalt o mişcă! Tot mai 
tăgăduieşti că nu e semnal, derbedeule? Hai, vorbeşte! Cu 
cine de acolo te-ai înhăitat şi ce uneltiri ați pus la cale? 

Pe fața omului se putea citi o expresie vizibilă de sfidare. 

— Asta mă priveşte doar pe mine şi nu pe 
dumneavoastră. N-am nimic de spus. 

— Atunci să pleci imediat din serviciul meu. 

— Foarte bine, domnule! Dacă trebuie, plec. 

— Ţi-ai mâncat omenia, să ştii. Ei drăcie! Ar trebui să-ți 
fie ruşine de tine însuţi. Familia ta trăieşte pe lângă a mea 
de mai bine de o sută de ani sub acest acoperământ şi 
descopăr că eşti vârât în cine ştie ce complot, pus la cale 
împotriva mea! 

— Nu, nu, domnule, nu-i împotriva dumneavoastră! se 
auzi un glas de femeie şi doamna Barrymore, mai palidă şi 
mai înspăimântată decât sotul ei, stătea în uşă. Înfățişarea 
ei masivă, în şal şi numai în fustă, ar fi părut comică, de nu 
i-ai fi putut citi puternicele sentimente ce-i erau întipărite 
pe față. 

— Trebuie să plecăm, Elisa. S-a sfârşit. Poţi să 
împachetezi lucrurile, i-a spus bărbatul ei. 

— Vai, John, John, unde te-am adus. Eu sunt de vină, sir 
Henry... numai eu. A făcut totul numai pentru liniştea mea 
şi numai eu l-am rugat! 

— Atunci, vorbeşte! Ce inseamnă asta? 

— Nefericitul meu frate moare de foame acolo pe 
câmpie. Nu-l putem lăsa să piară lângă uşa noastră. Lumina 
e un semn pentru el că i-am pregătit ceva de mâncare şi 
lumina din față, de acolo, arată locul unde trebuie dusă 
hrana. 


— Aşa? Fratele dumitale e... 

— Puşcăriaşul evadat, domnule... Selden criminalul. 

— Asta e adevărat, domnule, a spus atunci Barrymore. 
V-am spus că nu e taina mea şi că nu v-o pot mărturisi eu, 
dar acum ati aflat-o şi vedeti că dacă a fost vreun complot, 
nu a fost împotriva dumneavoastră. 

Aşa că aceasta este explicația expedițiilor furişe din toiul 
nopții şi a lumânării din fereastră. Atât sir Henry, cât şi eu 
ne uitam amândoi uluiţi la femeie. E oare cu putință ca 
ființa aceasta respectabilă şi impunătoare să fie din aceeaşi 
plămadă cu unul din cei mai vestiți criminali din ţară? 

— Da, domnule, numele meu de fată e Selden şi el e 
fratele meu mai mic. Când era copil l-am răsftățat prea mult 
şi i-am făcut toate voile, până ce-a ajuns să creadă că 
lumea e făcută doar pentru plăcerea lui şi că poate să facă 
tot ce pofteşte. Apoi când s-a făcut mai mare s-a înhăitat cu 
nişte haimanale şi parcă a intrat satana în el, până ce a 
vârât-o pe mama în mormânt şi a târât numele nostru în 
mocirlă. Din crimă în crimă s-a cufundat tot mai adânc, 
încât numai îndurarea Celui de sus l-a smuls din ghearele 
călăului, dar pentru mine, domnule, a rămas acelaşi băiețaş 
cu păr cârlionțat, cu care m-am jucat ca o soră mai mare. 
De astă dată a evadat din închisoare, domnule. Ştia că sunt 
aci şi că n-aveam să-l las fără ajutor. Ce puteam să fac 
când într-o noapte s-a furişat până aci, ostenit şi mort de 
foame, cu gardienii pe urmele lui. L-am luat înăuntru, l-am 
hrănit şi l-am îngrijit. Pe urmă aţi venit dumneavoastră şi 
fratele meu a găsit cu cale că în câmpie e un adăpost mai 
bun ca oriunde, până ce se vor mai potoli urmăririle, aşa că 
a rămas acolo. Dar de atunci la fiecare două nopți ne 
încredințăm dacă mai e acolo punând o lumină la fereastră 
şi dacă avem răspuns, soțul meu îi duce ceva pâine şi 
carne. In fiecare zi nădăjduim că a plecat, dar câtă vreme îl 
ştim acolo, nu-l putem lăsa în voia sorții. Acesta-i tot 
adevărul şi vă rog să luaţi aminte că dacă există o vină în 
toate acestea, apoi nu este a soțului meu, ci a mea, căci 
pentru mine a făptuit-o. 

Cuvintele femeii izvorau dintr-o adâncă sinceritate şi ne- 


au încredințat pe deplin. 

— E adevărat, Barrymore? 

— Da, sir Henry. Cuvânt cu cuvânt. 

— Bine. Nu pot să te învinuiesc că te-ai dat de partea 
soției dumitale. Uită tot ce am spus. Duceţi-vă în odaia 
voastră şi mâine dimineaţă vom mai vorbi despre această 
chestiune. 

După ce au plecat ne-am uitat iarăşi pe fereastră. Sir 
Henry a deschis-o în lături şi vântul rece al nopţii a pătruns 
înăuntru, suflând peste fețele noastre. 

Dincolo, departe, în adâncul întunecat, licărea încă 
firicelul acela subţire de lumină galbenă. 

— Sunt uimit de îndrăzneala lui, a spus sir Henry. 

— Pare să fie aşezat în aşa fel, încât lumina să nu poată 
fi văzută decât de aici. 

— Tot ce se poate. La ce distanță să fie? Cam cât crezi 
că e până acolo? 

— Cred că e dincolo de creasta Cleft. 

— Nu cred să fie mai mult de o milă, două. 

— Cel mult atât. 

— Da, nu poate fi departe, de vreme ce Barrymore 
trebuie să-i ducă hrană. Şi el, blestematul, aşteaptă lângă 
lumânare. Ei, drăcia dracului! Watson, mă duc să-l prind! 

Mi-a trecut şi mie prin cap acelaşi lucru. Poate că dacă 
soții Barrymore ne-ar fi arătat incredere, nu ne-am fi gândit 
la aceasta, dar a trebuit să le smulgem taina. Omul acela e 
o primejdie pentru societate, un scelerat pentru care nu 
există milă sau iertare. Nu ne-am fi făcut decât datoria 
folosind această împrejurare ca să-l trimitem iarăşi acolo de 
unde nu poate să vatăme pe nimeni. Din pricina firii lui 
brutale şi violente, alţii vor plăti scump, dacă noi stăm cu 
mâinile legate. În fiecare noapte, vecinii noştri Stapleton ar 
putea să fie atacati de el şi numai acest gând l-a făcut pe 
sir Henry atât de dornic de o aventură. 

— Merg şi eu, i-am spus. 

— Atunci ia-ti revolverul şi pune-ţi cizmele. Cu cât o 
pornim mai repede, o să fie cu atât mai bine, pentru că s-ar 
putea ca individul să stingă lumina şi s-o şteargă. 


În cinci minute ieşeam pe uşă gata de plecare în 
expediţie. Am trecut grăbiţi prin boschetele întunecate, 
strecurându-ne prin şuierul trist al vântului de toamnă şi 
foşnetul frunzelor ce cădeau. Aerul nopții era apăsător şi cu 
miros de mucegai şi putregai. În răstimpuri, luna se ivea 
pentru o clipă, dar norii erau mereu mânati pe bolta cerului 
şi abia păşisem în câmpie, când a început să cadă o ploaie 
măruntă. Lumina ardea încă nemişcată înaintea noastră. 

— Sunteţi înarmat? am întrebat eu. 

— Am biciul ăsta de vânătoare. 

— Trebuie să ne năpustim asupra lui, repede, pentru că 
se spune că e un individ capabil de orice. Să-l luăm prin 
surprindere şi să punem mâna pe el înainte de a avea răgaz 
să se impotrivească. 

— Mă întreb, Watson, - a adăugat baronetul, - ce-ar 
spune Holmes despre toate acestea? Cum e cu ceasul acela 
al întunericului, când puterile răului se dezlănțuie? 

Drept răspuns la cuvintele lui se inălță deodată din 
bezna fără margini a câmpiei acel urlet sinistru pe care îl 
mai auzisem acolo pe marginea mlaştinii Grimpen. A venit 
purtat de vânt în tăcerea nopții, mai întâi ca un murmur 
prelung, apoi ca un muget din ce în ce mai puternic şi, în 
sfârşit, ca un geamăt trist şi apoi s-a stins. După aceea a 
răsunat iarăşi, strident, sălbatic şi amenințător, umplând 
întregul văzduh. Baronetul m-a prins de braț şi în 
întunecimea noptii i-am zărit întrucâtva chipul palid 
făcându-se alb ca varul. 

— Doamne, doamne! Ce-i asta, Watson? 

— Nu ştiu, un geamăt al câmpiei. L-am mai auzit odată. 

S-a stins undeva în depărtare, apoi ne-a învăluit o tăcere 
desăvârşită. Am rămas cu urechile ciulite, dar n-am mai 
auzit nimic. 

— Watson, - mi-a spus iarăşi baronetul, - acesta-i urlet 
de câine. 

Mie mi-a înghețat sângele în vine, în vreme ce în glasul 
lui se strecurase un accent ce trăda spaima năvalnică ce-l 
cuprinsese. 

— Ei ce spun despre urletul acesta? 


— Care ei? 

— Oamenii de prin partea locului. 

— Vai, dar oamenii aceştia sunt înapoiaţi! De ce să 
plecați urechea la ce spun ei? 

— Hai, Watson, spune-mi. Spune-mi! 

M-am codit să-i spun, dar n-am putut să scap până la 
urmă. 

— Ei bine, spun că ar fi urletul câinelui din Baskerville. 

Sir Henry a gemut mai întâi, apoi a rămas tăcut câteva 
clipe. 

— Câine era, a spus el în sfârşit. Dar părea că vine de la 
o distanță de mile. Dintr-acolo, din față, crea. 

— E greu de spus din ce parte venea. 

— A crescut o dată cu vântul şi s-a înăbuşit o dată cu el. 
Nu-i în partea aceea mlaştina cea mare din Grimpen? 

— Ba da. 

— Hm! De acolo trebuie să fi venit. la spune, Watson, 
dumneata nu crezi că era un urlet de câine? Doar nu-s 
copil. Nu te teme să-mi spui adevărul. 

— Când l-am auzit prima oară eram cu Stapleton. El 
spunea că ar putea fi țipătul vreunei păsări ciudate. 

— Nu, nu! Câine era. Dumnezeule, să fie oare ceva 
adevărat din toate poveştile acelea? E cu putință să fiu într- 
adevăr în primejdie dintr-o pricină atât de învăluită în 
mister? Nu crezi şi dumneata, Watson? Spune! 

— Nu, nu! 

— Şi totuşi una e să râzi de istoria asta la Londra şi alta 
să te afli aici în bezna de pe câmpie şi să auzi un urlet ca 
acela! Şi apoi, unchiul meu. Lângă locul unde s-a prăbuşit el 
erau urmele unui câine. Toate se înlănţuiesc. Nu cred că 
sunt un fricos, dar urletul acela parcă mi-a înghețat sângele 
în vine. la te uită la mâinile mele. 

Erau reci ca un sloi de gheață. 

— Mâine o să vă simtiti mai bine. 

— Nu cred că o să-mi pot alunga urletul acela din urechi. 
Ce crezi că trebuie să facem acum? 

— Să ne întoarcem? 

— Nici gând! Am plecat ca să prindem pe omul acela şi 


trebuie să-l prindem. Suntem pe urmele puşcăriaşului şi cu 
o fantomă de câine pe urmele noastre. Hai! O să vedem 
până la urmă dacă pe câmpia aceasta stearpă s-au 
dezlănţuit toți demonii din adâncuri. 

Inaintam încet-încet prin bezna din jur, pe care se 
proiectau fantomatic colinele negre şi stâncoase, iar în față 
pata galbenă de lumină ce ardea încremenită. Nimic nu te 
poate dezamăgi mai mult ca distanța ce te desparte de o 
lumină într-o noapte neagră ca păcura, licăritul acela ce ti 
se pare când departe în zare, când la doi paşi de tine. Dar 
am văzut, în sfârșit, de unde venea şi atunci am ştiut că 
suntem într-adevăr foarte aproape de ea. O lampă cu fitil 
era fixată într-o scobitură de stâncă, apărată din toate 
părțile ca să nu pătrundă vântul la ea şi ca să nu fie văzută 
decât dinspre castelul Baskerville. Ne-am apropiat 
ascunzându-ne după un bolovan mare de granit şi, 
plecându-ne pe după el, ne-am uitat cu atentie la lumina- 
semnal. Cât de straniu părea să vezi acolo în inima câmpiei 
o lampă care arde singură şi nicio urmă de viată în jur. Doar 
o singură flacără galbenă şi luciul stâncii de o parte şi de 
alta. 

— Acum ce facem? mi-a şoptit sir Henry. 

— Să aşteptăm aici. Trebuie să fie prin preajmă. Să 
vedem dacă nu-l putem măcar Zări. 

Abia rostisem aceste vorbe, când amândoi l-am şi văzut. 
Peste stâncile în crăpătura cărora ardea lampa se arătă o 
față galbenă şi hâdă, parcă înfiptă între ele, un chip de 
animal  înfiorător, brăzdat şi însemnat în întregime de 
patimi josnice. Plin de noroi, cu barba zbârlită, încadrat de 
un păr încâlcit, părea mai degrabă a fi fața unuia din 
sălbaticii aceia de demult, care au locuit cândva în colibele 
de pe colină. Lumina ce-l bătea de jos în sus se reflecta în 
ochii mici şi vii ce sfredeleau cu sălbăticie întunericul în 
dreapta şi în stânga, de parcă ar fi fost o fiară şireată şi 
sălbatică ce simţise paşi de vânător pe urmă-i. 

De bună seamă că ceva îi trezise bănuiala. Ar fi fost cu 
putință ca Barrymore să aibă un cod de semnale speciale, 
pe care noi nu-l respectasem sau poate că individul bănuia 


din alte pricini că nu erau toate în ordine, dar am putut 
desluşi o teamă pe fata lui înrăită. Din moment în moment 
putea să azvârle lumina şi să se mistuie în beznă. De aceea 
şi eu, şi sir Henry am făcut deodată un salt. In aceeaşi clipă, 
puşcăriaşul a urlat la noi cu un potop de blesteme şi a 
răsturnat o bucată de stâncă, care s-a prăbuşit peste 
pietroiul ce ne adăpostea. O clipă, când a sărit în picioare şi 
a rupt-o la fugă, i-am întrezărit statura mică şi indesată, 
bine clădită. Chiar atunci, din fericire, luna a ieşit dintre 
nori. Ne-am repezit peste creasta colinei şi l-am zărit de 
cealaltă parte pe omul nostru fugind la vale, sărind peste 
pietroaiele din cale cu atâta dibăcie, de parcă ar fi fost o 
capră de munte. Cu un foc de revolver bine ochit l-aş fi 
putut dobori dar luasem arma cu mine ca să mă apăr în 
cazul când aş fi fost atacat şi nicidecum să împuşc un om 
neînarmat care fugea. 

Amândoi eram alergători ageri şi bine antrenați, dar ne- 
am dat seama pe dată că nu aveam sorți să-l prindem. L- 
am zărit multă vreme în bătaia lunii, când n-a mai rămas 
decât un punct ce se mişca repede printre pietroaie spre 
povârnişul unei coline îndepărtate. Am alergat până ne-am 
pierdut respiraţia, dar spațiul dintre noi şi el creştea mereu. 
În sfârşit ne-am oprit şi ne-am aşezat gâfâind pe doi 
bolovani, urmărindu-l cum dispare în depărtare. 

În clipa aceea însă s-a întâmplat un lucru bizar, 
neaşteptat. Ne ridicasem de pe bolovani ca să ne întoarcem 
şi să plecăm spre casă, după ce ne lăsasem păgubaşi de 
urmărire. Luna coborâse atât de mult pe cer, încât ajunsese 
în dreapta noastră şi coama colțuroasă a unei creste de 
granit se înălța până la marginea de jos a discului de argint. 
Acolo sus, puternic conturat, negru ca o statuie de ebonită 
pe fondul strălucitor, am văzut chipul unui om ce stătea pe 
creastă. Să nu-ti închipui, Holmes, că era o nălucă. Te 
încredințez că l-am văzut foarte limpede. Atât cât am putut 
să-mi dau seama, omul era de o statură înaltă şi zveltă. 
Stătea cu picioarele puțin în lături şi cu mâinile încrucişate, 
iar capul íl tinea aplecat, ca şi cum ar fi pus la cale cine ştie 
ce lucruri infernale în faţa pustiului nemărginit de mărăcini 


şi bolovani de granit ce se întindea la picioarele lui. Ar fi 
putut să fie duhul acelui loc înfiorător. Nici vorbă că nu era 
puşcăriaşul. Acesta ajunsese departe de locul unde ne 
aflam. Pe deasupra, omul de pe creastă avea o statură cu 
mult mai înaltă. Am scos un uşor strigăt de uimire şi am 
întins mâna să-l arăt baronetului, dar în clipa în care m-am 
întors omul a dispărut. Culmea aspră de granit era la locul 
ei, trecând incă peste marginea de jos a lunii, dar pe 
creastă nu mai era tăcuta şi împietrita arătare. 

Am vrut să mă duc într-acolo şi să cercetez creasta, dar 
era la o distanță destul de mare. Nervii lui sir Henry erau 
încă încordaţi de urletul acela care i-a reamintit lugubra 
poveste a familiei sale şi nu avea chef de o altă aventură. 
Pe omul singuratic de pe creastă nu-l văzuse şi nu putea să 
simtă tresărirea pe care mi-o pricinuise mie această 
prezență stranie, cu atitudinea ei amenințătoare. 

— E fără îndoială vreun gardian, a fost de părere sir 
Henry. E plină câmpia de ei, de când a evadat individul 
acesta. 

Explicaţia lui ar putea fi cea adevărată, dar aş dori să 
mai am şi alte dovezi în privința aceasta. Astăzi avem de 
gând să comunicăm celor în drept de la Princetown unde 
să-l caute pe evadat, dar păcat că n-am izbutit noi să-l 
ducem înapoi acolo. 

Acestea au fost întâmplările şi isprăvile din noaptea 
trecută şi trebuie să recunoşti, dragă Holmes, că pentru un 
raport ţi-am dat destule amănunte. Multe din cele ce ţi-am 
spus n-au desigur nicio însemnătate, dar m-am gândit că 
cel mai bun lucru este să-ți comunic absolut toate faptele şi 
să te las pe dumneata să le alegi pe cele ce îti vor fi de 
folos şi te vor ajuta să tragi concluziile ce se impun. Desigur 
că facem progrese. In privința soților Barrymore am 
descoperit pricina purtării lor şi faptul acesta a lămurit 
foarte mult situația. Dar câmpia cu misterele şi cu ciudatele 
ei ființe ce o populează rămâne la fel de nepătrunsă. Poate 
în raportul viitor voi fi în măsură să-ți aduc o oarecare 
lumină şi în acest sector. Cel mai bun lucru ar fi să vii aci, la 
noi.” 


CAPITOLUL X 
FRAGMENTE DIN JURNALUL DOCTORULUI WATSON 


Până aci am fost în măsură să citez din rapoartele pe 
care i le-am înaintat lui Sherlock Holmes în primele zile. 
Acum însă am ajuns la un punct în relatările mele unde 
sunt nevoit să părăsesc această metodă şi să mă sprijin 
iarăşi pe amintiri, ajutat de jurnalul pe care l-am ţinut la 
vremea aceea. 

Câteva fragmente din jurnal mă vor duce la acele scene 
care mi s-au întipărit în minte până în cele mai mici 
amănunte, într-un chip de neuitat. 

Aşadar merg mai departe cu povestirea, pornind de a 
doua zi dimineaţa, după noaptea în care l-am urmărit fără 
succes pe puşcăriaş şi am făcut cunoştinţă cu alte 
întâmplări ciudate de prin acele locuri mlăştinoase. 


16 octombrie. 

Zi întunecată şi ceţoasă, cu ploaie deasă. Casa e 
învăluită în nori ce se rostogolesc şi ici-colo se ridică ca să 
arate unduirile triste ale mlaştinii, cu dârele subţiri şi 
argintii de pe povârnişurile colinelor şi bolovanii îndepărtați, 
ale căror suprafeţe ude străluceau în lumină. Melancolia s-a 
cuibărit şi în afară şi înăuntru. Baronetul e copleşit de 
gânduri negre după emoţiile din noaptea trecută. Eu însumi 
simt pe suflet o povară şi presimţirea unei primejdii 
apropiate... unei primejdii mereu prezentă, cu atât mai 
groaznică, cu cât nu sunt în stare s-o desluşesc. 

Şi oare această presimţire să fie fără pricină? Să 
analizăm lungul şir de întâmplări care, toate, se învârtesc în 
jurul unui duh rău ce pare că planează asupra noastră. lată 
moartea celui din urmă locatar al castelului, care s-a 
petrecut întocmai cum spune legenda acestei familii, 
precum şi repetatele mărturii ale localnicilor în legătură cu 
apariţia unei fiinţe ciudate prin mlaştini. În două rânduri am 


auzit cu urechile mele acel sunet care semăna cu urletul 
îndepărtat al unui câine. E de necrezut şi cu neputinţă să 
fie în afara legilor fireşti ale naturii. Desigur nu e de 
presupus un câine fantomă care să lase urme materiale şi 
care să umple văzduhul cu urletul lui. Stapleton se poate 
lăsa copleşit de asemenea superstiții şi Mortimer de 
asemenea, dar dacă eu am într-adevăr vreo calitate, aceea 
este bunul simţ şi nimic nu mă poate face să cred în aşa 
ceva. Dacă m-aş lăsa dus de o astfel de poveste, ar 
însemna să mă cobor la nivelul acestor bieţi ţărani care nu 
se mulţumesc cu un câine infernal, ci simt nevoia să-l şi 
descrie cum împroaşcă focul iadului pe bot şi pe ochi. 
Holmes n-ar pleca urechea la asemenea închipuiri, iar eu 
sunt reprezentantul lui aici. Dar faptele sunt fapte, şi eu 
însumi am auzit de două ori urletul acela jalnic dinspre 
mlaştini. Dacă am porni de la presupunerea că e într- 
adevăr un câine uriaş care rătăceşte prin mlaştini, atunci 
totul s-ar explica. Dar unde ar putea să stea ascuns un 
astfel de câine, unde şi-ar găsi el hrana, de unde a venit şi 
cum se face că nimeni nu l-a văzut ziua? Trebuie să 
mărturisesc că o explicaţie logică pune tot atâtea probleme 
ca şi cealaltă. Şi apoi, în afară de câine mai era şi omul 
acela de la Londra, individul din cabrioletă şi scrisoarea 
care îi atrăgea atenţia lui sir Henry să nu meargă în locurile 
mlăştinoase. Cel puţin aceste date au fost reale, dar ar fi 
putut să fie opera unui prieten grijuliu, sau tot atât de bine 
a unui duşman. Unde se află acum acest prieten sau 
duşman? A rămas la Londra sau a venit aici după noi? Să fie 
oare... străinul pe care l-am zărit pe coasta colinei? 

E adevărat că abia l-am zărit o singură dată, cât ai clipi, 
şi totuşi sunt unele amănunte pentru care sunt gata să jur. 
Nu este unul din oamenii pe care i-am văzut pe aici şi până 
acum i-am cunoscut pe toţi vecinii. E mult mai înalt decât 
Stapleton şi mult mai zvelt decât Frankland. S-ar putea să fi 
fost Barrymore, dar pe el l-am lăsat la castel şi sunt sigur 
că n-a putut să ne urmărească. Aşadar ne urmăreşte pas cu 
pas un străin, cum tot un străin se afla pe urmele noastre şi 
la Londra. Şi n-am scăpat nicio clipă de el. Dacă aş putea 


pune mâna pe omul acela, atunci, în sfârşit, ne-am găsi la 
capătul tuturor încurcăturilor. În acest unic scop voi depune 
toate străduinţele. 

Prima mea pornire a fost să-i destăinui lui sir Henry toate 
planurile mele, dar cea de-a doua, care e şi cea mai 
înţeleaptă, a fost să-mi joc singur rolul şi să vorbesc cât mai 
puţin cu oricine. Sir Henry e tăcut şi distrat. Nervii i-au fost 
zdruncinaţi în chip ciudat de urletul acela dinspre mlaştini. 
N-am să-i mai spun nimic care ar putea să-i sporească 
temerile, ci am să fac singur ceea ce trebuie ca să-mi ating 
telul. 

Azi-dimineaţă, după gustare, s-a petrecut o mică scenă. 
Barrymore i-a cerut lui sir Henry să-i dea voie să-i 
vorbească şi au rămas puţin în biroul lui. Din sala de biliard 
în care mă aflam am auzit în mai multe rânduri că ridică 
tonul şi mi-am putut închipui despre ce se discuta. Intr-un 
răstimp, baronetul a deschis uşa şi m-a chemat. 

— Barrymore pretinde că i s-a făcut o nedreptate, mi-a 
spus sir Henry. E de părere că n-a fost corect din partea 
noastră să-i urmărim cumnatul după ce el, din proprie 
iniţiativă, ni s-a destăinuit. 

Feciorul stătea în picioare în faţa noastră, foarte palid, 
dar stăpânit. 

— Poate am vorbit prea înfierbântat, domnule, - a spus 
el, - şi dacă a fost aşa, fără îndoială vă cer iertare, dar în 
acelaşi timp am fost foarte uimit când v-am auzit 
întorcându-vă azi-dimineaţă şi am aflat că aţi fost în 
urmărirea lui Selden. Bietul de el are şi aşa destui cu care 
să lupte, fără să-i mai pun şi eu alţi oameni pe urme. 

— Dacă ne-ai fi spus din proprie iniţiativă, ar fi fost 
altceva, i-a răspuns baronetul. Dar dumneata, sau mai 
degrabă soţia dumitale, nu ne-aţi spus decât siliţi. Când n- 
aţi mai avut încotro. 

— Nu mi-a trecut prin cap că o să vă folosiţi de aceasta, 
sir Henry... drept să vă spun că nu mi-a trecut prin cap. 

— Individul acesta e un pericol public. Pe locurile acestea 
mlăştinoase sunt case singuratice şi el e în stare de orice. E 
destul să-i vezi chipul şi îţi dai seama. Uite, casa domnului 


Stapleton, de pildă, în care în afară de el nu-i nimeni care s- 
o apere. Nimeni nu va fi în siguranţă până ce puşcăriaşul nu 
va fi pus sub cheie. 

— Nu va săvârşi nicio spargere, domnule. Vă dau 
cuvântul meu de cinste. Şi nici nu va mai turbura pe nimeni 
de prin aceste locuri. Vă încredinţez, sir Henry, că în câteva 
zile toate cele necesare vor fi gata şi va pleca spre America 
de Sud. Pentru numele lui Dumnezeu, domnule, vă rog să 
nu afle poliţia că e încă prin aceste locuri. Poliţiştii au 
renunţat să-l mai caute pe aci, aşa că acum poate să stea 
liniştit până când vasul va fi gata de plecare. Dacă vorbiţi 
de el, ne vârâţi şi pe noi, pe nevastă-mea şi pe mine, în 
încurcătură. Vă rog, domnule, să nu înştiinţaţi poliţia. 

— Ce zici, Watson? 

Am ridicat din umeri. 

— Dacă pleacă din ţară, contribuabilul scapă de o 
povară. 

— Dar dacă mai atacă pe cineva înainte de a pleca? 

— Nu face el o nebunie ca asta, domnule. l-am făcut rost 
de tot ce şi-ar putea dori. Dacă ar săvârşi o crimă, ar 
însemna să-şi dea în vileag ascunzătoarea. 

— Asta aşa este, a spus sir Henry. Bine, Barrymore... 

— Domnul să vă binecuvânteze, şi vă mulţumesc din 
toată inima! Dacă ar fi prins din nou, aceasta ar ucide-o pe 
biata mea soţie. 

— Ştiu că dăm ajutor şi adăpostim un răufăcător, 
Watson. Dar după cele ce-am auzit, nu mă lasă inima să-l 
predau, aşa că s-a terminat cu treaba asta. Bine, 
Barrymore, poţi pleca. 

Omul a dat să plece îngăimând câteva vorbe de 
mulţumire. Apoi a început să se codească şi în sfârşit s-a 
întors: 

— Aţi fost atât de bun cu noi, sir Henry, şi aş vrea să fac 
tot ce pot pentru dumneavoastră. Am aflat ceva şi poate că 
v-aş fi spus mai demult, dar descoperirea am făcut-o mult 
după anchetă. N-am suflat încă niciun cuvânt nimănui. E 
vorba despre moartea sărmanului sir Charles. 

Şi baronetul şi eu am sărit în picioare. 


— Ştii cumva cum a murit? 

— Nu, domnule, asta nu ştiu. 

— Atunci ce ştii? 

— Ştiu de ce se afla în faţa porţii în ceasul acela. Ca să 
se întâlnească cu o femeie. 

— Cu o femeie? El? 

— Da, domnule. 

— Cum se numea femeia? 

— Nu vă pot spune numele, dar vă pot spune inițialele 
ei. 

— Şi ce iniţiale avea? 

— Iniţialele ei erau L. L. 

— De unde ştii asta, Barrymore? 

— Hm! Unchiul dumneavoastră, sir Henry, a primit o 
scrisoare în dimineaţa aceea. De obicei primea multe 
scrisori, pentru că era un om cu relaţii şi făcuse bine la 
mulţi oameni, aşa că oricine avea un necaz, venea la el cu 
inima deschisă. Dar în dimineaţa aceea s-a întâmplat să nu 
vină decât scrisoarea aceea, aşa că m-am uitat cu băgare 
de seamă la ea. Venea din Coombe Tracey şi adresa era 
scrisă de o mână de femeie. 

— Apoi? 

— Apoi, sir Henry, nu m-am mai gândit la ea şi nici nu m- 
aş mai fi gândit, dacă nu era soţia mea. Acum câteva 
săptămâni făcea curăţenie în biroul lui sir Charles... căci de 
la moartea lui nu se mai atinsese nimeni de camera 
aceea... şi după grilajul căminului a dat de cenuşa unei 
scrisori arse... Cea mai mare parte fusese ruptă în bucăţi, 
dar o fâşie mică, un sfârşit de pagină, rămăsese întreg şi 
scrisul mai putea fi citit, cu toate că era cenuşiu pe fond 
negru. Părea un post-scriptum şi zicea: „Vă rog ca pe un 
gentleman ce sunteţi, vă rog să ardeţi scrisoarea şi să fiţi la 
poartă la zece seara”. Dedesubt erau inițialele L.L. 

— Ai luat fâşia? 

— Nu, sir Henry, s-a fărâmat toată, când am mişcat-o din 
loc. 

— Mai primise sir Charles şi alte scrisori scrise de 
aceeaşi mână? 


— Domnule, nu luam seama la scrisorile pe care le 
primea. Nici pe aceasta n-aş fi luat-o în seamă, dacă n-ar fi 
fost singura din ziua aceea. 

— Şi nu ai idee cam cine ar putea fi L.L.? 

— Nu, domnule. Nu mai mult decât dumneavoastră. Dar 
cred că putem afla multe despre moartea lui sir Charles 
dacă izbutim s-o descoperim pe acea doamnă. 

— Barrymore, nu pot să pricep cum de-ai tăinuit această 
informaţie însemnată? 

— Domnule, lucrurile s-au întâmplat puţin timp după 
necazul acesta al nostru. Şi apoi amândoi îl iubeam pe sir 
Charles, mai ales când ne gândeam la toate câte le-a făcut 
pentru noi. Nu i-ar fi de niciun folos sărmanului nostru 
stăpân să mai răscolim toate acestea, mai ales că, fiind 
vorba de o femeie, trebuie să fim cu băgare de seamă. ŞI 
cel mai de treabă dintre noi... 

— Te-ai gândit cumva că asta ar putea să-i strice 
reputaţia? 

— Hm! M-am gândit, domnule, că din asta nu poate ieşi 
nimic bun. Dar cum dumneavoastră aţi fost atât de generos 
cu noi, am simţit că ar fi necinstit dacă nu v-aş spune tot ce 
ştiu. 

— Bine, Barrymore, poţi pleca. 

După ce feciorul a ieşit, sir Henry s-a întors spre mine: 

— Ei, Watson, ce crezi despre această nouă lumină? 

— Pare că face întunericul şi mai adânc decât înainte. 

— Aşa cred şi eu. Dacă cel puţin am putea descoperi 
cine este L.L., am lămuri întreaga problemă. Totuşi am 
câştigat ceva important. Ştim că o persoană deţine toate 
faptele în mână. Totul e s-o descoperim. Ce crezi că trebuie 
să facem? f 

— Mai întâi să-i comunicăm totul lui Holmes. In felul 
acesta îi dăm cheia pe care o caută. Dacă nici asta nu-l 
hotărăşte să vină aici, atunci ne-am înşelat amarnic. 

M-am dus de îndată în odaia mea şi am început să-mi 
aştern raportul către Holmes, în legătură cu convorbirea de 
azi-dimineaţă. Eram sigur că Holmes fusese foarte prins cu 
treburile lui în ultima vreme, căci din strada Baker îmi 


veneau veşti puţine şi scurte, fără comentarii în privinţa 
informaţiilor pe care le dădeam eu şi abia de îmi pomenea 
de misiunea pe care o aveam. Fără îndoială că afacerea 
aceea de şantaj îl absorbise cu totul, dar acest factor nou 
cu siguranţă că avea să îi reţină atenţia şi să-i trezească din 
nou interesul. Aş dori foarte mult să fie aici. 


17 octombrie. 

Astăzi toată ziua a plouat, iar picăturile foşneau prin 
iederă şi se prelingeau din streşini. M-am gândit la 
puşcăriaşul de prin mlaştinile acelea pustii, reci şi 
neprimitoare. Bietul băiat! Orice crimă ar fi săvârşit, a 
îndurat destule ca s-o ispăşească. Apoi m-am gândit la 
celălalt... la omul din cabrioletă, omul acela a cărui statură 
mi se profilase noaptea pe cerul cu lună. Oare şi el o fi 
stând sub potopul acesta, el, nevăzutul urmăritor, omul 
întunericului? Seara mi-am pus o manta de ploaie şi m-am 
plimbat departe peste locurile mlăştinoase, îmbibate de 
apă, împovărat de gânduri negre, ploaia biciuindu-mi faţa şi 
vântul şuierându-mi pe la urechi. Domnul să-i aibă în paza 
sa pe cei ce rătăcesc prin preajma marei mlaştini, căci aici 
până şi pământul cel tare de pe dealuri s-a transformat în 
mocirlă. Am dat şi de creasta neagră, pe vârful căreia îl 
văzusem pe singuraticul urmăritor şi de pe înălţimea ei 
colţuroasă am privit la rându-mi peste văile melancolice. 
Ploaia se năpustea în valuri peste întinderile roşcate, şi nori 
grei, de culoarea ardeziei se târau ca nişte ghirlande 
cenuşii la poalele colinelor fantastice. În stânga, într-o 
depresiune îndepărtată, pe jumătate ascunse în ceaţă, se 
înălţau peste arbori cele două turnuri zvelte ale castelului 
Baskerville. In afară de colibele preistorice care stăteau 
înghesuite pe văile colinelor, turnurile castelului erau 
singurele mărturii vizibile ale prezenţei omului. Nicăieri 
vreo urmă a singuraticului om pe care îl văzusem cu două 
nopţi mai înainte în acest loc. 

Pe când mă întorceam m-a ajuns din urmă doctorul 
Mortimer, care trecea cu docarul pe un drum plin de 
hârtoape, ce şerpuia printre mlaştini, venind de la o fermă 


mărginaşă, din Foulmire. 

Doctorul fusese foarte atent cu noi tot timpul şi nu 
trecuse o zi, fără să nu vină la castel, să vadă ce am mai 
făcut. A stăruit să mă urc în docar şi m-a condus spre 
castel. Părea foarte neliniştit pentru că îi dispăruse 
prepelicarul. O apucase prin mlaştină şi nu se mai 
întorsese. Am căutat să-l liniştesc dar mi-am adus aminte 
de căluţul ce nimerise în mlaştina din Grimpen şi nu-mi 
venea să cred că îşi va mai vedea câinele. 

— Ascultă, Mortimer, i-am spus eu pe când ne zdruncina 
trăsura pe drumul desfundat. Presupun că pe o mare 
întindere de prin partea locului nu prea e lume pe care să 
n-o cunoşti? 

— Cred că nimeni. 

— Atunci ai putea să-mi spui oare un nume de femeie ce 
locuieşte pe aci şi care să aibă inițialele L.L.? 

Mortimer a rămas pe gânduri câteva clipe. 

— Nu, mi-a răspuns el. Doar câteva ţigănci şi câteva 
lucrătoare de ale căror nume nu sunt sigur, dar printre 
fermieri sau printre oamenii cu stare nu e nicio femeie cu 
aceste iniţiale. Dar stai puţin! a adăugat el după o 
întrerupere. E Laura Lyons, cu inițialele L.L... Clar ea 
locuieşte în Coombe Tracey. 

— Cine e Laura Lyons? am întrebat eu. 

— Fiica lui Frankland. 

— Ce? Bătrânul Frankland cel trăsnit? 

— Chiar el. Fiică-sa se măritase cu un pictor, un oarecare 
Lyons, care venise pe locurile acestea mlăştinoase să 
picteze. S-a dovedit o secătură şi a părăsit-o. Vina, după 
câte am auzit, pare să nu fie doar a lui. Bătrânul Frankland, 
tatăl ei, nici nu vrea să mai audă de ea, pentru că s-a 
căsătorit fără consimţământul lui, şi poate că mai sunt şi 
alte pricini. Aşa că între cei doi păcătoşi, tatăl şi soţul ei, 
fata a avut de îndurat multe. 

— Din ce trăieşte? 

— Îmi închipui că bătrânul Frankland îi mai trimite câte 
ceva pentru hrană, dar prea mult nu cred că poate, pentru 
că afacerile lui sunt grozav de încurcate. În tot cazul, orice 


ar fi făcut nu poţi s-o laşi în ghearele cumplitei mizerii. 
Întâmplarea ei a circulat din om în om şi unii de pe aici au 
căutat să facă câte ceva, ca să-i dea prilejul să-şi câştige 
existenţa. Stapleton, de pildă, pe urmă sir Charles. Chiar şi 
eu i-am dat câte ceva. Voiam să-i găsim un post de 
dactilografă. 

Mortimer voia să cunoască obiectul cercetărilor mele, 
dar am izbutit să-i satisfac curiozitatea fără să-i spun prea 
multe, pentru că nu are rost să ne spovedim nimănui. 
Mâine dimineaţă am să-mi fac drum la Coombe Tracey şi 
dacă am s-o pot vedea pe acea doamnă Laura Lyons, de o 
reputaţie dubioasă, înseamnă încă un pas mare făcut pe 
calea  lămuririi unei întâmplări din lanţul acesta al 
misterelor. Pun şi eu în aplicare dibăcia şarpelui, căci 
înghesuit de întrebările puse de Mortimer şi care începeau 
să nu-mi mai convină, l-am întrebat aşa, ca din întâmplare, 
cărui tip îi aparţine craniul lui Frankland. Din acea clipă tot 
restul drumului n-am mai auzit altceva decât craniologie. 
Nu în zadar am stat ani de-a rândul prin preajma lui 
Sherlock Holmes. 

Mai am de relatat o întâmplare din ziua aceea 
furtunoasă şi melancolică, şi anume recenta mea 
conversaţie cu Barrymore, care îmi oferă o carte pe care s- 
o pot juca la timpul potrivit. 

Mortimer a rămas cu noi la masă şi după aceea a jucat 
cu baronetul o partidă de ecarte. Feciorul ne-a adus 
cafeaua în bibliotecă şi m-am folosit de această împrejurare 
ca să-i pun câteva întrebări. 

— Ascultă, Barrymore, - am început eu, - faimoasa 
dumitale rudă a plecat sau tot se mai ascunde prin locurile 
acestea? 

— Nu ştiu, domnule. Nădăjduiesc că Dumnezeu l-a ajutat 
să plece, căci aci n-a adus cu el decât necaz. Nu mai ştiu 
nimic de el de când i-am dus ultima oară de mâncare, acum 
trei zile. 

— L-ai văzut atunci? 

— Nu, domnule, dar când m-am dus din nou acolo, hrana 
fusese luată. 


— Atunci e sigur că a fost acolo. 

— Aşa cred şi eu, domnule, dacă nu cumva a luat-o altul. 

Am rămas cu ceaşca cu cafea în aer şi m-am uitat lung la 
Barrymore. 

— Ştii cumva de existenţa vreunui alt om? 

— Da, domnule. Mai e un om prin locurile astea 
mlăştinoase. 

— L-ai văzut? 

— Nu, domnule. 

— Atunci de unde ştii de el? 

— Selden mi-a vorbit de el, domnule, acum o 
săptămână, sau poate mai mult. Şi el se ascunde, dar nu e 
puşcăriaş, după câte am putut pricepe. Asta nu-mi miroase 
a bine, domnule doctor... vă spun drept că nu-mi miroase a 
bine. 

Barrymore începuse să vorbească dintr-o dată cu mult 
zel şi aprindere. 

— Ascultă, Barrymore, nu mă interesează în această 
privinţă decât soarta stăpânului dumitale. N-am venit aici 
decât ca să-l ajut. Spune-mi cinstit ce nu-ţi miroase a bine? 

Barrymore s-a codit o clipă, ca şi cum i-ar fi părut rău de 
izbucnirea lui, sau şi-ar fi găsit cuvintele cu greu ca să-şi 
exprime ceea ce simţea. 

— Toate haimanalele acelea, a strigat el în cele din 
urmă, arătând cu mâna spre fereastra biciuită de ploaie, ce 
da spre mlaştini. Undeva se urzeşte ceva, se pune la cale 
vreo nelegiuire, pot să jur că aşa este! Aş fi fericit, 
domnule, să-l văd pe sir Henry întorcându-se la Londra. 

— Dar ce te nelinişteşte atât de mult? 

— Gândiţi-vă la moartea lui sir Charles! Cu toate cele 
spuse de judecătorul de instrucţie, lucrurile nu stau chiar 
aşa. Aduceţi-vă aminte de zgomotele ce se aud în timpul 
nopţii prin mlaştină. După ce apune soarele, niciun om nu 
mai îndrăzneşte să treacă peste aceste locuri, chiar dacă l- 
ai polei cu aur. Gândiţi-vă la străinul care se ascunde acolo, 
în faţa noastră, care ne pândeşte şi aşteaptă! Ce aşteaptă? 
Ce înseamnă toate astea? Nimic bun pentru cine poartă 
numele Baskerville. Şi-am să mă simt foarte fericit să scap 


de toate astea în ziua în care noul personal de serviciu al lui 
sir Henry va fi gata să ia în primire castelul. 

— Dar despre străinul acesta, - am intervenit eu, - poţi 
să-mi spui ceva? Selden ce ţi-a spus? A descoperit cumva 
locul unde se ascunde el sau a aflat ce face? 

— L-a văzut o dată sau de două ori, dar şi el e zgârcit la 
vorbă şi nu poţi scoate mai nimic de la el. La început a 
crezut că e vreunul de la poliţie, dar curând după aceea a 
văzut că e de aceeaşi teapă cu el. Atât cât şi-a putut da 
seama, e un fel de domn. Dar cu ce anume se 
îndeletniceşte acolo, asta n-a mai putut descoperi. 

— Şi unde spunea că stă? ` 

— Printre casele acelea vechi de pe coline... In colibele 
de piatră unde trăiau străbunii noştri. 

— Şi ce mănâncă? 

— Selden a descoperit că străinul şi-a tocmit un 
băieţandru care îi aduce tot ce-i trebuie. Cred că îi aduce de 
la Coombe Tracey tot ce doreşte. 

— Bine, Barrymore, foarte bine. Vom mai vorbi despre 
lucrul acesta altădată. 

După ce feciorul a plecat, m-am apropiat de fereastra 
întunecată şi, printr-un ochi de geam, m-am uitat la norii ce 
alergau prin văzduh şi la conturul frământat al arborilor 
bătuţi de vânt. Aci înăuntru noaptea e aprigă; cum trebuie 
să fie în inima mlaştinilor, într-o colibă de piatră? Ce ură 
pătimaşă îl poate face pe un om să se ascundă pe o astfel 
de vreme şi într-un asemenea loc? Şi ce ţel profund şi grav 
poate să-l împingă la o asemenea încercare? Acolo în coliba 
dintre mlaştini se pare că se află miezul problemei ce mă 
frământă atât de chinuitor. Mi-am jurat ca în cel mult o zi să 
fac tot ce e omeneşte cu putinţă să pătrund în inima 
acestei taine. 


CAPITOLUL XI 
OMUL DE PE CREASTĂ 


Fragmentele din jurnalul meu intim care alcătuiesc 
cuprinsul ultimului capitol au adus povestirea mea până la 
data de 18 octombrie, dată la care aceste evenimente 
ciudate au început să se succeadă în mare grabă către 
înfricoşătorul deznodământ. 

Întâmplările din cele câteva zile ce urmează îmi sunt 
adânc întipărite în minte şi le pot relata fără să mai recurg 
la însemnările pe care mi le-am făcut atunci. 

Aşadar pornesc cu continuarea povestirii din ziua care a 
urmat aceleia în care stabilisem două fapte de mare 
importanţă şi anume: mai întâi, că doamna Laura Lyons din 
Coombe Tracey îi scrisese lui sir Charles Baskerville şi 
stabilise cu el o întâlnire în locul şi la ceasul în care el şi-a 
găsit moartea, şi al doilea, că omul care dădea târcoale prin 
aceste locuri putea fi găsit printre colibele de piatră de pe 
coline. Cu aceste două elemente în mână am socotit că 
dacă nu sunt în stare să aduc o oarecare lumină asupra 
acelor părţi ce se află încă în umbră, avea să însemne că 
atât inteligenţa, cât şi curajul meu nu erau tocmai la 
înălţime. 

Nu am avut prilejul să-i comunic baronetului ceea ce 
aflasem despre doamna Lyons cu o seară înainte, pentru că 
doctorul Mortimer a rămas să joace cu el cărţi până 
noaptea târziu. A doua zi dimineaţa însă, pe când luam 
gustarea, i-am adus la cunoştinţă descoperirea mea, şi l-am 
întrebat dacă l-ar fi interesat să mă însoţească până la 
Coombe Tracey. La început s-a arătat foarte dispus să 
meargă cu mine, dar după ce ne-am mai gândit amândoi, 
am chibzuit că dacă mă voi duce singur, voi putea obţine 
rezultate mai bune. Cu cât vizita va fi mai oficială, cu atât 
vom afla mai puţin. Aşadar l-am lăsat pe sir Henry la castel, 
nu fără oarecari mustrări de conştiinţă, şi am plecat cu o 


trăsură în noua mea anchetă. 

Când am ajuns la Coombe Tracey, i-am spus lui Perkins 
să deshame caii şi m-am interesat de doamna cu care urma 
să stau de vorbă. Nu mi-a fost greu să-i descopăr locuinţa, 
centrală de altfel şi bine amenajată. O femeie de serviciu 
m-a condus înăuntru fără niciun fel de ceremonie şi când 
am intrat în salon, o doamnă care stătea la o maşină de 
scris Remington s-a ridicat degrabă, întâmpinându-mă cu 
un zâmbet plăcut. S-a întunecat însă la faţă când a văzut că 
sunt un străin şi s-a aşezat din nou, întrebându-mă care era 
obiectul vizitei mele. 

La început, doamna Lyons mi s-a părut o femeie de o 
rară frumuseţe. Avea ochi căprui, părul castaniu deschis, 
iar faţa, deşi foarte pistruiată, avea acea rumeneală 
înfloritoare a brunetelor, acel trandafiriu minunat ce se 
ascunde în inima rozelor. Repet că prima impresie a fost de 
admiraţie. A doua însă a fost critică. Ceva în chipul ei era 
discordant, o oarecare vulgaritate în expresie, poate o 
nuanţă de asprime în privire, o uşoară lăsare a buzelor, 
care dăunau feţii ei de o frumuseţe desăvârşită. 

Fără îndoială însă că toate acestea sunt doar închipuiri. 
În prima clipă am avut conştiinţa certă că mă aflu în faţa 
unei femei foarte frumoase, care mă întreabă de scopul 
vizitei mele. 

Până în momentul acela nu-mi dădusem bine seama cât 
de delicată era misiunea mea. 

— Am avut plăcerea să-l cunosc pe tatăl dumneavoastră, 
i-am spus eu. 

Era un început stângaci, iar doamna m-a făcut s-o simt. 

— Nu am de-a face cu tatăl meu, mi-a răspuns ea. Nu-i 
datorez nimic, iar prietenii lui nu sunt şi ai mei. De n-ar fi 
fost răposatul sir Charles Baskerville şi încă vreo câteva 
suflete generoase, aş fi putut foarte bine să mor de foame 
cu grija pe care mi-a purtat-o tatăl meu. 

— Am venit aici să vă văd tocmai în legătură cu 
răposatul sir Charles Baskerville. 

La auzul acestor cuvinte, pistruii de pe faţa doamnei 
parcă au ieşit şi mai mult în evidenţă. 


— Ce v-aş putea eu spune despre el? m-a întrebat ea, în 
timp ce degetele îi jucau nervos pe clapele maşinii de scris. 

— L-aţi cunoscut, nu-i aşa? 

— Am şi spus că generozităţii lui îi datorez foarte mult. 
Dacă astăzi sunt în stare să mă întreţin, aceasta se 
datoreşte în mare măsură grijii pe care mi-a arătat-o în 
situaţia nenorocită în care mă aflam. 

— Aţi dus corespondenţă cu el? 

Doamna mi-a aruncat o privire, cu o străfulgerare de 
mânie în ochii ei căprui. 

— Ce urmăriţi cu aceste întrebări? spuse ea tăios. 

— Urmăresc să înlătur un scandal public. E mai bine să 
vă pun aceste întrebări aci, decât ca lucrurile să devină 
publice. _ 

Amuţise, iar chipul îi era foarte palid. In cele din urmă a 
ridicat ochii spre mine, cu o oarecare nepăsare şi sfidare. 

— Bine, am să vă răspund, mi-a spus ea. Ce întrebări 
aveţi de pus? 

— Aţi corespondat cu sir Charles? 

— Desigur, i-am scris o dată sau de două ori, ca să-i 
mulţumesc pentru delicateţea şi generozitatea sa. 

— Vă amintiţi data acelor scrisori? 

— Nu. 

— V-aţi întâlnit vreodată cu sir Charles? 

— Da, o dată sau de două ori, când a venit la Coombe 
Tracey. Era un om foarte retras şi ţinea să facă binele în 
mod discret. 

— Dar dacă l-aţi văzut atât de puţin şi i-aţi scris atât de 
rar cum de a cunoscut el atât de bine situaţia 
dumneavoastră, încât să vă vină în ajutor, aşa cum spuneţi 
că a făcut-o? 

Doamna a ieşit cu bine din această încurcătură. 

— Mai mulţi domni ştiau de trista mea poveste şi au 
hotărât de comun acord să mă ajute. Unul din ei era 
domnul Stapleton, un vecin şi prieten intim al lui sir 
Charles. A fost foarte binevoitor şi de la el a aflat sir Charles 
despre necazurile mele. 

Ştiam că sir Charles îl făcuse în mai multe rânduri pe 


Stapleton intermediarul binefacerilor lui, aşa că declaraţia 
doamnei părea să fie adevărată. 

— l-aţi scris vreodată lui sir Charles cerându-i o întâlnire? 
am continuat eu. 

Doamna Lyons s-a înroşit din nou de mânie. 

— Într-adevăr, domnule, întrebarea dumneavoastră este 
foarte neobişnuită. 

— Imi pare rău, doamnă, dar trebuie să stărui asupra ei. 

— Atunci iată şi răspunsul meu: Bineînţeles că nu. 

— Nici chiar în ziua morţii lui sir Charles? 

Intr-o clipă îmbujorarea a pălit şi am avut în faţă un chip 
de o paloare cadaverică. Buzele ei uscate n-au putut rosti 
acel „nu”, pe care mai mult l-am văzut decât l-am auzit. 

— Sunt sigur că vă înşală memoria, am continuat eu. Aş 
putea chiar să vă citez din scrisoarea dumneavoastră: „Vă 
rog ca pe un gentleman ce sunteţi, vă rog să ardeţi 
scrisoarea aceasta şi să veniţi la poartă la ora zece seara”. 

Am crezut că leşină, dar şi-a venit repede în fire, cu un 
ultim efort. 

— Cum a putut să facă una ca asta un om cu educaţie! a 
suspinat ea. 

— İl nedreptăţiţi pe sir Charles. El a ars scrisoarea, dar 
câteodată chiar şi o scrisoare arsă poate fi citită. 
Recunoaşteţi deci că i-aţi scris. 

— Da, am scris-o, a strigat ea descărcându-şi sufletul 
într-un potop de cuvinte. Am scris-o, de ce să tăgăduiesc? 
N-are de ce să-mi fie ruşine. Am vrut să mă ajute. Am 
crezut că dacă voi vorbi cu el, voi izbuti să obţin un ajutor, 
şi de aceea i-am cerut o întâlnire. 

— Dar de ce tocmai la o astfel de oră? 

— Pentru că tocmai aflasem că a doua zi urma să plece 
la Londra şi că ar fi putut să lipsească câteva luni. Aveam 
motive să nu pot veni mai devreme. 

— Dar de ce o vizită în grădină şi nu acasă? 

— Credeţi că o femeie se poate duce singură la o astfel 
de oră în casa unui om necăsătorit? 

— Bine! Şi ce s-a întâmplat când aţi ajuns acolo? 

— Nu m-am mai dus! 


— Doamnă Lyons! 

— Nu, vă jur pe ce am mai sfânt! Nu m-am mai dus! A 
intervenit ceva care m-a împiedicat să mă mai duc. 

— Ce anume? 

— E ceva personal. Nu vă pot spune! 

— Recunoaşteţi aşadar că aţi fixat o întâlnire cu sir 
Charles în locul şi la ora la care el şi-a găsit moartea, dar 
negaţi că v-aţi mai fi dus la întâlnire. 

— Acesta e adevărul. 

l-am pus tot felul de întrebări contradictorii, dar n-am 
putut obţine nimic în plus peste aceasta. 

— Doamnă Lyons, - am spus eu încheind acest dialog 
lung şi neconcludent, - vă luaţi o răspundere foarte mare şi 
vă puneţi într-o situaţie cu totul nefirească, dacă nu spuneţi 
deschis tot ceea ce ştiţi. Dacă voi fi silit să recurg la 
ajutorul poliţiei, veţi vedea atunci cât de grav vă puteţi 
compromite. Dacă sunteţi într-adevăr nevinovată, atunci de 
ce la început aţi negat că i-aţi fi scris lui sir Charles la acea 
dată? 

— Pentru că m-am temut că s-ar fi putut trage o 
concluzie greşită şi că aş fi putut să fiu amestecată într-un 
scandal. 

— Şi de ce aţi stăruit atât de mult ca sir Charles să ardă 
scrisoarea? 

— Dacă aţi citit-o, atunci ştiţi de ce. 

— N-am spus că am citit toată scrisoarea. 

— Totuşi aţi citat din ea? 

— Am citat ceea ce era în post-scriptum. Scrisoarea, 
după cum v-am mai spus, a fost arsă şi nu putea fi citită în 
întregime. Vă mai întreb o dată de ce aţi stăruit atât de 
mult ca sir Charles să distrugă scrisoarea pe care a primit-o 
în ziua morţii sale? 

— V-am mai spus că e o chestiune pur personală. 

— Un motiv în plus ca să ocoliţi cercetările autorităţilor. 

— Atunci am să vă spun. Dacă aţi auzit ceva despre 
trista mea poveste, atunci ştiţi că m-am căsătorit în pripă şi 
că am avut de ce să mă căiesc. 

— Am auzit. 


— Viaţa mi-a fost chinuită fără încetare de acest soţ pe 
care îl detest. Dar legea e de partea lui şi în fiecare clipă 
îmi aduc aminte că ar putea să existe posibilitatea să fiu 
silită să trăiesc alături de el. Atunci când i-am trimis lui sir 
Charles acea scrisoare, aflasem că exista o posibilitate ca 
să-mi redobândesc libertatea dacă aş putea face faţă unor 
cheltuieli. Pentru mine aceasta era totul: linişte, fericire, 
respectul propriei tale persoane... absolut totul. Îi 
cunoşteam bunătatea lui sir Charles şi m-am gândit că dacă 
ar afla povestea chiar din gura mea, mă va ajuta. 

— Atunci de ce nu v-aţi mai dus? 

— Pentru că între timp am primit ajutor din altă parte. 

— De ce nu i-aţi mai scris lui sir Charles ca să-i explicaţi? 

— Aş fi făcut-o, dacă a doua zi dimineaţa n-aş fi aflat din 
ziare despre moartea lui. 

Povestea doamnei Lyons era logică şi toate întrebările 
mele n-au izbutit s-o zdruncine. Aş fi putut s-o controlez 
numai dacă aş fi descoperit că într-adevăr intentase 
divorţul împotriva soţului ei, la data sau cam în vremea 
când s-a petrecut tragedia. 

Nu cred că ar fi îndrăznit să spună că nu a fost la castelul 
Baskerville dacă într-adevăr n-ar fi fost aşa, căci acolo ar fi 
trebuit să meargă cu o trăsură şi nu s-ar fi putut întoarce la 
Coombe Tracey până în primele ceasuri ale dimineţii. Un 
asemenea drum nu putea fi tăinuit. De aceea părea cu 
putinţă ca ceea ce spusese să fie tocmai adevărul, sau cel 
puţin o parte din adevăr. 

M-am întors dezorientat şi descurajat. Nimerisem iar într- 
o fundătură ce părea că închide orice drum pe care 
încercam să înaintez ca să ajung la capătul misiunii mele. Şi 
totuşi cu cât mă gândeam mai mult la chipul doamnei 
Lyons şi la purtarea ei, cu atât simţeam mai mult că îmi 
ascunsese ceva. De ce oare se făcuse atât de palidă? Şi de 
ce se împotrivise ea să recunoască, până ce n-am silit-o? Şi 
de ce s-o fi ţinut atât de departe când s-a petrecut 
tragedia? De bună seamă că răspunsurile la aceste 
întrebări nu puteau fi atât de nevinovate, cât ar fi vrut ea 
să cred. Deocamdată nu mai puteam înainta în acea 


direcţie şi trebuia să mă întorc, să urmăresc un alt fir ce 
trecea printre colibele de piatră dintre mlaştini. Şi aceasta 
era cea mai nesigură cale. De treaba asta mi-am dat seama 
pe când mă întorceam cu trăsura şi mă uitam cum fiecare 
colină purta urmele oamenilor de odinioară. Barrymore îmi 
dăduse o singură indicație, şi anume că străinul acela s-ar fi 
adăpostit într-una din colibele părăsite, dar erau câteva 
sute răspândite în lungul şi în latul locului acesta. Îmi 
rămânea aşadar să mă slujesc ca de o călăuză de propria 
mea experienţă, care îmi arătase pe omul cu pricina stând 
pe coama Crestei Negre. Deci acest loc trebuie să fie 
centrul cercetărilor mele. Pornind de aci, am să cercetez 
fiecare colibă de prin mlaştini, până când am să dau de cea 
pe care o caut. Dacă omul acela va fi înăuntru, cu riscul de 
a folosi chiar şi revolverul, am să aflu din gura lui cine e şi 
de ce ne urmăreşte de atâta timp. Ne-a putut scăpa printre 
degete în aglomeraţia de pe strada Regent, dar printre 
mlaştinile  singuratice aceeaşi tactică l-ar pune în 
încurcătură. Pe de altă parte, dacă voi da peste colibă, iar 
locuitorul nu va fi înăuntru, va trebui să rămân acolo până 
se va întoarce, oricât de îndelungată va fi aşteptarea. La 
Londra, lui Holmes îi scăpase. Ce triumf pentru mine să pun 
mâna pe el, după ce maestrul meu dăduse greş. 

In această anchetă, norocul ne-a fost potrivnic la fiecare 
pas, dar acum, în sfârşit, s-a dat de partea mea. Şi solul 
norocului n-a fost altul decât domnul Frankland, un om cu 
faţa roşcovană, cu favoriţi suri, ce stătea în faţa porții 
grădinii sale, poartă ce se deschidea spre drumul pe care 
treceam. 

— Bună ziua, doctore Watson, mi-a strigat el cu o bună 
dispoziţie neobişnuită. Trebuie să mai laşi caii să se 
odihnească şi te rog să intri ca să luăm un păhărel de vin şi 
să mă feliciţi. 

După câte auzisem de felul cum se purtase cu fiica lui, 
eram departe de a avea sentimente de prietenie pentru el. 
Prilejul nu trebuia pierdut şi eu eram nerăbdător să-l trimit 
pe Perkins cu trăsura la castel. Aşa că m-am dat jos din 
trăsură şi i-am trimis câteva rânduri lui sir Henry că mă voi 


întoarce la castel la vremea prânzului. După aceea l-am 
urmat pe Frankland în sufragerie. 

— E o zi mare pentru mine, domnule, o zi însemnată în 
viaţa mea, mi-a spus el în gura mare, hohotind de râs. Am 
lămurit două cazuri. Am să-i învăţ eu minte pe cei de prin 
partea locului că legea e lege şi că se află un om pe aici 
care nu se teme să o folosească. Am obţinut drept de 
trecere prin parcul bătrânului Middleton, chiar prin parcul 
lui, domnule, cam la vreo sută de metri de uşa lui de la 
intrare. Ce zici de chestia asta? Îi învăţăm noi pe magnații 
ăştia că nu pot să călărească pe drepturile oamenilor, lua-i- 
ar dracu! Afară de asta am îngrădit păduricea unde 
localnicii din Femworthy aveau obiceiul să meargă la iarbă 
verde. Păcătoşii ăştia îşi închipuiau că nu mai există drept 
de proprietate şi că pot roi pe unde le place, cu gunoaiele şi 
sticlele lor. Amândouă cazurile s-au lămurit, doctore 
Watson, şi în favoarea mea. N-am mai trăit o astfel de zi de 
când am obţinut condamnarea lui sir John Morland, pentru 
că îşi împuşca iepurii din propria lui crescătorie. 

— Şi cum de aţi izbutit una ca asta? 

— Vă rog să vă uitaţi în acest registru, domnule. Merită 
să fie citit... Frankland - reclamant, contra Morland - 
inculpat. Tribunalul maiestăţii sale. M-a costat două sute de 
lire, dar am obţinut sentinţa de condamnare. 

— Şi ce folos aţi avut din asta? 

— Niciunul, domnule, niciunul. Sunt mândru să pot 
spune că n-am avut niciun interes în afacerea asta. Am 
procedat în totul cu simţul datoriei de cetăţean. Nu mă 
îndoiesc, de pildă, că la noapte localnicii din Femworthy au 
să mă ardă în efigie. Ultima oară când au mai făcut lucrul 
acesta m-am plâns poliţiei, ca să pună capăt unor astfel de 
manifestații dezgustătoare. Dar jandarmeria de-aici este 
într-un hal fără de hal şi nu-mi asigură protecţia la care am 
dreptul... Procesul Frankland - reclamant, contra regină - 
inculpată va aduce desigur cazul în faţa opiniei publice. Le- 
am spus că o să le pară rău de felul cum se poartă cu mine 
şi iată că vorbele mele s-au şi adeverit. 

— Cum aşa? l-am întrebat eu. 


Bătrânul a luat un aer şiret: 

— Pentru că aş putea să le spun lucruri pe care ei mor 
de nerăbdare să le afle, dar pentru nimic în lume n-am să le 
dau ajutor unor bandiți. 

Căutasem pretexte ca să scap de palavrele lui 
Frankland, dar acum doream să aflu cât mai multe. Ştiam 
eu destule despre felul sucit al bătrânului buclucaş, ca să 
fiu sigur că nu există cale mai bună să-l faci să se 
destăinuie decât dacă-i arăţi într-un fel oarecare, într-un 
chip mai evident, că te interesează spovedania lui. 

— Fără îndoială un proces de braconaj, i-am spus eu cu 
nepăsare. 

— Ha, ha, ce copil! Cu mult mai important! Ce părere 
aveţi despre puşcăriaşul din mlaştini? 

Am tresărit. 

— Nu cumva vreţi să spuneţi că ştiţi unde se află? l-am 
întrebat eu. 

— Nu pot să ştiu exact unde se află, dar sunt sigur că aş 
putea să dau o mână de ajutor poliţiei să-l înhaţe. Nu v-a 
trecut prin minte că descoperind de unde îşi procură 
individul hrană şi urmărind-o pas cu pas până la el, ar fi 
singura cale pentru a-l prinde? 

Frankland părea că se apropie în mod supărător de 
adevăr. 

— Fără îndoială, - i-am răspuns eu, - dar cum puteţi şti 
că el se află undeva printre mlaştini? 

— Ştiu, pentru că am văzut cu proprii mei ochi pe cel 
care îi aduce hrana. 

Inima mi s-a oprit în loc gândindu-mă la Barrymore. E 
cumplit de periculos să te aibă în mână acest poznaş de 
bătrân ranchiunos, dar cele ce mi-a spus după asta mi-a 
luat o piatră de pe inimă. 

— O să vă miraţi când o să vă spun că un copil îi duce 
hrana. In fiecare zi îl văd de pe acoperiş cu telescopul. 
Trece pe aceeaşi cărare, la acelaşi ceas, şi la cine s-ar 
putea duce oare, dacă nu la puşcăriaş? 

Intr-adevăr ce noroc pentru mine! Şi totuşi am ascuns 
orice fel de semn de curiozitate din parte-mi. Un copil! 


Barrymore îmi spusese că necunoscutul nostru este 
aprovizionat de un copil. Frankland dăduse de urma lui şi 
nu de a puşcăriaşului. Dacă i-aş fi putut spune toate 
acestea, aş fi fost scutit de o urmărire lungă şi obositoare. 
Dar cea mai bună carte a mea era să fac pe neîncrezătorul 
şi pe nepăsătorul. 

— Aş crede mai degrabă că e fiul unui păstor care îi duce 
de mâncare tatălui său. 

Cea mai slabă urmă de împotrivire l-a şi scos din fire pe 
bătrânul dictator. M-a privit cu ochi răutăcioşi, iar favoriţii 
lui suri s-au zbărlit ca mustăţile unei pisici furioase. 

— Intr-adevăr, domnule! mi-a răspuns el, arătând spre 
mlaştinile care se întindeau până departe. Vedeţi creasta 
aceea neagră din faţă? Aşa! Acum vedeţi colina aceea 
scundă din spate, acoperită cu tufe de spini? E partea cea 
mai stâncoasă de pe întregul loc. Poate fi acesta un loc pe 
care să şi-l aleagă un păstor? Părerea dumneavoastră, 
domnule, este dintre cele mai absurde! 

l-am răspuns cu blândeţe că am vorbit fără să cunosc 
toate datele. Atitudinea mea supusă i-a plăcut şi l-a împins 
mai departe pe calea destăinuirilor. 

— Puteţi fi sigur, domnule, că am temeiuri foarte 
serioase atunci când mă încumet să-mi dau părerea. L-am 
văzut pe băiat de nenumărate ori cu o legăturică în mână. 
In fiecare zi şi uneori chiar de două ori pe zi l-am putut 
vedea... Dar staţi o clipă, doctore Watson, mă înşală oare 
privirea, sau se mişcă ceva chiar în clipa de faţă pe panta 
colinei? 

Era la multe mile depărtare, dar am putut vedea limpede 
o pată mică, neagră, pe fondul verde închis şi cenuşiu. 

— Domnule, vă rog să veniţi cu mine, strigă Frankland, 
năpustindu-se pe scări în sus. O să vedeţi cu proprii 
dumneavoastră ochi şi o să puteţi judeca singur! 

Un instrument formidabil, un telescop, montat pe un 
trepied, se afla aşezat pe acoperişul de tablă, orizontal, al 
casei. Frankland şi-a apropiat ochiul de el şi apoi a scos un 
strigăt de bucurie: 

— Repede, doctore Watson, repede, până nu trece peste 


culme. 

Într-adevăr nu mai încăpea nicio îndoială. Un băieţanaru, 
cu o legăturică pe umăr, urca anevoie colina. Când a ajuns 
pe creastă, am putut vedea făptura aceea puţin obişnuită 
profilându-se pentru o clipă pe albastrul rece al cerului. S-a 
uitat în jur pe furiş, cu teamă, ca unul ce se ferea să nu fie 
urmărit. După aceea a dispărut după creastă. 

— Ei, am avut dreptate? 

— Bineînţeles. Însă băiatul pare să aibă o misiune 
tainică. 

— Misiunea lui o poate ghici chiar şi un jandarm. Numai 
că n-au să afle niciun cuvânt de la mine şi vă oblig şi pe 
dumneavoastră, doctore Watson, să nu suflaţi o vorbă. 
Nicio vorbă. Aţi înţeles? 

— Cum doriţi dumneavoastră. 

— S-au purtat ruşinos cu mine... ruşinos. Când vor ieşi la 
iveală faptele din procesul Frankland - reclamant, contra 
regină - inculpată, cred că toată ţara o să se cutremure de 
indignare. Nimic nu mă poate îndupleca să dau vreun ajutor 
poliţiei. Căci poliţia s-ar bucura mai degrabă ca bandiții să 
mă ardă pe mine pe rug în locul efigiei mele. Dar, desigur, 
nu plecaţi încă! Daţi-mi ajutor să golim o garafă în cinstea 
acestei mari izbânde. 

Am rezistat însă la toate invitaţiile sale şi am izbutit să-l 
fac să renunţe la dorinţa de a mă însoţi, în drum spre casă. 
Cât timp s-a uitat după mine, am mers numai pe drum, apoi 
am luat-o printre mlaştini şi m-am îndreptat spre colina 
stâncoasă după care dispăruse băiatul. Totul părea în 
favoarea mea şi mi-am jurat ca nu cumva din lipsă de 
energie sau perseverenţă să pierd prilejul pe care soarta 
mi-l scotea în cale. 

Soarele începuse să coboare când am ajuns pe culmea 
colinei şi văile lungi din spatele meu erau pe o parte de un 
verde auriu, iar pe cealaltă erau învăluite într-o umbră 
cenuşie. 

Se lăsase o negură joasă până departe în zare, din care 
se înălţau în forme fantastice Culmea Velliver şi Vixen. Pe o 
mare întindere nu se auzea niciun sunet, nu se vedea nicio 


mişcare. O pasăre mare, cenuşie, un pescăruş sau poate un 
cocor se înălța pe albastrul cerului. Eu şi pasărea păream 
singurele fiinţe între marea boltă a cerului şi pustiul de sub 
ea. Peisajul acesta pustiu, sentimentul singurătăţii, misterul 
şi misiunea ce trebuia cât mai repede îndeplinită, toate mi- 
au strecurat un fior de gheaţă în inimă. 

Băiatul nu era de văzut. Dar mai la vale, în spatele meu, 
într-o crăpătură a colinelor se afla un cerc de colibe vechi, 
de piatră, şi în mijlocul lor, una care mai păstrase destul 
acoperiş ca să poată sluji ca adăpost de vreme rea. Când 
am văzut-o mi-a tresărit inima. Aci trebuie să fie vizuina 
unde se furişase străinul. În sfârşit mă aflam cu piciorul pe 
pragul ascunzătoarei. Taina lui nu-mi putea scăpa. 

Când m-am apropiat de colibă, mergând cu atâta băgare 
de seamă de parcă eram Stapleton cu plasa, atunci când se 
târăşte spre fluturi, am constatat cu bucurie că coliba era 
într-adevăr locuită. O cărare ce abia se zărea printre 
pietroaie ducea spre deschiderea dărăpănată ce slujea 
drept uşă. Înăuntru era linişte. Pesemne că necunoscutul 
stătea pitit pe acolo pe undeva sau poate că hoinărea 
printre  mlaştini. Gravitatea situației mă  ademenea. 
Aruncând ţigara, am apucat strâns patul revolverului şi, 
îndreptându-mă grăbit spre uşă, m-am uitat înăuntru. Nu 
era nimeni. Erau însă semne grăitoare că nu mă aflam pe o 
urmă greşită. Cu siguranţă că omul locuia aici. Câteva 
pături înfăşurate într-o manta de ploaie zăceau pe lespezile 
de piatră pe care aţipise odinioară omul din epoca neolitică. 
Cenuşa unui foc era adunată pe un grătar primitiv. Alături, 
câteva obiecte de bucătărie şi o căldare cu apă pe jumătate 
plină. O grămadă de cutii de conserve goale dovedeau că 
încăperea era locuită de o bună bucată de vreme, şi după 
ce ochii mi s-au deprins cu petele de lumină, am văzut o 
căniţă de tablă şi o sticlă de alcool, golită pe jumătate, puse 
într-un colţ. În mijlocul colibei un pietroi cu o parte netedă, 
care slujea drept masă, iar deasupra, o legătură de pânză... 
desigur aceeaşi pe care o ducea băiatul pe umăr când îl 
văzusem prin telescop. În ea se afla o pâine, o conservă şi 
două cutii de compot de piersici. 


După ce le-am cercetat şi le-am pus la loc, inima mi-a 
tresărit, căci sub bocceluţa de pânză se afla o bucată de 
hârtie, pe care erau scrise câteva cuvinte. Am luat-o şi iată 
textul pe care l-am citit mâzgălit grosolan cu creionul... 

„Doctorul Watson s-a dus la Coombe Tracey”. 

Câteva clipe am rămas în picioare, cu hârtia în mână, 
căutând tâlcul acestui mesaj scurt. Aşadar, eu eram urmărit 
de acest om misterios şi nu sir Henry. Şi nu m-a urmărit el, 
ci a pus un agent - poate chiar pe băiat - pe urmele mele, 
iar acesta e raportul agentului. Se prea poate ca, de când 
am venit pe aceste meleaguri, să nu fi făcut niciun pas fără 
să fiu observat şi fără să nu se raporteze. Eram mereu 
stăpânit de sentimentul unei forţe nevăzute, o plasă 
nevăzută, urzită în jurul nostru cu o dibăcie şi o fineţe 
măiastră, care ne învăluia atât de imperceptibil, încât abia 
în cine ştie ce clipă de încercare îţi puteai da seama că într- 
adevăr te încurcaseşi în ochiurile ei. 

Dacă am găsit un raport, atunci trebuiau să mai fie şi 
altele, aşa că m-am uitat în jur prin colibă, căutându-le. 
Totuşi n-am găsit nici urmă de ele şi n-am putut descoperi 
vreun semn care să-mi poată da vreo indicație asupra 
caracterului sau intenţiilor omului ce trăia în această 
singurătate, afară doar de faptul că trebuie să fi avut 
obiceiuri spartane şi că îi păsa prea puţin de confortul vieţii. 
Când mi-am adus aminte de ploile torențiale şi m-am uitat 
în sus la acoperişul spart, am înţeles cât de puternic şi de 
nestrămutat trebuie să fie țelul care îl ţine într-un adăpost 
atât de neospitalier. Să fi fost el duşmanul sau, poate, 
întâmplător, îngerul nostru păzitor? Am jurat să nu plec din 
colibă până ce nu aflu. 

Afară, soarele cobora sub dunga zării, iar partea dinspre 
apus a cerului scânteia în purpură şi aur. Strălucirea lor se 
oglindea în petele roşcate ale bălților depărtate din mijlocul 
regiunii Grimpen. Se vedeau cele două turnuri ale castelului 
Baskerville, iar în depărtare, o zare de fum care arăta locul 
unde se afla satul Grimpen. Între castel şi sat, în dosul 
colinei, se afla casa familiei Stapleton. In lumina aurie a 
înserării toate păreau armonioase, plăcute şi paşnice, dar, 


privindu-le, cugetul meu nu împărtăşea liniştea naturii, ci se 
cutremura de acel ceva greu de desluşit şi înspăimântător, 
care cu fiecare clipă se apropia. 

Neliniştit, dar hotărât, m-am aşezat în ascunzişul 
întunecat al colibei şi înarmat cu răbdare am aşteptat 
întoarcerea locatarului. 

În sfârşit l-am auzit. De departe venea zgomotul de 
bocănit sec al unor bocanci ce călcau pe o piatră. Apoi încă 
o dată şi încă o dată, clipa întrevederii apropiindu-se din ce 
în ce mai mult. M-am tras înapoi, în colţul cel mai întunecat, 
mi-am armat revolverul în buzunar, hotărât să nu mă las 
descoperit până ce nu voi avea prilejul să-l văd eu mai întâi 
pe străin. Apoi a urmat o tăcere lungă, ceea ce dovedea că 
necunoscutul se oprise. După aceea paşii au început să se 
apropie iar, şi o umbră s-a lăsat peste intrarea colibei. 

— Ce seară minunată, dragă Watson, se auzi un glas 
binecunoscut. Cred că te-ai simţi mai bine afară decât 
înăuntru. 


CAPITOLUL XII 
MOARTE ÎN MLAŞTINI 


Pentru o clipă, am rămas cu răsuflarea tăiată şi nu-mi 
venea să-mi cred urechilor. Apoi mi-am venit în fire şi mi- 
am recăpătat glasul, în timp ce greutatea răspunderii ce-mi 
stătea pe inimă păru pe dată că se ridică. 

Glasul acela rece, tăios şi ironic nu putea fi decât al unui 
singur om. 

— Holmes! strigai eu. Holmes! 

— Hai afară, - îmi răspunse el, - şi te rog fii atent cu 
revolverul. 

Mă aplecai ca să pot trece pe sub bolta grosolană care 
forma intrarea şi îl văzui stând afară pe o piatră. Ochii lui 
cenuşii îi jucau în cap de haz, când îmi văzu figura uluită. 
Era slab şi obosit, dar sigur şi vioi în mişcări, cu faţa-i ageră 
arsă de soare şi bătută de vânt. Cu hainele şi şapca lui de 
tweed, arăta ca orice excursionist ce-ar fi venit prin locurile 
acestea mlăştinoase. Cu acea pasiune pentru curăţenia 
trupească, care îl caracterizează, izbutise să fie proaspăt 
bărbierit, iar rufăria de corp curată, de parcă s-ar fi aflat în 
strada Baker. 

— De când mă ştiu n-am fost mai bucuros să întâlnesc 
pe cineva, îi spusei eu strângându-i mâna. 

— Sau mai uimit. Aşa e? 

— Da, trebuie să recunosc. 

— Te asigur că nu numai tu ai fost uimit. Nu mi-am 
închipuit că ai şi descoperit colţişorul acesta unde m-am 
retras întâmplător, dar şi mai puţin m-am aşteptat să te 
găsesc înăuntru, până ce n-am ajuns la vreo douăzeci de 
paşi de uşă. 

— Urma paşilor bănuiesc! 

— Nu, Watson, mă tem că nu m-aş putea prinde să-ţi 
recunosc urma paşilor printre celelalte urme din lumea 
asta. Dacă vrei într-adevăr să mă tragi pe sfoară, trebuie să 


schimbi şi debitul de la care îţi cumperi ţigările. Îmi e de 
ajuns să văd un muc de ţigară cu marca Bradley, strada 
Oxford, ca să ştiu că prietenul meu Watson e prin 
împrejurimi. Uite-l acolo lângă cărare. Fără îndoială că l-ai 
aruncat în clipa de încordare, când ai dat buzna în coliba 
goală. 

— Întocmai. 

— La asta m-am gândit... şi cunoscând minunata ta 
dârzenie, eram sigur că am să te găsesc stând la pândă, cu 
arma pregătită, aşteptându-l pe locatar să se întoarcă. Nu-i 
aşa că ţi-ai închipuit că eu sunt criminalul? 

— Nu ştiam cine e, dar eram hotărât să aflu. 

— Minunat, Watson! Şi cum de m-ai dibuit? Mai văzut 
pesemne în noaptea când l-aţi urmărit pe puşcăriaş şi când 
din nebăgare de seamă am stat în faţa lunii care răsărea. 

— Da, atunci te-am văzut. 

— Şi, fără îndoială, ai cercetat toate colibele până ai dat 
de asta. 

— Nu, băiatul care te slujeşte a fost văzut şi lucrul acesta 
mi-a arătat încotro să mă îndrept. 

— Bătrânul domn cu telescopul, nu-i aşa? Nu puteam să 
pricep despre ce e vorba, când am văzut prima oară lumina 
strălucind în lentile. Holmes se ridică în picioare şi se duse 
să se uite în colibă. Ei, da, Cartwright mi-a adus ceva de 
mâncare. Dar ce e cu hârtia asta? Aşadar ai fost la Coombe 
Tracey, da? 

— Da. 

— Ca s-o vizitezi pe doamna Laura Lyons? 

— Întocmai. 

— Bună idee! Cercetările noastre au mers paralel, şi 
când vom aduna rezultatele, mă aştept să avem aproape 
toate datele cazului Baskerville. 

— Mă bucur din toată inima că ai venit, pentru că 
răspunderea mare şi misterul erau greu de îndurat pentru 
nervii mei. Dar spune-mi, pentru numele lui Dumnezeu, 
cum ai ajuns şi ce faci aici? Eu credeam că eşti în strada 
Baker, lucrând la povestea aceea cu şantajul. 

— De fapt asta am şi vrut să crezi. 


— Care va să zică te foloseşti de mine, dar încredere nu 
ai în mine! exclamai eu cu oarecare amărăciune. Cred că 
merit ceva mai mult din partea dumitale, Holmes! 

— Dragul meu, şi de astă dată ca şi în alte cazuri ai fost 
de nepreţuit pentru mine şi te rog să mă ierţi dacă am lăsat 
impresia că îţi joc vreo festă. Ca să fiu sincer, m-am ascuns, 
în parte, pentru binele tău şi, cântărind primejdia la care 
erai expus, am venit aici să cercetez eu însumi cazul la faţa 
locului. Dacă aş fi stat cu sir Henry şi cu dumneata, de bună 
seamă că aş fi avut aceleaşi păreri ca şi voi, dar prezenţa 
mea le-ar fi dat de veste duşmanilor noştri foarte de temut, 
făcându-i să se ferească. Pe câtă vreme aşa cum s-au 
întâmplat lucrurile, am fost în stare să aflu şi să culeg ceea 
ce nu mi-ar fi fost cu putinţă dacă aş fi locuit la castel. Și 
apoi rămân un factor încă necunoscut în cazul pe care îl 
cercetăm, gata să intervin cu toată greutatea la momentul 
critic. 

— Dar mie de ce nu mi-ai spus nimic? 

— Nu mi-ar fi fost de niciun folos ca dumneata să ştii, 
dimpotrivă ai fi putut să contribui ca să fiu descoperit. 
Poate ai fi vrut să-mi spui ceva, sau, din grija pe care mi-o 
porţi, ai fi vrut să-mi aduci câte ceva, ca să mă simt mai 
bine aci, şi în felul acesta s-ar fi creat un risc de prisos. Eu l- 
am adus pe Cartwright cu mine - îţi aminteşti de băiatul 
acela de la biroul „Expres” - şi el a avut grijă de puţinele 
lucruri de care aveam nevoie; pâine şi câte un guler curat. 
Ce altceva ar mai putea dori un om? La cele două picioare 
iuți, băiatul a adăugat şi doi ochi foarte isteţi, aşa încât cu 
aceste însuşiri s-a dovedit nepreţuit. 

— Aşadar rapoartele mele s-au pierdut! 

Glasul începu să-mi tremure, amintindu-mi cu câtă trudă 
le alcătuisem şi ce mândru eram de ele. 

Holmes scoase atunci un teanc de hârtii din buzunar. 

— lată rapoartele dumitale, dragă prietene, şi ţin să-ţi 
spun că au fost în amănunt cercetate. Am luat toate 
măsurile ca să le primesc cu numai o zi întârziere. Trebuie 
să te felicit din inimă pentru zelul şi pătrunderea de care ai 
dat dovadă într-un caz neobişnuit de complicat cum este 


acesta. 

Eram încă necăjit de nesinceritatea cu care mă tratase, 
dar laudele adresate de Holmes cu atâta căldură, îmi 
spulberară toată supărarea. Apoi în cugetul meu mi-am zis 
că avea dreptate şi că pentru ţelurile pe care le urmăream 
era într-adevăr mai bine să nu ştiu că Holmes se afla aci, 
printre mlaştini. 

— Aşa e mai bine! îmi spuse el, văzând că mă luminez la 
faţă. Şi acum spune-mi rezultatele vizitei dumitale la 
doamna Laura Lyons... Nu mi-a fost greu să ghicesc că te-ai 
dus s-o vezi, pentru că sunt convins că e singura persoană 
din Coombe Tracey care ne poate fi de folos în problema 
noastră. De fapt, dacă nu te duceai dumneata astăzi, e mai 
mult decât probabil că m-aş fi dus eu mâine. 

Soarele apusese şi înserarea se aşternea peste mlaştini. 
Se făcuse răcoare, aşa că intrarăm în colibă să ne încălzim. 
Acolo, stând împreună în lumina amurgului, îi povestii 
convorbirea mea cu doamna, care i se păru atât de 
interesantă, încât nu mă lăsă până nu îi repetai de câte 
două ori unele crâmpeie. 

— Lucrul acesta e de o mare însemnătate, îmi spuse el, 
după ce am terminat. In cazul de faţă, care este atât de 
complicat, datele acestea umplu un gol care mă împiedica 
să merg mai departe. Poate eşti la curent că între doamna 
Lyons şi Stapleton există o strânsă legătură? 

— N-am ştiut c-ar fi vorba de aşa ceva. 

— Nu poate exista îndoială că e aşa. Se întâlnesc, îşi 
scriu, e o înţelegere desăvârşită între ei. Acest lucru ne dă 
o armă foarte puternică. Dacă aş putea-o folosi ca să-i 
îndepărtez soţia... 

— Care soţie? 

— In schimbul informaţiilor pe care mi le-ai dat, am să-ţi 
dau şi eu câteva. Doamna care trece aici drept domnişoara 
Stapleton e în realitate soţia lui. 

— Doamne, dumnezeule, Holmes! Eşti sigur de cele ce 
spui? Cum i-ar fi putut el îngădui lui sir Henry să se 
îndrăgostească de ea? 

— Că sir Henry s-a îndrăgostit de ea, asta nu-i poate 


strica decât tot lui sir Henry. El îşi dă silinţa în chip 
deosebit, după cum singur ai observat, să-l împiedice pe sir 
Henry să-i facă curte. Îţi spun încă o dată că doamna îi este 
soţie şi nu soră. 

— Dar de ce această minciună premeditată? 

— Pentru că a prevăzut că îi va fi de mai mare folos în 
situaţia ei de femeie liberă. 

Toate pornirile mele nemărturisite, bănuielile mele vagi 
luară dintr-o dată formă şi se concentrară asupra 
naturalistului. În omul acesta nepăsător, şters, care purta 
pălărie de paie şi mergea cu plasa de prins fluturi, mi se 
păru că văd ceva înspăimântător. O fiinţă cu o răbdare şi o 
şiretenie fără margini, cu un chip surâzător şi un suflet 
ucigaş. 

— El este deci duşmanul nostru... El ne-a urmărit la 
Londra? 

— Da, aşa văd eu dezlegarea enigmei. 

— Şi avertismentul... de la ea trebuie să fi venit. 

— Întocmai. 

Nelegiuirea monstruoasă, pe care mai mult o ghiceai 
decât o puteai vedea, se întrezărea prin bezna ce mă 
învăluise atâta vreme. 

— Dar eşti sigur că e chiar aşa, Holmes? De unde ştii că 
femeia îi e soţie? 

— Pentru că, într-o clipă de uitare, ţi-a povestit, când v- 
aţi întâlnit prima oară, o parte din biografia lui, care e 
adevărată şi aş pune rămăşag că de atunci s-a căit de 
multe ori de această slăbiciune. A fost cândva profesor în 
nordul Angliei. Să ştii că nimic nu-i mai uşor decât să afli 
trecutul unui profesor. Există agenţii şcolare prin care poţi 
identifica pe oricine a lucrat în această meserie. O mică 
cercetare mi-a fost de ajuns ca să aflu că o şcoală a avut 
încurcături grave în nişte împrejurări îngrozitoare, iar omul 
căruia îi aparţinea această şcoală - purta alt nume pe 
atunci - a dispărut cu soţia lui. După descriere, personajele 
se potriveau. Când am mai aflat că dispărutul se devotase 
studiului entomologiei, identificarea a fost desăvârşită. 

Întunericul începea să se destrame, dar multe din jurul 


nostru mai erau înecate în umbră. 

— Dacă într-adevăr femeia aceasta îi e soţie, atunci ce 
mai caută doamna Laura Lyons? îl întrebai eu. 

— lată unul din punctele asupra căruia cercetările 
dumitale au adus lumină. Conversaţia pe care ai avut-o cu 
doamna Lyons a lămurit situaţia în mare măsură. N-am 
ştiut nimic despre plănuitul divorţ dintre ea şi soţul ei. In 
acest caz, socotindu-l pe Stapleton necăsătorit, se gândea 
fără îndoială să-i devină soţie. 

— Şi când va afla adevărul? 

— Atunci abia vom putea să ne slujim de ea. Mâine 
trebuie să-i facem amândoi o vizită: aceasta este prima 
noastră datorie. Watson, nu eşti de părere că lipseşti cam 
de multă vreme de la misiunea dumitale? Locul dumitale ar 
trebui să fie la castelul Baskerville. 

Cele din urmă raze purpurii păliseră departe spre apus şi 
noaptea se revărsase peste mlaştini. Câteva stele palide 
licăreau pe cerul violet. 

_ — Incă o întrebare, Holmes, îi spusei eu, ridicându-mă. 
Intre noi doi nu trebuie să existe vreo taină. Ce înseamnă 
toate acestea? Ce urmăreşte el mai departe? 

Holmes îmi răspunse în şoaptă: 

— Un asasinat, Watson... un asasinat săvârşit cu dibăcie, 
cu sânge rece, cu premeditare. Nu-mi cere să-ţi spun 
amănunte. Reţeaua mea se strânge în jurul lui din ce în ce 
mai mult, la fel cum a lui îl învăluie pe sir Henry. Şi, cu 
ajutorul dumitale, Stapleton aproape că este în puterea 
mea. Ne mai poate ameninţa o singură primejdie: aceea că 
ar putea să lovească înainte ca noi să fim gata. Incă-o zi... 
cel mult două... şi cazul acesta va fi cu totul lămurit, dar 
până atunci îndeplineşte-ţi misiunea cât mai îndeaproape, 
întocmai ca şi o mamă care îşi veghează copilul bolnav. 
Misiunea pe care ai îndeplinit-o astăzi este justificată, totuşi 
aş fi dorit din răsputeri să nu te fi dezlipit de lângă sir 
Henry... Ascultă! 

Un urlet cumplit, prelung, de groază şi spaimă izbucni 
din tăcerea mlaştinii. Urletul acesta înspăimântător îmi 
îngheţă sângele în vine. 


— Vai, doamne, dumnezeule! şoptii eu cu răsuflarea 
tăiată. Ce-i asta? Ce înseamnă oare? 

Holmes sări în picioare şi în uşa colibei se profilă statura 
lui atletică, cu umerii aplecaţi, cu capul întins înainte, cu 
ochii sfredelind întunericul. 

— Sst, făcu el. Sst! 

Urletul se auzise puternic, un urlet disperat, care se 
ridicase de undeva de departe, de pe întinderea întunecată. 
După aceea însă îmi izbi auzul mai de aproape, mai 
puternic şi mai stăruitor ca înainte. 

— Unde-i? şopti Holmes, şi după tremurul din glas îmi 
dădui seama că el, omul cu nervi de oţel, fusese zguduit 
până în adâncul sufletului. Unde-i, Watson? 

— Cred că acolo, îi arătai eu prin beznă. 

— Nu, acolo! 

Urletul de agonie străbătu iarăşi noaptea tăcută, mai 
tare şi încă mai aproape. Dar un alt sunet se amestecă de 
astă dată cu el, un murmur adânc şi surd, înăbuşit şi totuşi 
ameninţător, care se ridica şi cobora ca şi murmurul încet şi 
necontenit al mării. 

— Câinele! strigă Holmes. Vine, Watson, vine! Cerule, de 
n-am ajunge prea târziu! 

O luă la goană printre mlaştini, iar eu mă ţineam pas cu 
pas după el. Dariată că de undeva, de prin locurile acestea 
accidentate, chiar din faţa noastră, ne mai ajunse un ultim 
răcnet desperat şi apoi o cădere surdă şi grea. Ne oprirăm 
şi ascultarăm. Niciun alt sunet nu mai turbură liniştea 
adâncă a nopţii în care nu sufla nicio adiere. 

II văzui pe Holmes ducându-şi mâna la frunte, ca un om 
care îşi ieşise din minţi, în timp ce cu piciorul izbea în 
pământ. 

— A fost mai tare, Watson! Am ajuns prea târziu. 

— Nu, nu, sigur nu. 

— Ce nebun am fost că n-am pus mâna pe el. Şi 
dumneata, Watson, uite, priveşte ce s-a întâmplat, pentru 
că ţi-ai părăsit postul! Dar dacă nenorocirea s-a întâmplat, 
jur că îl vom răzbuna! 

Incepurăm să alergăm orbeşte prin întuneric, ciocnindu- 


ne de pietroaie, croindu-ne drum printre tufele de măceş, 
suind cu sufletul la gură, îndreptându-ne mereu spre partea 
de unde veniseră sunetele acelea înfricoşătoare. Ori de 
câte ori ajungeam pe vreo înălţime, Holmes se uita 
sfredelitor în jur, dar umbrele se îndesiseră peste mlaştini şi 
nimic nu se clintea pe întinderea tristă. 

— Vezi ceva? 

— Nimic. 

— la ascultă, asta ce o mai fi? 

Un geamăt slab ne ajunse la urechi. Venea tot din stânga 
noastră. In această parte, un şir de stânci se termina într-o 
adevărată faleză care domina o vale împresurată de 
bolovani. Pe suprafaţa colţuroasă stătea întinsă şi lăţită o 
formă întunecată, neregulată. Pe când alergam într-acolo, 
conturul acela vag începu să se precizeze. Era un om întins 
la pământ, cu faţa în jos, cu capul sub el, într-o poziţie 
înspăimântătoare, cu umerii încovoiaţi şi cu trupul arcuit, ca 
şi cum ar fi stat gata să se arunce într-un salt mortal. 
Poziţia aceasta era atât de caraghioasă, încât pentru o clipă 
nici nu ne dădurăm seama că o dată cu geamătul acela îi 
ieşise şi sufletul... Nicio şoaptă, niciun murmur nu se mai 
înălța acum din forma aceasta întunecată, asupra căreia ne 
aplecarăm. Holmes puse mâna pe el şi apoi se trase repede 
îndărăt, cu un strigăt de spaimă. Flacăra chibritului pe care 
îl aprinse lumină degetele prietenului meu care erau 
mânjite cu sânge, precum şi balta sinistră ce creştea încet, 
încet din craniul sfărâmat al victimei. Şi mai lumină încă 
ceva, de care inima parcă ne încremeni, gata să ni se facă 
rău: trupul lui sir Henry Baskerville! 

Niciunul din noi nu putea să uite costumul lui făcut din 
tweed cărămiziu, costumul pe care îl purtase în prima 
dimineaţă când l-am cunoscut în strada Baker. Il văzurăm 
clar şi limpede, apoi chibritul pâlpâi şi se stinse ca şi 
nădejdea din sufletele noastre. Holmes scoase un suspin, 
iar faţa îi era atât de albă încât părea că îi străluceşte prin 
întuneric. 

— Ticălosul! Ticălosul! strigai eu, cu mâinile încleştate. 
Vai, Holmes, n-am să-mi iert niciodată că l-am lăsat în voia 


sorții! 

— Eu sunt mai de condamnat decât dumneata, Watson! 
Ca să conturez cazul şi să duc cercetările la bun sfârşit, am 
neglijat viaţa clientului meu. În toată cariera n-am primit o 
lovitură mai grea. Dar cum aş fi putut să cred, cum aş fi 
putut să bănui că îşi va risca viaţa singur, în mijlocul 
mlaştinilor, cu toate avertismentele pe care i le-am dat? 

— Să-i auzim strigătele desperate... Dumnezeule, 
strigătele acelea şi totuşi să nu fim în stare să-l salvăm. 
Oare unde să fie bestia asta de câine care l-a omorât? 
Poate că în clipa aceasta dă târcoale pe aici, printre stânci. 
Şi Stapleton oare unde să fie? O să dea el socoteală de 
faptele sale. 

— O să dea socoteală. De asta am eu grijă. Şi unchiul şi 
nepotul au fost asasinați... unul înspăimântat de moarte la 
vederea unei fiare pe care o credea supranaturală, celălalt 
găsindu-şi sfârşitul după o goană sălbatică în care îşi căuta 
scăparea. Acum trebuie să dovedim legătura dintre om şi 
fiară. In afară de cele auzite, nu putem pune mâna în foc că 
fiara există, pentru că e clar că sir Henry a murit din pricina 
căderii. Dar oricât de perfid ar fi, pe ce am mai scump în 
lume, trebuie să pun mâna pe el într-o zi! 

Cu sufletele pline de amărăciune şedeam de o parte şi 
de alta a trupului zdrobit, copleşiţi de nenorocirea 
neaşteptată şi de neînlăturat care a dus toată munca 
noastră îndelungă şi apăsătoare la un sfârşit atât de jalnic. 
Apoi, pe când luna se ridica, ne căţărarăm pe vârful 
stâncilor de pe care căzuse sărmanul nostru prieten şi de 
pe culme ne uitarăm peste mlaştina întunecată, pe 
jumătate argintată, pe jumătate umbrită. În depărtare, la o 
distanţă de mile, în partea dinspre Grimpen se vedea o 
singură lumină galbenă şi stăruitoare. Nu putea fi alta decât 
casa singuratică a Stapleton-ilor. Blestemarăm plini de 
amar, amenințând cu pumnul şi uitându-ne într-acolo. 

— De ce să nu punem mâna pe el chiar acum? 

— Nu avem toate probele. Individul e precaut şi perfid 
cum nu-i altul... Nu-i vorba de ce ştim, ci de ce putem 
dovedi. Dacă facem un pas greşit, individul ne mai poate 


scăpa. 

— Ce putem face? i 

— Mâine o să avem destul de lucru. In noaptea asta nu 
putem decât să ne îndeplinim ultimele îndatoriri faţă de 
sărmanul nostru prieten. 

Coborârăm amândoi cu grijă valea prăpăstioasă şi ne 
apropiarăm de trupul care se profila întunecat pe stâncile 
argintate. Crisparea acelor mădulare în agonie îmi dădu un 
spasm de durere şi făcu ca ochii să mi se înceţoşeze de 
lacrimi. 

— Trebuie să trimitem după ajutor, Holmes! Numai noi 
doi nu-l putem duce atâta cale până la castel. Doamne, 
Dumnezeule, dar ce ai? Ai înnebunit? 

Holmes scosese un strigăt şi se aplecase asupra 
cadavrului. Apoi începuse să joace, să râdă şi să mă 
zgâlţâie. M-am întrebat dacă era într-adevăr prietenul meu 
cel atât de sever şi de stăpânit, pe drept cuvânt un foc 
mocnit. 

— Barbă! Barbă! Omul are barbă! 

— Barbă? 

— Nu-i baronetul... nu... e... cel... Da, e vecinul meu, 
puşcăriaşul! 

Cu o grabă febrilă întoarserăm cadavrul cu faţa în sus şi 
în lumina rece şi limpede a lunii îi văzurăm barba din care îi 
picura sânge. Nu mai putea fi nicio îndoială a cui era 
fruntea bombată şi ochii duşi în fundul capului ca la 
animale. Era într-adevăr aceeaşi faţă care lucise în lumina 
lumânării de pe stâncă... Faţa lui Selden criminalul. 

Într-o clipă se limpeziră toate. Mi-am adus aminte că 
baronetul îmi spusese că îi dăruise lui Barrymore toate 
hainele vechi. La rându-i, Barrymore i le dăduse lui Selden, 
cu gândul să-l ajute în încercarea lui de a scăpa. Ghete, 
cămaşă, pălărie... toate erau de la sir Henry. Tragedia 
rămânea totuşi cumplită, dar cel puţin omul, potrivit legilor 
ţării, îşi merita moartea. l-am spus lui Holmes cum stăteau 
lucrurile, cu inima plină de bucurie şi recunoştinţă. 

— Aşadar sărmanul om şi-a găsit moartea din pricina 
hainelor, spuse el. E foarte limpede că i s-a dat câinelui să 


miroasă câteva din lucrurile lui sir Henry... Gheata care i-a 
fost sustrasă la hotel, pesemne... şi astfel l-a răpus pe omul 
acesta. Rămâne totuşi un lucru ciudat: cum de a ajuns 
Selden să ştie în bezna asta că e fugărit de câine? 

— L-a auzit! 

— Să auzi un câine urlând printre mlaştini, aceasta n-ar 
fi putut duce pe un om înrăit cum era acest puşcăriaş într- 
un aşa hal de spaimă, încât să strige ca o fiară sălbatică 
după ajutor, cu riscul de a fi prins din nou. După strigătele 
lui trebuie să fi fugit o bună bucată de drum, după ce a 
ştiut că fiara e pe urmele lui. Cum de a ştiut? 

— Presupunând că toate ipotezele noastre sunt juste, mi 
se pare mai misterios cum de câinele acesta... 

— Nu presupun nimic. 

— Bine! Atunci de ce o fi lăsat slobod câinele în noaptea 
asta? Nu cred că rătăceşte printre mlaştini tot timpul. Nu i-o 
fi dat drumul Stapleton, până ce n-a avut motiv să creadă 
că sir Henry e pe acolo. 

— Dintre cele două probleme pe care le punem, a mea 
este mai complicată, căci cred că a ta îşi va găsi o soluţie în 
scurt timp, în timp ce a mea ar putea rămâne pentru 
totdeauna un mister. Acum se pune întrebarea: ce facem 
cu trupul acestui nenorocit? Nu-l putem lăsa aici pradă 
vulpilor şi corbilor. 

— Sunt de părere să-l ducem într-o colibă, până ce vom 
putea înştiinţa poliţia. 

— Foarte bine! Sunt sigur că până acolo o să-l putem 
duce şi singuri. Hei, Watson! Dar cine-i acela? Ei, drăcia 
dracului! E chiar omul nostru. Bravo! Minunat lucru şi 
îndrăzneţ! Să nu cumva să scapi vreun cuvânt care să 
trădeze ce bănuieşti, pentru că altfel toate planurile mele 
se duc de râpă. 

Cineva venea către noi prin locul acesta mlăştinos şi 
văzurăm strălucirea roşiatică a unei ţigări. Luna îşi revărsa 
lumina asupra lui, aşa că puturăm distinge silueta sprintenă 
şi mersul uşor al naturalistului. 

Când ne văzu se opri şi apoi se apropie. 

— Cum? Doctorul Watson? Dumneata? Eşti cel din urmă 


om pe care m-aş fi aşteptat să-l văd la ora asta din noapte 
prin mlaştini. Dar, vai de mine, ce s-a întâmplat? E cineva 
rănit? Nu... să nu-mi spui că-i prietenul nostru, sir Henry! 

Trecu repede prin faţa mea şi se aplecă asupra 
cadavrului. L-am auzit trăgând cu putere aer în piept, iar 
ţigara îi scăpă dintre degete. 

— Cine-i... cine e acesta? îngăimă el. 

— Selden, omul care a scăpat din închisoarea 
Princetown. 

Stapleton se întoarse către noi cu o faţă schimbată din 
care îi pierise tot sângele. Dar printr-un efort suprem izbuti 
să-şi stăpânească uimirea şi dezamăgirea. Îşi plimbă o 
privire sfredelitoare de la Holmes la mine. 

— Vai de mine! Ce cumplită întâmplare! Cum a murit? 

— Se pare că şi-a frânt gâtul căzând de pe stânci. Eu şi 
prietenul meu tocmai ne plimbam pe locul acesta când am 
auzit un strigăt. 

— Şi eu am auzit un strigăt. De aceea am şi ieşit: eram 
îngrijorat de sir Henry. 

— De ce de sir Henry în mod deosebit? nu mi-am putut 
stăpâni eu întrebarea. 

— Pentru că îi propusesem să vină la noi. Eram intrigat 
că nu mai vine şi, bineînţeles, am fost foarte îngrijorat de 
viaţa lui, când am auzit strigăte prin mlaştini. Ochii lui se 
plimbară de la mine la Holmes: Aţi mai auzit şi altceva 
decât un strigăt? 

— Nu, răspunse Holmes. Dumneavoastră aţi auzit? 

— Nu. 

— Atunci ce aţi vrut să spuneţi? 

— Cunoaşteţi desigur poveştile acelea pe care le spun 
ţăranii despre un câine-fantomă şi aşa mai departe. Se zice 
că se aude noaptea printre mlaştini. Mă întrebam de nu s-o 
fi auzit şi în noaptea asta. 

— N-am auzit, îi spusei eu. 

— ŞI cum explicaţi dumneavoastră moartea 
nenorocitului ăstuia? 

— Fără îndoială că spaima şi teama de a nu fi descoperit 
l-au făcut să-şi piardă capul. A rupt-o la fugă printre 


mlaştini, ca un apucat, şi până la urmă a căzut de sus şi şi- 
a frânt gâtul. 

— Asta pare explicaţia cea mai întemeiată, spuse 
Stapleton şi scoase un oftat care arăta că simţea o uşurare. 
Şi dumneavoastră, domnule Holmes, ce credeţi? 

Prietenul meu îi adresă câteva cuvinte binevoitoare. 

— Repede identificaţi dumneavoastră! îi spuse el. 

— De când a venit doctorul Watson, vă aşteptam şi pe 
dumneavoastră prin locurile acestea. Aţi sosit la timp ca să 
asistați la o tragedie. 

— Intr-adevăr! Nu mă îndoiesc că explicaţiile prietenului 
meu oglindesc întocmai felul cum s-au petrecut faptele. Voi 
duce mâine cu mine la Londra o amintire neplăcută. 

— A, vă întoarceţi mâine? 

— Aşa am de gând. 

— Nădăjduiesc că vizita dumneavoastră a aruncat 
oarecare lumină asupra întâmplărilor care ne tulbură. 

Holmes ridică din umeri. 

— Nu poţi să ai întotdeauna succesul pe care îl 
nădăjduieşti. Un anchetator are nevoie de fapte, nu de 
legende sau de zvonuri. Probele nu sunt satisfăcătoare. 

Prietenul meu vorbea deschis şi cu aerul cel mai 
nepăsător. Stapleton se uita încă stăruitor la el. Apoi se 
întoarse spre mine: 

— Mă gândesc să-l ducem pe acest nenorocit la mine 
acasă, dar lucrul acesta ar speria-o pe sora mea atât de 
tare, încât nu îmi vine s-o fac. Cred că dacă îi acoperim 
faţa, până mâine dimineaţă nu i se întâmplă nimic. 

Chiar aşa şi făcurăm. Respingând invitaţia lui Stapleton, 
Holmes şi cu mine ne îndreptarăm spre castelul Baskerville, 
lăsându-l pe naturalist să se întoarcă singur. Uitându-ne 
îndărăt, mai văzurăm silueta lui depărtându-se agale peste 
mlaştinile acelea întinse, iar înapoia lui, pe valea argintată, 
o pată neagră arăta locul unde zăcea omul ce-şi găsise un 
sfârşit atât de îngrozitor. 

— lată-ne pe punctul de a ne înfige ghearele, îmi spuse 
Holmes, pe când mergeam unul lângă altul printre mlaştini. 
Ce tare e individul! Cum a izbutit să se stăpânească o dată 


pus în faţa unei situaţii ce trebuia să fie pentru el un şoc 
care să-l paralizeze atunci când a văzut că altcineva a căzut 
victimă a uneltirilor lui. Ţi-am spus şi la Londra, şi îţi mai 
spun şi acum, Watson: niciodată n-am întâlnit încă un 
duşman mai demn de noi. 

— Îmi pare rău că te-a văzut. 

— La început şi mie mi-a părut rău, dar a fost cu 
neputinţă să ocolim întâlnirea. 

— Acum când ştie că eşti aici, ce înrâurire crezi că o să 
aibă asupra planurilor lui? 

— S-ar putea să-l facă mai precaut, după cum s-ar putea 
să-l împingă dintr-o dată la acţiuni desperate. Ca mulţi 
dintre criminalii iscusiţi, s-ar putea să se încreadă prea mult 
în iscusinţa lui şi să-şi închipuie că ne-a tras pe sfoară. 

— De ce să nu-l arestăm pe loc? 

— Dragul meu Watson, te-ai născut să fii om de acţiune. 
Instinctul te împinge mereu la acţiune. Dar, presupunând 
că l-am fi arestat în noaptea aceasta, ce mare lucru am fi 
făcut? N-avem nicio dovadă împotriva lui. E de o iscusinţă 
diabolică. Dacă s-ar fi folosit de un om, am fi putut obţine 
vreo dovadă, dar dacă am da în vileag existenţa câinelui 
aceluia uriaş, aceasta nu ne-ar ajuta cu nimic să punem 
laţul de gâtul stăpânului lui. 

— Dar dovezi avem, desigur. 

— Nici urmă de dovezi... Numai bănuieli şi presupuneri. 
Tribunalul ar râde de noi dacă ne-am înfăţişa cu o 
asemenea poveste şi cu dovezi ca astea. 

— Dar moartea lui sir Charles? 

— Găsit mort. Fără nicio urmă de violenţă asupra lui. Şi 
dumneata şi eu ştim că a murit numai de frică, şi ştim şi ce 
l-a înfricoşat, dar unde să găsim doisprezece juraţi proşti, 
ca să ne creadă? Unde sunt semnele lăsate de vreun câine? 
Unde sunt urmele colţilor lui? Bineînţeles că un câine nu 
muşcă un mort şi că sir Charles a murit înainte de a fi fost 
atins de această fiară. Dar trebuie să dovedim toate 
acestea şi nu suntem încă în măsură să o facem. 

— Dar cazul din noaptea asta? 

— Nici cu ceea ce s-a petrecut în noaptea asta nu am 


făcut un pas mai departe. larăşi nu se poate stabili o 
legătură între câine şi moartea omului. Noi nici n-am văzut 
câinele, doar l-am auzit, şi nu putem dovedi că fiara fugea 
după om. Lipseşte cu totul motivul pentru care fiara fugea 
după el. Nu, dragă prietene, trebuie să ne împăcăm cu 
gândul că deocamdată nu avem nicio dovadă şi că merită 
riscul de a descoperi una. 

— Şi ce propunere ai? 

— Imi pun mari speranţe în ajutorul pe care ni-l poate da 
doamna Laura Lyons, în clipa în care i se va arăta cum stau 
lucrurile, şi pentru aceasta am eu planurile mele, care o să 
ne dea mult de furcă mâine. Nădăjduiesc totuşi să câştig eu 
partida chiar în cursul zilei. 

N-am mai putut scoate nimic de la el. Cufundat în 
gânduri, a mers aşa tot restul drumului, până la porţile 
castelului. 

— Vii sus? 

— Da. Nu văd de ce m-aş mai ascunde. Încă un cuvânt, 
Watson: nu-i pomeni nimic de câine lui sir Henry. Lasă-l să 
creadă că moartea lui Selden s-a petrecut aşa cum ar fi 
dorit Stapleton să credem noi. Se va simţi mai sigur pe el 
pentru încercarea prin care va trebui să treacă mâine, 
când, dacă mi-aduc bine aminte de raportul dumitale, sir 
Henry e poftit la masă la Stapleton. 

— Şi eu sunt poftit. 

— Atunci dumneata o să trebuiască să-ţi ceri iertare că 
n-ai să te poţi duce, pentru că sir Henry trebuie să meargă 
singur. Treaba asta se aranjează cu uşurinţă. Şi acum, dacă 
am întârziat la prânz, cred că sosim amândoi tocmai la timp 
pentru cină. 


CAPITOLUL XIII 
SE ÎNTINDE CURSA 


Sir Henry se arătă mai mult bucuros decât surprins când 
îl văzu pe Sherlock Holmes, pentru că de câteva zile se 
aştepta ca evenimentele ce se petrecuseră în ultimul timp 
să-l aducă de la Londra. Totuşi făcu ochi mari când văzu că 
prietenul meu venea fără niciun bagaj şi că nu dădea nicio 
explicaţie în această privinţă. Impreună cu sir Henry îi 
procurai cele de trebuinţă, apoi, rămas singur, îi satisfăcui 
curiozitatea baronetului şi la o cină prelungită îi povesti din 
întâmplările noastre numai atât cât era de dorit să ştie şi el. 
Dar înainte de toate avui neplăcuta însărcinare să-i 
comunic lui Barrymore şi soţiei acestuia vestea morţii lui 
Selden. Pentru Barrymore, vestea ar fi putut să fie o 
uşurare, dar soţia lui izbucni într-un plâns amarnic, 
înfundându-şi faţa în şorţ. Pentru toată lumea, Selden nu 
era decât o brută, jumătate animal şi jumătate diavol, dar 
pentru dânsa, el rămăsese băieţaşul încăpățânat din 
vremea când şi ea era fetiţă, copilul ce se ţinea necontenit 
după ea. Rău trebuie să mai fie omul pentru care nu se 
găseşte nicio femeie să-l jelească! 

— De azi-dimineaţă, de când Watson a plecat, mi-a fost 
urât toată ziua singur acasă, ne spuse baronetul. Cred că 
am crescut în ochii dumneavoastră, pentru că mi-am ţinut 
făgăduiala. De nu mi-aş fi dat cuvântul de cinste că n-am să 
ies singur, aş fi avut o seară mai veselă, pentru că 
Stapleton îmi trimisese vorbă să mă duc la ei. 

— Nu mă îndoiesc că aţi fi avut o seară mai veselă, îi 
răspunse ironic Holmes. Nu cred să vă înduioşeze lucrul 
acesta, dar noi v-am plâns crezând că v-aţi frânt gâtul. 

Sir Henry făcu ochii mari. 

— Cum adică? 

— Nenorocitul acela era îmbrăcat cu haine de-ale 
dumneavoastră. Mă tem că feciorul dumneavoastră, care i 


le-a dat, o să aibă neplăceri cu poliţia. 

— Nu cred. După câte ştiu, hainele nu aveau monogramă 
pe ele. 

— Norocul lui. De fapt, norocul dumneavoastră, al 
tuturor, pentru că toţi sunteţi în culpă faţă de lege în acest 
caz. Nu ştiu dacă prima mea datorie de detectiv 
conştiincios n-ar fi să arestez pe toată lumea din casă. 
Rapoartele lui Watson sunt cele mai încriminatoare 
documente. 

— Dar ce se aude cu cazul nostru? întrebă baronetul. Aţi 
izbutit să scoateţi ceva la lumină din toată încurcătura? Nu 
prea văd ca Watson şi cu mine să ştim mai multe ca 
înainte. 

— Nădăjduiesc că în scurtă vreme voi fi în situaţia să 
dezleg problema. Este una din cele mai complicate afaceri 
şi e neînchipuit de grea. Mai sunt încă vreo câteva puncte 
pe care vreau să le lămurim, dar cu toate acestea suntem 
pe cale să facem lumină. 

— Avem acum o dovadă despre care cu siguranţă că 
Watson v-a vorbit. Am auzit câinele prin mlaştini, aşa că aş 
putea să jur că nu e vorba doar de o superstiție fără temei. 
Când eram în vestul Americii, am avut destul de-a face cu 
câini, şi când aud vreunul, ştiu dacă e câine sau nu. Dar 
dacă acestuia o să fiţi în stare să-i puneţi botniţă şi să-l 
legaţi în lanţ, eu, unul, sunt gata să jur că sunteţi cel mai 
mare detectiv din toate timpurile. 

— Cred că am să-i pun şi botniţă, şi lanţ, dacă o să-mi 
daţi o mână de ajutor. 

— Am să fac tot ceea ce îmi cereti. 

— Foarte bine, şi am să vă rog să executaţi orbeşte ceea 
ce vă cer, fără să mă întrebaţi mereu de ce. 

— Cum doriţi. 

— Dacă faceţi aşa cum vă cer, nădăjduiesc că vom avea 
sorţi să rezolvăm curând mica noastră problemă. Nu mă 
îndoiesc... 

Se opri pe neaşteptate şi începu să privească fix în gol 
pe deasupra mea. Lumina lămpii cădea în plin pe faţa sa, 
care era atât de încordată şi de încremenită, de parc-ar fi 


fost o statuie clasică, care ar fi întruchipat încordarea şi 
aşteptarea. 

— Ce s-a întâmplat? strigarăm amândoi. 

Când îşi plecă capul, puturăm să vedem că Holmes se 
străduia să-şi stăpânească o emotie lăuntrică. Trăsăturile îi 
erau calme încă, dar ochii îi străluceau de mulţumire şi 
bucurie. 

— Vă rog să înţelegeţi admiraţia pe care o poate încerca 
un cunoscător, spuse el fluturând mâna spre şirul de 
portrete care acopereau peretele din faţă. Watson nu va fi 
de acord că mă pricep la pictură, dar la mijloc nu e decât 
invidie, pentru că punctele noastre de vedere diferă în 
această privinţă. Aci aveţi însă o colecţie de portrete într- 
adevăr prețioasă. 

— Sunt bucuros să vă aud vorbind astfel, zise sir Henry, 
privindu-l cu oarecare uimire pe prietenul meu. Nu am 
pretenţia că ştiu mare lucru în acest domeniu şi mă pricep 
mai bine la cai şi la tauri decât la pictură. Nu-mi închipuiam 
că mai aveţi timp şi pentru asemenea lucruri. 

— Când văd lucruri bune îmi pot da seama că sunt bune, 
şi acum am sub ochi un asemenea lucru. Doamna aceea de 
acolo, îmbrăcată în mătase albastră, e un Kneller, pot să 
jur, iar gentilomul acela corpolent, cu perucă, trebuie să fie 
un Reynolds. Bănuiesc că toate sunt portrete de familie? 

— Toate. 

— Le ştiţi numele? 

— Barrymore m-a pus la curent cu ele şi cred că sunt în 
stare acuma să spun lecţia destul de bine. 

— Cine este gentilomul acela cu ochean? 

— E contraamiralul Baskerville, care a servit sub 
comanda lui Rodney în Indiile de Vest. Bărbatul acela cu 
haină albastră şi care ţine un sul de hârtii e sir William 
Baskerville, care a fost preşedintele comisiei Camerei 
Comunelor sub guvernul Pitt. 

— Şi cavalerul acela din faţa mea... acela în catifea 
neagră şi cu dantele? 

— A! Trebuie să ştiţi cine e. Acela e pricina tuturor 
nenorocirilor, e blestematul de Hugo, care a dezlănţuit 


câinele din Baskerville! Pe el nu-l putem uita. 

Privii portretul cu interes şi cu oarecare uimire. 

— Nemaipomenit! exclamă Holmes. Ai zice că era un om 
destul de potolit şi cu înfăţişare blândă, dar îndrăznesc să 
spun că în ochii lui se ascundea un demon. Îmi închipuiam 
că trebuie să fi fost un bărbat mai robust şi cu un aer mai 
brutal. 

— Asupra autenticităţii nu e nicio îndoială, pentru că şi 
numele şi data - 1647 - sunt însemnate pe dosul pânzei. 

Holmes mai spuse ceva, dar portretul bătrânului 
scandalagiu părea că îl fascinează, şi cât timp rămaserăm 
la cină, ochii lui erau nedezlipiţi de la el. Abia după ce sir 
Henry se retrase în odaia lui, îmi putui da seama la ce se 
gândea prietenul meu. Holmes mă duse înapoi în sala de 
banchete, luând cu sine lumânarea din camera de culcare, 
şi o ridică apoi în faţa portretului de pe perete, pe care se 
cunoştea patina vremii. 

— Observi ceva la el? 

Imi aruncai privirea la pălăria mare, cu pene, la cârlionţi, 
la gulerul de dantelă albă ce îi încadra faţa ţeapănă şi 
severă. Nu avea înfăţişare brutală, ci părea mai degrabă să 
fi fost un om afectat, aspru şi sever, cu gura tăiată în linii 
precise, cu buze subţiri, cu ochii reci şi neînduplecaţi. 

— Nu seamănă cu cineva pe care îl cunoşti? 

— Aduce puţin cu sir Henry la fălci. 

— O idee, s-ar putea. Dar stai puţin! 

Se sui pe un scaun şi, ridicând lumânarea cu mâna 
stângă, îşi îndoi braţul drept, acoperind pălăria mare şi 
pletele lungi şi cârlionţate ale portretului. 

— Doamne, dumnezeule! exclamai eu uluit. 

De pe pânză se desprinse dintr-o dată chipul lui 
Stapleton. 

— Ei da! Acum vezi! Mi-am deprins ochii să cerceteze 
chipul oamenilor şi nu podoabele lor. Să poţi vedea ce se 
ascunde sub o deghizare este prima condiţie pentru un 
criminolog. 

— Dar e ceva nemaipomenit. Parcă ar fi portretul lui. 

— Da, un caz interesant de atavism atât fizic, cât şi 


psihic. Un studiu amănunţit al portretelor de familie te 
poate cu uşurinţă converti la doctrina reîncarnării. Fără 
doar şi poate că amicul nostru e şi el un Baskerville. 

— Care îşi face planuri să fie moştenitor. 

— Intocmai. Noroc cu pictura aceasta, pentru că am 
putut astfel adăuga una din verigile cele mai importante 
care ne lipsea. Am pus mâna pe el, Watson, am pus mâna 
pe el şi sunt în stare să jur că până mâine seară o să se 
zbată în plasa noastră, cu desperare, ca şi fluturii pe care îi 
prinde. Un ac, un dop şi o etichetă şi îl vom adăuga şi pe el 
la colecţia din strada Baker. 

Holmes izbucni într-un hohot de râs, lucru rar la el, şi se 
întoarse cu spatele la tablou. Arareori mi-a fost dat să-l aud 
râzând, dar râsul lui prevestea întotdeauna o nenorocire 
cuiva. 

A doua zi m-am trezit devreme, dar Holmes era în 
picioare încă înaintea mea, pentru că pe când mă 
îmbrăcam l-am văzut coborând şi mergând pe aleea 
parcului. 

— Da, azi o să avem mult de furcă, îmi spuse el 
frecându-şi mâinile de bucurie. Cursa e întinsă şi urmărirea 
e gata să înceapă. Până deseară vom şti dacă am prins 
ştiuca cea mare cu fălcile hrăpăreţe, sau dacă a scăpat prin 
ochiurile plasei. 

— Ai fost azi prin mlaştină? 

— Am trimis o înştiinţare din Grimpen la Princetown 
despre moartea lui Selden. Cred că vă pot făgădui că 
niciunul din voi nu va avea vreo încurcătură. Şi am vorbit şi 
cu credinciosul meu Cartwright, care desigur că ar fi 
început să jelească la uşa colibei mele, ca un câine pe 
mormântul stăpânului, dacă nu l-aş fi liniştit că nu mă paşte 
nicio primejdie. 

— Acum ce urmează să facem? 

— Să ne întâlnim cu sir Henry. A, iată-l! 

— Bună dimineaţa, Holmes. Parcă ai fi un general care îşi 
face planurile de luptă împreună cu şeful lui de stat major, 
spuse baronetul. 

— Chiar aşa şi e. Watson aştepta ordinele. 


— Le aştept şi eu. 

— Foarte bine. După câte ştiu, sunteţi poftit la cină la 
prietenii noştri, la Stapletoni. 

— Nădăjduiesc că veţi veni şi dumneavoastră. Sunt 
oameni foarte primitori şi sunt sigur că s-ar bucura să vă 
vadă. 

— Mă tem că Watson şi cu mine trebuie să plecăm la 
Londra. 

— La Londra? 

— Da. Cred că aşa cum se prezintă lucrurile, suntem mai 
de folos acolo. 

Baronetul făcu ochii mari: 

— Credeam că aţi venit să-mi daţi o mână de ajutor în 
afacerea asta. Castelul şi mlaştina nu sunt locuri prea 
vesele atunci când eşti singur. 

— Dragul meu prieten, trebuie să aveţi încredere oarbă 
în mine şi să faceţi ceea ce vă cer. Le puteţi spune 
prietenilor dumneavoastră că am fi fost încântați să venim 
şi noi, dar că treburi grabnice ne-au silit să plecăm la 
Londra. Nădăjduim să ne întoarcem foarte curând în 
Devonshire. Nu uitaţi să le transmiteţi aceasta. 

— Dacă stăruiţi atât. 

— Vă rog să credeţi că altfel nu se poate. 

După sprâncenele încruntate ale baronetului am înţeles 
că era adânc mâhnit de ceea ce el socotea că e o 
dezertare. 

— Când vreţi să plecaţi? ne întrebă el cu răceală. 

— Îndată după gustarea de dimineaţă. Mergem cu 
trăsura până la Coombe Tracey, dar Watson îşi lasă toate 
lucrurile aici, drept garanţie că se întoarce. Watson, să-i 
trimiţi câteva rânduri lui Stapleton, ca să-i spui că îţi pare 
rău că nu poţi veni. 

— Îmi vine să plec şi eu cu dumneavoastră la Londra, 
spuse baronetul. De ce să mai rămân aici singur? 

— Pentru că aceasta vă este misiunea. Pentru că mi-aţi 
dat cuvântul că faceţi tot ce vă spun şi vă spun să 
rămâneţi. 

— Foarte bine, atunci rămân! 


— Şi acum încă un consemn. Vă rog să mergeţi cu 
trăsura la vila Merripit. După aceea să trimiteţi trăsura 
înapoi şi să le spuneţi că aveţi de gând să vă întoarceţi pe 
jos la castel. 

— Să trec prin mlaştină? 

— Da. 

— Dar e tocmai ceea ce m-aţi sfătuit în repetate rânduri 
să nu fac. 

— De astă dată o puteţi face cu toată încrederea. Dacă 
nu aş avea deplină încredere în tăria şi curajul 
dumneavoastră, nu v-aş îndemna, dar e tocmai ceea ce 
trebuie să faceţi. 

— Bine, atunci aşa am să fac. 

— Şi pentru că ţineţi la viaţa dumneavoastră, când o să 
treceţi prin mlaştină, să nu mergeţi decât pe cărarea 
dreaptă care duce de la vila Merripit spre drumul către 
Grimpen, căci acesta e drumul firesc spre castel. 

— Voi face întocmai cum îmi spuneţi. 

— Foarte bine. Aş fi bucuros să pot pleca îndată după 
gustarea de dimineaţă, ca să pot ajunge la Londra după- 
amiază. 

Eram foarte uimit de acest nou program, deşi mi-am 
adus aminte că noaptea trecută, Holmes îi spusese lui 
Stapleton că nu rămâne aici decât o zi. Mie însă nici prin 
minte nu-mi trecuse că vrea să mă ia cu el şi nici nu 
puteam înţelege cum să plecăm amândoi într-o astfel de 
împrejurare, pe care cu siguranţă că el o considera foarte 
critică. Totuşi ce puteam eu să fac, decât să mă supun 
orbeşte? Aşa că ne-am luat rămas bun de la sărmanul 
nostru prieten şi câteva ceasuri după aceea eram în gara 
Coombe Tracey şi trimiteam trăsura înapoi la castel. Pe 
peron ne aştepta un băiat. 

— Aveţi să-mi daţi vreo dispoziţie, domnule? 

— Ai să pleci la Londra cu trenul care soseşte acum, 
Cartwright. Cum ajungi acolo, ai să expediezi o telegramă 
lui sir Henry Baskerville din partea mea, rugându-l să-mi 
trimită pe adresa mea din strada Baker agenda mea - dacă 
o găseşte - pe care am uitat-o la castel. 


— Bine, domnule. 

— Du-te acum şi întreabă la oficiul poştal al gării dacă nu 
cumva mi-a venit vreo scrisoare. 

Băiatul se întoarse cu o telegramă, pe care Holmes mi-o 
înmână. lată textul: 

— Primit telegrama. Vin cu un mandat în alb. Sosesc la 
cinci şi patruzeci. Lestrade. 

— Acesta e răspunsul la telegrama pe care i-am trimis-o 
azi-dimineaţă. E cel mai bun poliţist şi cred că s-ar putea să 
avem nevoie de ajutorul lui. Acum, Watson, cred că nu ne- 
am putea folosi timpul mai bine decât făcându-i o vizită 
cunoştinţei dumitale, doamna Laura Lyons. 

Planul său de luptă începuse să se întrezărească. Se 
folosea de baronet ca să le lase celor doi Stapletoni 
impresia că plecasem. În realitate, în clipa în care ar fi fost 
nevoie de noi, puteam fi pe dată la faţa locului. Telegrama 
ce urma să fie trimisă din Londra era menită să le spulbere 
Stapletonilor până şi cele mai mici bănuieli. Mi se părea că 
şi văd plasa noastră strângându-se din ce în ce mai mult în 
jurul acelei ştiuci cu fălcile hămesite. 

Doamna Laura Lyons era la birou, iar Sherlock Holmes 
începu discuţia direct şi cu o sinceritate care de-a dreptul o 
ului. 

— Fac cercetări în privinţa împrejurărilor care au dus la 
moartea răposatului sir Charles Baskerville, spuse el. 
Prietenul meu, pe care îl vedeţi aci, doctorul Watson, mi-a 
adus la cunoştinţă tot ceea ce i-aţi spus, precum şi tot ceea 
ce i-aţi ascuns în legătură cu acest fapt. 

— Dar ce i-am ascuns? întrebă ea cu un aer sfidător. 

— l-aţi mărturisit că îi ceruse-ţi lui sir Charles să fie la 
poartă la ora zece seara. Ştim însă că acesta a fost locul şi 
ora la care el a murit. Aţi refuzat însă să-i spuneţi ce 
legătură există între aceste fapte. 

— Nu există nicio legătură. 

— În acest caz e într-adevăr o coincidenţă neînchipuită. 
Nădăjduiesc că până la urmă vom izbuti totuşi să stabilim o 
legătură între ele. Doresc să fiu cât se poate de sincer cu 
dumneavoastră, doamnă Lyons. Ştim că avem de-a face cu 


un asasinat şi dovezile ar putea să implice nu numai pe 
prietenul dumneavoastră, domnul Stapleton, ci şi pe soţia 
lui. 

Doamna Lyons sări de pe scaun. 

— Soţia lui? strigă ea. 

— Faptul acesta nu mai e o taină. Persoana ce trecea 
drept sora lui e în realitate soţia lui. 

Doamna Lyons se aşeză înapoi pe scaun. Apucă cu 
mâinile braţele fotoliului şi observarăm că unghiile ei roz se 
făcură albe de atâta încleştare. 

— Soţia lui! rosti ea din nou. Soţia lui! Ştiam că nu e 
căsătorit. 

Sherlock Holmes ridică din umeri. 

— Dovediţi-mi! Dovediţi-mi! Şi dacă sunteţi în stare, 
atunci... 

Strălucirea sălbatică a ochilor ei spunea mai mult decât 
orice cuvânt. 

— Am venit înarmat cu dovezi! îi spuse Holmes, scoțând 
câteva hârtii din buzunar. lată o fotografie a soţilor luată 
acum patru ani, pe când se aflau în York. Pe verso scrie: 
domnul şi doamna Vandeleur, iar pe dânsul îl puteţi 
recunoaşte fără greutate şi pe ea de asemenea, dacă o 
cunoaşteţi fie chiar şi numai din vedere. lar aci aveţi trei 
descrieri ale domnului şi doamnei Vandeleur făcute de 
martori demni de încredere. Pe atunci cei doi soţi 
conduceau o şcoală particulară la St. Oliver. Citiţi-le şi 
spuneţi-mi dacă mai aveţi vreo îndoială asupra identităţii 
acestor persoane. 

Doamna Lyons le cercetă, apoi se uită la noi cu o faţă 
împietrită şi aspră de femeie desperată. 

— Domnule Holmes, - începu ea, - omul acesta mi-a 
făgăduit că se căsătoreşte cu mine dacă obţin divorţul de 
soţul meu. Ei bine, canalia m-a minţit în toate felurile ce se 
pot născoci. Nu mi-a spus un singur cuvânt adevărat. Şi 
pentru ce... pentru ce? Imi închipuiam că totul era spre 
binele meu. Dar acuma văd că n-am fost decât o unealtă în 
mâinile lui. De ce să-i fiu eu credincioasă, când el nu mi-a 
fost mie cât de cât? De ce să-l apăr de urmările faptelor lui 


mârşave? Întrebaţi-mă ce doriţi şi n-am să vă ascund nimic. 
Un lucru vă jur, că atunci când am scris scrisoarea, nici prin 
cap nu mi-a trecut că i-aş putea face vreun rău bătrânului 
care mi-a fost cel mai binevoitor prieten. 

— Vă cred întru totul, doamnă, îi răspunse Sherlock 
Holmes. Povestirea acestor întâmplări v-ar fi foarte 
dureroasă şi poate o să vă vină mai uşor, dacă am să vă 
spun eu ce s-a întâmplat, iar dumneavoastră să mă opriţi, 
dacă aş face vreo greşeală. Nu-i aşa că Stapleton v-a sfătuit 
să trimiteţi scrisoarea? 

— Mi-a şi dictat-o. 

— Presupun că v-a dat asigurări că o să primiţi ajutor 
bănesc din partea lui sir Charles pentru cheltuielile de 
divorţ. 

— Întocmai. 

— Şi apoi după ce aţi trimis scrisoarea, nu-i aşa că v-a 
împiedicat să vă duceţi la întâlnire? 

— Mi-a spus că s-ar simţi jignit, atins în amorul său 
propriu, dacă vreun alt om mi-ar asigura banii pentru acest 
scop şi că deşi e sărac, va agonisi ban cu ban ca să înlăture 
toate piedicile ce ne stau în cale. 

— Se arăta om de caracter. Şi apoi n-aţi mai ştiut nimic 
până ce aţi citit în ziare despre moartea lui sir Charles. 

— Nu, n-am mai ştiut nimic. 

— Şi v-a pus să juraţi că nu veţi sufla o vorbă despre 
întâlnirea cu sir Charles. 

— Da, m-a pus. Mi-a spus că moartea s-a produs în 
condiţii foarte misterioase şi că de bună seamă voi fi 
bănuită, dacă acest fapt ar ieşi la iveală. Mi-a vârât frica în 
oase, ca să păstrez tăcerea. 

— Desigur. Dar dumneavoastră n-aţi avut bănuieli? 

Doamna Lyons şovăi, apoi îşi cobori privirea. 

— II cunoşteam eu, - răspunse ea într-un răstimp, - dar 
dacă mi-ar fi fost credincios, aş fi făcut şi eu la fel. 

— Cred că privind situaţia în întregime, aţi scăpat ca prin 
urechile acului, continuă Sherlock Holmes. Îl aveaţi cu ceva 
la mână şi el ştia aceasta, şi totuşi mai sunteţi în viaţă. 
Timp de câteva luni aţi mers pe marginea unei prăpăstii. 


A 


Acum trebuie să vă spunem rămas bun, doamnă Lyons, şi 
mai mult ca sigur că în scurtă vreme veţi auzi iarăşi de noi. 

— Cazul nostru s-a întregit şi greutăţile se risipesc una 
după alta din calea noastră, îmi spuse Holmes, pe când 
aşteptam sosirea expresului de Londra. Curând voi fi în 
situaţia să pot pune într-o singură relatare închegată una 
din cele mai senzaţionale şi ciudate crime din timpul 
nostru. Cei ce studiază criminologia îşi vor aminti de faptele 
asemănătoare ce s-au petrecut la Grodno, în Rusia, în anul 
1866, şi desigur şi de crimele lui Anderson din Carolina de 
Nord, dar cazul acesta prezintă unele aspecte cu totul 
caracteristice. Deocamdată nu avem nicio dovadă clară 
împotriva acestui om foarte şiret. Dar m-aş mira să nu 
limpezim totul până deseară, înainte de a merge la culcare. 

Expresul de Londra intră vuind în gară şi un om mic de 
statură, dar vânjos şi căpăţânos, sări dintr-un vagon de 
clasa l-a. Dădurăm mâna toţi trei şi putui să-mi dau seama 
dintr-o dată, după atitudinea respectuoasă cu care se uita 
la prietenul meu, că învățase multe în zilele în care 
colaborase cu el pentru prima oară. Mi-am amintit disprețul 
pe care i-l trezeau pe atunci omului acestuia practic ideile 
unui teoretician cum este Holmes. 

— Ceva interesant? întrebă Lestrade. 

— Cel mai interesant caz din ultimii ani, îi răspunse 
Holmes. Mai avem două ceasuri până să pornim la treabă. 
Mă gândesc să folosim timpul acesta ca să mâncăm ceva, 
şi apoi, dragă Lestrade, o să-ţi scoatem ceața Londrei din 
piept şi o să te ducem să respiri aerul curat al nopţilor din 
Dartmoor. N-ai fost niciodată pe aici? Foarte bine, bănuiesc 
că n-ai să uiţi această primă vizită. 


CAPITOLUL XIV 
CÂINELE DIN BASKERVILLE 


Unul din cusururile lui Sherlock Holmes - dacă acesta 
putea fi numit cu adevărat cusur - era acela că se arăta 
nemaipomenit de potrivnic şi de puţin înclinat să vorbească 
despre planurile lui în ansamblu, oricare ar fi fost persoana 
în cauză până ce nu sosea clipa traducerii lor în fapte. 
Lucrul acesta se datora în parte, fără îndoială, firii lui 
autoritare, pentru că îi plăcea să domine şi să uimească pe 
cei din jur. Intr-o anumită măsură însă se datora şi 
precauţiei profesionale care îl silea să nu ofere niciun prilej 
de a se descoperi. 

Totuşi, datorită acestui fapt, cei ce lucrau ca agenţi sau 
ca asistenţi ai lui erau puşi la grea încercare. Adesea am 
suferit şi eu de acest lucru, iar de astă dată, în vreme ce 
străbăteam drumul lung prin beznă, mai mult ca oricând. 
Peste puţin timp ne aştepta marea încercare. In sfârşit 
eram gata să facem cea din urmă sforţare şi Holmes nu ne 
spusese încă niciun cuvânt, iar eu abia de puteam să bănui 
cum se va desfăşura acţiunea lui. 

Eram cu nervii încordaţi de aşteptare, când iată că 
vântul rece ce ne sufla în faţă şi întinderea întunecată şi 
pustie ce se desfăşura de o parte şi de alta a drumului 
îngust m-au făcut să înţeleg că mă aflam din nou pe 
câmpie. Tropotul cailor şi fiecare învârtitură a roţilor ne 
ducea mai aproape de deznodământul suprem. 

Prezenţa vizitiului trăsurii pe care o închiriasem ne 
împiedica să vorbim despre cazul nostru, aşa că eram 
nevoiţi să vorbim despre verzi şi uscate, în vreme ce 
simţurile ne erau încordate de emoție şi aşteptare. Simţii o 
uşurare după această nefirească constrângere, când în 
sfârşit trecurăm prin faţa casei lui Frankland şi-mi dădui 
astfel seama că ne aflam aproape de castel şi de scena 
unde avea să se desfăşoare acţiunea. Nu traserăm chiar în 


faţa uşii de la intrare, ci coborârăm lângă poarta aleii. 
Plătirăm vizitiului şi dădurăm drumul trăsurii, spunându-i să 
se întoarcă numaidecât la Coombe Tracey, iar noi o 
pornirăm pe jos spre vila Merripit. 

— Eşti înarmat, Lestrade? 

Polițistul cel mic de statură zâmbi: 

— Cât timp am pantalonii pe mine, am şi un buzunar la 
spate, iar când am buzunar la spate, am şi ceva în el. 

— Bine. Prietenul meu şi cu mine suntem şi noi gata 
pentru orice împrejurare. 

— Sunteţi foarte tainici în privinţa cazului de faţă, 
domnule Holmes. Ce avem de făcut acum? 

— Să aşteptăm. 

— Drept să vă spun, locul nu pare a fi prea vesel, adăugă 
polițistul, privind înfiorat în jurul său la văile sumbre ale 
colinelor şi la vălul uriaş de ceaţă ce se aşternuse peste 
mlaştina din Grimpen. Văd luminile unei case în faţa 
noastră. 

— Acolo e vila Merripit şi se termină şi drumul nostru. 
Trebuie să vă atrag atenţia să umblaţi pe vârful picioarelor 
şi să nu vorbiţi nici măcar în şoaptă. 

Ne strecurarăm cu băgare de seamă pe cărare, ca şi 
cum ţinta noastră era casa, dar la vreo două sute de yarzi 
de ea, Holmes ne opri. 

— Gata, ne şopti el. Stâncile acestea din dreapta sunt un 
adăpost minunat. 

— Aici trebuie să aşteptăm? 

— Da. Aici ne vom aşeza la pândă. Intră în scobitura 
aceea, Lestrade. Watson, ai fost vreodată înăuntru? Poţi să- 
mi spui cum vin camerele? Ce ferestre sunt acelea cu grilaj 
din capătul de colo? 

— Cred că sunt ferestrele de la bucătărie. 

— Şi cea de dincolo, care e luminată atât de puternic? 

— Aceea cu siguranţă că e sufrageria. 

— Storurile sunt ridicate. Dumneata cunoşti mai bine 
topografia locului, strecoară-te încetişor înainte şi vezi ce 
fac... dar ferească sfântul să simtă că sunt spionaţi! 

Mă strecurai în vârful picioarelor, pe cărare, şi mă 


ascunsei după zidul scund ce împrejmuia livada cu pomi 
închirciţi. Târându-mă prin umbra lui, ajunsei într-un loc de 
unde puteam privi direct pe fereastra fără perdele. 

În încăpere erau numai doi oameni - sir Henry şi 
Stapleton. Şedeau faţă în faţă, iar eu le vedeam profilul. 
Şedeau la masa rotundă. Amândoi fumau şi aveau înainte 
cafea şi vin. Stapleton vorbea cu însufleţire, iar baronetul 
era palid şi părea distrat. Poate gândul că va trebui să 
meargă pe jos singur peste câmpia de rău augur îi apăsa 
greu cugetul. 

Pe când pândeam, Stapleton se ridică şi ieşi din odaie, 
iar sir Henry îşi umplu din nou paharul şi trase din ţigară. 
Auzii apoi cum cineva trânti uşa şi un zgomot de 
încălţăminte pe pietriş. Paşii trecură prin dreptul meu de-a 
lungul cărării în partea cealaltă a peretelui sub care mă 
ghemuisem. Privind pe deasupra, îl văzui pe naturalist 
oprindu-se la uşa unei magazii dintr-un colţ al livezii. O 
cheie se răsuci în broască şi după ce intră, răzbi de acolo 
un zgomot ciudat, parcă de încăierare. Stapleton nu zăbovi 
înăuntru decât un minut-două, apoi auzii iarăşi cheia 
răsucindu-se în broască şi omul trecu din nou pe lângă 
mine, intrând în casă. După aceea îl văzui stând de vorbă 
cu oaspetele său şi mă târâi încetişor înapoi, unde 
însoțitorii mei mă aşteptau să le spun ceea ce văzusem. 

— Watson, spui că doamna nu-i acolo cu ei? mă întrebă 
Holmes, după ce mi-am încheiat raportul. 

— Nu. 

— Unde poate fi atunci, căci nu mai e lumină în nicio altă 
cameră decât în bucătărie? 

— Nu-mi pot da seama unde să fie. 

Spusesem că peste marea mlaştină din Grimpen plutea o 
ceaţă deasă şi albă. Ceaţa se întindea acum încet spre noi 
şi se îndiguia ca un perete înspre locul în care ne aflam noi, 
un perete scund, dar compact şi foarte vizibil. Luna 
strălucea asupră-i făcându-l să pară o întindere de zăpadă 
fosforescentă, cu vârfurile crestelor din depărtare ca nişte 
stânci ce îi spărgeau suprafaţa. Holmes stătea cu faţa spre 
această parte şi murmura ceva neliniştit, observând cum 


ceața înainta leneşă. 

— Vine către noi, Watson. 

— E ceva grav? 

— Foarte grav, într-adevăr... Singurul lucru de pe 
pământ care ar putea să-mi strice planurile. De bună 
seamă că sir Henry n-o să mai stea mult. E trecut de zece. 
Reuşita noastră şi chiar viaţa lui pot să atârne de un singur 
lucru: dacă pleacă sau nu mai înainte ca ceața să se lase 
peste cărare. 

Noaptea ce se aşternuse asupră-ne era senină şi 
frumoasă. Stelele clipeau rece şi des, pe când luna pe 
jumătate scălda întreaga privelişte într-o lumină slabă şi 
şovăielnică. In faţa noastră se ridica forma întunecată a 
clădirii cu acoperiş dantelat şi cu hornuri ţepene, puternic 
conturată pe cerul poleit cu argint. Fâşii late de lumină 
aurie, de la ferestrele de jos, se întindeau peste livadă şi 
câmpie. Deodată una din ele dispăru. Slugile plecaseră din 
bucătărie. Rămăsese doar lumina din sufragerie, unde cei 
doi bărbaţi, gazda asasină şi oaspetele neştiutor, mai 
şedeau de vorbă fumându-şi ţigările. 

Clipă de clipă întinderea aceea albă şi moale ca lâna, 
care acoperea jumătate de câmpie, se lăţea apropiindu-se 
tot mai mult de casă. Prima aripă de ceaţă străvezie se şi 
încolăcea peste pătratul auriu al ferestrei luminate. Zidul 
din fundul livezii aproape că nu se mai vedea, iar pomii 
păreau crescuţi dintr-un vârtej de vapori albi. Pândeam 
ghirlandele de ceaţă cum înaintau ţinându-se pe după 
colţurile casei şi înfăşurând încetişor totul, de formau un zid 
des în jurul clădirii, a cărei temelie şi acoperiş pluteau ca o 
ciudată corabie pe o mare fantastică. Holmes izbi furios cu 
pumnul în stânca din faţa noastră şi în neastâmpărul lui 
începu să bată nervos din picior. 

— Dacă nu pleacă într-un sfert de ceas, cărarea este 
acoperită de ceaţă. Intr-o jumătate de ceas n-o să ne mai 
vedem nici mâinile în faţa nasului. 

— N-ar fi bine să ne retragem pe un loc mai ridicat? 

— Ba da, cred că ar fi mai bine. 

Şi pe când bancul de ceaţă inundă locul înaintând, noi ne 


retraserăm din faţa lui, până ce ajunserăm la o jumătate de 
milă depărtare de casă, iar marea aceea albă şi compactă, 
cu suprafaţa argintată de lumina lunii, ne împingea încă 
mai departe, mişcându-se încet, dar fără preget. 

— Ne depărtăm prea mult, spuse Holmes. Să nu dăm 
prilej ca baronul să fie atacat înainte de a fi ajuns în dreptul 
nostru. Trebuie să rămânem cu orice preţ pe locul pe care 
ne aflăm. Se lăsă pe genunchi şi îşi lipi urechea de pământ. 
Slavă domnului, îmi pare că-l aud venind. 

Un zgomot de paşi repezi tulbură tăcerea câmpiei. 
Ascunzându-ne pe după pietroaie priveam cu încordare 
spre bancul de ceaţă din faţa noastră, poleit parcă cu 
argint. Paşii se auzeau tot mai tare, iar omul pe care îl 
aşteptam trecea prin ceaţă ca printr-o perdea. Se uită în 
jurul lui cu uimire, când ieşi în noaptea senină, luminată de 
stele. Apoi se îndreptă repede spre cărare, trecând foarte 
aproape de locul unde ne aflam şi merse mai departe, în 
sus, pe valea din spatele nostru. Mergând, îşi arunca 
necontenit privirea când peste un umăr, când peste altul, 
ca un om ce se simţea stingherit. 

— Sst! făcu Holmes şi auzirăm zgomotul armării unui 
pistol. Atenţie, vine! 

De undeva din miezul acelui banc de ceaţă în mişcare 
venea un zgomot neîntrerupt şi egal, slab ca un păşit de 
labe pe prundiş. Norul era cam la vreo cincizeci de yarzi de 
locul unde ne aflam şi toţi trei îl străpungeam cu privirile, 
neştiind ce dihanie o să ţâşnească din măruntaiele lui. 
Stăteam unul lângă altul, şi o clipă îmi aruncai privirea spre 
Holmes. Era palid şi totuşi triumfător, ochii scăpărându-i în 
lumina lunii. Deodată îşi aţinti privirea înainte, fix şi 
scrutător, rămânând cu gura deschisă de uimire. In această 
clipă, Lestrade scoase un strigăt de groază şi se aruncă cu 
faţa la pământ. Sării în picioare, cu mâna nevolnică 
încleştată pe mânerul pistolului, cu mintea ca paralizată de 
înfiorătoarea arătare ce se năpustise asupra noastră din 
umbrele înceţoşate. Câine era, dar un câine uriaş, negru ca 
tăciunele, un câine cum ochii muritorilor nu mai văzuseră 
vreodată. Flăcări îi ţâşneau din gura deschisă, ochii îi 


scânteiau de parcă ar fi fost cărbuni aprinşi, iar în jurul 
botului, colţilor şi fălcilor pâlpâiau flăcări. Nici în visul febril 
al unei minţi rătăcite nu s-ar fi putut închipui ceva mai 
sălbatic, mai înspăimântător, mai infernal, decât acea 
formă neagră, cu chip feroce, care năvălise asupra noastră 
din zidul de ceaţă. 

În salturi mari, făptura uriaşă şi neagră alerga în jos pe 
cărare, urmărind îndeaproape paşii prietenului nostru. 
Rămăsesem atât de încremeniţi de această apariţie, încât 
lăsarăm arătarea să treacă prin faţa noastră şi nu ne 
veneam în fire. Apoi Holmes şi cu mine descărcarăm 
deodată pistoalele, iar dihania scoase un urlet sinistru, ceea 
ce dovedea că măcar unul din noi îl nimerise. Totuşi nu se 
opri şi alergă mai departe în salturi. Mai jos, pe cărare, îl 
văzurăm pe sir Henry uitându-se înapoi, cu faţa albă ca 
varul în lumina lunii, cu mâinile ridicate de spaimă, 
aţintindu-şi privirile deznădăjduite către înspăimântătoarea 
jivină care era gata să-l atace. 

Dar acel urlet de durere al câinelui ne spulberase toate 
temerile care se risipiră ca luate de vânt. De vreme ce era 
vulnerabil, înseamnă că era fiinţă muritoare, şi dacă l-am 
putut răni, asta însemna că îl puteam şi ucide. In viaţa mea 
n-am văzut om care să fugă atât de iute cum fugi Holmes în 
noaptea aceea. Eu sunt cunoscut ca om iute de picior, dar 
el m-a întrecut cu mult, cum şi eu la rândul meu l-am 
întrecut pe poliţist. Din faţă, de pe cărarea pe care zburam 
ca vântul, auzirăm unul după altul strigătele lui sir Henry şi 
urletul sonor, ca un muget, al câinelui. Sosirăm chiar în 
clipa în care fiara sărea asupra victimei. O trântise la 
pământ şi o înşfăcase de gât. Dar în aceeaşi secundă, 
Holmes descărca cinci focuri de revolver, lovind dihania în 
coaste. Aceasta, cu un ultim urlet de moarte şi un 
clămpănit de dinţi în gol, se prăbuşi pe spate, zbătându-se 
cumplit, apoi căzu pe o parte, moale ca o cârpă. Mă aplecai 
asupra ei gâfâind şi dusei pistolul la tâmpla înfiorătorului 
cap ce împrăştia încă o lumină palidă. Nu mai era însă 
nevoie să apăs pe trăgaci. Uriaşul câine murise. ` 

Sir Henry zăcea în nesimţire pe locul unde căzuse. li 


desfăcurăm degrabă gulerul şi când văzurăm că nu avea 
niciun fel de rană şi că salvarea îi venise la timp, îl auzirăm 
pe Holmes şoptind ca într-o rugă cuvinte de mulţumire. 
Pleoapele prietenului nostru începură să tremure. Apoi cu o 
sforţare slabă încercă să se mişte. Lestrade, descleştându-i 
dinţii, îi vâri sticla de coniac în gură şi pe dată doi ochi 
înspăimântați îşi ridicară privirile spre noi. 

— Doamne, doamne, - murmură sir Henry, - dar ce a 
fost asta? Pentru dumnezeu, ce s-a întâmplat? 

— Ce a fost nu mai este. A murit, îi răspunse Holmes. Am 
doborât de-a pururi strigoiul familiei! 

întinsă în faţa noastră zăcea teribila făptură, de o 
mărime şi de o forţă nemaivăzută. Nu era câine de rasă şi 
nici mastiff de rasă pură. Părea să fie o încrucişare de două 
soiuri... Infiorător şi bestial, ca un duh necurat, de mărimea 
unui leu tânăr. Chiar aşa în încremenirea morţii, fălcile lui 
uriaşe păreau că leapădă flăcări albăstrii, iar ochii mici şi 
cruzi, duşi în fundul capului, erau încercuiți de foc. Pusei 
mâna pe botul luminos şi când o trăsei înapoi, degetele îmi 
scânteiau şi luceau în bezna din jur. 

— Fosfor, spusei eu. 

— Un preparat ingenios de fosfor, îmi răspunse Holmes, 
adulmecând cu atenţie mirosul animalului mort. Un 
preparat ce nu are niciun miros care să-l împiedice să simtă 
o urmă. Sir Henry, trebuie să vă cerem iertare că v-am 
expus la o asemenea spaimă. Eram pregătit să întâmpin un 
câine, dar nu un monstru ca acesta. Şi apoi ceața ne-a lăsat 
prea puţin timp ca să-l întâmpinăm din vreme. 

— Mi-aţi salvat viaţa. 

— După ce mai întâi v-am pus-o în primejdie. Sunteţi în 
stare să vă ridicaţi în picioare? 

— Mai daţi-mi o înghiţitură de coniac de acela şi sunt 
gata să fac orice. Aşa! Acum, dacă vreţi, ajutaţi-mă să mă 
ridic! Ce aveţi de gând să faceţi? 

— Să vă lăsăm aici. Astă-seară nu sunteţi în măsură să 
mai încercaţi şi alte isprăvi. Dacă aşteptaţi puţin, unul din 
noi vă va însoţi până la castel. 

Sir Henry încercă să se ţină pe picioare, dar era încă 


palid ca un spectru şi tremura din toate încheieturile. L-am 
ajutat să meargă până la un bolovan, pe care s-a aşezat 
clănţănind din dinţi, cu faţa îngropată în palme. 

— Acum trebuie să vă părăsim, spuse Holmes. Trebuie 
să ne îndeplinim misiunea, şi fiecare clipă ne e de mare 
însemnătate. Am desluşit misterul şi acum, nu mai dorim 
decât să punem mâna pe făptaş. Şi pe când ne îndreptam 
paşii degrabă, înapoi pe cărare, Holmes continuă să spună: 
Pun prinsoare unu contra o mie că nu-l mai găsim în casă. 
Impuşcăturile acelea trebuie să-i fi dat de veste că a 
pierdut partida. 

— Am fost totuşi la o oarecare distanţă şi poate că ceața 
asta le-a înăbuşit. 

— S-a luat după câine ca să-l recheme... de asta puteţi fi 
sigur. Nu, nu, acum trebuie să fie plecat! Dar să cercetăm 
casa şi să ne încredinţăm. 

Uşa de la intrare era deschisă, aşa că ne repezirăm 
înăuntru, năpustindu-ne prin toate odăile, din una în alta, 
spre marea uimire a unui servitor bătrân ce abia îşi târa 
picioarele şi pe care îl întâlnirăm pe coridor. În afară de 
sufragerie, nicăieri nu era vreo lumină, şi Holmes luă lampa 
de acolo şi nu lăsă niciun ungher din casă necercetat. Dar 
nici urmă de omul pe care îl căutam. La etaj, totuşi, una din 
uşile odăilor de dormit era încuiată. 

— E cineva înăuntru! strigă Lestrade. Aud mişcare. 
Deschide uşa! 

Dinăuntru se auzea un geamăt stins şi un foşnet. Holmes 
izbi uşa cu talpa piciorului deasupra clanţei şi uşa zbură în 
lături. Cu pistoalele în mână, toţi trei ne năpustirăm 
înăuntru. Dar nici urmă de nemernicul acela cutezător şi 
sfidător pe care ne aşteptam să-l întâlnim. În schimb aveam 
înaintea ochilor un obiect atât de ciudat şi de neaşteptat, 
încât, pentru o clipă, de uimire rămaserăm cu privirile 
aţintite asupra lui. Incăperea aceasta fusese amenajată ca 
un mic muzeu şi de-a lungul pereţilor erau aşezate un mare 
număr de cutii acoperite cu sticlă, care găzduiau o colecţie 
de fluturi şi molii, colecţie a cărei înlănţuiri însemna o 
destindere pentru omul acesta complicat şi primejdios. În 


mijlocul încăperii se înălța un stâlp, care fusese pus cândva 
acolo ca să susţină vechea grindă de lemn mâncată de 
carii, ce sprijinea acoperişul. De stâlpul acesta era legată o 
făptură omenească, înfăşurată şi învelită în cearşafuri, de 
bună seamă ca să fie imobilizată. La prima vedere nu 
puteai spune dacă era vorba de un bărbat sau de o femeie. 
Un ştergar trecut în jurul gâtului era legat zdravăn de după 
stâlp. Un altul acoperea partea de jos a feţei; iar deasupra 
lui se vedeau doi ochi negri, plini de suferinţă, de ruşine şi 
de o teamă întrebătoare. Ne priveau ţintă. Intr-o clipă îi 
desfăcurăm căluşul, dezlegarăm frânghiile şi doamna 
Stapleton se prăbuşi pe podea în faţa noastră. Când capul 
ei frumos îi căzu pe piept, văzurăm lămurit o dâră roşie de 
bici pe gâtul ei. 

— Brută! strigă Holmes. Lestrade, repede sticla de 
coniac! S-o aşezăm pe un scaun! A leşinat de bătaie şi de 
sfârşeală. 

După un timp, doamna Stapleton deschise ochii iarăşi. 

— E sănătos? întrebă ea. A scăpat? 

— El n-o să poată scăpa, doamnă. 

— Nu, nu, nu m-am gândit la soţul meu. Sir Henry? E 
nevătămat? 

— Da. 

— Şi câinele? 

— E mort. 

Doamna Stapleton scoase un suspin lung de uşurare. 

— Slavă domnului! Slavă domnului! Vai, nemernicul, 
uitaţi-vă ce mi-a făcut! Îşi suflecă mânecile şi cu groază îi 
văzurăm braţele pline de vânătăi. Dar asta nu-i nimic... 
nimic! Mi-a torturat conştiinţa şi sufletul şi mi le-a murdărit. 
Aş fi îndurat orice, lovituri, singurătate, o viaţă plină de 
dezamăgiri, orice, atâta timp cât m-aş mai fi putut agăța de 
nădejdea că mă iubeşte. Dar acum ştiu că şi în dragoste am 
fost înşelată, că am fost doar o unealtă. 

Şi pe când vorbea izbucni în hohote de plâns. 

— Doamnă, să nu mai aveţi faţă de el niciun fel de 
îngăduinţă, îi spuse Holmes. Atunci spuneţi-ne unde îl 
putem găsi. Dacă vreodată i-aţi dat ajutor la fărădelegile 


lui, ajutaţi-ne pe noi acum şi veţi fi izbăvită. _ 

— Într-un singur loc putea să fugă, răspunse ea. În 
mijlocul mlaştinii. Pe o insulă se află o mină de staniu. Acolo 
îşi ţinea câinele şi tot acolo îşi pregătise şi un loc de refugiu 
unde să se poată ascunde. Doar acolo ar fi putut să fugă. 

Bancul de ceaţă se lăsase ca o lână albă în faţa ferestrei. 
Holmes ridică lampa spre fereastră. 

— Priviţi, spuse el. Într-o noapte ca asta, nimeni nu şi-ar 
putea găsi calea prin mlaştina Grimpen. 

Doamna Stapleton zâmbi şi îşi plesni palmele. Ochii şi 
dinţii îi străluceau sălbatic de bucurie. 

— De nimerit o să nimerească el acolo, dar n-o să mai 
iasă, strigă ea. Cum ar putea să vadă pe o noapte ca asta 
beţele ce îi slujeau de călăuză? Le-am înfipt împreună, el şi 
cu mine, ca să însemnăm cărarea ce trece prin mlaştină. 
Vai, de aş fi putut eu să le scot astăzi! Atunci într-adevăr v- 
ar fi căzut în mână. 

Era limpede că o urmărire ar fi fost zadarnică până nu se 
ridica ceața. Îl lăsarăm pe Lestrade să supravegheze casa, 
în vreme ce Holmes şi cu mine plecarăm să-l întovărăşim 
pe baronet la castelul Baskerville. Nu-i mai puturăm tăinuli 
povestea soţilor Stapleton. Primi totuşi lovitura cu curaj, 
când află adevărul despre femeia pe care o iubise. Dar 
spaima pe care o trăise în această seară îi zdruncinase 
nervii şi până la ziuă a dus-o într-un delir, cu febră mare, 
vegheat de doctorul Mortimer. Se hotărâră să facă amândoi 
o călătorie în jurul lumii, până ce sir Henry se va înzdrăveni 
şi va redeveni stăpânul viguros şi bine dispus al acestui 
domeniu de rău augur ce aducea atâta nenorocire. 

Şi-acum ajung, în grabă, la încheierea acestei povestiri 
unice, în care am încercat să-l fac pe cititor să 
împărtăşească acele spaime tenebroase şi acele bănuieli 
nedefinite ce ne-au întunecat viaţa atâta vreme şi s-au 
terminat într-un chip atât de tragic. 

A doua zi după moartea câinelui, ceața se ridicase încă 
de dimineaţă şi, călăuziţi de doamna Stapleton, plecarăm 
spre locul unde ei stabiliseră o cărare prin mocirlă. 
Expediția aceasta ne înlesni să ne dăm mai bine seama de 


viaţa cumplită a acestei femei, când văzurăm vioiciunea şi 
bucuria cu care ne-a condus pe urmele soţului ei. O 
lăsarăm pe îngusta peninsulă de teren solid şi de ierburi 
putrezite, care se termina subţiindu-se în mocirla ce se 
întindea spre depărtare. De la capătul ei, câte un băț mic ici 
şi colo arătau pe unde ducea cărarea aceasta în zig-zag, din 
tufă în tufă de stuf, printre acele ochiuri de apă, acoperite 
cu o spumă verde şi printre ghiolurile de nămol murdare 
care se aşterneau ca o piedică în faţa unui om străin de 
aceste locuri. Desişul de trestie, de culoare închisă, şi 
plante acvatice afundate în nămol răspândeau un miros de 
putregai şi ne învăluiau feţele într-un abur greoi, plin de 
miasme. Din când în când vreun pas greşit ne făcea să ne 
cufundăm până la coapse în nămolul întunecat şi vâscos ce 
se clătina în unduiri încete în jurul picioarelor noastre, pe o 
rază de câţiva metri. Nămolul acesta cleios părea că ne 
ţintuia în loc călcâiele, iar când ne cufundam era ca şi cum 
o mână răufăcătoare ne-ar fi tras în jos spre acele funduri 
blestemate, atât de hidoasă şi de cumplită era strânsoarea 
în care ne ţinea. 

O singură dată am dat de o urmă care arăta că cineva 
trecuse pe calea aceasta primejdioasă, înaintea noastră. 
Din mijlocul unei tufe de bumbac ieşea la iveală un obiect 
închis la culoare, pe care planta îl ţinea deasupra noroiului. 
Sărind de pe cărare ca să-l apuce, Holmes se cufundă până 
la mijloc, şi de n-am fi fost şi noi acolo ca să-l tragem, cu 
siguranţă că n-ar mai fi putut pune niciodată piciorul pe 
pământ bătut. 

Cu o mână ţinea în aer o gheată veche, neagră. Pe 
pielea dinăuntru era tipărită marca „Meyers Toronto”. 

— Merită o baie de nămol, spuse Holmes. E gheata care 
îi dispăruse lui sir Henry. 

— Azvârlită de Stapleton în fugă. 

— Întocmai. A rămas cu ea în mână, după ce a folosit-o 
ca să asmută câinele pe urma lui sir Henry. Când a văzut că 
e descoperit, a rupt-o la fugă, ţinând-o încă strâns în mână. 
Şi s-a descotorosit de ea când, în goană, a ajuns tocmai pe 
locurile acestea. Măcar atâta ştim, că până aici a ajuns 


nevătămat. 

Dar mai mult de atât nu ne-a fost dat să aflăm, cu toate 
că presupuneri puteam noi face multe. Nu era însă cu 
putinţă să descoperim urme de paşi în mlaştină, căci 
noroiul care se înălța când păşeai năvălea repede peste ele 
acoperindu-le, iar când ajunserăm pe un teren mai solid, 
dincolo de mocirlă, cercetarăm cu toţii locul, amănunţit şi 
cu atenţie. Dar nici gând de vreo urmă. Dacă locul acesta 
ar putea spune adevărata întâmplare, atunci am afla că 
Stapleton n-a mai ajuns niciodată pe insula aceasta pe care 
îşi făcuse ascunzişul şi către care se luptase prin ceața celei 
din urmă nopţi a lui. Undeva, în inima marii mlaştini din 
Grimpen, omul acesta cu sânge rece şi de o cruzime feroce 
stă îngropat pe vecie în fundul noroiului oribil ce l-a tras la 
fund. 

Găsirăm mai multe urme lăsate de el pe insula aceea 
înconjurată de nămol, unde-şi ascunsese fiara cu care se 
întovărăşise. Un volant uriaş şi un puț pe jumătate plin cu 
dărâmături arătau locul unde era mina părăsită. Alături se 
vedeau resturile fărâmate ale locuinţelor minerilor, desigur 
alungaţi de pe aici de mirosurile puturoase ale bălții din jur. 
Intr-una din ele o scoabă, un lanţ şi o grămadă de oase 
roase arătau locul unde fusese ţinut animalul. Un schelet cu 
un smoc de păr cafeniu ce se mai ţinea lipit încă zăcea 
printre rămăşiţe. 

— Un câine, exclamă Holmes. Pe cinstea mea, e un 
spaniel din cei cu părul cârlionţat. Sărmanul Mortimer, n-o 
să-şi mai vadă niciodată favoritul. Aşa că nu cred că locul 
acesta mai tăinuieşte acum ceva ce noi să nu fi descoperit 
încă. Câinele a putut el să-l ascundă aici, dar urletul nu i l-a 
putut înăbuşi şi de aci veneau gemetele acelea, care nici în 
mijlocul zilei nu era plăcut să le auzi. La nevoie şi-ar fi putut 
ţine câinele în dependinţele vilei Merripit, dar cu mare risc, 
aşa că numai în ziua supremă, pe care el o socotea ca fiind 
capătul strădaniei lui, a îndrăznit să-l aducă la el acasă. 
Alifia aceasta din tinichea este fără îndoială amestecul 
fosforescent cu care ungea dihania. Ideea aceasta i-a venit 
cu siguranţă de la povestea cu câinele blestemat al familiei 


şi din dorinţa de a-l înspăimânta de moarte pe sir Charles. 
Nu-i de mirare că nenorocitul acela de puşcăriaş a fugit din 
răsputeri şi a urlat ca un desperat când a văzut o astfel de 
făptură alergând în salturi pe urmele lui în bezna de pe 
câmpie, ceea ce a făcut şi prietenul nostru, şi poate am fi 
făcut şi noi. A fost o invenţie rafinată, căci pe lângă că 
izbutea să-şi ducă victima la moarte sigură, cărui om de 
prin partea locului i-ar fi trecut prin minte să privească 
îndeaproape o astfel de jivină, chiar dacă ar fi văzut-o pe 
câmpie, aşa cum li s-a întâmplat multora! Watson, ţi-am 
spus la Londra şi îţi repet şi acum că n-am izbutit încă să 
doborâm un om mai primejdios ca cel ce zace aici, în faţa 
noastră, în fundul mlaştinii. 

Şi Sherlock Holmes cu o mişcare largă întinse braţul său 
lung spre suprafaţa uriaşă, împestriţată de noroaiele 
mânjite cu verde, ce se desfăşurau în depărtare până ce se 
pierdeau în văile roşcate ale câmpiei. 


CAPITOLUL XV 
PRIVIND ÎNAPOI 


Era către sfârşitul lunii noiembrie. Într-o seară rece şi 
ceţoasă, Holmes şi cu mine şedeam în salonul nostru, din 
strada Baker, în faţa focului ce pâlpâia vesel. După sfârşitul 
călătoriei noastre în Devonshire, prietenul meu fusese 
consultat şi solicitat în două cazuri de cea mai mare 
importanţă: primul, în care dovedise purtarea fioroasă a 
colonelului Upwood, în legătură cu faimosul scandal al 
jocului de cărţi de la clubul Nonpareil, iar al doilea, în care 
apărase pe nefericita doamnă Montpensier, învinuită de 
asasinat, acuzare ce apăsa asupra capului ei în legătură cu 
moartea fiicei sale vitrege, domnişoara Carere, o tânără 
care, după cum se ştie, a fost găsită după şase luni 
sănătoasă şi bine dispusă, căsătorită la New-York. 

Prietenul meu era foarte bine dispus după reuşita cu 
care se încheiase seria de cazuri importante şi greu de 
descurcat, aşa că l-am putut atrage într-o discuţie în 
legătură cu amănuntele misterului ce învăluia cazul 
Baskerville. 

Aşteptam acest prilej cu multă răbdare, căci ştiam că 
niciodată nu îngăduia reluarea discuţiilor asupra cazurilor 
ce fuseseră desluşite şi că spiritul său limpede şi logic nu s- 
ar fi lăsat abătut de la problemele şi lucrările prezente ca 
să se împotmolească în amintiri. Sir Henry împreună cu 
doctorul Mortimer se aflau totuşi la Londra, pe cale să 
pornească în lunga călătorie ce îi fusese recomandată 
baronetului pentru a-şi reface sistemul nervos atât de 
zdruncinat. Chiar în după-amiaza aceea trecură să ne vadă, 
aşa că era foarte firesc ca subiectul să fie pus în discuţie. 

— Intreaga desfăşurare a faptelor, - zise Holmes, - din 
punctul de vedere al acelui om care se numea Stapleton a 
fost simplă şi logică, deşi nouă, care de la început n-am 
avut mijloace să cunoaştem mobilul acţiunilor sale şi abia 


de-am putut afla o parte din aceste fapte, totul ni s-a părut 
neînchipuit de complicat. Am avut fericita ocazie să putem 
sta de vorbă de două ori cu doamna Stapleton şi problema 
s-a lămurit în întregime, aşa că nu văd să fi rămas ceva 
care să mi se pară că ar fi o taină. Ai să găseşti câteva 
însemnări în privinţa cazului Baskerville la litera B în 
dosarul cazurilor mele care sunt aranjate după alfabet. 

— Poate ai vrea să ne schiţezi din memorie desfăşurarea 
faptelor. 

— Bineînţeles, deşi nu te pot asigura că ţin minte toate 
amănuntele. Când îţi concentrezi puternic memoria, se 
naşte un ciudat fel de a înlătura tot ce nu mai este actual. 
Avocatul care ţine între degete procesul şi dosarul e în 
stare să argumenteze teza pledoariei sale ca un expert, dar 
descoperă că o săptămână sau două de alte procese în faţa 
instanţei i-au izgonit iarăşi totul din cap. Tot astfel fiecare 
caz nou de-al meu îl împinge la o parte pe cel abia încheiat, 
cum, de pildă, domnişoara Carere mi-a şters amintirea 
castelului Baskerville. Mâine cine ştie ce altă enigmă mică 
îmi va fi adusă la cunoştinţă şi aceasta, la rândul ei, îi va da 
deoparte pe drăgălaşa doamnă de origine franceză şi pe 
infamul Upwood. Totuşi atât cât îmi aduc aminte de cazul 
acela cu câinele, am să vă expun desfăşurarea faptelor cât 
mai fidel cu putinţă şi ai să-mi aduci aminte de tot ceea ce 
poate eu am uitat. 

Cercetările făcute de mine arată în mod neîndoielnic că 
portretul de familie nu minte şi că individul acela era într- 
adevăr un Baskerville. Era fiul acelui Rodger Baskerville, 
fratele mai mic al lui sir Charles, care din pricina reputației 
lui dubioase a trebuit să fugă în America de Sud, unde se 
spune că a murit necăsătorit. Dar după cum dovedesc 
faptele, el a fost totuşi căsătorit şi a avut şi un copil, pe 
acest individ al cărui nume adevărat este acelaşi cu al 
tatălui lui. Individul acesta s-a căsătorit cu Beryl Garcia, o 
frumuseţe din Costa Rica, apoi, sustrăgând o sumă 
însemnată de bani din patrimoniul statului, şi-a schimbat 
numele în Vandeleur şi s-a refugiat în Anglia, unde a 
înfiinţat o şcoală în partea răsăriteană a districtului York. A 


încercat acest sector de activitate din pricină că în drum 
spre Anglia a făcut cunoştinţă cu un institutor, un ftizic, şi, 
folosindu-se de cunoştinţele acestuia, el a izbutit ca 
întreprinderea să dea bune rezultate. Fraser, institutorul 
acela, a murit totuşi şi şcoala care începuse cu bine se 
năruia din ce în ce, pierzându-şi reputaţia şi ajungând de 
batjocură. Soții Vandeleur au dat de un prilej potrivit ca să 
îşi schimbe numele în Stapleton, iar el a adus cu sine în 
sudul Angliei tot ce îi mai rămăsese din avere, planurile de 
viitor şi pasiunea pe care o avea pentru entomologie. Am 
aflat de la British Museum că era o personalitate 
recunoscută şi cu autoritate în această privinţă şi că 
numele de Vandeleur este legat definitiv de descoperirea 
unei anumite specii de insectă pe care el o aflase şi o 
descrisese cel dintâi pe vremea când locuia în districtul 
York. 

Şi acum ajungem la acea parte a vieţii lui care este cea 
mai însemnată pentru noi. De bună seamă, individul şi-a 
luat toate informaţiile şi a aflat că numai două persoane în 
viaţă îl împiedicau să pună mâna pe preţiosul domeniu. 
Când a venit în Devonshire, planurile lui erau încă învăluite 
în ceaţă, cred eu, dar faptul că a prezentat-o pe soţia lui 
drept soră dovedeşte în mod grăitor că încă de la început 
punea la cale o blestemăţie. Dar ideea de a se sluji de ea 
ca de o momeală îi încolţise în minte, cu toate că s-ar putea 
să nu fi fost sigur în privinţa felului cum avea să se 
desfăşoare în amănunt planul lui drăcesc. Şi-a pus în minte 
ca până la urmă să intre în stăpânirea domeniului şi era 
gata să folosească orice unealtă sau să înfrunte orice risc 
ca să-şi înfăptuiască acest plan. Mai întâi s-a stabilit cât mai 
aproape cu putinţă de căminul străbun şi apoi a cultivat 
prietenia cu sir Charles Baskerville şi cu vecinii. Povestea 
câinelui legendar al familiei i-a spus-o însuşi sir Charles şi în 
felul acesta şi-a pregătit el singur calea spre moarte. 
Stapleton, aşa cum am să continui să-l numesc, ştia că 
bătrânul era suferind de inimă şi că un şoc neaşteptat 
putea să-l ucidă. Acest lucru îl aflase de la doctorul 
Mortimer. Mai aflase că sir Charles era un om superstiţios şi 


că lua foarte în serios legenda aceea înfiorătoare. Mintea lui 
ingenioasă i-a sugerat o cale prin care bătrânul baronet să 
fie omorât şi totuşi să fie cu neputinţă ca vina să cadă 
asupra adevăratului ucigaş. 

După ce a pus la cale planul, a trecut la îndeplinirea lui 
cu o iscusinţă nemaipomenită. Un om cu o fantezie 
obişnuită s-ar fi mulţumit pur şi simplu să lucreze cu un 
câine sălbatic. Dar ca să facă din făptura aceea un adevărat 
demon, el s-a folosit de unele mijloace artificiale, dovedind 
o pricepere genială. Câinele l-a cumpărat la Londra de la 
Ross şi Mangles, negustorii de pe Fulham Road. Era cel mai 
puternic şi cel mai sălbatic dintre toţi câinii pe care îi avea 
această firmă. L-a urcat în tren şi l-a adus în regiune, pe 
linia Nord Devon, după care a mers cu el pe jos o bună 
bucată de drum trecând peste câmpie aşa fel încât să 
ajungă acasă fără să atragă atenţia cuiva. Căutând şi 
prinzând insecte, el a învăţat să pătrundă în mlaştina din 
Grimpen şi astfel a descoperit o ascunzătoare sigură pentru 
dihania lui. l-a făcut acolo un culcuş şi a aşteptat prilejul. 

Şi prilejul acesta trebuia să se arate cândva. 

Bătrânul nu putea fi atras afară din parcul castelului, în 
timpul nopţii. În câteva rânduri, Stapleton, cu câinele său, 
au dat târcoale, dar fără niciun folos. În timpul acestor 
încercări zadarnice, ţăranii l-au văzut, sau mai degrabă au 
văzut pe aliatul său, şi în felul acesta legenda câinelui 
diavol a primit o nouă confirmare. Nădăjduise că soţia lui îl 
va atrage pe sir Charles spre pieirea sa. Dar în această 
privinţă, femeia s-a dovedit neînchipuit de încăpăţânată. N- 
a vrut să încerce să-l încurce pe bătrân într-o legătură 
sentimentală care l-ar fi putut da pe mâna duşmanului. 
Ameninţările şi, cu părere de rău trebuie să vă spun, chiar 
loviturile, n-au izbutit s-o clintească. N-a vrut să aibă nimic 
de-a face cu această chestiune şi de aceea o bună bucată 
de vreme Stapleton a fost ca legat de mâini şi de picioare. 
A găsit însă o cale să iasă din încurcătură atunci când sir 
Charles, în care încolţise un sentiment de prietenie pentru 
el, i-a dat prilejul să fie intermediarul binefacerilor lui în 
cazul acelei nenorocite femei, Laura Lyons. Dându-se drept 


celibatar, el a câştigat o mare trecere în faţa acestei femei 
şi i-a dat a înţelege că dacă ar obţine divorţul, el ar lua-o în 
căsătorie. S-a ivit însă pe neaşteptate prilejul să îşi pună în 
aplicare planurile aflând că sir Charles era pe punctul să 
părăsească castelul în urma sfaturilor date de doctorul 
Mortimer, sfaturi cu care Stapleton pretindea că e în totul 
de acord. Şi atunci a trebuit să pornească la acţiune 
neîntârziat, ca nu cumva victima să-i scape. De aceea a 
silit-o pe doamna Lyons să-i scrie lui sir Charles, cu o seară 
înainte ca el să plece la Londra, acea scrisoare prin care îl 
ruga pe bătrân să-i acorde o întâlnire. După aceea, folosind 
argumente convingătoare, a oprit-o să se ducă la întâlnire 
şi în felul acesta şi-a pregătit prilejul pe care îl aştepta. 
Intorcându-se apoi cu trăsura în seara aceea de la 
Coombe Tracey, el a ajuns la vreme ca să îşi ia câinele, să-l 
ungă cu substanţa aceea infernală şi să-l aducă în preajma 
porţii la care bănuia că îl va găsi pe bătrân venit la 
întâlnire. Câinele asmuţit de stăpânul său a sărit peste 
poarta cea mică şi l-a urmărit pe nefericitul baronet, care 
alerga în josul aleii de tisă. În tunelul acela întunecat 
trebuie să fi fost într-adevăr o privelişte înfiorătoare să vezi 
uriaşa făptură neagră cu fălcile în flăcări şi cu ochii văpăi 
alergând în salturi după victima sa. Sir Charles a căzut mort 
la capătul aleii, în urma unui atac de inimă. Câinele a mers 
numai pe bordura de iarbă, în vreme ce baronetul a fugit 
prin mijlocul aleii, astfel că în afară de urmele victimei nu s- 
au mai putut vedea niciun fel de alte urme. Văzându-l 
trântit la pământ şi încremenit, dihania s-a apropiat 
pesemne ca să-l miroasă, dar văzând că e un mort s-a 
întors. Atunci şi-a lăsat urma, pe care după aceea a 
descoperit-o doctorul Mortimer. Câinele a fost chemat şi 
dus în mare grabă la culcuşul lui în mlaştina din Grimpen şi 
peste toată această întâmplare s-a aşternut un mister care 
a pus în mare încurcătură autorităţile, a înfricoşat întregul 
ţinut şi în sfârşit a adus cazul în câmpul cercetărilor 
noastre. 
_ Aceasta e tot în privinţa morţii lui sir Charles Baskerville. 
Iti poţi da seama de iscusinţa diabolică a planului, căci într- 


adevăr ar fi fost aproape cu neputinţă să porneşti o anchetă 
împotriva adevăratului asasin. Singurul său complice nu l-ar 
fi putut trăda niciodată, iar caracterul grotesc şi de 
neînchipuit al planului lui ingenios n-a făcut decât ca el să 
fie şi mai realizabil. Amândouă femeile implicate în cazul 
Baskerville, doamna Stapleton şi doamna Laura Lyons, 
aveau o puternică bănuială împotriva lui Stapleton. 
Doamna Stapleton ştia că el punea ceva la cale împotriva 
bătrânului şi mai ştia şi de existenţa câinelui. Doamna 
Lyons nu ştia însă de niciunul din lucrurile acestea, dar a 
fost zguduită de moartea ce se întâmplase la ora întâlnirii ei 
cu bătrânul, care nu fusese contramandată şi despre care 
nu ştia decât Stapleton. Cum amândouă erau însă sub 
influenţa lui, nu avea de ce să se teamă din partea lor. 
Prima parte a scopului urmărit de Stapleton fusese 
executată cu deplin succes, dar rămăsese încă partea cea 
mai grea de adus la îndeplinire. E cu putinţă ca Stapleton 
să nu fi ştiut de existenţa unui moştenitor în Canada. 
Oricum, a aflat-o foarte curând de la doctorul Mortimer, 
prietenul său, care i-a dat toate amănuntele în legătură cu 
sosirea lui Henry Baskerville. Stapleton s-a gândit de la bun 
început că acest necunoscut din Canada ar putea fi ucis la 
Londra fără să mai apuce să vină în Devonshire. Işi 
pierduse încrederea în soţia sa de când aceasta nu primise 
să-l ajute ca să-i întindă o cursă bătrânului şi de aceea n-a 
avut curajul s-o lase nesupravegheată prea mult timp, de 
frică să nu-şi piardă influenţa asupra ei. Aşa că a luat-o cu 
el la Londra. Aci, după cum am putut să aflu, au tras la 
hotelul particular Maxborough, din strada Craven, care la 
acea vreme era unul din cele mai cercetate de către 
agentul meu Cartwright. La acel hotel, el şi-a ţinut soţia 
încuiată în cameră, în vreme ce el, deghizat cu barbă, l-a 
urmărit pe doctorul Mortimer în strada Baker, la gară şi 
apoi la hotelul Northumberland. Soţia lui ştia câte ceva 
despre planurile pe care el le punea la cale, dar era atât de 
înfricoşată de soţul ei, o frică justificată de bătăile violente, 
încât n-a îndrăznit să scrie, ca să-i dea de veste omului pe 
care îl ştia în primejdie. Dacă scrisoarea ar fi căzut în 


mâinile lui Stapleton, viaţa ei putea fi în primejdie. În cele 
din urmă, după cum ştim, ea a recurs la un şiretlic tăind din 
ziar cuvinte cu care să ticluiască mesajul şi schimbându-și 
scrisul de pe adresă... Scrisoarea aceasta a ajuns în mâna 
baronetului, dându-i astfel primul avertisment în privinţa 
primejdiei în care se afla. 

Stapleton urmărea să pună mâna pe vreun obiect de 
îmbrăcăminte de-al lui sir Henry, pentru ca în felul acesta 
să poată avea oricând mijlocul de a asmuţi câinele pe urma 
lui, în cazul când ar fi fost silit să se folosească de el cu o 
repeziciune şi o îndrăzneală ce îi erau caracteristice. El a 
luat această hotărâre dintr-o dată şi nu ne putem îndoi că 
valetul hotelului şi camerista trebuie să fi primit o răsplată 
bună ca să-i dea o mână de ajutor. Din fericire totuşi, prima 
gheată ce i-a fost procurată era nouă şi deci nefolositoare 
în privinţa scopului pe care îl urmărea el. Atunci a înapoiat- 
o şi a obţinut alta, cel mai instructiv incident, căci mi-a 
dovedit că era vorba de un câine în carne şi oase, pentru că 
nicio altă ipoteză n-ar fi putut explica dorinţa fierbinte a 
acestuia să dobândească o gheată veche. Cu cât un fapt 
este mai forţat şi mai grotesc, cu atât el merită să fie 
examinat cu toată atenţia şi tocmai lucrul care pare să 
complice problema, dacă este cercetat aşa cum se cuvine 
şi cântărit în mod ştiinţific, poate fi cel mai în măsură să o 
dezlege. 

După aceea am primit a doua zi dimineaţă vizita 
prietenilor noştri, urmăriţi neîncetat de Stapleton dintr-o 
trăsură. Ţinând seama de faptul că ştia unde locuim şi că 
îmi cunoştea figura, precum şi ţinând seama de toată 
purtarea lui, sunt înclinat să cred că în niciun caz Stapleton 
nu şi-a limitat cariera lui de criminal la o singură încercare, 
şi anume la cazul Baskerville. Dă de gândit faptul că în cei 
trei ani din urmă s-au întâmplat furturi însemnate în partea 
de vest a Angliei şi că în niciunul din cazuri făptaşul n-a 
putut fi arestat. Ultimul din aceste furturi care a fost 
anchetat în mai de tribunalul din Folkstone a dovedit cu cât 
sânge rece a fost împuşcat băiatul de serviciu care îl 
surprinsese pe spărgătorul ce lucra de unul singur şi 


mascat. Nu mă îndoiesc că şi Stapleton îşi completa pe 
această cale veniturile insuficiente, fondurile sale fiind din 
ce în ce mai puţine, şi că de ani de zile se număra printre 
indivizii îndrăzneţi şi primejdioşi. 

O pildă în privinţa reacţiilor lui repezi am avut-o în 
dimineaţa aceea, când mi-a scăpat din mână cu atâta 
îndemânare şi apoi când tot cu îndrăzneală a folosit chiar 
numele meu faţă de birjarul care l-a dus cu trăsura. Din 
clipa aceea a înţeles că eu luasem cazul în cercetare la 
Londra şi că în metropolă nu mai putea să aibă sorţi. De 
aceea s-a întors în Dartmoor şi a aşteptat sosirea tânărului 
baronet. 

— O clipă! l-am întrerupt eu. Ne-ai descris fără îndoială 
înlănţuirea faptelor cu toată exactitatea, dar ai pierdut din 
vedere să ne explici ceva esenţial. Ce s-a întâmplat cu 
câinele în timpul cât stăpânul lui stătea la Londra? 

— M-am ocupat şi de acest fapt, care desigur este 
important. Nici vorbă că Stapleton avea un om de 
încredere, cu toate că nu pare să se fi lăsat pe mâna altuia 
şi să-i fi împărtăşit toate planurile sale. Omul acesta este 
servitorul bătrân de la vila Merripit şi îl cheamă Anthony. 
Legătura lui cu Stapleton poate fi urmărită în trecut pe o 
durată de câţiva ani, până în zilele acelea în care era 
profesor la şcoala din Yorkshire, aşa că bătrânul ştia foarte 
bine că stăpânul şi stăpâna lui sunt soţ şi soţie. Omul 
acesta a dispărut, a fugit din Anglia. E semnificativ că 
numele Anthony nu este obişnuit în Anglia, pe câtă vreme 
Antonio este unul din cele mai răspândite în Spania şi în 
toate ţările de limbă şi de origină spaniolă. Omul vorbea 
bine limba engleză, de altfel ca şi doamna Stapleton, dar cu 
un accent ciudat. L-am văzut pe bătrân intrând în mlaştina 
din Grimpen, pe poteca pe care o însemnase Stapleton. 
Aşadar se pare că în lipsa stăpânului, el ar fi avut grijă de 
câine, cu toate că n-a putut să ştie ce scop urma să 
slujească fiara aceasta. 

Aşadar soţii Stapleton s-au întors în Devonshire, unde 
curând a venit sir Henry şi dumneata. Acum să vă spun şi 
câteva cuvinte despre ceea ce ştiam eu în acea vreme. 


Poate vă amintiţi că cercetând hârtia pe care erau lipite 
cuvintele tipărite tăiate din ziar, m-am uitat de aproape, 
privind în zare la filigrama ei. Ca să fac aceasta, a trebuit s- 
o ţin la câţiva centimetri de ochi, şi am simţit un miros slab 
de parfum. Un parfum slab de iasomie. 

E foarte necesar ca orice criminolog să poată deosebi 
unul de altul vreo şaptezeci şi cinci de parfumuri şi s-au 
văzut multe cazuri - vă spun din proprie experienţă - în 
care dezlegarea a depins de recunoaşterea imediată a unui 
parfum. Mirosul acela mi-a sugerat prezenţa unei femei şi 
gândurile s-au şi îndreptat spre soţii Stapleton. Aşa că încă 
înainte de a pleca în partea de vest a ţării, eram sigur de 
prezenţa unui câine şi aveam o oarecare bănuială în 
privinţa criminalului. 

Jocul meu se mărginea aşadar la a-l supraveghea pe 
Stapleton. Totuşi, e limpede, nu aş fi putut face aceasta, 
dacă aş fi fost împreună cu dumneavoastră, pentru că 
atunci s-ar fi ferit din răsputeri. De aceea am înşelat pe 
toată lumea, inclusiv pe dumneata, Watson, şi am venit în 
mare taină acolo, în vreme ce toată lumea credea că mă 
aflu la Londra. N-am dus-o chiar atât de rău cum ţi-ai 
închipuit, deşi asemenea amănunte secundare nu trebuie 
niciodată să însemne o piedică în cercetarea unui caz. În 
cea mai mare parte am stat la Coombe Tracey şi n-am 
folosit coliba de pe câmpie decât atunci când era nevoie să 
fiu aproape de locul pe care se desfăşura acţiunea. L-am 
luat cu mine pe Cartwright, şi deghizat ca un băiat de ţară, 
el mi-a fost de mare folos. El mi-a asigurat hrana şi rufele 
curate. |n vreme ce îl supravegheam pe Stapleton, 
Cartwright te supraveghea adesea pe dumneata, aşa că am 
putut manevra toate firele. 

Ţi-am spus că toate rapoartele dumitale mi-au sosit 
destul de repede, fiind trimise îndată din strada Baker la 
Coombe Tracey. Mi-au fost de mare folos mai ales acelea 
care conţineau o parte - întâmplător adevărată - din 
biografia lui Stapleton. Mulțumită lor am fost în măsură să 
stabilesc identitatea omului şi a femeii şi, în sfârşit, mi-am 
dat seama pe ce lume mă aflu. Cazul s-a complicat 


considerabil prin evadarea acelui puşcăriaş şi prin legăturile 
dintre el şi soţii Barrymore. Tot dumneata ai lămurit şi 
acest lucru într-un chip foarte eficace deşi, după propriile 
mele observaţii, ajunsesem şi eu la aceleaşi concluzii. 

Când mi-ai descoperit prezenţa pe câmpie, cunoşteam în 
întregime toată afacerea, dar nu aveam încă în mână un 
dosar cu probe pe care să-l pot înainta tribunalului. Nici 
chiar tentativa lui Stapleton din seara aceea, împotriva lui 
sir Henry, care s-a terminat cu moartea nenorocitului 
puşcăriaş, nu ne-a fost de mare ajutor în dovedirea 
asasinatului săvârşit de omul nostru. Se părea că nu aveam 
altă alternativă decât să-l prindem cu mâinile mânijite de 
sânge şi, ca să ajungem la treaba asta, ar fi trebuit să-l 
folosim pe sir Henry drept nadă, singur şi în aparenţă fără 
apărare. Aşa am şi procedat, şi cu preţul unor încercări 
serioase, îndurate de clientul nostru, am izbutit să 
completăm dovezile şi să-l ducem pe Stapleton la pieire. Că 
sir Henry a fost expus la acea încercare trebuie să-mi 
mărturisesc greşeala în privinţa felului cum am acţionat în 
partea finală a acestui caz, dar n-am avut mijloace să 
prevedem spectacolul înspăimântător şi paralizant al 
apariţiei acelei fiare şi nici n-am putut prevedea că se va 
lăsa acea ceaţă care a făcut cu putinţă ca dihania să apară 
fără s-o vedem la timp. Am izbutit să ne înfăptuim planul, în 
schimb efectele vătămătoare, după cum m-au încredinţat 
cei doi medici - specialistul şi doctorul Mortimer - vor fi de 
scurtă durată. O călătorie mai îndelungată îi va îngădui 
prietenului nostru să-şi refacă nu numai nervii zdruncinaţi, 
ci şi rana sufletească. li arăta acelei doamne o dragoste 
adâncă şi sinceră, iar dezamăgirea pe care i-a pricinuit-o 
este, din toată afacerea asta încurcată, lucrul cel mai trist 
pentru el. 

Mai rămâne să arăt ce rol a jucat ea. Fără îndoială că 
Stapleton a exercitat asupra ei o influenţă ce putea să fie 
dragoste sau spaimă, sau poate chiar amândouă, pentru că 
şi una şi cealaltă sunt sentimente ce nu se exclud. În orice 
caz, această influenţă era foarte rodnică. La porunca lui, ea 
a consimţit să se dea drept soră. Dar când a încercat s-o 


folosească ca pe unealtă directă în asasinat, Stapleton a 
simţit că puterea asupra ei ajunsese la limită. Ea era gata 
să îi dea de veste lui sir Henry de primejdia care îl păştea, 
atât cât ştia ea şi cât putea să facă fără să îşi implice soţul. 
Şi a încercat aceasta în mai multe rânduri. Pe de altă parte, 
se pare că Stapleton era gelos, şi când a văzut că baronetul 
îi arăta interes soţiei lui, deşi lucrul acesta făcea parte din 
planul său, totuşi nu s-a putut stăpâni să nu-i pună capăt 
printr-o izbucnire pătimaşă ce trăda un temperament 
înflăcărat, pe care felul lui stăpânit îl ascunsese atât de 
bine până atunci. Incurajând intimitatea lor, el s-a asigurat 
că sir Henry avea să vină mai des la vila Merripit şi că, mai 
devreme sau mai târziu, va avea prilejul pe care îl urmărea. 
In ziua deznodământului, soţia lui s-a întors totuşi pe 
neaşteptate împotriva lui. Aflase ceva în legătură cu 
moartea puşcăriaşului şi ştia de câinele ţinut în aripa casei, 
în seara când sir Henry urma să vină la ei la cină. Atunci ea 
şi-a învinuit soţul de crimă premeditată şi între ei s-a iscat o 
scenă furioasă, cu care prilej el i-a arătat pentru prima oară 
că iubeşte o altă femeie şi că ea avea o rivală. Într-o clipă 
toată dragostea ei s-a transformat în cea mai amară 
duşmănie şi atunci Stapleton şi-a dat seama că femeia era 
în stare să-l trădeze. De aceea a legat-o ca să nu-i mai 
poată da de veste lui sir Henry şi fără îndoială a nădăjduit 
că atunci când întregul ţinut va pune moartea baronetului 
pe seama fantomei familiei Baskerville, ceea ce de bună 
seamă s-ar fi şi întâmplat, el îşi va recâştiga soţia, care, 
pusă în faţa unui fapt împlinit, va păstra tăcere asupra a tot 
ce ştia. Cred că în orice caz a făcut un calcul greşit şi că 
chiar de n-am fi fost amestecați în acest caz, soarta lui tot 
ar fi fost pecetluită. O femeie cu sânge spaniol nu iartă atât 
de uşor o jignire. 

Şi acum, dragă Watson, fără să recurg la însemnările 
mele, n-aş putea să-ţi fac o dare de seamă mai amănunţită 
asupra acestui ciudat caz. Nu cred totuşi să fi rămas ceva 
neexplicat din cele esenţiale. 

— Stapleton nu putea să nădăjduiască să-l ucidă pe sir 
Henry numai prin spaimă, aşa cum se întâmplase cu 


unchiul cel bătrân, pe care îl răpusese câinele-fantomă, îi 
spusei eu. 

— Da, - îmi răspunse Holmes, - fiara era sălbatică şi mai 
mult lihnită de foame. Dacă victima n-ar fi murit de spaimă 
la apariţia dihaniei, i-ar fi fost cel puţin paralizată orice 
rezistenţă pe care ar fi putut-o opune, îmi răspunse 
Holmes. 

— Fără îndoială. Dar mai rămâne un lucru nelămurit. 
Dacă Stapleton ar fi ajuns să aibă dreptul la succesiune, 
cum ar fi explicat el că în calitate de moştenitor ce era a 
trăit atât de aproape de proprietate, sub un alt nume, şi nu 
şi-a revendicat drepturile? Cum ar fi putut el să ceară 
intrarea în succesiune fără să provoace bănuieli şi 
cercetări? 

— Acesta este un lucru foarte încurcat şi mă tem că îmi 
ceri prea mult dacă aştepţi din partea mea să-ţi dau soluţia, 
spuse Holmes zâmbind. Trecutul şi prezentul intră 
amândouă în câmpul cercetărilor mele, dar ce ar putea face 
un om în viitor e o întrebare la care greu se poate da un 
răspuns. Doamna Stapleton l-a auzit pe soţul ei discutând 
această problemă în câteva împrejurări. Stapleton 
întrezărea trei căi. Ar fi putut să-şi ceară proprietatea fiind 
în America de Sud, stabilindu-şi identitatea în faţa 
autorităţilor britanice de acolo şi dobândindu-şi averea fără 
ca măcar să calce în Anglia; sau ar fi putut să recurgă la o 
deghizare foarte iscusită, pentru scurta şedere de la 
Londra; sau ar mai fi putut să-şi găsească un complice cu 
dovezi şi hârtii care s-ar fi dat drept moştenitor, 
rezervându-şi dreptul la un procent din veniturile lui 
Stapleton. După câte ştim, în privinţa lui nu ne putem îndoi 
că ar fi descoperit vreo cale să iasă din încurcătură. Şi- 
acum, dragă Watson, după câteva săptămâni de muncă 
grea, cred că ne putem îndrepta gândurile şi spre lucruri 
mai plăcute. Am o lojă la „Les Huguenots”. l-ai auzit pe soţii 
de Reszkes? Şi aş fi prea pretenţios dacă ţi-aş cere să fii 
gata într-o jumătate de oră? În drum ne-am mai putea opri 
la Marcini să luăm în grabă o gustare. 


